
Capitolul 1 


DE LA ÎNCEPUTUL SECOLULUI NU S-A MAI POMENIT O toamnă atât de caldă ca 
aceea din anul 1921. În prima zi a lunii octombrie, soarele e însă umbrit de 
o eclipsă totală care prevestește, se zice, evenimente importante. Încercând 
să deslușească semnele timpului, astrologii o pun în legătură cu cea de la 
moartea primului rege al României, Carol I. 

Chemat cândva să conducă ţara, prinţul Karl Eitel Friedrich Zephyrinus 
Ludwig din Casa de Hohenzollern-Sigmaringen și-a construit cu banii 
proprii o reședință regală la Sinaia, în răcoarea și liniștea pădurilor de brad 
din Carpaţi. Prima clădire ridicată a fost o cabană de vânătoare, numită 
Foișor, un fel de conac boieresc cu saloane, birouri, dormitoare și sală de 
spectacole. Au fost construite apoi castelele Peleș și Pelişor. Carol I s-a stins 
din viaţă după 48 de ani de domnie, iar suveranii României sunt acum 
nepotul său, Ferdinand, și soția acestuia, Maria, nepoata reginei Victoria a 
Marii Britanii și a fostului ţar al Rusiei. La Foișor începe, în curând, un alt 
destin. 

Planetele intră în zodia Scorpionului, iar la munte vremea e ceva mai 
răcoroasă decât în restul țării. Dar pe holurile Foișorului atmosfera e 
încinsă. Familia regală e nerăbdătoare să afle dacă îi este hărăzit un 
moștenitor de parte bărbătească. Fiul cel mare al suveranilor poartă numele 
primului Carol și așteaptă venirea pe lume a unui copil. Soţia lui, Elena, 
pătimește de ore bune în durerile facerii. Ea e fiica regelui Constantin I al 
Greciei și nepoata împăratului Wilhelm II al Germaniei. E o prinţesă 
anglofonă, de 24 de ani, cultivată şi educată în spiritul datoriei față de 
familie şi ţară, în tradiţia epocii victoriene. Pe măsură ce i se apropie 
sorocul, tânăra prințesă dă semne îngrijorătoare că nu poate duce naşterea la 
capăt pe cale naturală. Mamoşul familiei, chemat de mama ei, Sofia a 
Prusiei (sora împăratului Germaniei), anunţă că va fi o naştere grea. Se pare 


că este şi prematură. Viitorul tată, prinţul Carol, şi regina Maria, mama lui, 
iau prânzul în tăcere, aşteptând veşti din camera de travaliu. 

De fapt, în sufletul ei, prințesa n-ar vrea să nască tocmai în ziua de 25 
octombrie, când se împlineşte un an de la moartea fratelui ei drag, 
Alexandru, cel care o alinta în copilărie Sitta, tot silabisind cuvântul 
englezesc pentru „soră“ (sister). Suferinţa Sittei e fără margini. Nu e loc şi 
nu e încăpere pe domeniul regal din Grecia care să nu-i aducă aminte de 
Alexandru şi de copilăria lor. Ce i-ar fi putut alina sufletul dacă nu 
îndepărtarea de locurile dragi şi o căsătorie în altă ţară, cu un văr de-al 
doilea, cum se obişnuia în familiile regale ale vremii? Și ce dacă el era prinţ 
al României, o ţară despre care Sitta nu ştia nimic? Și ce dacă era un 
aventurier, cultivat altminteri, dar de un nestăpânit apetit sexual? 

Încă înainte de a anunţa logodna, Carol îi povesteşte despre căsătoria pe 
care o încheiase pe furiș, în 1918, cu o anume Ioana Maria Valentina (Zizi) 
Lambrino şi despre anularea ulterioară a acelei legături morganatice. Poate 
că Sitta află şi de copilul Mircea, rezultat din năbădăile iubirii pentru Zizi 
Lambrino. În tot cazul, părinţii Sittei sunt la curent cu tumultul amoros al 
viitorului lor ginere şi, în timp ce regina Sofia îşi avertizează fiica, tatăl, 
regele Constantin I, cere familiei prințului garanţia unei rupturi totale cu 
fosta soție. Legătura cu Zizi nu mai e, oricum, de actualitate. Între timp, 
Carol trăieşte cel puţin alte două aventuri înaintea căsătoriei (o Maria 
Martini şi o Mirella Marcovici), din care ar mai fi apărut un fiu. 

După prânz, durerile naşterii sunt atât de greu de îndurat, încât Sitta, 
sfârşită, se zbate între viaţă şi moarte. E asistată de medicul regelui, Eduard 
Romalo, de una dintre primele femei-doctor din România, Elena 
Manicatide-Wehnert, şi de vestitul obstetrician Nikolaos Louros, care 
hotărăşte să scoată pruncul printr-o „intervenţie”. Spre seară, soacra tinerei 
prințese, regina Maria, femeie trecută prin şase naşteri, e chemată să dea o 
mână de ajutor. Găseşte în camera Sittei o atmosferă ca de abator, despre 
care va scrie în jurnal. Niciodată nu mai văzuse atâta chin şi sânge: „Copilul 
a fost scos pur şi simplu, eu însămi i-am administrat Sittei cloroform şi i-am 
ajutat pe doctori, pe post de moaşă. Am fost teribil de emoţionată, dar slavă 
Domnului că pot întotdeauna să îmi păstrez calmul în situații de urgenţă. 
Dar, când în final copilul a fost scos (în acel moment, eu tineam pe biata 


Sitta de un picior), l-am auzit ţipând şi am văzut că e băiat, am simţit cum 
mi se umplu ochii de lacrimi.“ Copilul se naşte la ora 19.40, într-o zi de 
marţi. 

Regele Ferdinand tocmai a ajuns şi el de la Bucureşti. Imediat se 
redactează un comunicat care anunţă vestea cea mare a naşterii 
moştenitorului şi numele copilului (se alege un nume istoric, după Mihai 
Viteazul, primul voievod din istorie care uneşte principatele române). 
Comunicatul e publicat în Monitorul oficial din aceeaşi zi: „Ferdinand I 
Prin graţia lui Dumnezeu şi voinţa naţională Rege al României. La toți de 
faţă şi viitori sănătate! Astăzi Pronia Cerească a hărăzit Dinastiei un nou 
vlăstar. A.S.R. Principesa Moştenitoare Elena a României a dat naştere unui 
fiu care a primit numele de Mihai. Sunt încredinţat că întreg poporul român, 
care în clipele de bucurie ca şi în cele de griji a fost totdeauna sprijinul 
Tronului şi Dinastiei, va sărbători cu însufleţire fericitul eveniment 
împreună cu Mine şi Familia Mea. Dragostei poporului Meu prea iubit 
încredințez pe principele nou-născut. Dat în Palatul Regal în ziua de 25 
octombrie 1921.“ A doua zi, tot în Monitorul oficial, se arată că Alteța Sa 
Regală a adus pe lume un băiat „de constituţie destul de satisfăcătoare“, iar 
„Starea augustei mame este ameliorată“.2 

Pruncul se naşte la 7 luni şi 15 zile de la căsătoria Sittei cu Carol şi 
ziarele scriu că ar cântări 4 kilograme, greutate neobişnuită pentru un nou- 
născut prematur. Nu e de mirare că venirea lui pe lume a fost atât de 
anevoioasă, mai ales că mama are o constituţie delicată şi se află la prima 
(şi ultima) naştere. Medicul recomandă tinerei prințese odihnă desăvârşită, 
abstinenţă sexuală ca să i se vindece rănile interne (se pot presupune rupturi 
de perineu şi alte complicaţii) şi amânarea pe termen lung a oricărei noi 
sarcini. 

Detaliile legate de nou-născut sunt repede analizate de ziariştii vremii. 
Unul dintre ei, Pamfil Șeicaru, prea puţin simpatizant al monarhiei, rămâne 
la părerea că, la cele 4 kilograme ale lui, e exclus ca pruncul să se fi născut 
prematur. Atunci, va fi fost conceput în perioada logodnei lui Carol cu Sitta, 
adică în ianuarie-februarie 1921, şi nu după ceremonia cununiei lor din 10 
martie, de la Catedrala Mitropolitană din Atena. Pentru cei care cunosc firea 
pătimaşă a lui Carol nici n-ar fi de mirare. Ziaristul urmăreşte cazul până 


prin anii '70, când dă de înţeles că un anume colonel Manos, comandantul 
regimentului de gardă al regelui Constantin, fie ar fi fost tatăl copilului, fie 
ar fi înlesnit întâlniri amoroase între cei doi tineri înaintea căsătoriei.” 
Singurul personaj al vremii care ar corespunde informaţiei lui Șeicaru e 
colonelul Petros Manos, socrul lui Alexandru, fratele Sittei. El murise însă 
în 1918, în Elveţia. 

Un alt detaliu al anunţului prin care se aduce la cunoştinţa poporului 
naşterea copilului dă mai degrabă de gândit. În buletinul medical se spune 
că pruncul are o constituţie „destul de satisfăcătoare“. E greu de crezut ca 
această formulare să fie ironic-admirativă față de un bebeluş atât de voinic. 
Ce îl împiedică pe doctor să emită un buletin de sănătate mai generos, după 
examinarea medicală a pruncului, care se va fi făcut cu toată atenţia 
cuvenită unui moştenitor regal? 

Cum în însemnările reginei Maria, altminteri atentă la amănunte şi 
nuanţe, nu există nici o referire la acest detaliu, iar jurnalul Sittei nu este 
încă public, se pot face doar presupuneri şi deducţii pe baza evoluţiei 
ulterioare a copilului. În primele zile şi săptămâni după naşterea pruncului, 
regina Maria notează totuşi că nora ei se plânge de durerile mari pe care i le 
provoacă alăptatul. La început, hrănirea va fi fost chinuitoare pentru prunc. 
Pe măsură ce creşte, copilul va manifesta semnele unei afecţiuni a cerului 
gurii numită palatoschizis, o malformaţie congenitală. Dacă ceea ce ascunde 
comunicatul oficial prin expresia „constituţie destul de satisfăcătoare“ este, 
într-adevăr, un caz de palatoschizis, atunci afecțiunea respectivă ar putea fi 
rezultatul căsătoriei între rude, obicei străvechi în familiile regale. Mama 
Sittei, prinţesa Sofia a Prusiei şi apoi regină a Greciei, şi mama lui Carol, 
regina Maria a României, sunt verişoare primare (tatăl Mariei, ducele 
Alfred de Edinburgh, şi mama Sofiei, prinţesa Victoria a Marii Britanii, sunt 
frați şi copii ai reginei Victoria a Marii Britanii). Carol şi Sitta sunt veri de- 
al doilea. Dar nenumărați copii suferă de palatoschizis fără să fie vlăstare 
regale născute din rude de sânge. 

E drept însă că, de regulă, sângele neprimenit duce cu el, din generaţie în 
generație, metehne ascunse: infertilitate, viaţă scurtă, boli necunoscute, 
defecte stânjenitoare, sistem imunitar fragil. Casa de Habsburg, bunăoară, 
transmite urmaşilor săi o malformaţie a bărbiei numită medical prognatism 


mandibular, însoțită de modificarea formei buzelor (aşa-numita „buză 
Habsburg“ sau „buză austriacă“). Se crede că Maximilian I, împărat al 
Sfântului Imperiu Roman, ar fi primul reprezentant al dinastiei care suferă 
de această boală. Ultimul rege spaniol din dinastia de Habsburg, Carol II 
(Carlos), are bărbia atât de diformă, încât nu poate să-şi mestece hrana, iar 
dimensiunea limbii îi complică mult înghiţirea alimentelor. Poate să 
vorbească abia după vârsta de patru ani şi să meargă abia după opt ani. 

În familiile din care provin Sitta şi Carol, părinţii nou-născutului regal, se 
transmite din generație în generație o mutație genetică numită hemofilie, 
moştenită de regina Victoria a Marii Britanii de la tatăl ei, prinţul Eduard. 
Se ştie acum că regina Victoria a transmis boala fiului ei, Leopold, şi 
câtorva dintre fiicele ei, care, la rândul lor, o transmit copiilor lor. O listă a 
descendenților reginei Victoria suferinzi de această afecțiune a sângelui îi 
include pe Leopold (duce de Albany), pe Friedrich (prinţ de Hessa şi Rin), 
pe Waldemar (prinţ al Prusiei), pe lordul Leopold Mountbatten, pe prințul 
Heinrich de Prusia, pe infanţii Alfonso şi Gonzalo ai Spaniei, pe țareviciul 
Alexei Nikolaevici al Rusiei. În cazul acestuia din urmă, simptomele bolii 
sunt atât de grave, încât mama lui, tarina Alexandra Feodorovna, verişoară 
primară a reginei Maria, recurge periodic la rugăciunile şi puterile hipnotice 
ale celebrului călugăr Rasputin. Boala se manifestă mai ales prin hemoragii 
şi sângerări prelungite. Alinând suferința moştenitorului, influenţa lui 
Rasputin asupra familiei ţarului e uriaşă. Implicarea lui în politică ajunge să 
provoace un război civil şi duce, până la urmă, la uciderea familiei 
Romanovilor în timpul Revoluţiei Bolşevice. 

Bunica Victoria poartă, în sângele ei regal, şi o altă mutație genetică, 
numită porfirie, o boală cu evoluţie imprevizibilă manifestată prin dureri 
abdominale crâncene, tensiune mărită, palpitaţii, insomnii, vărsături, dureri 
de spate. Spre sfârşitul vieţii, mai multe nepoate ale Victoriei, printre care şi 
regina Maria a României, suferă de dureri de stomac şi abundente 
hemoragii. Una dintre fiicele Mariei, Măriuca (Mignon), îşi aminteşte că şi 
„mătuşa Toria“ (Victoria Augusta, împărăteasă a Germaniei, soția 
împăratului Friedrich III) a murit în urma unei hemoragii interne.” De 
aceeaşi boală suferă și una dintre fiicele „mătuşii“ Toria, principesa 
Charlotte a Prusiei.S 


Micuţul vlăstar regal venit pe lume la castelul Foişor în seara zilei de 25 
octombrie a anului 1921 va avea toată viaţa o vorbire greoaie, cavernoasă, 
specifică afecțiunii vălului palatin. Cititorii în stele sau ursitorile ar desluşi, 
poate, în meteahna ascunsă cu care e însemnat micuțul semnul unui destin 
rătăcitor, de rege fără palat. 

Deocamdată, succesiunea la tron e asigurată. A doua zi, în capitală, 101 
salve de tun anunță naşterea copilului regal, iar în Parlament se ţin 
discursuri festive. La botez însă, se iscă certuri între partidele politice nu 
atât din pricina pruncului, cât a luptelor pentru putere de după război. 
Opoziția e supărată că prim-ministrul Ion I.C. Brătianu formează un guvern 
exclusiv din liberali. Mai mulţi reprezentanţi ai partidelor presupun că şi 
regele Ferdinand e vândut liberalilor. În semn de protest, ei nu participă la 
botezul micuţului Mihai. 

În ziua stabilită pentru botez, duminică, 22 ianuarie 1922, e un viscol 
cumplit. Cei care rămân acasă au un motiv în plus să nu se aventureze până 
la biserica din curtea palatului Cotroceni, unde sunt prezenţi, alături de 
familia regală, numai liberalii şi reprezentanţii armatei. 

Patriarhul Miron Cristea binecuvântează apa botezului picurând în ea ulei 
sfinţit, scufundă pruncul de trei ori în cristelniță, apoi îl unge cu mir, în timp 
ce corul cântă „Botezatu-te-ai, luminatu-te-ai, miruitu-te-ai, sfințitu-te-ai, 
spălatu-te-ai, în numele Tatălui şi al Fiului şi al Sfântului Duh, acum şi 
pururea şi în vecii vecilor“. După ce este îmbrăcat, micuțul e purtat în braţe 
de naşi, regele Ferdinand, principesele Măriuca (Mignon) şi Elisabeta, 
mătuşile pruncului, şi de colonelul Rasoviceanu. Se înconjoară de trei ori 
cristelniţa şi se cântă „Câţi în Hristos v-aţi botezat, în Hristos v-aţi şi- 
mbrăcat, aleluia“. După botez, copilul e încredinţat lui St John, doica 
britanică a Sittei. 

Toată lumea e copleşită de bucurie. Mihai e primul prunc de os domnesc 
născut în granițele României Mari. Bunicii lui, o regină englezoaică şi un 
rege german, abia împliniseră un vis vechi al românilor: unirea tuturor 
provinciilor româneşti. Teritoriul ţării se dublează în ultimii doi-trei ani. 
Entuziasmul întregirii cuprinde satele şi oraşele care trimit, mai ales în 
Basarabia, Bucovina şi în Cadrilater, regiunile alipite, învăţători, profesori, 
felceri, țărani, medici, preoţi, artişti, militari, negustori şi aventurieri de 


toate felurile. Tuturor celor doritori să înceapă o viață nouă li se oferă 
facilități fiscale, terenuri, funcţii administrative şi locuri de muncă. 
Provinciile recuperate desenează în imaginarul colectiv un fel de Eldorado 
nesperat care-i aşteaptă cu braţele deschise pe toţi curajoşii şi patrioţii 
vremii. 

În anul naşterii lui Mihai, se votează legi agrare, se expropriază terenurile 
de peste 100 de hectare, care sunt arendate obşitilor săteşti. Politica 
liberalilor conduşi de un om politic viguros, Ion I.C. Brătianu, deschide o 
perioadă de mare avânt economic. Producţia de cărbune şi de petrol 
înregistrează o creştere nemaivăzută până atunci, industriile textilă şi 
alimentară se dezvoltă peste aşteptări şi un capitalism naţional se înfiripă pe 
ruinele lăsate de război. O atmosferă de optimism, un elan către acţiuni 
constructive, o mândrie națională fără precedent umplu inimile românilor 
de recunoştinţă față de familia regală. Regina Maria, sufletul războiului de 
întregire, mama tuturor, apropiata soldaţilor şi a răniților, negociatoarea din 
culisele acordurilor de pace, întărise monarhia, dăruind ţării şase copii. 
Odată cu naşterea lui Mihai, devine bunica principelui moştenitor. E nespus 
de fericită. 

Tinerei familii moştenitoare i se cumpără o casă pe şoseaua Kiseleff, din 
Bucureşti. Interiorul e în curs de amenajare, iar celebra firmă Harrods din 
Londra asigură mobilarea şi decoraţiunile. În decembrie, Sitta, Carol şi 
pruncul lor se mută de la Sinaia în capitală. 

Primul an în lumea pe care Mihai începe s-o descopere treptat e plin de 
evenimente. La o săptămână după botez, călătoreşte pentru prima dată cu 
trenul în străinătate. Părinţii îl duc la Atena, să-l înfăţişeze bunicului dinspre 
mamă, regele Constantin. Prezenţa nepotului îl mai înseninează într-o 
perioadă în care poartă dificile negocieri pentru încheierea Războiului 
Greco-Turc, cu speranţa că Anglia şi Franţa îl vor ajuta să păstreze noile 
teritorii câştigate. Peste numai câteva luni însă, în septembrie 1922, 
Constantin avea să fie silit să abdice în favoarea fiului său George, fratele 
Sittei, şi să plece în exil în Sicilia. George e căsătorit cu Elisabeta, sora lui 
Carol, ceea ce îi face dublu cumnaţi. Pentru Sitta, sunt cu atât mai preţioase 
cele patru luni pe care apucă să le petreacă alături de familia ei reunită în 
jurul micuţului moştenitor. 


Carol se întoarce la Bucureşti mai devreme. Trebuie să participe la 
logodna surorii lui, Mignon, cu Alexandru al Iugoslaviei. Profită de ocazie 
şi reînnoadă relaţia mai veche cu o actriță, Mirella Marcovici, aflată la 
Paris, căreia îi scrie: „Micuța şi dulcea mea ţigancă, aştept cu nerăbdare 
scrisoarea ta. Voi veni evident să te văd. Aşteaptă-mă! [...] Vom încerca să 
fim fericiţi împreună, cât se poate de tare.“ Fie că află de noul amor al lui 
Carol, fie că simte că gândurile îi sunt în altă parte, Sitta îi mărturiseşte 
mamei ei că, de-ar fi s-o ia de la capăt, în nici un caz nu s-ar mai mărita. 
Peste un an, Mirella naşte un băieţel pe nume Mirel Marcovici. 

Între timp însă, Carol şi Sitta se arată în lume ca un cuplu fericit la 
căsătoria lui Mignon, eveniment monden şi politic care adună familiile 
regale ale Europei la Belgrad, în luna iunie a aceluiaşi an. Odată întorşi la 
Bucureşti, Sitta îi scrie mamei ei că Mihai e vesel şi vioi, o adevărată 
bucurie, şi-o roagă să-i împrumute vechiul ţarc de lemn din copilăria ei. 
Până să meargă de-a buşilea, micuțul se rostogoleşte pe podele, apoi se 
ridică şi încearcă să stea în picioare, iar doica se teme să nu cumva să se 
lovească.” Spre bucuria Sittei, în august aude de la Mihai primul „mama“. 
Vestea se pierde repede în vria pregătirilor pentru marea ceremonie de la 
Alba Iulia, unde regele Ferdinand şi regina Maria urmează să fie încoronați 
ca suverani ai României Mari. Sitta participă la festivități alături de Carol, 
dar îşi face planuri de plecare în Italia. După înfrângerea armatei elene în 
Turcia, tatăl ei tocmai se exilează la Palermo, bolnav şi decăzut din 
drepturi. Va fi începutul unei pendulări de o viaţă între România şi Italia, 
între familia ei „grecească“ şi familia „românească“. Aşteaptă cu nerăbdare 
să serbeze aniversarea lui Mihai pe 25 octombrie, ca să plece apoi la 
Palermo, lăsându-l în grija doicii St John, a bunicilor paterni şi a tatălui său. 

Mihai îşi petrece primul Crăciun într-un răsfăţ nemaipomenit, printre 
jocuri, cadouri şi rubedenii care îl alintă. Va avea de explorat o lume 
întreagă: saloanele, scările, ascunzişurile palatului Cotroceni, odăile 
primitoare ale castelului Pelişor şi ale Foişorului unde s-a născut, camerele 
înalte, pline de oglinzi şi tablouri, de tot felul de obiecte necunoscute ale 
castelului Peleş. Sitta anunţă, din Sicilia, că tatăl ei a murit de inimă rea, iar 
ea îşi prelungeşte şederea până în primăvară. Carol e ocupat cu Fundaţia 
Culturală care îi poartă numele. Are acum filiale pe tot teritoriul țării, 


încurajând modernizarea satelor, salvarea tradiţiilor, alfabetizarea ţăranilor, 
înfiinţarea de biblioteci şi case de cultură. Îl pasionează sporturile şi, mai 
ales, aviația şi se gândeşte la alcătuirea unei forţe armate aeriene. 

Pe măsură ce situaţia politică din Grecia se înrăutățește, rudele Sittei se 
mută în România, spre nemulțumirea guvernului de la Bucureşti. 
Întreținerea lor nu e treabă uşoară şi costă mult. Regina Maria nu e nici ea 
prea încântată, lucru mărturisit într-o însemnare din 24 ianuarie 1924: 
„Oamenii desigur că sunt sătui să-şi vadă Familia Regală etern flancată de 
altă familie regală care, s-o spunem pe şleau, trăieşte pe seama noastră.“ 
Micuţul Mihai e fericit însă să devină centrul atenţiei tuturor şi s-o aibă din 
nou pe mama lui cu el. Familia ei e totdeauna veselă şi blândă, chit că 
anturajul de la curte face glume pe seama „nevestelor“ lui Carol, iar bunica 
Maria vorbeşte despre tatăl lui şi cumnatele şi cumnaţii din Grecia ca 
despre „Carol şi Compania“. 

Sitta petrece mult timp cu ai ei. Prezenţa lor o ţine la adăpost de asalturile 
sexuale ale lui Carol, pentru care nu e pregătită. Amintirea naşterii lui Mihai 
şi rănile încă nevindecate o fac să-l evite. Le-ar fi mărturisit unor prietene 
apropiate că el o supune „zi şi noapte, în pat sau la repezeală pe un colț de 
canapea, datoriilor ei conjugale“!!. Un contemporan care consemnează 
intimităţile familiei regale îl numeşte pe Carol un „degenerat priapic“2. 
Năbădăios şi răvăşit de pulsiuni sexuale nesatisfăcute, Carol îşi găseşte 
curând consolarea în braţele altei femei. Acum vor fi început certurile între 
soți, urmate, în anii ce vin, de „scene violente şi de plângerile disperate şi 
cererile de ajutor moral adresate de Prinţesă Regelui şi Reginei“. 

Dacă este adevărat că prințul suferă de priapism, atunci e atins de o boală 
a sângelui, înrudită cu porfiria transmisă de regina Victoria urmaşilor săi. 
Boală ereditară, priapismul este cauzat de o deficiență a globulelor roşii din 
sânge, care produc un tip anormal de hemoglobină (hemoglobină S). 
Mutaţia poartă numele de siclemie sau anemie cu celule în seceră (sickle 
cell anaemia).!* Aventurile amoroase ale lui Carol nu se pot pune exclusiv 
pe seama bolii, dar disperarea şi urgenţa cu care nevoile lui sexuale (adesea 
dureroase) trebuie satisfăcute sunt efecte ale acestei maladii prea puţin 
cunoscute şi tratate în vremea lui. 


Micuţul Mihai e încă ferit de tensiunile dintre părinţi. E vesel, voinic, are 
gropiţe în obraji, mănâncă bine, e răsfăţatul tuturor şi, mai ales, al mamei 
lui şi al bunicii Maria, pentru care „prezenţa lui Mihai este ca o rază de 
soare“. Pe măsură ce creşte, „are tendința să exagereze, se face imens, 
încearcă din răsputeri să vorbească dar nu face progrese. Preferă să 
vorbească pe limba lui, scoate sunete expresive şi variate în loc de cuvinte, 
ca apoi, brusc, să pronunţe un cuvânt la care ne aşteptam cel mai puţin. Mie 
îmi spune Gong-gong“, notează regina Maria. Graţie mamei şi bunicii 
anglofone şi, desigur, bonei St John, care-i citeşte povestiri biblice şi 
adaptări după piesele lui Shakespeare, micuțul e deprins foarte curând cu o 
instrucție bilingvă. Vorbirea cursivă vine mai târziu, dar îi rămâne 
îngreunată de ceea ce seamănă foarte bine cu o afecţiune a vălului palatin. 
La castelul Peleş, nenumăratele încăperi, scări, holuri şi cotloane sunt tot 
atâtea ascunzişuri şi locuri de joacă. Mihai se joacă de-a v-aţi ascunselea cu 
mama şi cu mătuşile lui, asistă la scenete şi tablouri vivante costumate puse 
în scenă de ziua bunicii Maria, e fericit că mama şi bunica se înțeleg atât de 
bine şi se amuză copios de talentul cu care Sitta o imită pe regină, în mici 
pantomime improvizate. Sitta este zeița copilăriei lui şi aşa va rămâne toată 
viaţa, căci „faţă de ea admiraţia mea nu cunoştea margini. Cuvintele ei 
aveau pentru mine mai multă credibilitate decât ale oricui altcuiva“. 

În primăvara anului 1924, în faţa palatului Cotroceni, are loc o paradă 
militară în cinstea unui prinţ japonez venit în vizită. În tribună, însoţit de 
regină şi de mama lui, Mihai asistă pentru prima oară la un spectacol 
grandios. Totuşi, ceremoniile nu-i plac, îl obosesc şi-i dau un sentiment de 
nelinişte.!? În aceeaşi primăvară, bunicii, Ferdinand şi Maria, îl iau în 
excursie în Europa. Regina Maria e încântată de nepoțelul ei, „un adevărat 
copil de vikingi, voinic, blond, şi frumos, un copil al nordului, deşi atât 
părinţii săi cât şi el s-au născut în ţările din sud“. Mihai este „Mihai al 
nostru“, „adorabilul nostru Mihai“, „scumpul de Mihai“ sau „mult iubitul 
nostru Mihai“, „Miky“. 

Mihai rămâne cu Sitta în Italia, iar bunicii se întorc la Bucureşti şi 
împreună cu Carol sunt invitaţi la cinema, să vizioneze partea a doua a unui 
film pentru care regina are numai cuvinte de laudă. A văzut prima parte în 
Anglia, cu două săptămâni în urmă, când scria în jurnal că „extraordinarul 


şi impresionantul“ film Die Nibelungenlied e „superb, grandios, splendid“, 
„cel mai minunat film care s-a văzut sau s-a făcut vreodată““. Nibelungii 
rulează la cinema Clasic (Capitol). E un film mut, o poveste de iubire şi 
vitejie despre marele erou Siegfried şi frumoasa prințesă Krimhilde. 
Vizionarea e organizată de un fotograf, Tudor Posmantir, care lucrează 
pentru una dintre organizaţiile de tineret înfiinţate de Carol. Printre invitaţi, 
se află şi o prietenă a fotografului, care îi pozează adesea nud, o anume 
Elena Lupescu (Griinberg). Femeie experimentată într-ale amorului, Elena 
Lupescu doreşte de mult să ajungă în apropierea lui Carol. Ştie că nu-i sunt 
indiferente femeile şi aude şi ea, ca toată lumea, că soția lui stă cam mult 
plecată în străinătate, iar acasă prezența rudelor sufocă viața tânărului 
cuplu. Posmantir i-ar fi prezentat-o lui Carol în seara premierei 
Nibelungilor. Dar data marii lor întâlniri, pe care o vor serba cu religiozitate 
an de an, este 14 februarie (probabil 1925). Părul ei roşcat, ochii verzi, 
pielea albă şi feminitatea provocatoare atrag repede atenţia prinţului. 
Fotograful le înlesneşte întâlniri ulterioare şi, foarte curând, cei doi încep să 
se vadă seară de seară în casa unui fost amant al Elenei Lupescu. Mai apoi, 
Carol cumpără pe numele fratelui ei o vilă pe bulevardul Mihai Ghica la 
numărul 32.2 

În vara aceea însă, Carol şi Sitta petrec o scurtă vacanţă la Londra şi se 
întorc apoi la Sinaia, fără rubedeniile greceşti, prilej bun să se regăsească 
unul pe celălalt. Dar, fie că e jignită de zvonurile mai vechi despre aventura 
cu Mirella Marcovici, fie că se teme de o nouă sarcină, Sitta refuză 
intimitatea cu Carol. Şi să nu fi refuzat, e greu de crezut că prinţul şi-ar fi 
schimbat năravurile, iar boala lui ereditară complică şi mai mult lucrurile. 

Seara, retrasă în camera ei, soţia lui se destăinuie unei pagini de jurnal: 
„Circulau o mulțime de zvonuri şi multe poveşti extravagante făceau 
înconjurul oraşului. Eu îmi vedeam de obligaţiile mele cu un aer 
imperturbabil, încercând astfel să dau impresia de normalitate într-o situaţie 
cât se poate de apăsătoare. Cât timp o să mai dureze oare? Mă întrebam, 
fiind sigură că nu mai putea dura mult, lucrurile de acest gen nu vor fi 
tolerate la nesfârşit.“ Gurile rele spun însă că ea însăşi îl aruncă pe Carol 
în braţele altor femei, ca să scape de brutalităţile lui sexuale. 


Regina Maria nu bănuieşte încă nimic. Se ocupă de Miky, un copil 
„nespus de reuşit“. De ziua lui „l-am răsfăţat în toate felurile şi Maiestatea 
Sa i-a dăruit unul dintre puii săi de cocker, ceea ce l-a încântat. El s-a 
comportat ca un copil aniversat şi a fost adorabil în toate privinţele“.2 

Pe măsură ce Mihai creşte, adulţii din jurul lui îi par cam abătuţi. Pentru 
Sitta, fiecare zi de 25 octombrie începe cu aniversarea lui, surprize, veselie 
mare, dar se sfârşeşte în lacrimi, cu un parastas pentru fratele ei, Alexandru. 
Apoi, Sitta are probleme cu vederea şi se teme că trebuie să poarte ochelari. 
Bunica e îngrijorată de situaţia politică şi de influenţa bolşevicilor în țările 
vecine. E. informată că s-ar pregăti iar revoluţii în Balcani, că, după ce au 
pus mâna pe Bulgaria şi Grecia, bolşevicii trimit bani în Basarabia cu 
intenţii destabilizatoare. Rudele materne sunt preocupate de complicațiile 
mutărilor şi căsătoriilor. Carol e fie plecat în călătorii, fie ocupat cu colecţia 
de timbre şi cărți, cu maşinile, avioanele şi, desigur, cu aventurile galante 
despre care Mihai nu are habar. Ceva începe să se schimbe în purtarea 
micuţului. Poate că simte în aer, ca orice copil inteligent, norii care se adună 
asupra familiei. 

Curând, devine chiar de nesuportat, iar bona St John e exasperată.* I se 
plânge reginei Maria că Mihai e cu totul ignorat de părinţii lui.“ Are accese 
de nemaipomenită încăpățânare. Într-o bună zi, se încuie într-o cameră de la 
etajul al doilea (probabil în reşedinţa de la Şosea) şi anunţă că vrea să sară 
pe geam. Alertaţi, angajaţii care îl au în grijă întind un cearceaf sub 
fereastră, gata să-l prindă, pe când el se apleacă periculos de mult peste 
pervaz urmărind cu interes agitația stârnită. Până la urmă, renunță să mai 
sară, dar refuză să descuie uşa. Încuietoarea e tăiată cu ferăstrăul.2 Pune în 
scenă simularea unei sinucideri, încercând să atragă atenţia părinţilor? Se 
simte abandonat? „Moartea este o formă de dezordine absolută“, va spune 
mai târziu. Dezordinea instalată treptat în familie va fi avut, în sufletul lui, 
forma unei prime morţi sufleteşti. De-acum încolo, se închide din ce în ce 
mai mult în el însuşi. 

Capitolul 2 


ÎN PRIMA ZI A ANULUI 1925, REGINA MARIA SE întreabă cum va fi noul an: bun 
sau rău? Şi-şi răspunde: „Va trebui să-l trăim indiferent cum va fi.“ Va fi 
un an de cumpănă pentru monarhie. Mihai are trei ani şi ţine să atragă 
cumva atenţia părinţilor, măcar de dragul de a-i vedea mai des împreună. 
Aşa că anul începe cu o răceală şi cu dureri în gât. E silit să stea în pat, 
prilej cu care toată lumea se interesează de el. Bunica remarcă din nou că e 
un copil inteligent şi uimitor de receptiv la lucrurile frumoase.* Când îi 
trece răceala, cutreieră de unul singur coridoarele palatului Cotroceni şi se 
prezintă la micul dejun în budoarul bunicii, unde e servit cu biscuiţi din care 
muşcă câte puţin, pe îndelete. A început să vorbească fluent. Vorbeşte 
întruna şi pune întrebări încontinuu. Micul dejun în camera bunicii e un 
ritual la care nu renunţă orice-ar fi. Se joacă cu bricheta reginei până o 
încinge. Pe bunicul Ferdinand îl vede rar: e suferind şi, în martie, medicii îi 
detectează un cancer de colon. Boala e tăinuită. Carol e din ce în ce mai 
ocupat, fiindcă, în februarie, la un bal al ofiţerilor, îşi dă seama că nu se mai 
poate lipsi de farmecele Elenei Lupescu. 

Despre această femeie se spun multe. Este fiica unui bucovinean evreu, 
Nicolae Griinberg, şi a unei rusoaice evreice trecute la catolicism, Elisa 
Falk. Tatăl, de meserie negustor ambulant, se converteşte la ortodoxie ca să 
poată obţine cetăţenie română şi să se lanseze în afaceri. În acelaşi scop, 
familia se mută în Vechiul Regat, schimbându-şi numele în Lupescu. După 
unii, Elena Lupescu învaţă la cel mai celebru pension al vremii, ţinut de 
călugărițe germane în strada Pitar Moş din Bucureşti. După alții, urmează 
cursurile pensionului Notre-Dame de Sion de la Iaşi.“ Fetei îi plac ofiţerii 
şi, din aventură-n aventură, se căsătoreşte cu un locotenent pe nume 
Tâmpeanu. Ambiţioasă şi sigură pe succesul ei la bărbaţi, se încurcă şi cu 
şeful lui Tâmpeanu, ceea ce duce la divorț. Femeia e „mai degrabă intuitivă 
decât înțeleaptă, instruită decât cultivată, disimulantă decât tacticiană, 


provocatoare decât îndrăzneață, ştia să cânte pe toate coardele, creând 
impresia că este o prietenă şi o confidentă demnă de încredere, disponibilă 
şi gata să-şi asculte interlocutorul cu atenție“. Are profilul pe care şi-l 
doreşte Carol, cel „năpăstuit“ de mama lui, regina Maria, şi de confidentul 
ei, Barbu Știrbei, de soție şi de rudele ei greceşti, de liberalii aflați la putere 
şi de şeful lor, Ion I.C. Brătianu, pe care abia aşteaptă, când va fi să urce pe 
tron, să-l exileze, ca să-i desființeze partidul şi să schimbe Constituţia 
întărind atribuţiile monarhului. 

Toţi cei în cauză sunt păţiţi. Regina Maria, Brătianu şi Ştirbei sunt 
înspăimântați de perspectiva unui nou episod amoros de anvergura celui 
legat de Zizi Lambrino. Apariţia Elenei Lupescu în viața lui Carol nu 
prevesteşte nimic bun. S-o fi bucurând el acum de popularitate în rândul 
armatei şi al poporului, dar cei doi liberali îi urmăresc escapadele nocturne 
prin agenţii Siguranţei. Nici unul dintre ei nu l-ar dori instalat pe tron. Unii 
o acuză pe soția lui că nu e în stare să-şi țină în frâu bărbatul. Alţii ar dori o 
intervenție imediată din partea reginei şi a regelui. 

Din anul căsătoriei cu Sitta, Carol şi familia lui îşi petrec verile, uneori 
până târziu toamna, departe de canicula bucureşteană şi de praful înecăcios 
al drumurilor, pe domeniul de la Sinaia, unde e mai răcoare şi aerul miroase 
a răşină de brad. În vara anului 1925, Mihai e la mare cu St John. Regina 
Maria îl menţionează în jurnal abia spre sfârşitul lui septembrie, când îl 
aşteaptă la gară şi îl admiră pentru cât e de bronzat. 

Carol şi Sitta, împreună cu rubedeniile şi soacrele (Sofia şi Maria), se 
află deja la Foişor. La scurt timp, Elena Lupescu se instalează în apropiere, 
într-o vilă închiriată. De-acum încolo, în fiecare zi, pe înserat, Carol 
părăseşte Foişorul şi se întoarce adesea în zori. Sitta înțelege că zvonurile 
cele mai rele se confirmă. Mama ei, regina Sofia, simte şi ea că mai vechile 
suspiciuni legate de caracterul ginerelui ei nu sunt lipsite de temei. Regina 
Maria nu e nici ea prea în largul ei. La începutul lui septembrie, „atmosfera 
de la Foişor este destul de neplăcută“,* scrie ea în jurnal punând pe seama 
mofturilor cuscrei crisparea din jur. Încă nu bănuieşte nimic, deşi celălalt 
fiu, Nicolae (Nicky) şi fiica preferată, Ileana, îi semnalează „o anumită 
schimbare“ în purtarea soţiei lui Carol. Foişorul a devenit neprietenos şi 


rece. Regina rămâne pe gânduri. Într-adevăr, „pluteşte în aer ceva infim, ce 
nu se poate descrie“. 

În următoarele zile însă, vizitele protocolare, călătoriile în ţară, reuniunile 
mondene sau politice, splendoarea naturii şi culorile toamnei o îndepărtează 
de obişnuita ei intuiție pătrunzătoare. Totuşi, nu mai trece mult şi remarcă 
răceala şi distanţa instalată între Carol şi Sitta. Are o discuţie deschisă cu 
nora ei, „ca două femei, ca o mamă cu fiica ei“. Regina află ce se petrece şi 
înţelege şi implicaţiile situaţiei. Îşi păstrează cumpătul, încercând să spere 
împotriva oricăror evidențe. Un gând disperat, o superstiție, îi spune că ceea 
ce nu e consemnat nu există sau e un moft. Aşa că fereşte paginile jurnalului 
de detaliile afacerii. Se roagă din tot sufletul: „Ruga mea fierbinte către 
Dumnezeu este să nu trebuiască niciodată să scriu întreaga poveste. Mi-e 
teamă de ce se întrevede şi, întrucât am avut mari necazuri în viaţă, Îl rog pe 
Atotputernicul să mă cruţe de cel care ni se arată la orizont.“ 

Pe 26 septembrie, cele două bunici, Maria şi Sofia, se duc la gară să-l 
aștepte pe „Miky al nostru“. Măcar pe el de l-ar putea ocroti de furtuna care 
se abate asupra monarhiei! Copilul e splendid, o frumuseţe, sunt de părere 
bunicile. Mariei i se pare însă „puţin mai stingher ca înainte“. Nu l-a mai 
văzut de câteva luni şi îl descrie pe larg: e mare, solid, blond, cu o gură şi 
un nas adorabile, dar cu ochii cam mici. Îi spune că peste câteva zile soseşte 
la Sinaia Maiestatea Sa bunicul şi o să fie veselie mare. În sufletul ei ştie 
însă că „pluteşte o umbră deasupra Foişorului, care-mi face inima să se 
întristeze şi mă umple de grijă“. 

În următoarele zile, ochii de copil înregistrează un du-te-vino de oameni 
importanţi, gravi, încruntaţi, care petrec mult timp când cu bunicul, când cu 
bunica, în spatele uşilor închise, şi pleacă apoi şi mai încruntaţi. Servitorii 
şuşotesc pe la colţuri şi parcă îl privesc altfel. Tatăl lui lipseşte des, mama îl 
mângâie în treacăt, la culcare. St John e mai cicălitoare ca oricând. Până şi 
bunica Maria pare ocupată cu altceva. l-ar mai putea încă atrage atenţia, 
aprinzând bricheta şi toate chibriturile pe care le găseşte în camera ei. 
Regina îl opreşte la timp.” 

După rege, soseşte la Sinaia şi prim-ministrul, Ion I.C. Brătianu. Se 
discută confidenţial situaţia politică: liberalii vor să iasă de la guvernare, 
tensiunile cu opoziţia sunt mari, noua aventură a lui Carol complică 


lucrurile. Apare la Sinaia şi Barbu Ştirbei, care are o lungă discuţie cu 
regele Ferdinand. E de presupus că vorbesc şi despre aventura lui Carol şi 
măsurile ce trebuie luate. Poate mai există, totuşi, o şansă şi Carol va 
asculta glasul raţiunii. L-ar asculta, dacă efluviile amoroase ale Elenei 
Lupescu nu s-ar revărsa inepuizabile. Îi scrie zilnic, căci orice zi fără el e un 
coşmar: „Mă gândesc la tine enorm de mult şi aştept cu nerăbdare o veste 
de la tine. Zilele trec grele, seamănă una cu alta, pline de suferință, 
neplăceri şi nimic altceva. Nu ţi-am scris pentru că am fost foarte nervoasă 
astăzi, altfel nu s-a întâmplat nimic. Doar micul meu gramofon îmi ţine 
companie. Viaţa mea de una singură nu este prea veselă.“ Îl îmbrăţişează 
„nebuneşte, din toată inima“ şi semnează Folette (Nebunatica). Pe 12 
octombrie, disperarea e fără margini: „Iubitul meu iubit, mi s-au întâmplat 
lucruri grave. Prezenţa ta, cât mai devreme posibil, în seara asta ar conta 
enorm pentru mine. Te iubesc. Folette.“* 

Răvăşit de noua lui iubire înflăcărată, Carol îi mărturiseşte, până la urmă, 
regelui Ferdinand tot ce e de mărturisit şi, mai ales, că nu renunţă la Elena 
Lupescu. Regina Maria scrie deznădăjduită în jurnal: „El a venit de 
bunăvoie să i se explice tatălui său care i-a spus nişte adevăruri dureroase, 
mărturisindu-i cum considerăm de fapt comportamentul lui şi că întreaga 
ţară este indignată ca şi noi. Situaţia se va înrăutăţi până când va fi pierdut 
totul.“ 

De aici încolo, evenimentele se precipită şi vor fi consemnate diferit, în 
funcţie de perioada în care sunt povestite şi de documentele la care au acces 
cronicarii mai vechi sau mai noi. Unii cred că, din rațiuni politice, Carol și- 
ar fi luat seama şi ar fi decis la un moment dat să se separe de Elena 
Lupescu. Aşa s-ar explica de ce ea se gândeşte să părăsească ţara şi face 
cerere de paşaport în aceeaşi toamnă.“ Alţii sunt de părere că cei doi sunt 
deja înţeleşi să se stabilească în străinătate. În fine, alţii consideră că 
Brătianu şi guvernul lui se folosesc de slăbiciunea lui Carol faţă de Elena 
Lupescu întinzându-i o capcană ca să scape de el. Ceea ce ar explica 
uşurinţa cu care i se eliberează paşaportul Elenei Lupescu şi i se permite 
ieşirea din ţară fără oprelişti spre sfârşitul toamnei.“ Mărturia unui fost 
susținător al lui Carol, Constantin Argetoianu, înclină către o altă ipoteză. 
Totul este pus la cale, crede el, de L.upeasca, o femeie vanitoasă, deşteaptă 


și disperată să-l cucerească pe Carol, „care şi-a găsit într-însa femeia care l- 
a îngenuncheat pe viaţă“ şi i „s-a supus ca un căzut şi decăzut ce era“.* Tot 
Argetoianu însă e de părere că Lupeasca a profitat de prilejul pe care 
„soarta i l-a pus la îndemână“, iar Brătianu şi Ştirbei au profitat şi ei de 
împrejurări „ca să pecetluiască o situaţie care îi scăpa de un vrăjmaş 
personal şi ţara de un rege nefast“.4 

Regina Maria respinge cu tărie vreo implicare din partea lui Brătianu şi a 
lui Ştirbei în decizia lui Carol. Amintindu-şi de soarta rudelor ei din familia 
Romanovilor şi a celor din Grecia, ţară devenită cu numai un an în urmă 
republică, pune evenimentele pe seama unei eventuale conspirații bolşevice: 
„Ne temem cu adevărat că «femela» lui este manipulată de o bandă care 
vrea să răstoarne lucrurile în România şi-l foloseşte pe Carol ca instrument 
împotriva stării de lucruri paşnice. Orice este posibil, câtă vreme bolşevicul 
este furios!“® Se va afla mai târziu că principele moştenitor Carol ar fi 
plănuit să se autoexileze împreună cu Sitta şi Mihai la reşedinţa regală de la 
Bled, la sora sa Mignon. Planul ar fi fost să pună condiţii de întoarcere în 
ţară prin care să îngenuncheze autoritatea guvernului Brătianu. 

Adevărurile politice şi sentimentale se amestecă şi afacerea Lupescu îşi 
păstrează aura de mister. La maturitate, Mihai e încredinţat că legătura lui 
Carol cu Elena Lupescu n-a fost doar o chestiune sentimentală şi că 
„implicaţiile politice au fost cu mult mai adânci şi mai greu de definit decât 
ne închipuim. Interesele au fost mult prea mari pentru ca anumiţi oameni să 
nu aprobe şi să nu încurajeze slăbiciunea regelui. Pe scurt, o afacere 
tenebroasă.““ 

În toamna anului 1925, monarhia se adânceşte treptat în tenebrele afacerii 
Lupescu. Cu cât relaţiile între părinți sunt mai tensionate, cu atât regina 
Maria se străduieşte să umple golul din viața micuţului Mihai cu surprize 
plăcute, daruri şi veselie. De ziua lui, pe 25 octombrie, regina organizează o 
petrecere cu orchestră, cu mulți invitați şi cu nenumărate daruri. Cealaltă 
bunică, Sofia, participă şi ea, fiindcă îl adoră pe „Miky al nostru“ şi 
împărtăşeşte părerea reginei că nepotul lor ocupă un loc secundar în viața 
mamei sale.“ Părinţii îi dau în dar o tricicletă, iar micuțul „este emoţionat 


de toate onorurile ce i s-au făcut“. 


Fie că vor să evite scandalul, fie că nu cântăresc bine influenţa Elenei 
Lupescu asupra lui Carol, fie că n-au încotro fiindcă Ferdinand e prea 
bolnav şi îngrijorat de viitorul monarhiei, regele şi regina îl trimit pe Carol 
să reprezinte familia regală la funeraliile reginei Alexandra, soţia 
defunctului Eduard VII al Marii Britanii. El pleacă la Londra, în timp ce 
Elena Lupescu pleacă la Paris. După ceremonia de la Londra, cei doi 
îndrăgostiți se întâlnesc, se pare, la Paris şi apoi, în timp ce regele şi regina 
trimit emisari să-i caute, ei admiră splendorile Veneţiei. În sfârşit, iau 
legătura unii cu alţii şi Carol solicită o vacanţă până la sfârşitul anului. Pe 9 
decembrie, expediază de la Veneţia o scrisoare către rege prin care renunță 
la toate drepturile de moştenitor al tronului şi promite să nu se mai întoarcă 
timp de zece ani. E a treia oară când îşi anunţă renunţarea la tron din 1917 
încoace. Vacanţa se prelungeşte la Milano. 

Regina Maria îi scrie: „Iu ai totul — o ţară care te cheamă, un viitor 
prestigios de clădit, o casă minunată, o soţie frumoasă şi bună, un copil 
adorabil, părinţi care te iubesc, a căror mână dreaptă ar trebui să le devii, 
părinţi aflaţi în pragul bătrâneţii, care şi-au dat viaţa pentru a îndeplini o 
misiune pe care tu trebuie să o continui... De ce părăseşti toate aceste 
lucruri, le spargi şi le arunci la lada cu gunoi?“* 

Sitta se oferă să meargă la Milano şi să-l determine să se întoarcă acasă. 
Guvernul se împotriveşte. În ajunul Crăciunului, ea îi trimite o scrisoare în 
care îl imploră să se gândească bine şi să revină asupra hotărârii. Între timp, 
Mihai stă cu bona la Sinaia. I se spune că tatăl lui nu se poate întoarce încă 
de la Paris fiindcă este bolnav. 

La Bucureşti se întocmeşte, sub îndrumarea lui Brătianu, o declaraţie de 
renunțare la tron oficială, pe care Carol o primeşte printr-un demnitar 
liberal, Constantin Hiott, ale cărui instrucţiuni sunt să-l convingă să se 
întoarcă în ţară sau, dacă nu vrea, să copieze declarația cu propria-i mână şi 
s-o semneze. Documentul semnat de Carol la Milano e datat 28 decembrie 
1925 şi se intitulează „Act de renunțare la drepturile şi prerogativele de 
membru al familiei domnitoare şi de prinț moştenitor al României“: „Declar 
prin aceasta că renunţ în mod irevocabil la toate drepturile, titlurile şi 
prerogativele de care, în virtutea Constituţiei şi a Statutului Familiei regale, 
m-am bucurat până astăzi ca Principe Moştenitor al României şi ca membru 


al Familiei Domnitoare. Renunţ totodată la drepturile care mi-ar reveni prin 
legile țării asupra fiului meu şi a averii sale. Mai declar că nu voi avea nici 
o pretenţie asupra drepturilor la care am renunţat de bună voie şi din proprie 
iniţiativă şi mă angajez, pentru binele tuturor, să nu mă întorc în ţară timp 
de zece ani, iar după expirarea acestui termen să nu mă întorc fără 
autorizaţia Suveranului.“ Carol ar fi semnat acest act plângând.” 

Regele Ferdinand convoacă în ultima zi a anului Consiliul de Coroană şi 
acceptă renunţarea fiului său la tron. „lată cadoul de Anul Nou al fiului 
meu!“, spune regina cu amărăciune câtorva apropiaţi.” Apoi notează în 
jurnal: „Nimeni nu ne poate privi fără să aibă lacrimi în ochi. Se pare că 
astăzi în biserică numele lui n-a mai fost pomenit şi aproape toți enoriaşii au 
plâns.“ 

Sitta zace în pat răpusă de evenimente. Tocmai a citit răspunsul la 
scrisoarea ei către Carol. Îi scrie că nu e dispus să se răzgândească în 
privința renunțării la drepturile de prinț moştenitor, îi cere iertare pentru 
durerea pe care i-o pricinuieşte, îi mulţumeşte pentru prietenia de care a dat 
dovadă şi se referă în două rânduri la fiul lor: „Bietul copilaş e destul de 
mic ca să-şi poată uita tăticul pe care alţii nu l-au socotit vrednic de el“, 
scrie Carol, iar, la final, îi transmite fiului său o îmbrăţişare de rămas-bun, 
„probabil ultima care îmi va mai fi vreodată îngăduită“.* Sitta ascunde de 
Mihai deopotrivă scrisorile şi îmbrăţişările tatălui său. 

La Foişor, iar e multă vânzoleală şi oameni importanţi îi zâmbesc în 
treacăt. Regele Ferdinand se sfătuieşte cu prim-ministrul Brătianu, cu 
ministrul justiției, G. Mârzescu, cu ministrul agriculturii şi domeniilor, Al. 
Constantinescu, cu patriarhul Miron Cristea, cu regina Maria şi cu Sitta. 
Noul prinţ moştenitor fiind minor, se stabilesc trei persoane care să exercite 
conducerea statului în cazul în care s-ar pune problema ca el să domnească 
înaintea vârstei majoratului. Cei trei membri ai Regenţei sunt principele 
Nicolae (fratele lui Carol şi unchiul lui Mihai), patriarhul Miron Cristea şi 
preşedintele Înaltei Curti de Justiţie, George Buzdugan. 

Hotărârea e luată. Cu toţii pleacă la Bucureşti, unde regele transmite 
Parlamentului un mesaj prin care ia act de renunţarea fiului său la calitatea 
de prinț moştenitor şi cere să fie recunoscut, în locul lui, nepotul său Mihai. 
Adunarea Naţională votează, în baza Constituţiei, o lege care stipulează că 


succesiunea tronului îi revine de drept lui Mihai, o alta prin care e instituită 
Regența şi o modificare a statutului Casei Regale. Cele trei legi vor fi 
numite „Actul de la 4 ianuarie“, în jurul căruia, mai târziu, se vor isca 
aprige controverse şi bătălii pentru putere. 

Peste câteva zile, Ferdinand îşi modifică testamentul în favoarea 
nepotului Mihai, căruia îi revin domeniile și castelele regale, inclusiv moşia 
de la Sinaia-Predeal şi castelele Peleş şi Pelişor. Până la majorat, 
administrarea domeniilor şi veniturile rezultate îi revin reginei Maria. În 
ţară se zvoneşte că regele şi regina au fost obligați să-l înlăture pe Carol 
pentru că el i se opunea lui Brătianu. „Ce mizerie adăugată suferinţei!“, 
comentează regina. 

Presa internaţională e luată prin surprindere. Complicaţiile româneşti sunt 
năucitoare. În numărul din 11 ianuarie 1926, revista americană Time rezumă 
în cheie ironică ştirile încâlcite despre Carol şi aventurile lui vehiculate în 
toată această perioadă: „Prinţul Carol al României locuieşte într-un hotel 
din Veneţia, Milano şi Lucerna, cu o misterioasă doamnă care este de fapt 
Zizi şi Principesa Elena, dacă nu cumva nu e o româncă-italiancă-poloneză- 
evreică de rang înalt pe care a întâlnit-o la funeraliile reginei Alexandra. El 
îşi ascunde destul de bine prezența la Londra şi ia ceaiul în secret cu sora 
sa, principesa Ileana, care e înscrisă la o şcoală la Ascot. Împreună cu 
depravatul său frate, prinţul Nicolae, Carol şi-a serbat renunţarea la tron 
printr-un bairam nemaipomenit la restaurantul Mitchell din Montmartre, 
Paris. Apoi, împreună cu misterioasa sa însoţitoare, a părăsit Viena în 
căutarea unui cuibuşor liniştit în Suedia. În sfârșit, se aşteaptă ca, în curând, 
prințul să se întoarcă la Bucureşti ca să-şi pună ţărână-n cap pentru 
renunțarea necugetată la tron, pe care acum o regretă.“ În fond, pelteaua 
amuzantă de ştiri nici nu e aşa departe de adevăr şi e, în felul ei, profetică. 

Cum Carol este hotărât să obțină divorțul de Sitta, Zizi Lambrino pune la 
cale la Paris un proces prin care îi cere să-i asigure o pensie alimentară în 
valoare de zece milioane de franci. Legația română din capitala Franţei 
primeşte instrucţiuni să-l asiste pe Carol din punct de vedere juridic. 

La Bucureşti, Sitta abia se mai ţine pe picioare. A slăbit mult şi cei din jur 
se tem de o depresie. În străinătate nu are voie să plece, ca nu cumva să ia 
legătura cu Carol, în societatea românească se fereşte să apară pentru că 


toate privirile sunt aţintite asupra ei, iese rar din casă şi asta duminica, la 
biserică. Pe Mihai îl vede când şi când. Într-o duminică, merg împreună la 
biserică. Se aşază în stranele rezervate lor în capela familiei de la Patriarhie, 
unde miroase a tămâie şi a busuioc. Sitta îngenunchează în fața icoanei 
Maicii Domnului. Clinchetul cădelniţei se aude îndepărtat. Mihai nu-şi 
slăbeşte mama din ochi. Să nu cumva s-o piardă, să nu cumva să dispară, să 
nu cumva să-l lase singur printre uriaşii încruntaţi de pe pereţi. Toți au 
rotocoale aurii în jurul capului. Cum o priveşte dintr-o parte, vede lacrimi 
şiroindu-i pe obraz. Nu îndrăzneşte s-o întrebe de ce plânge, dar știe, mai 
mult sau mai puţin, despre ce e vorba...* Fapt e că în copilărie şi, mai apoi, 
în adolescenţă, îşi iubeşte mama cu ardoare şi îi este dor de ea tot timpul. 
Uneori, se ascunde numai ca să se gândească la ea. În însemnările ei, regina 
Maria nu-şi cruță nora, acuzând-o că nu e destul de apropiată de copil: 
„Sitta n-a ştiut niciodată cu adevărat ce înseamnă să trăieşti alături de copil. 
Ca atare, el este ca un mic orfan. Dac-ar fi realmente al meu aş şti cum să-i 
creez sentimentul unei vieți de familie. Este un puşti încântător, inteligent, 
frumuşel, amuzant şi dornic de afecțiune.“ 

Pe măsură ce creşte, pe Mihai încep să-l atragă cărțile. După engleză, 
deprinde româna şi germana, pe care le înţelege la fel de bine. Într-o 
dimineaţă, vine în camera bunicii şi cercetează colecţia ei de cărți pentru 
copii. Îi plac mai cu seamă cărţile cu animale. Regina îl întreabă dacă, la 
ceasul acela al zilei, în româneşte s-ar spune „bună dimineaţa“ sau „bună 
ziua“. Mihai îi răspunde că el, înainte de a se fi dat jos din pat, şi-a spus lui 
însuşi auf wiedersehen, la revedere..." 

Pe tatăl lui îl socoteşte dispărut, mama e o umbră care-şi ascunde cu greu 
lacrimile, lumea din jur şuşoteşte despre divorţ, succesiune, renunțare la 
tron, criză politică. Bunicul e destul de retras. În privirile celor din jur, 
micuțul citeşte milă şi stânjeneală. Cum să nu spună la revedere copilăriei? 
Descoperind cărțile, descoperă şi puterea cuvintelor. Se străduieşte să 
rostească fiecare cuvânt răspicat. Bunica, plină de viaţă cum e de felul ei, se 
minunează de fantezia cu care combină el cuvintele „precum un pictor 
culorile“. Când o vede punându-şi ochelarii ca să-i citească, el îi spune că 
ăsta e semn de bătrâneţe şi că îl sperie. Dar câte nu-l sperie la vremea 
aceea? Parcă ar vrea, îngrăşându-se, să pună între el şi tot ce nu înţelege un 


scut de grăsime. E mare, solid, prea dolofan, remarcă regina, iar nevoia de 
afecțiune îl face să se ghemuiască uneori lângă ea, să-şi pună mâinile în 
jurul ei, „inventând o mie de lucruri ca să nu mă lase să plec“. 

Cu oamenii străini nu se simte în largul lui. În timpul unui dejun cu 
principesa Elena, Nicolae Iorga îl scrutează imediat: „Copilul regal a intrat 
în momentul conversaţiei. Voinic şi vioi, cu păr des şi creţ, blond, pe faţa 
rotundă, cu ochii mici şi şireţi, e foarte drăguţ. Ştie englezeşte şi româneşte, 
dar nu vrea să vorbească.“ Se zvoneşte că ar fi surdo-mut. Zvonurile şi 
observaţia lui Iorga par să confirme malformaţia de care suferă Mihai. 

E o perioadă cu aventuri: „Miky“ cade într-un lac şi se udă până la piele, 
se îmbolnăveşte de difterie, e zgâriat de un câine turbat şi trebuie să facă o 
grămadă de injecții antirabice, răceşte şi i se inflamează gâtul, petrece mult 
timp la mare, la Constanţa, împreună cu bona, cu soţul ei şi cu suita care se 
ocupă de îngrijirea lui, apoi, la începutul anului următor, pleacă pentru 
câteva luni în Italia cu Sitta. 

În fundalul vieţii lui de copil, aventurile vieţii politice nu sunt puţine: 
Regența stabilită după renunţarea lui Carol e suficient de slabă pentru ca tot 
liberalii să facă jocurile puterii; presa americană îl numeşte pe Brătianu 
„dictatorul“ (investitorii americani din industria petrolului sunt nemulțumiți 
de legislaţia protecţionistă a liberalilor); absenţa lui Carol dă naştere unui 
curent, carlismul, care mobilizează opoziţia antiliberală împotriva Actului 
de la 4 ianuarie; Partidul Naţional condus de Iuliu Maniu fuzionează cu 
Partidul "Ţărănesc condus de Ion Mihalache şi apare astfel primul mare 
partid care le poate ţine piept liberalilor; sănătatea regelui Ferdinand e din 
ce în ce mai şubredă şi dorinţa lui de a se forma un guvern de uniune 
naţională eşuează după ce se succedă la putere trei guverne liberale 
(Averescu, Barbu Ştirbei, Ion I.C. Brătianu). Carol, din străinătate, 
transmite că nu are de gând să revină în ţară decât dacă va fi chemat. Apoi, 
la 62 de ani, regele Ferdinand, bolnav şi măcinat de griji pentru viitorul 
monarhiei şi al țării, se stinge din viaţă la 18 iulie 1927, potrivit fiului său, 
Nicolae“. Data oficială va fi însă 20 iulie. Dar, dacă într-adevăr regele 
moare pe 18 iulie, vreo constelație a destinelor face ca soția lui, regina 
Maria, să moară peste 11 ani, tot pe 18 iulie. 

Capitolul 3 


DIMINEAȚA, DEVREME, LA CASTELUL FOIŞOR, St John îl trezeşte pe Mihai 
adresându-i-se cu „Majestatea voastră“. De ce-mi spui majestate? întreabă 
puştiul. Guvernanta îl anunţă că el este noul rege al țării şi că urmează să se 
prezinte în Parlament. Are 5 ani. Dar mai am voie să mă joc, nu? ar mai fi 
întrebat el, potrivit versiunii despre evenimente pe care revista Time o 
prezintă cititorilor săi peste câteva zile.“ Mihai are oarecum reprezentarea 
statutului său în cadrul familiei regale, dar întâmplările ciudate din ultimul 
timp, dispariţia tatălui, acum a bunicului, agitația din jur sunt atât de 
încâlcite pentru o minte de copil, încât e împăcat cu versiunea mamei 
asupra noii lui identități: „E un fel de poreclă, dragă.“ 

În aceeaşi zi, în trenul regal, Sitta, regenţii, membrii guvernului şi ai 
Curţii îl însoțesc la Bucureşti şi apoi la sediul Parlamentului, unde cei trei 
regenţi depun jurământul de credință. Unul dintre însoțitori descrie sosirea 
lui Mihai în sală: „Un val de înduioşare cuprinde pe parlamentari şi 
tribunele publice când, după ce Brătescu-Voineşti (directorul Adunării 
Deputaţilor) anunţă solemn: «Majestatea Sa Regele», apare deodată un 
copilaş cu păr bălai, îmbrăcat în alb şi ţinut de mână de maică-sa în mare 
doliu. Ropote de aplauze emoţionante. Copilul duce mâna dreaptă la frunte, 
milităreşte. Pe când rosteau cei trei regenţi formula Jurământului în faţa 
fragedului băieţel care va purta coroana de oțel a lui Carol I, pe feţele 
tuturor se citea aceeaşi chinuitoare întrebare: care era să fie viitorul 
neamului în noua fază ce se deschidea după zbuciumările dinastice care 
zdruncinaseră din temelii aşezământul ţării.“ 

Privite de departe, de peste ocean, evenimentele politice din România pot 
fi rezumate într-o singură propoziţie: un rege apropiat de vârsta celei de a 
doua copilării este înlocuit cu un rege-copil. Corespondentul revistei Time e 
mai puţin impresionat de ceremonie şi povesteşte cu oarecare ironie, nu 
lipsită însă de un pătrunzător spirit de observaţie, scena depunerii 


jurământului de credință faţă de rege de către cei trei regenţi: „Prinţul 
Nicolae, unchiul Regelui, a rostit jurământul cum ar face-o orice tânăr de 23 
de ani în faţa nepotului lui de 5 ani. Majestatea Sa părea uşor nervos şi 
speriat. A urmat Patriarhul cu barba lui albă ca neaua şi cu veşmintele până- 
n pământ, depunând jurământul pe un ton foarte simţit. Regele Mihai, cu 
inocența copilăriei, aproape a pufnit în râs la vederea acestui om atât de 
serios. La final, ministrul justiţiei, Buzdugan, a făcut câţiva paşi înainte, 
hotărât să nu se facă de râs, a spus repede şi foarte încet jurământul, abia 
atrăgând atenția Majestății Sale, ai cărui ochi erau încă fixaţi asupra 
Patriarhului.“ Mihai apare pe coperta revistei în costum alb, cu pantaloni 
scurţi, iar sub poză scrie Bonny King Michael (Drăguţul de rege Mihai), 
alături de cuvintele pe care micuțul rege i le-ar fi spus mamei sale la finalul 
copleşitoarei şedinţe din Parlament: „Let's go home“, hai să mergem 
acasă!“ 

Comentariile răutăcioase la adresa puştiului devenit rege în România vor 
continua în presa americană. Dar micile ironii conțin sâmburi de adevăr 
despre modul în care evenimentele influenţează caracterul lui Mihai şi felul 
în care el încearcă să le facă față. Pe de altă parte, investitorii sunt supăraţi 
de mai multă vreme pe liberalii de la Bucureşti. Într-un număr precedent, 
Time deplânge situaţia celor 150 de milioane de dolari investiţi de americani 
în România, din care aproape jumătate în industria petrolieră. Or, guvernul 
Brătianu promovează o lege a minelor prin care românii deţin 60% din 
acţiuni în toate întreprinderile cu capital străin. În caz contrar, investitorii 
străini sunt ameninţaţi cu confiscarea veniturilor. Recenta vizită a reginei 
Maria în America nu a reuşit să detensioneze situaţia. 

Guvernul se teme că, prelungind ceremoniile funerare la înmormântarea 
regelui Ferdinand, ar da prilej de manifestări în sprijinul lui Carol. Cum 
timpul rezervat doliului e scurt, funeraliile aduc în România mai puţine 
delegaţii străine decât ar fi fost de aşteptat, iar unele ajung abia după 
înmormântare. Ziariştii străini sunt însă prezenţi la toate evenimentele de la 
Bucureşti şi transmit articole detaliate despre România şi istoria ei recentă, 
biografii ale regelui defunct şi, desigur, analize ale situaţiei politice şi ştiri 
despre noul rege. Toată atenţia presei este îndreptată acum asupra lui Mihai. 
După două săptămâni petrecute în România, corespondentul agenţiei 


Associated Press (citat de Time Magazine pe 15 august 1927) răspândeşte 
următoarele ştiri despre copilul-rege: nebunaticul de Mikey, cum îi zice 
regina Maria, ar necăji animalele, motiv pentru care a şi fost muşcat de 
câini de mai multe ori; puştiului i-ar plăcea să se joace cu focul şi angajaţii 
Casei Regale s-ar fi temut să nu dea foc într-o zi întregului palat, cu ei cu 
tot; 

în sfârşit, e menționată şi o scenă în care Mihai merge cu mama lui să se 
împărtăşească şi refuză euharistia spunând că el nu bea vin dimineaţa. După 
ce i se explică despre ce e vorba, băiatul se supune ritualului. Secvenţele 
acestui portret de copil pus pe şotii au la bază întâmplări reale. Ele descriu 
profilul unui copil abandonat politicii, revoltat de nedreptăţile la care îl 
supune lumea adulților, înspăimântat de situațiile în care este aruncat fără 
voia lui, terorizat de responsabilităţi care nu-i aparțin, torturat de propriile 
emoții, dezorientat de tot ce i se întâmplă. Inteligența şi tenacitatea îl vor 
ajuta să-şi domine pornirile şi să se maturizeze cu mult înainte de vreme. 
„Împrejurările modelează fără cruţare omul“, va spune mai târziu. 
Despărțirea de copilărie începe brusc şi se termină repede, fără ca nimeni 
din jur să-şi dea seama. 

Regina Maria are o întrevedere cu ziaristul de la Associated Press. Se 
vede că a înţeles greşit ce i-a spus ea şi ar fi bine să revizuiască articolul. 
Sitta e împotriva publicităţii care se face în jurul fiului ei. Totuşi, pentru a 
îndepărta zvonurile că ar fi surdo-mut, invită ziarişti la reşedinţa din 
Bucureşti, în cadrul unei operaţiuni de imagine care azi s-ar numi „ziua 
porților deschise“. Se constată că regele-copil răspunde corect la întrebările 
presei“. Dar mama lui ştie de ce ar trebui ocrotit de interesul exagerat al 
ziariştilor: exprimarea îi rămâne dificilă. Suferă, într-adevăr, de 
palatoschizis? Este Sitta conştientă de malformaţia fiului său? Numai 
jurnalul ei ar putea să conţină vreun răspuns. 

După moartea regelui Ferdinand, raporturile în familie se reaşază. Regina 
Maria se refugiază din tumultul conflictelor politice şi familiale la Balcic, 
iar relațiile cu familia grecească a Sittei se răcesc. Preocupată de grădinile 
de la malul Mării Negre, de situaţia politică, de regența slabă, de veştile 
despre Carol, bunica nu mai e atât de prezentă în viaţa lui Mihai ca până 
atunci. În vreme ce Sitta îşi găseşte o ocupaţie plăcută în redecorarea 


castelului Peleş, Mihai îşi petrece timpul aproape singur. Deşi îl vede mai 
rar, regina Maria se îngrijorează: „Copilului nu îi este şi nu i-a fost 
niciodată permis să se joace cu alți copii. Ideea că el ar putea să aibă 
vreodată legătură cu copilul unui servitor sau al unui grădinar ar fi respinsă 
cu oroare! El nu are tovarăşi de joacă şi n-a avut niciodată, ea [Sitta — n.m.] 
fiind exclusivistă în ceea ce o priveşte şi este la fel şi în cazul copilului.“ E 
drept, Mihai creşte voinic şi frumos, notează ea cu satisfacție, dar revine 
mereu asupra educaţiei pe care i-o dă nora sa şi pe care o socoteşte din cale- 
afară de rigidă: „Îl ţine mult prea izolat, fără nici o companie de vreun fel, 
în afara unei bătrâne bone. Nici Sitta nu stă prea mult cu el şi lui nu i se 
permite să aibă prieteni sau însoțitori. Chiar şi Mardare, aghiotantul lui, 
care obişnuia să petreacă mult timp cu el, a fost exclus.“ 

După cărți, Mihai descoperă plăcerea îndeletnicirilor manuale. E.xersează 
îndelung caligrafia semnăturii regale, manevrează liftul palatului, îl 
interesează lucrările de tâmplărie, desface în bucăţi un mic comutator 
electric şi, mai mult ca orice, îl atrag maşinile și mecanica. La şase ani, 
începe, pe timpul verii, primele lecţii de şofat pe Rolls- Royce-ul regelui 
Ferdinand. Amintirea acelor clipe palpitante rămâne vie peste ani: „Eram 
aşezat pe genunchii şoferului, pentru că nu puteam ajunge la pedale, dar 
schimbam vitezele şi manevram singur volanul. [...] Şoferul meu de atunci, 
Eugen Capicescu, îmi spunea să merg mai încet, să nu iau viraje prea bruşte 
sau să nu frânez prea puternic. Rolls-Royce-ul avea frână mecanică, numai 
pe roțile din spate, şi, când apăsam prea tare pe pedală, roţile se blocau.“* 
Pasiunea pentru maşini e, în fond, o soluţie bună pentru un copil solitar şi 
inteligent. Pentru un rege este, de asemenea, o soluţie bună să se aşeze la 
cârma propriului destin şi să-şi păstreze încăpățânat direcţia, printre atâtea 
accidente ale istoriei şi răsturnări de situaţie. 

În timp ce el învaţă să conducă maşina, tatăl pe care-l credea dispărut 
publică în ziarul francez Le Matin o declaraţie care-i anunţă intenţia de a 
reveni în ţară: „Ca român şi ca tată, consider că am dreptul şi datoria de a 
veghea ca măreţia naţiunii [...] să nu sufere nici o atingere, pentru ca fiul 
meu să primească o moştenire neatinsă atunci când va veni timpul său. 
Această situaţie îmi dă dreptul să intervin personal. [...] Inima mea este 
însuflețită de dorința arzătoare de a fi de folos țării mele, şi nicidecum de 


aceea de a provoca dezordine în ţară, dar nu voi putea să refuz niciodată să 
ascult de voinţa poporului meu şi să răspund chemării sale, dacă îmi va fi 
adresată.“ 

Antiliberalii din ţară, în frunte cu țărăniştii, abia îl aşteaptă. Brătianu şi 
regina Maria, în schimb, sunt convinşi că Lupeasca îl manevrează din 
umbră împreună cu Hugo Bacher, secretarul său, despre care cred că e spion 
sovietic. În ziarele de la Bucureşti apar biografii ale lui Bacher din care 
reiese că deține mai multe paşapoarte şi cetăţenii, că e expulzat din Franţa 
în 1921 şi reprimit în 1926. În septembrie 1927, Brătianu îi spune reginei că 
are informaţii sigure că Elena Lupescu ar fi plătită de bolşevici. Dar nu 
trec nici două luni şi Brătianu moare pe neaşteptate, răpus de o infecţie în 
gât. 

Regina Maria e profund îndurerată. Scrie cu patos în jurnal: „Am un 
drept legitim să-l jelesc. Nu l-am trădat niciodată. Nu m-a deranjat niciodată 
puterea lui. M-am opus lui uneori. M-a enervat adesea, fiind uneori sever. 
Am ripostat şi eu ocazional, dar niciodată pe la spatele lui. Am recunoscut 
întotdeauna cât era de patriot. [...] Stând însă astăzi lângă patul lui de 
moarte, am simţit nevoia să-l întreb: de ce m-ai părăsit?“ La fel de 
disperată e şi Sitta, pe care Brătianu a ocrotit-o în raporturile ei cu Carol. 
Acum, carliştii au un motiv în plus să ceară întoarcerea fostului prinţ 
moştenitor. 

În anul următor, aflat în Marea Britanie, Carol încearcă să revină în țară 
susținut de ţărăniştii care organizează o mare adunare antiliberală la Alba 
Iulia. El pregăteşte chiar un manifest şi un program de reforme, în 21 de 
puncte, pe care l-ar aplica după preluarea puterii. Pare să uite că a renunţat 
la toate prerogativele de prinţ moştenitor şi că se numeşte acum Carol 
Caraiman. În aşa-numitul manifest de la Gladstone apărut în ziarul Daily 
Mirror, el scrie: „Vreau să mă întorc alături de fiul meu, pentru a face din el 
un adevărat succesor al dinastiei. Fie ca Dumnezeu să binecuvânteze 
România şi să vă ferească de vărsarea de sânge între frați.“ Încercarea e 
zădărnicită de regele George V, care nu doreşte ca ţara lui să fie asociată cu 
lovitura de stat a unui aventurier însoţit de o amantă dubioasă împotriva 
unei ţări prietene şi a familiei regale înrudite (regina Maria, principesa 
Elena). Agenţii Scotland Yard îl înştiinţează pe Carol că e declarat persona 


non grata. Este obligat astfel să se întoarcă în Franţa. George V şi regina 
Maria au un schimb de scrisori despre toată tărăşenia, pe care regina o 
găseşte extrem de jenantă. „Se poate imagina o ruşine mai mare? În ţara 
mea de baştină? Să se ducă acolo fără ruşine, într-o asemenea companie?! 
[...] Oh! Carol, Carol — ţi-ai ales să te duci în iubita Vaterland a mamei tale 
ca să complotezi împotriva propriului fiu!“ Crezând că divorţul ar 
împiedica revenirea lui Carol, liberalii o sfătuiesc pe Sitta să accepte mai 
vechea propunere a soţului ei şi, pe 21 iunie 1928, Curtea de Apel 
Bucureşti, în şedinţă secretă şi în lipsa lui Carol, pronunţă sentinţa de divorţ 
în mariajul Carol-Elena. 

Mihai nu ştie nimic despre divorţ. După cum nu ştie nici despre 
tensiunile politice din ţară, despre manevrele ţărăniştilor în sprijinul tatălui 
său ori despre grevele şi nemulțumirile apărute pe fondul crizei mondiale. 
Se străduieşte să se ia în serios în noul său rol, ceea ce îl face să se simtă şi 
mai nesigur pe el. O platoşă de grăsime îi îngreunează corpul. „E un gigant 
de băiat“, îl descrie regina Maria într-o scrisoare către tatăl lui, Carol. „Dar 
are înclinația spre a fi absolut tăcut“, adaugă ea. Carol primeşte şi o poză a 
copilului şi nu e deloc încântat: i se pare anormal de gras. Pe măsură ce 
băiatul creşte, observaţiile din însemnările sau scrisorile reginei referitoare 
la Mihai/Miky devin din ce în ce mai critice. E nerăbdătoare să vadă 
răsărind în personalitatea lui semnele de vigoare ale unui viitor monarh: 
dominator, cuceritor, cu iniţiativă şi cu priză la public. Scrie întristată: „Nu 
a mai rămas nimic remarcabil sau zutraulig (familiar, cordial) în sărmanul 
micuţ. Nu se întâlneşte cu nimeni, în afară de bona sa, nu are voie să 
vorbească cu alții şi, dacă vine cam o dată la trei luni să mă vadă, nu suntem 
niciodată lăsaţi singuri. De fapt, suntem ca doi străini.“ 

De acum încolo, tema înstrăinării este prezentă în aproape toate referirile 
ei la regele-copil. „Eu şi Miky suntem ca doi străini. Când îi întind mâna, el 
nu îmi răspunde la fel. A fost privat de toată naturaleţea şi inima mea s-a 
închis şi ea. Acelaşi comportament îl are şi față de Ileana care este adorabilă 
cu copiii.“ Cum relaţiile ei cu Sitta, rămasă fără statut limpede, se răcesc 
treptat după moartea regelui Ferdinand şi a lui Brătianu, regina pune 
schimbarea nepotului ei pe seama unei educaţii prea rigide. Scrie înciudată: 
„Acum este grăsuţ, greoi, arătând mai degrabă neîncrezător, renfermé şi este 


atât de instruit să se poarte frumos, încât nu prea a mai rămas nimic din 
copilul vesel, uneori neastâmpărat. lar în ce priveşte afecțiunea şi 
încrederea lui în mine, acestea i-au fost înlăturate, astfel încât acum suntem 
ca nişte străini. Pentru mine aceasta este o mare amărăciune.“ 

În raporturile cu Mihai, regina Maria trece astfel de la nedumerire la 
întristare şi de la enervare la resemnare. Îl scrutează ori de câte ori se ivește 
ocazia şi ajunge la concluzia că e apatic, indiferent, greoi şi îi evită privirea. 
Singura explicaţie pe care o găseşte este influența familiei lui materne. 
Scrie cu deznădejde: „Cu educaţia lor exagerată, fac din el un mic 
«manechin». Intră în cameră cu un zâmbet fix, cu gura până la urechi, care-i 
pune în evidență gropiţele din obraji. Nu este însă un zâmbet natural. [...] 
Izolare totală, nici un contact cu nimeni. El va deveni, neîndoielnic, un 
băieţel apatic.“ Exasperată de comportamentul copilului, regina decide să 
aibă o discuţie cu mama lui. Sitta îi înțelege punctul de vedere, tinde să-i 
dea dreptate în unele privinţe, probabil că e tulburată de sugestia reginei că 
Mihai ar avea nevoie şi de o vizită la un „doctor inteligent“. Maria 
menţionează discuţia în jurnal şi face din nou o radiografie a nepotului, 
care, aşa cum îl prezintă ea, aduce cu descrierea unei forme de autism: 
„Este un copil inteligent, foarte intuitiv, dar mult prea indiferent față de 
oameni, care nu par să-i trezească interesul. Poate că are legătură cu faptul 
că este cam grăsuţ, lucru pe care unii îl numesc «limfatism». Fireşte că ea 
va trebui să se ocupe de el din punct de vedere fizic — gimnastică, exerciţii, 
sport —, altfel va deveni un băieţel foarte dezagreabil, ceea ce ar fi o 
nenorocire. Este suficient de inteligent, dar e indolent, indiferent, lipsit de 
afecţiune. Nu te priveşte niciodată în ochi, ci întotdeauna se uită prin tine — 
şi nu din timiditate. Eşti tentat să-l scuturi. Dacă îi întinzi mâna, el nu face 
la fel. Dacă-l strigi, nu vine. [...] Ai sentimentul că nimeni nu are loc în 
viaţa lui sau că nu-i pasă, în ultimă instanţă, de nimeni. [...] Nu are nici un 
impuls, nici o exteriorizare. Nu exprimă nici o bucurie, pune însă întrebări 
inteligente, dar cu o faţă posomorâtă şi cu dinţii strânşi. Pentru moment este 
extrem de dezamăgitor. Fireşte că asta are legătură şi cu viaţa izolată pe 
care o duce.“ 

Copilul pe care îl descrie regina nu este însă autist. Mai curând, suferă de 
pe urma acelei anomalii congenitale care-i afectează cerul gurii. În anii *20, 


cazurile de copii născuţi cu palatul dur şi vălul palatin despicate nu sunt 
rare, dar trec cel mai adesea neobservate la timp, iar repararea pe cale 
chirurgicală a malformaţiei se face târziu, dacă se face... Până şi în 2012, 
chirurgii britanici membri ai Royal College of Surgeons avertizează că 
există încă destule cazuri de palatoschizis nediagnosticate la timp, adică în 
primele 24 de ore de la naştere!!. 

Ajuns la vârsta de 6-8 ani, un copil netratat se confruntă cu creşterea 
deformată a dinților permanenţi, mai ales a incisivilor, care îngreunează şi 
vorbirea, şi mestecatul alimentelor („faţă posomorâtă“, „dinţi strânşi“, 
observă regina). La aceeaşi vârstă, copilul devine conştient că e diferit de 
alți copii, că ceva e în neregulă cu el şi are tendinţa să se izoleze, evitând 
grupurile de prieteni. În zilele noastre, mamele şi familia urmează şedinţe 
de consiliere psihologică în aşa fel încât să înţeleagă particularităţile 
afecțiunii şi să-i ajute pe copii să depăşească greutăţile de exprimare. În anii 
copilăriei şi adolescenţei lui Mihai, când un copil este inteligent şi are pe 
umeri povara de neînțeles pentru el a unei coroane regale, suferința şi 
dorinţa de a face față cu orice preţ aşteptărilor şi funcției supreme sunt cu 
atât mai mari. Un detaliu revine în însemnările reginei legate de nepotul ei: 
adesea băieţelul nu răspunde când e chemat. Este tot un efect al bolii 
netratate care poate afecta parţial auzul. Pe de altă parte, devenind conştient 
de „defecţiunea“ lui, orice copil cu palatoschizis e din ce în ce mai absorbit 
în sine însuşi. 

Deşi scuzabilă, judecata reginei asupra nepotului ei este eronată şi 
nedreaptă. În perioada în care constată că Mihai nu evoluează aşa cum ar fi 
fost de aşteptat, regina se reapropie de fiul ei, Carol. Îşi dă seama că nici 
celălalt fiu, Nicolae, acum regent, şi nici nepotul, care mai are mulţi ani 
până la majorat, nu pot asigura stabilitatea ţării şi a monarhiei. Poziţia ei 
față de o eventuală revenire în România a lui Carol este ambiguă. La fel de 
ambiguă e şi atitudinea ei față de Sitta şi de rudele ei, pe care nu le mai 
priveşte cu aceeaşi bunăvoință ca în trecut. Le socoteşte cumva responsabile 
de despărţirea Sittei de Carol şi de purtările micului rege. Spre sfârşitul 
anului 1928, scrie în jurnal: „Miky nu îndrăzneşte niciodată să se 
dezlipească de lângă mama lui. Ține tot timpul o mână represivă pe umărul 
lui. Şi asta nu pentru că-l adoră, lucru pe care l-aş aproba, o pasiune care te 


face să fii gelos pe oricine şi pe orice. Nu, este mai mult un soi de 
posesivitate şi o dorință puternică de a-l ţine doar pentru ea. Sitta este 
tenace. Nu ar trebui să mă gândesc prea mult la asta, pentru că tot ce este 
legat de Miky intră în categoria celor mai mari dezamăgiri ale vieţii 
mele.“ De fapt, Sitta îl ocroteşte. Educată în Anglia, principesa pare să 
aplice în creşterea fiului ei aşa-numitul sistem Kensington, inventat pentru 
regina Victoria a Marii Britanii şi pentru alte vlăstare regale. Sistemul e 
practicat la palatul Kensington, reşedinţa familiei, de mama Victoriei, 
ducesă de Kent, şi constă într-o serie de reguli severe însoţite de disciplină, 
orar strict, rigoare, atentă supraveghere a contactelor cu alți copii, profesori 
privați şi învățământ privat one to one, autocontrolul emoţiilor şi al 
purtărilor, înfrângerea oricăror tendinţe spre revoltă sau gândire proprie, 
cultivarea dependenţei de mamă. În cazul viitoarei regine, sistemul dă greş 
până la urmă şi Victoria îşi afirmă caracterul propriu, autonomia şi 
încăpățânarea. Dacă acesta este, într-adevăr, sistemul de educaţie în care a 
fost crescută Sitta şi pe care ea, la rândul ei, îl impune micuţului Mihai, 
atunci, peste ani, va da aceleaşi roade pe care le-a dat în cazul reginei 
Victoria, scoțând la iveală un caracter încăpățânat, tenace şi cu reacții greu 
de anticipat. 

Mihai absolvă clasa I primară în urma unui examen ţinut în faţa mamei 
sale şi a celor trei regenţi. Examenul începe cu materia Religie: elevul 
spune o rugăciune şi răspunde la întrebări despre viaţa lui Isus. Urmează 
Abecedarul: citeşte o povestioară şi o reproduce cu cuvinte proprii. 
Analizează un text scris pe tablă, explicând înţelesul unor cuvinte. Apoi i se 
pun întrebări de zoologie legate de diferite animale domestice, rezolvă un 
test de matematică, dovedeşte cunoştinţe remarcabile despre pomi şi plante 
(de unde se vede că moşteneşte aplecarea spre botanică a bunicului 
Ferdinand). În cadrul aceluiaşi examen, face figuri geometrice din hârtie 
colorată, desenează cu talent şi are o caligrafie frumoasă. La final, cântă la 
pian o bucată muzicală intitulată Dragă băieţele...% Elevul este felicitat de 
înalta comisie, iar mama e mulțumită de progresele făcute de fiul ei. 

În toate împrejurările, Sitta îi întăreşte încrederea în sine. Păzeşte cu 
străşnicie secretul legat de micul lui defect de vorbire“. De aceea, Mihai se 
simte mai în largul lui cu rudele materne, care, „când veneau la noi, era ca o 


nebunie — făceam glume, ne tachinam unii pe alţii, nu ştiai care e tânăr şi 
care e bătrân, era cald şi bine. Cum păşeau afară din casă, s-a terminat, 
deveneau serioşi. Asta mi-a rămas adânc întipărit în minte“. Regele-copil 
caută să şi imite această inofensivă şi protectoare formă de duplicitate... În 
absenţa unei figuri paterne, băieţelul îl îndrăgeşte mult pe unchiul lui 
matern, viitorul rege Paul al Greciei, fratele Sittei, un tânăr plin de viaţă şi 
de idei năstruşnice, care rămâne ataşat de nepot până la moarte. 

Statutul de rege e totuşi copleşitor. Protocolul ceremonios al adulţilor, fie 
ei militari sau oameni politici, nu are nimic amuzant, ci, mai curând, 
apăsător. În toate situațiile, regele-copil e obligat să fie la înălțime şi să se 
poarte cu solemnitate. Mama îl duce la diverse ceremonii şi îi organizează 
vizite publice, mai ales la instituții militare, cu intenţia de a-i spori 
popularitatea. Ataşamentul faţă de ea și dorinţa de a-i face pe plac îl deprind 
să înregistreze în tăcere, ca un radar, orice schimbare în starea ei de spirit. 


Note 

61. Time Magazine, 1 august 1927. 

62. Ivor Porter, op. cit., p. 24. 

63. Raoul Bossy, Amintiri din viaţa diplomatică, vol. I, Humanitas, București, 1993, p. 130. 

64. Time Magazine, 1 august 1927. 

65. Mircea Ciobanu, op. cit., p. 115. 

66. Guy des Cars, Inimoasele regine ale României, trad. rom. de Dorina Asa'd, Editura Dorana, 
Brașov, 1993, p. 109. 

67. Regina Maria, Însemnări zilnice, vol. IX, Polirom, lași, 2012, p. 292. 

68. Ibidem, p. 340. 

69. Andrei Săvulescu, Regele Mihai. Automobilist. Mecanic. Pilot profesionist, Humanitas, 
București, 1996, pp. 23—24. 

70. Apud Lilly Marcou, op. cit., p. 202. 

71. Regina Maria, Însemnări zilnice, vol. IX, ed. cit., p. 286. 

72. Ibidem, pp. 394-395. 

73. Apud Lilly Marcou, op. cit., p. 209. 

74. Regina Maria, Însemnări zilnice, vol. X, Polirom, Iaşi, 2013, p. 164. 

75. Apud Traian D. Lazăr, Jurnalul regelui Mihai I de România, reconstituit după acte și 
documente contemporane, 1921—1940, vol. I, Casa Editorială Demiurg, lași, 2011, p. 45. 

76. Regina Maria, Însemnări zilnice, vol. X, ed. cit., p. 36. 

77. Ibidem, p. 70. 

78. Ibidem, p. 159. 

79. Ibidem, p. 163. 

80. Ibidem, p. 284. 

81. http://www.bbc.com/news/health-20695397 


82. Regina Maria, Însemnări zilnice, vol. X, ed. cit., p. 412. 

83. Apud Traian D. Lazăr, op. cit., pp. 50-51. 

84. După cum am mai spus, poate că doar jurnalul reginei-mamă ar putea clarifica diagnosticul de 
palatoschizis omis din toate documentele publice de până acum. Pe parcursul scrierii acestei cărți, am 
cerut o confirmare a acestui diagnostic din partea Casei Regale. Reprezentantul acestuia, avocatul 
loan-Luca Vlad, mi-a răspuns că „membrii Familiei Regale aflaţi în viață nu au nici o cunoștință 
despre acest subiect. În ce privește Casa Majestății Sale, consilierii care au făcut cercetări la Arhivele 
Naţionale pe diverse teme, în ultimii ani, nu au găsit nimic de acest fel în documentele medicale“. 

85. În M. Ciobanu, op. cit., p. 87. 


Capitolul 4 


ÎN PRIMĂVARA ANULUI 1866, ÎNTR-O PERIOADĂ de mari frământări politice în 
Furopa şi de haos în România, când Austro-Ungaria descurajează 
înscăunarea unui monarh străin în ţările române, un anume Karl Hettingen, 
de 27 de ani, om de afaceri, călătoreşte, cu paşaport elveţian fals, pe traseul 
Bonn-Mainz-Darmstadt-Freiburg-Ziirich-St. Gallen-Miinchen-Viena. De 
la Viena coboară pe Dunăre la bordul unui vapor cu aburi, Sofia, sub 
pavilion austriac. De la Orşova şi Turnu-Severin, cu două poştalioane, în 
loc să meargă la Odessa, cum declară la intrarea în ţară, se opreşte la 
Bucureşti, unde adevărata lui identitate este dezvăluită. Prinţul de 
Hohenzollern-Sigmaringen devine regele Carol I al României. 

Peste 64 de ani, în iunie 1930, într-o perioadă de criză economică, de 
luptă pentru putere şi învrăjbiri politice, un bărbat de 37 de ani, cu paşaport 
fals, călătoreşte la volanul maşinii sale de la Strasbourg la Miinchen, 
trecând prin Stuttgart, Ulm, Augsburg, apoi traversează Alpii, şi ajunge la 
granița austriacă, unde îl aşteaptă un avion. Pe drum, poate că îşi aminteşte 
de aventura incognito a înaintaşului său, dacă nu cumva nu o ia de la 
început drept sursă de inspiraţie... Din pricina unei defecţiuni, avionul face 
escală la Oradea, apoi la Cluj. Zboară apoi peste Carpaţi şi e zgâlțâit de o 
furtună. În jurul orei 22, aterizează, în sfârșit, pe aeroportul Băneasa. În mai 
puţin de o oră, adevărata identitate a călătorului e dezvăluită la palatul 
Cotroceni, unde prințul Carol e primit cu braţele deschise de fratele său, 
regentul Nicolae. În scurt timp, călătorul devine regele Carol II al 
României. 

Cu o zi în urmă, ţărănistul Ion Mihalache, adjunctul lui Maniu, îi făcuse 
Sittei o vizită în care evocase, în treacăt, posibilitatea întoarcerii lui Carol. 
Într-o atare eventualitate, ei i se cere să-şi reia viaţa cu el, spre binele 
naţiunii. De atunci, Sitta stă ca pe ghimpi. În seara zilei de 6 iunie, şeful 
corpului de pază al regelui-copil Mihai cere permisiunea s-o vadă şi îi 


spune că, într-adevăr, Carol tocmai s-a întors în ţară. Nu e însoţit de Elena 
Lupescu. După mesajul pe care îl transmite, generalul pare un ambasador cu 
misiune politică: „Acum, că s-a întors, trebuie ajutat. Dacă îl acceptaţi, dacă 
se anulează divorţul, el îşi va recăpăta prestigiul în ochii poporului. Aceasta 
va asigura unitatea ţării şi noi vom putea să reparăm greşelile din trecut. 
Este de datoria Alteţei voastre să vă gândiţi în primul rând la binele țării.“% 

În noaptea aceea, Sitta aşteaptă degeaba până în zori alte veşti sau vizita 
cuiva cu care ar putea să se sfătuiască. Nu ştie care va fi statutul ei, nu 
înțelege care sunt, de fapt, intenţiile lui Carol, nu vede nici o ieşire din 
situația imposibilă în care e pusă, e convinsă că relaţia lui Carol cu Elena 
Lupescu nu s-a încheiat şi, cu atât mai mult, nu se poate gândi să revină 
asupra divorțului. Îşi dă seama că cel mai important lucru acum e să-l 
pregătească pe Mihai pentru întâlnirea cu Carol. În timpul dejunului, îi 
spune că tatăl lui s-a făcut bine, s-a întors cu un avion şi se vor vedea 
curând. O să mă ia cu el? ar fi întrebat Mihai. Nu, pentru că o să fie prea 
ocupat, o să fie rege, răspunde Sitta. Cum să fie tăticul rege dacă eu sunt 
rege? ar mai fi zis Mihai, iar ea îi explică atunci cum tatăl lui a plecat şi l-a 
lăsat pe el în loc, dar, în general, ca să fie regi, copiii trebuie să aştepte până 
se fac mari.“ 

Povestită de Mihai mult mai târziu, această scenă are gravitatea 
evenimentelor întâmplate ulterior: „Am simţit că mi se strânge inima la 
simplul gând că aveam să îl cunosc pe bărbatul care o făcea să sufere atâta 
şi câteodată să plângă. Trebuie să recunosc că nu îl cunoscusem niciodată 
cu adevărat pe tatăl meu înainte de acest 6 iunie 1930. Aveam 2 ani atunci 
când începuse să o chinuiască pe mama şi abia dacă aveam mai mult atunci 
când plecase. De fapt, nu îmi pusesem niciodată cu adevărat întrebarea dacă 
el îmi lipsea sau nu. [...] lar acum, că se întorsese, îngrijorarea era în mine 
mai puternică decât curiozitatea sau dorinţa afectivă.“ 

Tatăl şi fiul se întâlnesc după ce Parlamentul invalidează Actul de 
succesiune din 4 ianuarie 1926, declarându-l pe Carol rege. Mihai, regele- 
copil, şi mama lui află de la radio că tatăl şi-a detronat fiul, în aplauzele 
entuziaste ale parlamentarilor. Iuliu Maniu e numit prim-ministru. 

Odată preluată puterea, Carol îl trimite pe fratele său, principele Nicolae, 
să i-l aducă pe Mihai. Sitta insistă ca prima lor întâlnire să aibă loc de faţă 


cu ea. Fiul ei e cuprins de panică. Ar evita cu orice preţ întâlnirea. Să fi fost 
un melc, s-ar fi ghemuit cu totul în cochilia lui. Unchiul Nicolae şi mătuşa 
Elisabeta asistă şi ei la scena regăsirii familiale. Înainte ca Mihai să fie adus 
în salonul în care urmează să-şi vadă tatăl, părinţii se pun de acord ca, de 
dragul lui, să nu vorbească despre trecut. În sfârşit, băieţelul intră pe uşă. Îşi 
reperează mai întâi mama, ca să fie sigur că e de față. Sitta se întoarce spre 
fereastră, iar el ştie că plânge. Aşezat călare pe un scaun, se află un bărbat 
pe care nu-l cunoaşte. Înalt, arătos, cu o mustață scurtă. Bărbatul acela îl 
măsoară cu privirea îndelung, apoi se ridică în picioare, îl ia în braţe, 
strângându-l tare la piept. Mihai se simte prizonierul lui. Ar vrea să scape. 
Priveşte spre Sitta, cu speranţa că i-ar putea veni în ajutor, dar ea plânge pe 
tăcute. „Ştiam ce reprezintă tatăl meu pentru ea şi această scenă îmi era 
teribil de neplăcută. Nu îmi era frică de el, la drept vorbind, însă ceva mă 
deranja, în fond nu simţeam nici un fel de bucurie“, îşi va aminti Mihai. 

Apoi tatăl îşi ia fiul cu el la palatul regal şi apar împreună în balcon, în 
ovaţiile mulțimii strânse să-l salute pe noul rege. Cum lângă ei se află şi 
mătuşa Elisabeta, unii o confundă cu cumnata ei, Sitta, răspândind zvonul 
că familia regală, tatăl, mama şi fiul, se reuneşte spre binele țării şi 
propăşirea naţiunii. Aşa se face că, a doua zi, spre surprinderea ei, Sitta 
primeşte telegrame de felicitare şi flori pentru împăcarea cu Carol, precum 
şi mesaje care o îndeamnă să dea uitării trecutul şi să vină în întâmpinarea 
bunelor intenţii ale noului rege. Maniu şi patriarhul o vizitează ca să-i 
transmită acelaşi mesaj din partea guvernului şi a poporului. O asigură că 
Flena Lupescu a dispărut din viaţa lui Carol şi că el e de acord cu 
împăcarea. Îi explică de ce e nevoie de ea în operaţiunea de reabilitare a 
regelui: cum poporul o simpatizează şi o respectă, popularitatea ei îl poate 
ajuta pe Carol. În concluzie, Maniu şi patriarhul îi spun că națiunea aşteaptă 
din partea ei anularea divorțului. Maniu a stabilit chiar ca ea şi Carol să fie 
încoronați împreună în septembrie. Odată cu abrogarea Actului de la 4 
ianuarie 1926, Sitta devine automat regină, căci divorțul fusese pronunţat 
după abdicarea lui Carol. Ea e fosta soție a noului rege şi mama fostului 
rege...” 

Până la urmă, îşi calcă pe inimă. Acceptă anularea divorțului şi soluția 
împăcării, cu gândul că va pune anumite condiții legate de educația lui 


Mihai şi de o separare a vieţii personale între ea şi Carol. Chiar dacă între 
cei doi soţi relaţiile sunt neclare, multora le pare posibilă reconcilierea. 
Carol vine adesea la reşedinţa de la Şosea a Sittei, iar ea, la rându-i, îl 
vizitează la palat. Mihai începe să petreacă mai mult timp cu tatăl său. 
Maniu e convins că lucrurile merg spre bine şi că, pe 21 septembrie, va avea 
loc programata încoronare a regelui şi a reginei. 

Dar, spre stupoarea tuturor, Carol îi cere Sittei să scrie o scrisoare prin 
care să afirme că divorţul lor rămâne valabil. Atunci, Sitta formulează în aşa 
fel scrisoarea încât să fie limpede că nu e scrisă de bunăvoie. Pentru Carol, 
documentul e inutilizabil public.* E mânios. A doua zi, refuză să semneze 
decretul prin care Sittei i se conferă titlul de regină. Ce se întâmplă? 

De la întoarcerea sa în România, Carol e asaltat de scrisori disperate din 
Franţa, de la Elena Lupescu. Se simte părăsită, se teme că-l pierde, îl 
avertizează asupra influenţei pe care pot s-o aibă asupra lui regina Maria şi 
Sitta, pe care o numeşte, cu nedisimulată invidie, „of“, de la „princess of 
Denmark and Greece“, dar şi pentru că Sitta reprezintă oful ei cel mai 
adânc... „Ce mare ar fi fericirea mea să am câteva rânduri de la tine, oare 
m-ai uitat? Nu! Nu pentru nimic în lume; mi-aşi zbura creerii imediat, tu 
îmi dai veață mie“, îi scrie ea pe culmile disperării fiindcă, de la un timp, 
Carol nu-i mai răspunde. Dar ea aşteaptă cu nerăbdare s-o cheme în 
România: „Când vin spune Păpuşă dulce când, când?“; „Te rog fi bun şi fă 
tot posibilul să vin cât mai curând Stăpâne... Nu vreau să cred proverbul că 
ochi care nu se văd se uită.“ E supărată rău pe Sitta şi îngrijorată de 
perspectiva împăcării ei cu Carol. Îi scrie cu năduf: „Ziarele spun fel de fel 
că tu vrei să te împaci cu «of» că dânsa refuză. Oare să fie adevărat asta? Ce 
s-a întâmplat cu tine de e aşa? Ce e cu voyajul ce spuneai pentru «of»? Nu 
mai pot ştiu că te iubesc atât şi nu ştiu ce voi face dacă nu te voi vedea 
curând. Cred şi trebue Mama să plece şi ea în voyaje.“ Cele două rivale, 
regina Maria şi Sitta, o exasperează — şi îl sfătuieşte pe Carol să ia măsuri 
grabnice: „Cred că ar trebui Mama să se ducă imediat la Mare iar cealaltă 
departe pe la Florenţa pentru liniştea ta.“ Până la urmă, aşa se şi întâmplă: 
regina se retrage la Balcic, iar Sitta va fi exilată în Italia. Dar, până atunci, 
Elena Lupescu e decisă să pună la bătaie toată inspiraţia de care e în stare ca 
să-l recâştige pe Carol. „Maică să şti că simpt că nu mă mai iubeşti să mai 


şti că voi termina iute cu veața mea pe care ţi-am închinato ţie toată“, îi 
scrie ea. Avalanşa epistolară continuă în zilele următoare printr-un rămas- 
bun înainte de o presupusă intenţie de a se călugări: „Cred şi sper că nu ai 
să-mi reproşezi nimic în aceşti cinci ani de trai comun de dureri şi 
mulţumiri şi dacă poate n-am ştiut să te fac fericit cu adevărat te rog să fi 
indulgent cu mine acum şi în viitor când clipele libere îţi vor permite poate! 
Să te gândeşti la mine.“* 

În sfârşit, pe 21 iulie, hărţuirea epistolară dă roadele scontate şi Carol îi 
răspunde. A decis, după o întâlnire lămuritoare cu Sitta, că el rămâne un 
bărbat divorțat. Sitta povesteşte întâlnirea: „A fost neclintit în privinţa 
anulării divorțului. Ştia că poporul dorea împăcarea, a recunoscut el, dar nu 
îi putea îndeplini dorinţa. A recurs la toate argumentele posibile pentru a mă 
convinge că, din punctul lui de vedere, era absolut necesar să declar public 
că eu eram cea care se opune la anularea divorțului şi la împăcarea cu el.“ 

În vara aceea, Carol îi dă întâlnire Elenei Lupescu la Sinaia. O alintă 
numind-o „Duduia“. Astfel, ea revine în țară pe furiş, folosindu-se de 
paşaportul unei verişoare, şi, în august, cei doi se revăd în mare taină la 
Sinaia, unde, în aceeaşi perioadă, se află şi Sitta cu Mihai. Carol locuieşte la 
Foişor, iar mama şi fiul locuiesc la castelul Peleş. 

De acum încolo, presiunile lui Carol pentru semnarea unui act împotriva 
anulării divorțului se înteţesc. Sitta află de la ministrul afacerilor externe al 
vremii, Nicolae Titulescu, despre bănuiala guvernului că regele ar fi deja 
căsătorit cu Elena Lupescu şi că de aceea nu acceptă anularea divorțului. 
Căsătoria lor secretă ar fi avut loc în Belgia.” Un indiciu în acest sens 
există şi într-una dintre scrisorile disperate ale Elenei Lupescu către Carol, 
din vara anului 1930: „Dacă ai şti ce lungi mi se par zilele decând ai plecat 
şi cât sufăr. Necunoscutul mă doboară şi-mi distruge ultima energie. Mereu 
spun nu el nu mă poate uita, nu! Sufletele noastre sunt în faţa lui Dumnezeu 
unite verighetele noastre au fost binecuvântate de Dumnezeu.“ Informaţia 
pe care o are Titulescu şi aceste rânduri par să confirme că, la revenirea lui 
în România, Carol ar fi fost deja căsătorit religios cu iubita sa. Oricum, vor 
rămâne împreună până la moarte. (Căsătoria civilă are loc în 1947, în 
Brazilia.) De altfel, căsătoria cu Sitta fiind iniţial anulată de Biserica 
Ortodoxă, Carol era liber să facă o nouă cununie. După întoarcerea lui în 


ţară, pe baza abrogării Actului de la 4 ianuarie, Biserica îi anulează însă şi 
divorțul, revalidând căsătoria lui cu Sitta în perspectiva reconcilierii celor 
doi soți şi a apropiatei lor încoronări. 

Spre sfârşitul lui august, când Elena Lupescu se întoarce în ţară, iar Carol 
insistă ca Sitta să-şi asume decizia de menţinere a divorțului, planurile de 
încoronare se amână. Apoi, se sting discret. Cum Sitta refuză divorţul, Carol 
o ameninţă că îi va face viaţa grea. În următoarele luni, o supraveghează 
încontinuu printr-o gardă de poliţie în civil, contactele cu oamenii politici îi 
sunt interzise, ieşirile în societate îi sunt reduse la minimum şi strict 
controlate. E avertizată că duce o bătălie dinainte pierdută şi e sfătuită să 
părăsească România. Maniu, care demisionează din funcţia de prim- 
ministru când află că Elena Lupescu este în ţară, îi spune şi el că acum 
plecarea ei e în interesul unității naţionale şi al ţării, care are nevoie de 
Carol. Încercările Sittei de a negocia măcar stabilirea ei undeva mai aproape 
de Mihai eşuează. Carol declară că ei doi n-au loc între graniţele aceleiaşi 
tări.” Regele începe să-i aplice restricţii şi mamei lui, reginei Maria, de 
teamă că ea şi Sitta ar putea să coaguleze în jurul lor o opoziţie politică şi 
militară împotriva lui. Până la urmă, Sitta cedează şi, sfătuită de fratele ei, 
fostul rege George al Greciei, negociază cu Carol termenii unei înțelegeri 
prin care îşi acceptă exilul. 

Mihai încă nu ştie nimic despre situaţia părinţilor lui. Acum el poartă 
titlul pompos de „Mare Voevod de Alba Iulia“, revenind la statutul de prinţ 
moştenitor, deşi „voievod“ înseamnă prinț domnitor. Într-un fel, răsuflă 
uşurat, căci revenirea pe tron şi în viaţa lui a tatălui mută atenţia tuturor 
asupra noului rege, luând de pe umerii fiului povara solemnităţii, a 
protocolului şi a marilor aşteptări. Amintindu-şi de vremurile acelea, Mihai 
mărturiseşte că „m-aş fi lipsit bucuros de acele obligaţii pe care le suportam 
fără a le înţelege. A-ţi îndeplini datoria, atunci când ai şase ani, este 
întotdeauna o corvoadă. Asistam la parade sau la treceri în revistă militare, 
ceea ce — departe de a mă distra — îmi provoca un sentiment de plictiseală şi 
de stinghereală. Reîntors acasă, redeveneam un copil retras şi singuratic“.% 

Carol are de gând să schimbe radical viaţa şi educaţia fiului său. Ca rege 
şi ca tată, doreşte ca Mihai să petreacă mai mult timp cu el. În fiecare 
dimineaţă, după micul dejun, prinţul moştenitor este adus la palat de un 


ofițer însărcinat să-l însoţească peste tot şi care îl ameninţă că va fi despărțit 
de mama sa dacă nu face ce i se cere. La palat, îl aşteaptă lecţii şi jocuri cu 
copiii din familii apropiate lui Carol. Apoi, tatăl lui desființează sistemul 
institutorilor particulari şi inventează ceea ce se va numi „şcoala palatină“, 
care include gimnaziul şi liceul. Colegii prințului sunt selectaţi după criterii 
stricte: sunt copii cu rezultate şcolare „de nota 10“, perfect sănătoşi, provin 
din pături sociale diferite şi din toate provinciile României Mari, iar doi 
dintre ei reprezintă minoritățile maghiară, respectiv germană. Unsprezece 
şcolari de vârsta lui Mihai, copii de ţărani, de ofiţeri, de industriaşi, se 
prezintă în fiecare zi la palatul regal la cursuri ţinute de diferiţi profesori, 
după model franțuzesc. Cu timpul, numărul elevilor ajunge la 20. Lecţiile se 
desfăşoară de la ora 8 până la 16, cu o pauză de două ore la prânz. O dată pe 
an, şcoala palatină organizează excursii în natură, unde se ţin lecţii de 
istorie, geografie sau ştiinţe naturale. 

Mihai e strigat pe nume şi considerat un elev printre ceilalți. Dar are 
destule motive să se simtă altfel: părinţii lui nu trăiesc împreună, vorbirea 
lui greoaie nu e ca a celorlalți copii şi mai e şi stângaci, ceea ce se consideră 
a nu fi un semn bun. Ciudăţenii peste ciudăţenii. 

În timpul liber, îşi urmează pasiunea pentru maşini şi mecanică, şofând 
aşezat pe genunchii şoferului său, împreună cu care conduce fie un 
automobil Morris englezesc, fie un Ford mai vechi al lui Carol. Dar nu-i 
scapă războiul surd între părinţi. „Regele Carol al II-lea a început prin a 
elimina toate persoanele pe care mama le adusese în preajma mea“, 
povesteşte mult mai târziu. „Situaţia devenea uneori ridicolă şi a dat naştere 
într-o zi la o încurcătură hazlie. Aveam un profesor de franceză, domnul 
Thevenan, care venea de la Institutul francez din Bucureşti; îmi era destul 
de apropiat; tatăl meu a vrut să îl dea afară, dar s-a întâmplat ca la Institut să 
fie doi Thevenan şi s-a produs o eroare cu privire la persoană...“* 

Ca un exemplu de încrâncenare paternă, rămâne în amintirea mamei şi a 
fiului un episod din primăvara anului 1931, când Mihai se îmbolnăveşte de 
difterie. Se apropie ziua de 10 mai şi Carol ţine ca fiul lui să participe 
alături de el la festivitățile dedicate Zilei Independenţei. Medicii o 
avertizează însă pe Sitta că băiatul nu s-a înzdrăvenit încă, are febră şi 
există şi riscul să molipsească pe alţii. Carol ordonă ca Mihai să se prezinte 


la festivități indiferent de starea de sănătate. „Voevodul de Alba Iulia“ e 
îmbrăcat în uniformă şi condus de un aghiotant într-o trăsură închisă. Stă 
apoi ore întregi în tribună alături de tatăl său, privind marşurile festive. 

Carol e hotărât să-şi supună fiul la tot felul de probe de „bărbăţie“. Simte 
că acestui puşti visător îi trebuie o camaraderie virilă care să-l îndepărteze 
de lumea femeilor în care a fost crescut. Pe Mihai desprinderea de această 
lume îl înspăimântă. În casa de la Şosea în care locuieşte cu Sitta verifică 
din când în când dacă nu cumva mama lui nu plânge, trăieşte cu teama că se 
pune la cale ceva rău şi e terorizat de gândul că ar putea s-o piardă pe 
singura ființă din viaţa lui în care are încredere deplină. În anul acela, o ţine 
lângă el îmbolnăvindu-se de câteva ori. E clar că ceva se întâmplă în lumea 
adulţilor, fiindcă ea pare îngrijorată. Carol şi guvernul îi cer insistent să 
părăsească ţara. Sitta trage de timp încercând să obţină perioade cât mai 
lungi şi mai dese în care să-l poată vedea pe Mihai. Carol se angajează să-i 
plătească o pensie anuală de 7 200 000 lei şi 30 000 000 lei pentru 
cumpărarea unei case la Florenţa, cu condiţia ca ea să se abţină de la orice 
declaraţii sau acțiuni defăimătoare. Regele socoteşte că a arătat înţelegere şi 
a avut destulă răbdare. Când ea cere mai mult timp cu Mihai, guvernul îi 
transmite un ultimatum: „Se va rezolva totul când prezența Dumneavoastră 
în România nu va mai fi o sursă de enervare pentru rege, care consideră 
atitudinea Dumneavoastră drept un refuz încăpățânat de a-i îndeplini 
dorinţele.“1% 

Sitta pleacă pentru câteva luni la Londra şi la Florenţa. Va fi însă acasă de 
ziua lui Mihai, pe 25 octombrie. După plecarea mamei, el e mutat la palat, 
unde are deja apartamentul lui. Carol îi face un program încărcat şi îl ia 
peste tot: la ceremonii militare pe aerodromul Pipera şi pe vasele de război 
de la Constanţa, la trecerea în revistă a trupelor, la Expoziţia Internaţională 
de Aero-Auto- Radio-Electricitate de la Bucureşti, la comemorări şi 
aniversări istorice, la Curtea de Argeş şi la Oituz, la demonstraţii sportivo- 
militare în aer liber şi la o partidă de vânătoare pe domeniul Coroanei de la 
Periş, unde vin şi principii de Hohenzollern, principele Nicolae, miniştri şi 
diplomaţi occidentali, militari. Între timp, i se instalează la palat un 
laborator de mecanică, unde să-şi cultive pasiunea pentru maşini şi 
maşinării sub îndrumarea a doi ofițeri pricepuți. 


În septembrie, la Sinaia, se desfăşoară examenul de sfârşit de an pentru 
clasa a III-a, în faţa regelui, a patriarhului, a şefului guvernului, care este şi 
ministru al instrucției şi cultelor, Nicolae Iorga, a primarului şi a altor 
oficialități. Carol se comportă el însuşi ca un profesor examinator, pune 
întrebări elevului, întinde mici capcane lingvistice, iar la final se declară 
mulțumit şi îşi îmbrăţişează fiul. Ca orice copil, Mihăiţă, cum îl alintă 
Carol, e bucuros să arate ce ştie şi să fie lăudat, dar nimeni nu poate înlocui 
în sufletul lui prezenţa mamei: „Sentimentele pe care le aveam față de el 
erau foarte amestecate, în primul rând din cauza răului pe care i-l făcuse 
mamei mele. Să spunem puţină afecţiune, poate, dar ori de câte ori făceam 
eforturi pentru a-l iubi, îmi apărea imaginea mamei mele. Despărțirea de 
mama a avut asupra mea un efect profund...“ 

La aniversarea de pe 25 octombrie, regele îi face un cadou pe care trebuie 
să-l fi socotit important: semnează ordinul prin care Marele Voevod de Alba 
Iulia e avansat la gradul de caporal. Nu-i permite însă să-şi întâmpine mama 
la gară şi nici să mai locuiască împreună cu ea. Oricum, în noiembrie, 
principesa Elena pleacă din nou, de data asta în Germania, alertată de o 
telegramă care o cheamă la căpătâiul mamei ei bolnave (Sofia avea să 
moară în ianuarie 1932). Acceptă oferta (generoasă) a lui Carol, prin care i 
se măreşte indemnizaţia anuală, iar guvernul contribuie în cea mai mare 
parte la cumpărarea Villei Sparta de lângă Florenţa. Ca ministru de finanţe 
însărcinat cu toate aceste plăţi, lui C. Argetoianu i se par cu totul exagerate: 
„Principesa ca şi întreaga familie grecească s-au arătat şi cu acest prilej de o 
implacabilă aviditate bănească, iar ea n-a vrut să ştie de nimic: banii sau 
viaţa! M-am trudit şi i-am găsit. “1% 

Lui Mihai i se spune o jumătate de adevăr: că Sitta pleacă, de data asta, 
fiindcă bunica Sofia e bolnavă. De fiecare dată, plecarea ei îi lasă în suflet 
un gol imens. Un gol pe care tatăl încearcă să-l umple cu cât mai multe 
activităţi şi cu supravegherea strictă a oricărei intimităţi. E controlat în cele 
mai mici detalii: de la periodica verificare a conţinutului sertarelor din 
camera lui, la cititul scrisorilor personale, de la rapoartele amănunțite 
asupra purtării zilnice, la reguli impuse de conduită care par făcute mai 
curând să-i frângă voinţa decât să-i întărească demnitatea. Împărţit între 
mamă şi tată, băieţelul redescoperă încăpăţânarea pe care i-o observase 


regina Maria în prima copilărie şi o rezistență psihică pe care nimeni nu i-ar 
bănui-o. Pe de altă parte, educaţia caracterului şi instrucţia corpului la care 
îl obligă Carol îl vor căli pentru vremuri grele. 

Nu e liber nici în vacanțe, când îşi petrece timpul cu Sitta. Oamenii lui 
Carol îl însoțesc şi îl informează pe rege despre toate acţiunile fiului său. 
Una dintre ideile fixe ale regelui este ca Mihai să nu poarte pantaloni lungi 
până la majorat (16 ani). Într-una dintre primele vizite făcute la Londra, 
principesa Elena şi fiul ei sunt invitați la ceai la palatul Buckingham. 
Considerând că ar fi o lipsă de respect ca Mihai să se prezinte în faţa 
suveranilor Marii Britanii în pantaloni scurţi, Sitta îi comandă un costum cu 
pantaloni lungi. Supusă aprobării lui Carol, ideea e respinsă fără drept de 
apel. Totuşi, Mihai merge la ceai în costumul cel nou. Odată raportată la 
Bucureşti, această sfidare atrage ordinul lui Carol de încheiere imediată a 
vacanței. Mama şi fiul apucă să petreacă trei zile împreună în loc de 30. 
„Toate aceste întâmplări îmi întunecau firea“, va spune Mihai mai târziu. 

Revoltată de decizia regelui, Sitta acordă unul dintre rarele ei interviuri 
ziarului Daily Mail din 4 octombrie 1932, în care se plânge că fostul ei soţ 
îi interzice să-şi vadă copilul. Interviul îl înfurie la culme pe Carol. Potrivit 
revistei Time din 17 octombrie, el l-ar fi comentat astfel: „Cât de 
neadevărat, nedrept şi incorect! În perioada exilului meu la Paris nu mi s-a 
permis timp de doi ani să-mi văd fiul, deşi am cerut asta în repetate rânduri. 
Nu pot să cred că interviul e autentic. Probabil că e o invenţie.“ 

Dar el ştie că nu e o invenţie şi, la sfârşitul lui octombrie, definitivează 
acordul cu Sitta, potrivit căruia i-l trimite pe Mihai două luni pe an în 
vacanţă, cu condiţia ca ea să vină în ţară la intervale stabilite numai cu 
acordul regelui şi al guvernului. De asemenea, se convine că Sitta nu va 
contribui la întreţinerea palatului Kiseleff decât în măsura în care îl va locui 
pe timpul şederii în ţară, când îl vede pe Mihai „pe cât va fi posibil“. Sitta 
se angajează, în schimb, că „pe viitor se va abţine de la orice manifestare 
publică având de obiect familia regală română“, 

Între Carol şi redacţia ziarului Daily Mail apăruseră tensiuni încă de la 
începutul călătoriei lui Mihai. Pe drumul de la Bucureşti la Londra, Mihai 
se opreşte la Paris, unde îi cade sub ochi un mic articol satiric din ediția 
continentală a publicaţiei, despre Elena Lupescu, amanta cu părul roşu a 


tatălui său. Mihai l-ar fi întrebat pe colonelul care îl însoţeşte cine e această 
doamnă, colonelul l-ar fi înștiințat pe rege, regele ar fi însărcinat Legația 
României de la Paris să ceară imediat retragerea articolului, iar ziarul ar fi 
refuzat să renunţe la istorioara picantă cu care era oricum la curent toată 
lumea, cu excepţia lui Mihai, în vârstă, atunci, de 11 ani. Relaţia dintre tatăl 
lui şi această femeie nu îi este deloc limpede şi, probabil, nu face încă 
legătura între ea şi necazurile familiei lui. Se pare că îi fusese totuşi 
prezentată cu câteva luni înaintea incidentului de la Paris, când i se spusese 
că e mătuşa unuia dintre apropiații tatălui său. El ar fi întrebat cum de e 
mătuşa respectivului (Puiu Dumitrescu), de vreme ce fotografia ei se afla pe 
biroul lui Carol.1% 

În general, adulţii din jurul lui nu se aşteaptă ca Mihai să aibă spirit de 
observaţie şi să rețină detalii subtile. Bunica lui, regina Maria, precum şi 
mulți oameni politici ai vremii sunt dezamăgiţi de evoluţia prințului 
moştenitor şi sunt de părere că „Voievodul nu făgăduieşte nimic“.1% Din 
pricina tăcerilor lungi şi a vorbirii bolovănoase, el lasă impresia unui puşti 
grăsuliu, închis în sine şi întârziat în gândire. Invitat odată să ia prânzul cu 
regele şi cu Voevodul Mihai, Nicolae Iorga remarcă: „S-a făcut un foarte 
frumos băiat, ceva mai deschis decât înainte, dar cu aceeaşi jenă în 
vorbire.““1% 

Într-adevăr, pe măsură ce creşte, Mihai se face din ce în ce mai chipeş şi, 
treptat, băiatului grăsun şi indolent din copilărie îi ia locul un adolescent 
înalt, bine făcut, care începe să atragă atenția mai degrabă prin ţinuta 
distinsă decât prin defectul de vorbire. Ceea ce pare un dezavantaj major 
pentru un conducător îl va ajuta să-şi inducă în eroare duşmanii şi să-şi 
aleagă adevărații prieteni. Puţini vor reuşi să-i citească gândurile. Mulţi vor 
fi impresionați de statura şi de prestanţa sa, punând reținerea în vorbire pe 
seama discreţiei lui aristocratice. 

Revista Time publică, la un moment dat, o tabletă al cărei scop (ratat) e 
să-l ironizeze pe prinţul moştenitor al României. Urmărită de ani de zile de 
zvonul că prințul nu e un copil prea strălucit, se scrie în articol, familia 
regală a României încearcă să demonstreze că Mihai e un băiat normal, 
sănătos şi fericit. Ascunzându-şi cu greu condescendenţa, ziaristul invitat să 
constate inteligența copilului îi pune o întrebare-capcană: e corect, Alteța 


Voastră, să spunem că soarele răsare de la vest sau în vest? (from the West 
or in the West). Ziaristul îi verifică astfel şi nivelul cunoştinţelor de limbă 
engleză. Întrebarea se referă la o expresie englezească (when the sun rises 
in the West and sets in the Fast) al cărei sens este „niciodată“. Dar Mihai nu 
se lasă prins în capcană şi răspunde că nu se spune nici aşa, nici aşa, fiindcă 
soarele răsare de la est! Articolul se încheie cu o metaforă stângace, dar cu o 
recunoaştere a înfrângerii din partea ziaristului: „Potrivit preceptorului său, 
Mihai, cel care ştie totul despre est, în vârstă de 11 ani, a împuşcat şi ucis 
recent prima sa căprioară.“1% Altfel spus, la 11 ani, Mihai tocmai „a ochit“ 
şi „a lovit“ un ziarist şiret de la Time Magazine. 

Capitolul 5 


CAROL II ÎŞI ÎNCEPE DOMNIA ÎN TRIUME, ca un adevărat salvator al naţiunii. 
Apare în ţară pe neaşteptate, într-un moment de criză politică şi economică, 
preia puterea în aclamațiile mulțimii, ale parlamentarilor şi cu acordul 
entuziast al opoziţiei. Toată lumea îi admiră inteligența strălucită, erudiţia, 
cunoaşterea profundă a problemelor ţării, preocuparea față de starea 
economiei şi modernizare, energia şi voința politică de a impune României 
ceea ce s-ar numi azi un proiect de ţară. Restauraţia are la bază un program 
pe care noul rege e decis să-l pună în aplicare şi care prevede stabilitate 
politică, dezvoltarea satelor, înființarea a cât mai multe şcoli pe teritoriul 
țării, stimularea economică a Bucovinei, Basarabiei şi Dobrogei, creşterea 
gradului de alfabetizare a populaţiei, reforma administraţiei, dotarea cu 
echipamente moderne şi cu material de război a armatei, industrializarea 
țării. E conştient că are nevoie de sprijinul oamenilor şi al instituţiilor care 
se ocupă cu aducerea banilor în ţară, cu popularizarea măsurilor de reformă 
şi cu relaţiile internaţionale. Întocmeşte astfel o listă a ceea ce el numeşte 
„elemente de flatat“: finanţiştii, presa, minoritățile, corpul diplomatic, 
catolicii şi uniţii (greco-catolicii).:* Regele face vizite pretutindeni, e 
prezent la tot felul de inaugurări, expoziţii ori lansări de proiecte. 
Supraveghează înfiinţarea de cămine culturale săteşti, biblioteci, muzee. Se 
ocupă de dezvoltarea editurilor şi susține publicarea de reviste şi cărți de 
popularizare a ştiinţei şi culturii. Socoteşte, pe bună dreptate, că numai 
printr-un program masiv de educaţie şi culturalizare România poate să 
scape necontaminată de propaganda bolşevică a vremii. Creează, sub 
preşedinţia sa, Uniunea Fundațiilor Culturale Regale, dedicată în special 
cercetării ştiinţifice şi tehnologice, literaturii şi artei. Încurajează proiecte de 
cercetare  socioantropologică prin care ţăranii sunt familiarizați cu 
deprinderi de igienă şi sănătate publică, iar, pe de altă parte, folcloriştii 
culeg creaţii populare orale din toate zonele ţării. Carol participă la 


procesiuni şi sărbători religioase întărind tradiţiile rurale şi făcându-le 
cunoscute în oraşe. Îi plac paradele fastuoase, decoraţiile şi defilările 
militare cărora le imprimă strălucirea Casei de Hohenzollern şi măreţia 
Romanovilor. El însuşi apare la astfel de evenimente plin de decoraţii, 
găitane, fireturi şi galoane, cu sceptrul în mână, cu cască imperială pe cap şi 
călare pe un cal alb. 

În apariţiile publice, Carol ţine să fie însoţit de Mihăiţă, elev în ciclul 
gimnazial la şcoala palatină. În timpul liber, merg împreună la vânătoare, îl 
învață pe băiat să mânuiască un aparat de fotografiat, îi încurajează 
interesul față de maşini, aeronave şi pilotaj. Serile şi le petrec împreună cu 
Elena Lupescu, pe care tatăl lui o numeşte „Duduia“, vizionând filme la 
modă. Nu e o viaţă lipsită de bucurii ori de atracţii, dar, în sufletul lui 
Mihai, „totul se destramă acasă, unde totul era gri, aşteptam să vină seara cu 
un fel de nelinişte, pentru că o dată cu seara apărea şi Magda Lupescu. 
Vrând, nevrând, o vedeam“. 

Peste ani, Mihai va fi aspru cu eforturile de apropiere filială ale lui Carol, 
acuzându-l că nu i-a împărtăşit mai nimic din experienţa sa politică şi nu l-a 
pregătit în nici un fel pentru situațiile-limită în care îl vor pune vârtejurile 
istoriei. „Regele nu m-a tratat ca pe un moştenitor al său, cu grija de a mă 
iniţia în treburile statului. Mai mult. S-a străduit, aş spune, din răsputeri, să 
mă ţină cât mai departe de semnificaţia relaţiilor dintre noi. N-a discutat 
niciodată cu mine despre viitorul Coroanei.“ Fie că despărţirea de mamă 
şi însingurarea pe care o simte după plecarea ei, în 1932, îl împiedică să 
aprecieze instrucţia pe care i-o dă Carol, fie că prezenţa Duduii îl face să se 
simtă stânjenit în preajma tatălui său, Mihai respinge retrospectiv afecțiunea 
şi protecţia paterne: „Cu el n-a fost chip să trăiesc într-o relaţie firească de 
la tată la fiu. Între noi a fost întotdeauna o tensiune care, mai ales în 
copilărie şi adolescenţă, îmi făcea rău. Tensiunea aceasta n-am întreținut-o 
eu, e de la sine înțeles... Era un bărbat deosebit, cu o cultură remarcabilă — 
şi totuşi n-a priceput că în anii aceia aş fi avut nevoie de el.“ 

Ştie sau nu, Mihai reprezintă o miză mare pentru Carol. Regele nu 
bănuieşte nimic despre vreo malformaţie congenitală de care ar suferi fiul 
său, îl crede doar prea mămos şi alintat şi e decis să-l trezească din 
toropeala sa solitară. Şi, chiar dacă ar fi avut vreo bănuială, în istoria 


străveche a Casei de Hohenzollern s-au mai văzut cazuri de copii născuţi cu 
un handicap, ceea ce nu i-a împiedicat să devină împărați (împăratul 
Wilhelm II, unchiul Sittei, putea fi un exemplu, deşi nu cel mai fericit). 
Regele nu se arată îngrijorat nici de ceea ce alții numesc „întârzierea“ fiului 
său, dar e preocupat să facă din el un moştenitor valabil în faţa altor 
eventuali pretendenți la tron. În 1931, se află că principele Nicolae 
intenţionează să se însoare cu o româncă (loana Dumitrescu Doletti) şi e 
dispus să-şi piardă dreptul de a mai pretinde vreodată succesiunea la tron. 
Regina Maria nu mai are influenţă în treburile politice, dar, trecută fiind 
prin scandalurile iscate de aventurile sentimentale ale lui Carol și 
confruntată cu vestea intenţiilor lui Nicolae, e din ce mai îngrijorată. Ceva 
nu e cum trebuie în marea ei familie: cei doi fii ai ei sunt unul nestăpânit şi 
fluşturatic, celălalt impulsiv şi imprevizibil, vărul ei, regele George V al 
Marii Britanii, are un copil cu purtări ciudate, care e izolat în secret (prinţul 
John, bolnav de epilepsie), soţia lui, Elizabeth Bowes-Lyon, are două 
verişoare cu deficiențe de învăţare, care sfârşesc, tot pe ascuns, la ospiciu, 
unicul fiu al verişoarei ei primare, țarina Rusiei, e atins de o boală 
necunoscută... Deşi creşte înalt şi solid (cam prea solid, poate) şi e un băiat 
frumos, cu ochi albaştri şi trăsături plăcute, nepotul ei, Mihai, rămas unic 
moştenitor al tronului, nu dă semnele aşteptate de vigoare fizică. În schimb, 
fiica ei preferată, Ileana, căsătorită cu arhiducele Anton de Habsburg, e 
însărcinată. Poate că de copilul ei depinde salvarea monarhiei, gândeşte 
regina şi încearcă să aranjeze lucrurile în aşa fel încât Ileana să nască pe 
teritoriul României, iar copilul ei să aibă astfel drept de succesiune la tron, 
chiar dacă asta ar însemna înlocuirea dinastiei de Hohenzollern cu cea de 
Habsburg. 

Carol a pus în funcțiune un control strict asupra mamei sale, aşa că ştie 
ce-i trece prin cap. Se împotriveşte nu numai din raţiuni politice şi istorice 
legate de amintirea Habsburgilor în Transilvania, dar şi pentru că nu vrea 
să-i fie pătată mândria de tată şi de stâlp al dinastiei. O fi Ileana preferata 
reginei, dar el e regele țării şi ține la fiul său, care-i moşteneşte multe dintre 
talente. Mihai este singurul moştenitor legitim. Ca să împiedice orice 
tentativă de complot, Carol întăreşte supravegherea mamei sale. La fel, îi 
interzice Ilenei să vină în România, ceea ce o aruncă pe regina Maria în cea 


mai mare deznădejde. De aici încolo, relaţiile dintre mamă şi fiu vor fi de 
război tacit, adesea cu declaraţii dramatice şi acuzaţii reciproce, cu 
ameninţări şi lovituri pe la spate, fiecare subminând autoritatea celuilalt. Pe 
15 august 1932, se naşte fiul Ilenei, arhiducele Ștefan, un verişor în plus 
pentru Mihai, care nu are habar cât de important devine el pentru tatăl său şi 
cum marea istorie se croieşte din mici accidente, slăbiciuni ori beteşuguri. 


Între timp, guvernele României trebuie să facă faţă crizei economice din 
anii '30 şi ascensiunii unei grupări de inspiraţie fascistă, Garda de Fier, care 
cultivă un românism populist şi un ortodoxism totalitar, promovând în 
acelaşi timp ura faţă de valorile democratice şi militantismul anticomunist. 
Instabilitatea politică şi certurile dintre partide dau o mână de ajutor 
ascensiunii Gărzii. 

La începuturile Restauraţiei, până şi liberalii anticarlişti, conduşi de 
Vintilă Brătianu, fratele lui Ion I.C. Brătianu, şi apoi de Ion G. Duca, se 
adaptează valului de simpatie şi de încredere cu care e primit Carol şi 
încearcă să-şi reformuleze politica față de monarhie. Primul guvern al 
Restauraţiei e condus de țărănistul Iuliu Maniu, deşi regele ar fi preferat un 
cabinet de coaliție. Maniu se retrage însă după câteva luni, din pricina 
reapariţiei în ţară a Elenei Lupescu. Al doilea guvern, condus de alt țărănist, 
Gheorghe Mironescu, e confruntat cu lipsa fondurilor şi cu nemulțumirile 
funcţionărimii. Mironescu demisionează şi el în primăvara lui 1931. 
Reprezentanţii partidelor încep să se plângă că regele intervine prea mult şi 
prea des în activitatea guvernului şi că îi plasează peste tot pe oamenii care 
l-au ajutat să revină în ţară. Partidele se pun cu greu de acord şi, în 
consecinţă, regele impune un guvern condus de oamenii săi de încredere: 
Iorga—Argetoianu-Manoilescu, în care ministru de externe este Nicolae 
Titulescu. La scurt timp, revin la putere ţărăniştii, cu patru guverne 
succesive conduse de Vaida-Voievod şi de Maniu. Spre sfârşitul lui 1933, 
preiau puterea liberalii conduşi de I.G. Duca. Spre deosebire de mulți 
oameni politici ai vremii şi de diverşii săi critici, Carol înțelege că misiunea 
lui este să impună reformele pe care le consideră indispensabile şi care nu 
pot fi puse în aplicare decât prin decizii luate la vârful politicii. Planul la 
care ține în mod special e industrializarea rapidă a ţării. El e convins că, 
atâta timp cât în lume nu se ajunge la un „satisfăcător echilibru economic, 


cel politic va fi greu de obținut“. Dar, tocmai în acest punct în care regele 
ar vedea legate toate frâiele politicii sale, autoritatea îi scapă printre degete, 
uzurpată din culise de grupurile de interese financiare care gravitează în 
jurul Duduii şi care formează aşa-numita lor camarilă. O reţea de oameni de 
afaceri şi politici ocupați cu traficul de influență acaparează treptat puterea 
economică şi începe să controleze deciziile politice, transformând domnia 
lui Carol într-un paradis al corupţiei şi al intereselor personale şi de grup. 
Privind acele vremuri cu experienţa de mai târziu a omului matur, Mihai nu 
se îndoieşte că, prin intermediul Duduii, puteau fi dobândite anumite 
avantaje sau favoruri nu tocmai legale!!*. Ea devine, de altfel, una dintre 
țintele organizaţiei naziste la începutul anilor '30. 

Legiunea Arhanghelului Mihail, finanțată discret de Germania nazistă, 
profită de valul de nemulțumiri provocat de criza economică şi de oamenii 
corupți din jurul regelui şi al amantei lui. Monarhia pare să se scalde în ape 
din ce în ce mai tulburi. Conducătorul Gărzii, Corneliu Zelea Codreanu, îşi 
face apariţia în sate îmbrăcat în alb, călare pe un cal alb şi înarmat cu o 
sabie şi cu o icoană, ca un arhanghel al dreptăţii şi răzbunării sau ca o 
replică involuntar parodică a apariţiilor lui Carol la ceremoniile militare. 
Dar lucrurile nu se opresc la demonstraţii de operetă. Manifestaţiile 
organizate de legionari câştigă simpatizanți atât printre păturile sociale 
defavorizate, cât şi în rândul intelectualilor. Curând, devin violente. Regele 
e nemulțumit de lipsa de reacție a guvernului Vaida-Voievod şi, în 
noiembrie 1933, îi cere demisia. Liberalii vin din nou la putere, iar I.G. 
Duca e numit prim-ministru. Principala misiune a mandatului său e să 
desființeze Legiunea. Garda de Fier e scoasă în afara legii, i se confiscă 
arhivele şi îi sunt închise sediile, mulţi legionari sunt arestați. 

Spre sfârşitul anului, regele şi Duduia se află la reşedinţa familiei regale 
de la Sinaia. Carol e mulţumit de măsurile luate şi e dispus să treacă peste 
vechile animozităţi dintre el şi liberali. Pe 29 decembrie, îl primeşte pe 
prim-ministru, care îl informează despre măsurile luate pentru asigurarea 
ordinii publice. Spre ora 8 seara, o maşină îl lasă pe Duca la gară. Urmează 
să se urce în trenul de Bucureşti. Ninge. În ajunul Anului Nou, puţină lume 
mai circulă la ora aceea. Premierul iese pe peron, în lumina veştejită a 
felinarelor ninse. Cu două zile în urmă, pe acelaşi peron, însoţit de coloneii 


N. Condeescu şi Tr. Grigorescu, Mihai se instalase în vagonul regal ataşat la 
un tren rapid (simplon) cu destinaţia Florența. Abia aştepta să-şi vadă 
mama. În seara aceea, peronul e pustiu. Felinarele se sting. Duca e pândit de 
trei legionari care îl ucid cu focuri de revolver. Asasinii rămân la locul 
crimei şi, când sunt arestați, strigă triumfător: „Moarte trădătorilor!“ 

Trupul neînsufleţit al lui Duca e transportat la Peleş, iar regele decretează 
imediat stare de asediu în toată ţara. Funcţia de prim-ministru e preluată de 
Gheorghe Tătărescu. Cei trei asasini sunt judecaţi şi condamnați la 
închisoare pe viață. Carol rămâne la Sinaia, păzit de poliţie şi de armată. 

De acum, Mihai se află deja, împreună cu Sitta, la Villa Sparta de la San 
Domenico de Fiesole, lângă Florenţa. Sitta e fericită să-l revadă, iar el 
răsuflă uşurat să-i poată vorbi despre tot ce a trăit, a simţit şi a păţit de când 
nu s-au mai văzut. Ea e singura ființă în faţa căreia îşi poate deschide 
sufletul. Îi povesteşte despre şcoala palatină, despre colegi, despre 
excursiile de studii, despre profesori, râd împreună de unii dintre ei. În Italia 
face polo, ceea ce-i place nespus, dar e invitat şi la rege, unde adulţii discută 
tot felul de lucruri legate de situaţia politică şi economică a Europei. Chiar 
s-ar simţi ca în vacanţă, dacă cei doi colonei care-l însoțesc n-ar avea 
misiunea să facă şi lecţii cu el. Într-o zi, unul dintre ei încearcă să-i explice 
ca unui copil mic şi neştiutor că tot ce s-a petrecut între părinţii lui e din 
cauza unei cățele cu părul roşu pe care nişte oameni răi o asmuţesc 
împotriva tatălui său. Mihai ştie foarte bine despre ce e vorba, înţelege 
situaţia, îi este foarte limpede la cine face aluzie colonelul, dar „mi-ar fi 
plăcut ca nimeni să nu fi aflat şi să nu afle nimic din toată istoria asta. 
Socoteam, într-un fel, că au ceva împotriva mea“, Însoţitorii îl consideră, 
ca mulți alţii, un puşti cam buimac, taciturn şi nepăsător şi de aceea îşi 
permit să încalce protocolul abordând probleme care ţin strict de familia 
regală. Ca orice copil cu părinți despărțiți, Mihai crede, în sufletul lui, că şi 
el are o parte de vină: dacă ar fi fost ca toţi ceilalți copii, ar fi turuit toată 
ziua şi ar fi fost dreptaci, poate că ei ar fi rămas împreună. Dacă el ar fi fost 
un copil perfect, nimeni n-ar fi îndrăznit să vorbească aşa despre părinţii lui. 
Bine măcar că la Florenţa e soare şi e plăcut, iar misiunea primită de la 
Carol, de a vizita toate muzeele şi de a-şi lua notițe despre cultura antică şi 
medievală, se poate uşor transforma dintr-o corvoadă într-o plăcere. 


România în care se întoarce el la sfârşitul lui ianuarie 1934 nu mai e 
aceeaşi cu România din care plecase cu o lună în urmă. Măsurile de 
securitate sunt întărite, lumea vorbeşte despre comploturi şi conspirații, 
camarila din jurul regelui e împărțită în facţiuni rivale, legionarii pregătesc 
răzbunări şi atentate. Mihai simte în aer o îngrijorare, dar regele nu-i 
împărtăşeşte probleme politice. Sigur, stau de vorbă adesea, însă situaţia 
politică şi economică a ţării nu se numără printre subiectele abordate. Carol 
îl fereşte de ştirile despre asasinarea lui Duca sau despre complotul care îi 
vizează pe amândoi, ca şi pe Duduia, şi care ar fi trebuit să se petreacă în 
noaptea de Paşti, în timpul slujbei de Înviere, dacă poliţia nu-l prindea la 
timp pe instigator. Regele nu-i vorbeşte lui Mihai nici despre tensiunile 
dintre el şi unchiul Niky, susținător al Gărzii de Fier, şi nici despre Legiune. 
Mihai nu are voie să citească ziare şi nici să vorbească englezeşte, ca atunci 
când e cu mama lui. Uneori, îi mituieşte pe servitori cu câte o „atenţie“ ca 
să capete, pe furiş, un ziar.“ Carol ţine, în schimb, ca fiul lui să fie un bun 
călăreț, un bun trăgător cu puşca, un bun înotător, un bun şofer, un bun 
schior, un bun soldat. Cu excepţia şofatului şi a vânătorii însă, Mihăiţă nu se 
simte sigur pe el în nici o altă activitate. „În unele domenii era precoce, în 
altele cu totul ignorant. Părea predispus să devină întruchiparea unui prinţ 
zurliu şi nepăsător“, povesteşte un prieten de mai târziu. 

În timp ce lumea politică fierbe în jur, Mihai îşi vede de cursurile şcolii 
palatine, în pavilionul din incinta palatului regal de pe Calea Victoriei din 
Bucureşti. Pe timp de vară, şcoala se mută la Sinaia. Elevii învaţă aceleaşi 
materii precum cei din şcolile de stat, dar programa şcolară cuprinde şi 
multe lecţii practice: educaţie fizică, exerciţii şi lecţii militare conduse de 
ofițeri aleşi de rege, vizite în uzine, excursii în locuri istorice. Istoria patriei 
se învaţă înaintea istoriei Casei de Hohenzollern. Adesea, suveranul intră 
neanunțat la ore şi se interesează îndeaproape de progresele lui Mihai. 
Zilnic îi cercetează carnetul de note şi rezultatele la învăţătură. Asistă la ore 
o dată pe săptămână. 

La atelierul mecanic instalat în palat, Voevodul de Alba Iulia deprinde 
primele noţiuni despre motoare şi maşini prin lecţii teoretice şi demonstraţii 
practice. În excursiile de studii de la sfârşit de an, învață să are cu plugul, să 
taie lemne, să sape, să lucreze în fabrici ca ucenic. Presa vremii descrie un 


episod din pregătirea pentru viaţă a prințului moştenitor, la care e prezent şi 
Suveranul său tată, sub titlul Voievodul Mihai la arat: „Pe câmp se aflau 6 
pluguri trase de boi. Voievodul Mihai la coarnele plugului a tras prima 
brazdă simbolică. Prinţul moştenitor a arat un întreg pogon pe care s-a şi 
aruncat sămânţa de rod.“ Iar regele ar fi exclamat: „Suntem un popor de 
plugari şi munca pământului să ne fie cea mai de seamă mândrie.“ Iarna, 
elevii palatini cântă colinde tradiționale şi regizează mici scenete de 
Vicleim. Instrucţia militară se face separat, începând de la vârsta de 12 ani. 
La 16 ani, vârsta majoratului, Mihai devine subofițer de infanterie la 
Vânătorii de Munte. 

Carol e, în felul lui, un tată-model, deşi vremurile sunt grele şi în ţară, şi 
în afara ei. De ce nu-i vorbeşte însă niciodată fiului său despre ascensiunea 
fascismului sau despre starea armatei? De ce politica nu e un subiect de 
discuţie între ei? De ce Mihai nu e instruit ca un viitor şef de stat, aşa cum 
şi-ar dori?!” Poate că regele nu-l crede încă suficient de copt. Sau poate 
vrea să-şi păstreze ascendentul asupra lui cât mai mult timp. Sau poate i se 
pare că pe fiul lui nu-l interesează politica. Amintindu-şi de vremurile 
acelea, Mihai recunoaşte că nici lui nu-i stătea gândul la politică, fiindcă era 
profund marcat de „acea dramă familială care se eterniza: izvor de 
adevărată suferinţă, prezența Magdei Lupescu şi îndepărtarea de mama mea 
mă preocupau foarte mult şi îmi acaparau gândurile“12. Încercarea tatălui 
său de a-l apropia de Duduia se soldează cu eşecuri repetate. Carol n-are 
însă timp să descifreze trăirile ascunse ale fiului său, a cărui revoltă 
răbufneşte peste ani: „Formam un fel de menaj în trei... lar pentru mine era 
cumplit de greu de suportat. Nu puteam să o iubesc pe această femeie. 
Trebuie să spun că, într-o zi, tatăl meu a făcut o greşeală psihologică 
enormă: mi-a spus că mă puteam duce la ea ca la propria mea mamă. 
Ţinând seama de context şi de adoraţia pe care o aveam pentru mama, a fost 
cumplit. Cum de îndrăznea el să-mi ceară să o consider pe această persoană, 
care ne făcuse atâta rău, ca pe propria mea mamă? A fost prea de tot, într- 
adevăr!“ 

Duduia are un impact puternic asupra acestui adolescent retras şi cu 
emoții adânci. Un impact negativ. O consideră vulgară, stridentă, 
provocatoare. Simte că răspândeşte în jur „un fel de nelinişte, ceva rău. 


Alături de ea nu puteai să scapi de o anumită stinghereală“122. E o prezenţă 
agresivă, incomodă, iar culorile ţipătoare în care se îmbracă nu fac decât să- 
i accentueze feminitatea debordantă. Iar regele îl invită să o trateze ca pe 
mama lui! Nu-i va ierta această ofensă adusă deopotrivă principesei Elena şi 
sentimentelor lui, căci „unui adolescent nu i se recomandă o altă mamă cu 
atâta uşurătate, cu atâta dispreţ față de un anumit simţ al dreptății...“ De 
fapt, această femeie din pricina căreia mama lui este exilată mai are un 
cusur greu de trecut cu vederea: îşi etalează cu dezinvoltură emoţiile, fie ele 
reale sau prefăcute, un exercițiu care lui Mihai îi este cu totul străin. „Avea 
o pricepere a ei anume, de a da drumul la robinetul lacrimilor ori de câte ori 
o cereau împrejurările. Cum nu-i intra cineva în voie, cum ceva nu-i era pe 
plac, cum se ivea posibilitatea unui refuz atunci când se pregătea să-şi 
formuleze cine ştie ce capriciu sau cerere — începea să plângă. Provoca 
scene de un penibil insuportabil.“ Apoi, e profitoare şi ţine să arate că ea e 
stăpâna regelui. Găseşte pretexte să-i umilească tatăl în public, ţipând la el 
şi vorbind vulgar. De fapt, Duduia îi tratează pe amândoi ca pe doi 
adolescenţi, încercând să-şi exercite farmecele când asupra unuia, când 
asupra celuilalt, şi să-i întărâte. 

Într-o zi, pleacă toţi trei la un picnic însoţiţi de prim-ministrul Tătărescu, 
la bordul unui Rolls- Royce special. Cunoscând slăbiciunea regelui şi a 
fiului său pentru automobile, Duduia îl admonestează pe rege că ar conduce 
neatent, face o criză de nervi şi ţipă că nu merge mai departe dacă nu trece 
Mihai la volan. E greu de crezut că această mică scenetă pigmentată cu o 
cochetă încurajare a fiului în dezavantajul tatălui nu va fi fost pe placul unui 
adolescent şi nu-i va fi trezit oarecare recunoştinţă față de o doamnă care îl 
ia în serios. Dar Mihai se simte jenat că totul se petrece de față cu prim- 
ministrul. „Îmi era greu s-o văd, îmi provoca repulsie“, mărturiseşte peste 
ani.12 

În alte dăţi, Mihai se instalează de la început la volan, cu Duduia lângă el 
şi cu regele pe bancheta din spate. Adolescentul Mihai nu înţelege poate 
natura atracției pe care această femeie o exercită asupra tatălui său, dar se 
simte şi el tulburat în preajma ei, fie şi numai prin concurenţa pe care ea ştie 
s-o stârnească între ei. Cu siguranţă, încă nu îşi închipuie cât de departe 
merge puterea ei. Ulterior, spune că, numai punând la socoteală traficul de 


influență pe care îl exercita ea în apropierea regelui, şi tot i-ar fi fost 
nesuferită!*. 

Prințul moştenitor vede bine că regele nu-i poate refuza nimic Duduii. Pe 
măsură ce creşte, sentimentele lui față de femeia tatălui său par să evolueze 
de la repulsie şi respingere, la acceptarea stării de fapt şi curiozitate, de la 
dispreţ la toleranţă şi chiar la o oarecare simpatie. La capătul unei zile de 
toropeală, în vila de la Eforie, unde petrec câteva zile în miezul verii 
împreună cu apropiații Puiu Filitti, Ernest Urdăreanu şi Radu Rusescu, 
Carol se declară fericit fiindcă „Duduia este mulțumită. Ceea ce pentru 
mine este foarte important este că relaţiile dintre ea şi Mihăiţă încep să se 
oficializeze, aici, ca să zic aşa, odată cu această călătorie, cel puţin în ochii 
celor de la Curte, asta e o zi mare pentru mine“. Duduia îi alintă de-acum 
pe tată şi pe fiu numindu-i „băieţii mei“. 

În acel an, regele, care nu-i comunică fiului nici una dintre îngrijorările 
sale politice, abia dacă îi spune câte ceva despre evenimentul tragic petrecut 
pe 9 octombrie: regele Alexandru al Iugoslaviei, soțul mătuşii Măriuca 
(Mignon) şi tatăl verişorului Petru, în vârstă de 11 ani, e asasinat la Marsilia 
de un revoluţionar bulgar. 

Capitolul 6 


SAN DOMENICO DE FIESOLE E UN SĂTUC AŞEZAT pe o colină cu chiparoşi, de 
unde se vede, într-o privelişte ca de carte poştală, splendida Florenţă. 
Sătucul datează de prin secolele VIII-IX înainte de Hristos şi păstrează 
străvechi vestigii şi monumente etrusce. În centru, se află o mănăstire 
dominicană din secolul al XV-lea, în care a trăit şi a pictat Fra Angelico. În 
spatele mănăstirii, o alee cu chiparoşi şi măslini duce spre Villa Sparta, o 
construcţie de o seamă cu mănăstirea, de culoare gălbuie, înconjurată de 
grădini şi de un parc umbrit de pini, platani, cedri, plopi, magnolii şi tot 
felul de arbuşti exotici. 

Mihai a împlinit 15 ani. Abia sosit din România, e silit să stea la pat din 
pricina unei răceli însoţite de bronşită. Zilnic, trebuie să-i raporteze tatălui 
său, la Sinaia sau la Bucureşti, cum evoluează starea lui. La un moment dat, 
crede că e ceva mai bine, dar se trezeşte cu o durere de burtă, în partea 
stângă. Se dovedeşte a fi o apendicită acută şi doctorul chemat de stăpâna 
casei decide că băiatul trebuie operat de urgență. Operația nu poate fi însă 
făcută fără acordul ambilor părinți. Prinţul moştenitor e însoţit în Italia de 
directorul de studii al şcolii palatine, Preda Fundăţeanu, şi de aghiotantul 
Nicu Condeescu. Lor le revine misiunea de a-l înştiinţa pe Carol şi de a-i 
cere consimțămânul pentru operaţie. Regele e categoric: asta e o manevră 
de-a Sittei pentru a-l ţine la ea pe fiul lor mai mult decât termenul convenit, 
drept care nici nu poate fi vorba de operaţie! Negocierile la telefon durează 
ore bune. Medicul intervine şi el și-i explică lui Carol că fiul lui e în pericol 
să facă septicemie. Regele e neclintit. „Excesiv de sever, excesiv de 
bănuitor“, îşi aminteşte Mihai. Până la urmă, convins de tonul disperat al 
aghiotantului Condeescu, Carol îşi dă acordul prea târziu ca să mai fie timp 
suficient pentru anestezie. Operația se face aproape pe viu şi suferința 
băiatului este atroce. Privind în urmă, purtarea tatălui său nu e uşor de 
desluşit: „Se comporta ca şi cum cineva ar fi vrut să-l înşele mereu. 


Înşelăciunea nu venea însă nici de la mama şi nici pe departe de la mine. 
Cred că într-o anumită măsură îşi dădea seama cât suntem de diferiţi, că 
Dumnezeu ne-a făcut în aşa fel încât să nu ne putem întâlni în nici o latură a 
caracterului nostru, a felului nostru de a înţelege viața.“ Nepotrivirea între 
părinţii lui e vizibilă şi pentru mulți contemporani. Raoul Bossy, diplomat şi 
fost secretar general al Regenţei, vede „o prăpastie între temperamentul 
focos şi brutal al lui Carol, pe de o parte, şi natura simţitoare şi rafinată a 
încântătoarei sale [foste — n.m. T.N.B.] soţii, între educaţia neglijată şi lipsa 
de scrupule morale ale principelui moştenitor [acum rege — n.m. T.N.B.] şi 
ținuta demnă de cucoană mare, grande dame a domniţei din Elada“. 
Mihai se simte atras când de virtuțile mamei sale, când de inteligenţa 
sclipitoare a tatălui său, deşi, la maturitate, cântărind caracterul fiecăruia, nu 
găseşte prea multe laude pentru Carol. 

Abia întremat după şocul unei operaţii fără anestezie, Mihai se întoarce 
în România, la cealaltă familie a lui, formată din Carol şi Duduia. (Regina 
Maria e bolnavă.) Regele e convins că ei formează a happy family, o familie 
fericită, şi că vacanţele petrecute cu Sitta intră în categoria vacanţelor 
„obligatorii“ sau „convenţionale“. Cum fiul lui e înalt, solid, dar, zic unii, 
prea greoi şi timid, regele socoteşte că a venit vremea să devină bărbat. De 
altfel, Duduia nu-i mai numeşte acum „băieții mei“, ci „bărbaţii mei“. Carol 
e departe de a fi un ageamiu în materie de femei. Duduia este, la rându-i, 
experimentată în materie de bărbaţi. Cei doi organizează petreceri la care 
invită fete ale prietenilor apropiaţi, cu gândul de a-i oferi ocazia lui Mihai 
să descopere plăcerile dragostei. Printre invitate se află fiicele unor mari 
industriaşi ca Nicolae Malaxa și lon Bujoiu, fiica vitregă a locotenent- 
comandorului Dimitrie Ştiubei, om de încredere al Duduii şi un talentat 
pictor marin, fiica lui Constantin Filitti, colonel şi adjutant regal, fiica lui 
Fugen Zwiedinek, şeful casei militare a reginei Maria. La petreceri, se 
dansează, se spun glume, se bea, se fumează, se flirtează. Mihai bagă de 
seamă că fiica vitregă a comandorului Ştiubei, Yvonne, e mai îndrăzneață 
decât alte fete. Dă semne că-l place. 

După nume, Yvonne Marie Louise Zottu e înrudită probabil cu familia 
fostului şef al Marelui Stat Major al Armatei Române din Primul Război 
Mondial, generalul Vasile Zottu, care s-a sinucis din motive încă incomplet 


elucidate, în 1916. Treptat, între cei doi tineri (Mihai nu a împlinit încă 16 
ani, iar Yvonne este, se pare, cu câțiva ani mai mare) se leagă o prietenie. El 
e timid, stingher, reţinut, dar se simte flatat că o fată frumoasă îi apreciază 
farmecul discret. Tânăra e veselă, cochetă, încearcă să flirteze. E mai 
îndrăzneață şi are oarecare pricepere în a-l seduce pe tânărul prinţ, aşa cum 
i-a cerut Duduia, căreia îi povesteşte în amănunt fiecare întâlnire cu Mihai. 
Totul e, de fapt, un aranjament pus la cale de Carol, prin Elena Lupescu. 
Scenariul la care se gândeşte regele e simplu: Duduia le propune părinţilor 
Yvonichii, cum o numeşte el în însemnări, ca fiica lor să petreacă mai mult 
timp cu Mihai şi să-l iniţieze în tainele amorului. Are loc o negociere de 
natură financiară şi părinţii, onoraţi că fiica lor e aleasă pentru o misiune 
atât de delicată, sunt de acord. Din felul în care se desfăşoară însă relația 
între cei doi tineri reiese că Yvonica profită de naivitatea prințului, 
preferând să se amuze. În orice caz, nu are de gând să răspundă iubirii lui 
sincere. Între aprilie 1937 şi august 1939, Carol consemnează periodic 
evoluţia situației, cu paternă atenţie faţă de stările sufleteşti ale lui Mihai. 

La început regele nu înţelege cu ce pierd vremea cei doi tineri şi de ce nu 
trec mai repede la acțiune... Scrie în jurnal: „Vorbit cu Duduia despre cazul 
Mihăiţă- Yvonica; va vorbi cu familia şi cu fata, care nu s-a ținut de cuvânt; 
sunt toți destul de interesaţi ca afacerea să se sfârşească cum dorim.“ 
Desigur, Mihai nu e la curent cu tot ce se plănuieşte în culisele întâlnirii lui 
cu Yvonne şi nici nu bănuieşte că fata e împinsă de la spate de Duduia. Se 
îndrăgosteşte. Abia aşteaptă să o vadă pe Yvonne şi Duduia îi aduce adesea 
veşti despre ea. Îi scrie scrisori de dragoste. Ea îl vizitează din când în când. 
Petrec împreună Paştele anului 1937. Apoi, Carol îşi trimite fiul la Londra 
să reprezinte Casa Regală a României la ceremonia de încoronare a 
timidului, bolnăviciosului, bâlbâitului rege George VI al Marii Britanii 
(alintat Bertie), văr de-al doilea cu Sitta (pe linie paternă) şi văr de-al doilea 
şi cu Carol (pe linie maternă), un rege care, în ciuda tuturor aşteptărilor, va 
spori mult prestigiul monarhiei în Anglia. 

După două săptămâni petrecute la Londra, Mihai se opreşte, la întoarcere, 
la Bruxelles, unde face o vizită familiei regale înrudite, la Hanovra şi Berlin 
şi apoi la Varşovia, unde preşedintele republicii, Moscicki, oferă un dejun în 
onoarea lui. Peste tot, tânărul vlăstar al Casei Regale a României face o 


impresie excelentă. Farmecă pe toată lumea cu statura sa înaltă, distinsă şi 
elegantă, cu tinereţea, ochii săi albaştri şi dorința de a învăţa cât mai multe 
despre politica internaţională. Carol primeşte aceste impresii cu mare 
satisfacție. Peste tot pe unde e invitat, fiul lui dă dovadă de maniere 
elegante, bună cuviință, modestie, vorbeşte englezeşte şi franțuzeşte. Regele 
e mândru. La întoarcerea fiului, observă şi el unele schimbări de om de 
lume: „Când mănâncă alături cu Duduia şi Urdăreanu, începe să vorbească 
ca un om mare, susține o conversaţie cu mult haz. Numai cu mine e încă 
cam reţinut, dacă i-ar trece încă ultima etapă de jenă.“ 

În aceeaşi perioadă, Mihai conduce cu viteză nebună noul său Bentley şi 
o barcă cu motor primită în dar din Cehia. Ar zbura de fericire, iar 
încrederea pe care i-o dau recentele misiuni de reprezentare în străinătate şi 
prima dragoste sunt cât pe-aci să-l transforme într-un vitezoman periculos, 
drept care regele e silit să ia măsuri drastice: îi interzice timp de opt zile să 
mai urce în barcă, are voie fie barcă, fie maşină, dar numai de două ori pe 
săptămână, iar prietenii cu care se pregăteşte pentru bacalaureat nu mai au 
voie să vină în casă.** 

Continuă să-i scrie epistole Yvonnei. O dată pe săptămână, merge la 
Atelierele Ford din Bucureşti, unde se asamblează piese auto venite din 
Statele Unite. Îmbrăcat în salopetă, lucrează cot la cot cu muncitorii în 
secţiile de montaj, sudură, reparaţii şi verificări. Într-o zi, intră pe poartă un 
Ford. La volan, se află o tânără doamnă care vorbeşte franțuzeşte şi 
bănuieşte o defecţiune la motor. Mihai îi propune să facă împreună o probă, 
se urcă la volan şi apasă pe acceleraţie. Fără să-şi dezvăluie identitatea, 
lungeşte puţin călătoria, opreşte din când în când ca să regleze frânele, îi 
oferă tinerei doamne ţigări şi fumează în timp ce discută despre problemele 
maşinii. La întoarcere, o asigură că reparația e gratuită şi îi face cu mâna la 
plecare.“ A învăţat să flirteze. 

Pasiunea pentru mecanică şi vânătoare, instrucția şcolară şi militară, 
spectacolul ceremoniilor publice, traiul alături de rege, de Elena Lupescu şi 
de cercul lor de bancheri şi industriaşi prosperi (veroşi, corupți, interesaţi de 
traficul de influenţă, se va spune), o statură de peste 1,80 m care-i permite 
să privească lumea de sus construiesc treptat încrederea în sine şi ambițiile 
tânărului prinţ. Are toate datele şi ocaziile ca să ducă o viaţă de huzur, fără 


griji, schimbând maşini la modă, întrecându-se cu regele la trasul cu puşca, 
călătorind în străinătate, plimbându-se şi învârtindu-se în cercurile cele mai 
sofisticate ale Europei, departe de realitățile vremii şi ale ţării lui. 

Mihai împlineşte 16 ani. Potrivit tradiţiei Casei Regale, trebuie să devină 
ofițer. Ştie că va fi în centrul atenţiei tuturor cu această ocazie şi e foarte 
emoționat, cu atât mai mult cu cât tatăl său doreşte să serbeze evenimentul 
cu mult fast ca să sublinieze încă o dată legătura strânsă între dinastie şi 
armată. Cu câteva zile înaintea ceremoniei publice, învaţă jurământul pe 
care urmează să-l rostească la avansarea în grad. Se teme să nu se încurce 
cumva şi îl repetă de mai multe ori acasă, la Foişor, în fața Duduii şi a lui 
Carol. Pe Valea Prahovei, pe locul unde se va petrece serbarea, regele îi 
predă viitorului ofițer îmbrăcat în uniformă militară Batalionul 1 Vânători 
de Munte. Apoi, pe 25 octombrie, într-o zi însorită de luni, în prezenţa a 
nenumărați invitați români şi străini, membri ai guvernului, rude, diplomaţi, 
Carol şi Mihai trec în revistă trupele aliniate pentru ceremonie, participă la 
slujba oficiată de un episcop militar şi apoi ministrul de război dă citire 
decretului de înălțare la rangul de sublocotenent a prințului moştenitor. 
Urmează jurământul tânărului ofiţer. 

Căutând-o cu privirea pe Duduia, care se află în tribună şi cu care 
exersase textul, Mihai, „cu glas tare şi răspicat, aşa cum o repetase, cu mâna 
pe drapel, pronunţă formula de jurământ care-l leagă de Ţară şi Rege“1*. 
După jurământul ofițerului, regele i se adresează cu o cuvântare care 
aminteşte de cuvântarea lui Carol I, cu 28 de ani în urmă, când el devenise 
ofițer. Dar vremurile se schimbă şi discursul lui Carol II este, cum el însuşi 
îl descrie, „mai puţin teatral, mai puţin Hohenzollem, mai național, mai 
patriarhal democrat“. Spunând că armata reprezintă o şcoală a înfrățirii 
naţionale, regele, „poate mai emoţionat încă decât băiatul“, îl îmbrăţişează 
pe Mihăiţă, strângându-l tare la piept. Ceremonia se termină cu o defilare, 
iar serbarea continuă cu un dineu la castelul Peleş. 

Mândru de el, Mihai îi va fi scris Yvonnei despre ridicarea lui în gradul 
de sublocotenent şi îi va fi trimis poate şi o poză în uniformă militară. 
Uniforma îi vine ca turnată şi îl arată cât se poate de chipeş. Merită să fie 
iubit. Se simte, apoi, alinat că îi poate împărtăşi unei fete sensibile durerea 
legată de dispariţia unor ființe apropiate: îi mor doi colegi buni şi dragi de 


la şcoala palatină (Dan Mavros şi Gheorghe Grămadă), iar în iulie 1938 
moare bunica Maria. Mihai asistă la agonia ei şi la toate ceremoniile legate 
de înmormântare: de la expunerea trupului neînsufleţit la castelul Peleş, la 
funeraliile naţionale de la Bucureşti, şi de la înhumarea la Curtea de Argeş, 
la depunerea casetei cu inima ei în bisericuţa Stella Maris, de la Balcic. E 
prima dată când vede atât de aproape un om mort şi când se desparte pentru 
totdeauna de o ființă care ţinuse la el. Natura lui retrasă şi melancolică iese 
din nou la iveală. „Mihăiţă este foarte impresionat de toate aceste 
evenimente din urmă“, notează Carol în jurnal.1% 

Ultimii ani de liceu ai şcolii palatine prevăd un program destul de 
încărcat, dublat de pregătire militară. O zi din viaţa de licean a lui Mihai 
începe cu cursuri de la 8 la 12.30: ore de istorie şi drept, istorie a literaturii 
latine, urmate de o pauză de masă, apoi o oră de noţiuni militare şi comandă 
practică de pluton şi companie, iar între 16.30 şi 20, pregătirea temelor şi 
literatură. Mihai ia lecţii de pian şi de istorie a muzicii şi asistă periodic la 
reprezentații la Teatrul Naţional din Bucureşti. Profesorii încurajează 
dezvoltarea judecății şi a gândirii proprii, îl deprind pe elev cu analiza şi 
sinteza şi, pentru ilustrarea unor noțiuni şi idei, se folosesc de exemple din 
realitatea vremii. Mihai continuă să fie tăcut. Când vorbeşte însă, spune 
lucruri cu miez. Dincolo de sobrietatea lui, profesorii intuiesc o mare 
sensibilitate şi o la fel de mare tristeţe. 

În clasa a VII-a de liceu (a XI-a în sistemul actual), elevii şi profesorii 
pleacă într-o călătorie de studii în nordul şi estul ţării şi trec prin 
Gheorghieni, Bistriţa, Năsăud, câteva sate maramureşene, apoi Putna, 
Voroneţ, Suceviţa, Gura Humorului, Rădăuţi, Suceava, vizitează Mirceştii 
lui Alecsandri, Humuleştii lui Creangă, Ipoteştii lui Eminescu. Periplul e 
împărţit pe domenii de studiu şi de observaţie la faţa locului: istoria patriei 
(la Bistriţa şi la Năsăud se învaţă istoria regimentului grăniceresc din 
Transilvania, iar în satele din Maramureş, prin vizitarea gospodăriilor şi a 
bisericilor, se studiază leagănul românismului), istoria literaturii române (se 
vizitează locurile de baştină ale marilor clasici, se citeşte din opera lor şi se 
fac comparații între stilurile literare), la Bicaz se studiază geografia râului 
Bistriţa, iar la Mănăstirea Neamţ, mitropolitul locului şi profesorii le 
explică elevilor rolul mănăstirilor în politica ţării. La întoarcerea la 


Bucureşti, se dă un examen de absolvire, după care începe binemeritata 
vacanţă. 

În vara anului 1939, the happy family, familia fericită a lui Carol, 
plănuieşte o croazieră cu iahtul Luceafărul, la care e invitată şi Yvonne. 
Mihai se îmbarcă pe iaht la Istanbul şi abia aşteaptă s-o revadă. Numai că 
Yvonne nu apare. Primeşte, în schimb, de la ea o scrisoare de despărțire în 
care îl acuză că n-a ştiut să se poarte cum ar fi fost de aşteptat, îi reproşează 
chiar că s-a purtat necuviincios şi îl anunţă că pleacă în America împreună 
cu părinţii ei. Mihai e uluit, vrea s-o revadă şi să aibă o explicaţie a deciziei 
ei neaşteptate. E prima dată când Carol îl vede plângând şi caută să-l 
consoleze. Totuşi, Mihai nu înţelege cu ce a greşit ca să primească o 
asemenea epistolă, pe care nu-şi închipuie că ar merita-o nici cel din urmă 
servitor. lahtul înaintează către Izmir. Marea Egee e liniştită, cerul e senin, 
dar el trece de la disperare la mânie şi de la mânie la bănuială. Le pune 
nenumărate întrebări celor care sunt la curent cu povestea lui de dragoste: 
Duduii şi lui Ernest Urdăreanu, aflat şi el pe iahtul de vacanță. Descoperă 
astfel că Yvonne nu a fost niciodată îndrăgostită de el, că părinţii ei ar fi 
împins-o în această aventură, că fata se distra pe seama lui povestind 
intimităţi şi că, în cele din urmă, a cerut bani ca să restituie scrisorile pe 
care el i le scrisese şi ca să plece în America. Mai târziu, va afla şi că 
Yvonne trăieşte cu tatăl ei vitreg. Dar nu şi că Duduia şi Carol au pus-o să-i 
scrie epistola de despărţire. Dacă ar fi fost după ea, poate ar fi dispărut pur 
şi simplu. Oricum, se prevăzuse ca scrisoarea să fie ceva mai duioasă... 

Carol înregistrează reacţiile fiului său, studiindu-le cu atenţia cu care-şi 
analizează zilnic colecţia de timbre: „Avem impresia că la el se face o 
transformare de sentimente. Sigur că durerea acută persistă, dar se simte 
înşelat. Simte că fata n-a răspuns cu sinceritate la sentimentele lui. Gândul 
lui este acuma de a-i spune ei în față cât e de dezgustat. Ce l-a indignat e că 
ea a luat bani. În accepţia lui de tânăr cinstit, acest fapt are ceva 
dezgustător.“1 Cu numai câteva zile în urmă, regele nota: „Yvonica a dat 
scrisorile cerute şi i s-a depus la bancă dota de 2 000 000 lei.“1% Dacă e 
adevărat că, peste câţiva ani, Yvonne se căsătoreşte cu arhitectul Tiberiu 
Ricci, proiectantul turnului Televiziunii Române din Bucureşti şi al Sălii 
Palatului, înseamnă că familia ei încasează banii, dar nu atunci părăseşte 


România, ci mult mai târziu. În curând, războiul şi evenimentele din ţară îi 
vor dezlega oricum de înţelegerea făcută prin mijlocirea Duduii. 

După dezamăgirea legată de Yvonne, Carol ajunge probabil la concluzia 
că Mihai trebuie să-şi înceapă viaţa sexuală printr-o metodă mai brutală, dar 
mai eficientă. Îi cere lui Ernest Urdăreanu (poreclit, în epocă, 
„Murdăreanu“ din pricina misiunilor nu tocmai curate pe care le 
îndeplineşte) să aleagă trei dansatoare de cabaret, să le lămurească ce au de 
făcut şi să le aducă, între ceai şi cină, într-o cameră care dă către biroul de 
lucru al regelui. De restul se ocupă el. A doua zi, îl cheamă pe Mihai în 
birou şi îl invită în odaia alăturată, unde se află cele trei femei. Sunt vesele, 
cherchelite, pe jumătate dezbrăcate, gata să-l iniţieze pe tânărul vlăstar 
regesc în tainele amorului. Mihai e uluit, revoltat, stânjenit. Protestează. 
Reacţia lui îl enervează pe Carol, care, dacă fiul lui nu se încumetă, e decis 
să-i arate el ce şi cum se face. Regele dă să se dezbrace, în timp ce Mihai, 
şocat, se grăbeşte să părăsească încăperea. Peste ani, i-ar fi povestit acest 
episod al relațiilor tată-fiu secretarului său particular, loan Mocsony- 
Stârceal?. Chiar dacă Stârcea îşi scrie memoriile sub supravegherea 
Securităţii, care încearcă pe toate căile să discrediteze familia regală şi 
ideea de monarhie, şi chiar dacă memoriile îi vor aduce autorului reducerea 
substanţială a anilor de puşcărie, scena consemnată de el este plauzibilă. 
Acţiunile şi reacţiile le seamănă bine atât tatălui, cât şi fiului. Pe cât de 
dependent de sex şi înflăcărat este Carol, în mare măsură din pricina bolii 
sale, pe atât de timid este Mihai — dar şi încăpățânat în a nu-i semăna tatălui 
său în nici o privinţă. 

Când se mai vindecă tristeţea şi revolta stârnite de episodul Yvonne, 
regele remarcă o apropiere între fiul lui şi Irina Malaxa, fiica marelui 
industriaş şi sora unuia dintre colegii de la şcoala palatină, Costache 
Malaxa. „Se desinează un flirt între Mihăiţă şi Irinel“, observă Carol.“ 
Sitta va numi aceste încercări de a fi pe placul fetelor „micile flirturi 
inocente“! ale fiului său şi aceasta este, foarte probabil, descrierea cea mai 
apropiată de adevăr a relaţiilor lui Mihai cu fetele din grupul de prieteni din 
care, în afara fraţilor Malaxa, mai fac parte Minuko Filitti, Kiki, fiul 
familiei Gatosky, crescut de Puiu Dumitrescu, Gicuţa, fiica aceluiaşi Puiu 
Dumitrescu, Lascăr Zamfirescu. În ultimul an de liceu, grupul se întâlneşte 


la mici serate dansante la Scroviştea sau la Foişorul din Sinaia. Carol 
menționează în jurnal petrecerile „copiilor“, e mulțumit că Mihai devine pe 
zi ce trece mai sociabil şi mai împăcat. Cu ocazia majoratului, tinerii 
organizează „o mică ţopăială“. Îl invită şi pe rege. Invitaţia îi face plăcere, 
se duce, dar constată că nu se mai poate bucura ca altădată, se simte 
îmbătrânit şi vede că prezenţa lui îi intimidează pe tineri. Melancolic, se 
retrage. Apoi scrie în jurnal: „Viii cu viii, morţii cu morții.“ 

Capitolul 7 


SPRE SFÂRŞITUL ANILOR *30, confruntat cu certurile dintre partidele politice, cu 
ascensiunea nazismului în Germania şi a Gărzii de Fier în România (la 
alegerile din decembrie 1937, Garda obţine 15,5% din voturi), Carol 
încearcă un remediu politic homeopatic: să vindece societatea de legionari, 
aducându-i la putere, spre a-i compromite, pe principalii lor concurenți, 
naţional-creştinii extremişti şi antisemiţi (guvernul Goga-Cuza). Dar regele 
nu prevede că, în contextul creşterii pericolului fascist, cele două facţiuni ar 
putea să se unească şi să devină cu atât mai puternice şi mai periculoase. 
Când are suficiente informaţii despre o posibilă alianță între legionari şi 
naţional-creştini, Carol desfiinţează guvernarea Goga-Cuza, după 44 de zile 
de mandat. Cele 44 de zile sunt însă suficiente ca să aducă ţării destule 
pagube financiare şi politice. 

Sub lozinca „România să fie a românilor“ se anulează licenţele de 
funcţionare a restaurantelor evreieşti, se suspendă ziarele conduse de 
români de origine evreiască, se fac primii paşi pentru revizuirea cetăţeniei 
acordate evreilor după Primul Război Mondial. Drept urmare, evreii îşi 
retrag depunerile din bănci, îşi vând acţiunile deţinute la diferite 
întreprinderi româneşti, provocând căderea Bursei, îşi transferă banii în 
străinătate. "Ţările occidentale critică măsurile luate de guvernul Goga- 
Cuza, amenințând că rup relaţiile cu România, Societatea Naţiunilor trece la 
sancţiuni, iar Uniunea Sovietică cere garanţii că guvernul de la Bucureşti nu 
promovează o politică nazistă.“ 

La 10 februarie 1938, preia puterea un nou guvern, în fruntea căruia 
Carol îl numeşte pe patriarhul Miron Cristea (Înalt Prea Primul îl 
porecleşte Mihai combinând numele celor două funcţii, de patriarh şi de 
prim-ministru), ca să controleze pătrunderea legionarilor în rândurile 
clerului ortodox. lar la 27 februarie, regele promulgă o nouă Constituţie 
care prevede explicit că alogenii şi autohtonii sunt egali în faţa legii, 


indiferent de etnie sau religie. Carol e ferm: „Eu unul am fost şi voi fi 
totdeauna de părere că largheţea față de minorități nu primejduieşte întru 
nimica siguranța Statului, căci ei, fiind oportunişti, vor aplica totdeauna 
dictonul Ubi bene, ibi patria“, patria e acolo unde e bine. Aceeaşi 
Constituţie declară supremaţia monarhului, limitând drepturile şi libertăţile 
democratice, reintroduce pedeapsa cu moartea pentru ceea ce azi s-ar numi 
acte teroriste şi dă drept de vot exclusiv persoanelor care au împlinit 30 de 
ani, inclusiv femeilor. Regele devine de fapt capul guvernului, de vreme ce 
miniştrii răspund direct în faţa lui. 

La 30 martie, printr-un decret regal, sunt desființate partidele politice, iar 
militantismul politic e îngrădit printr-un alt decret care interzice propaganda 
politică în lăcaşurile de cult, manifestaţiile paramilitare, subvenţionarea din 
străinătate a activităţilor politice (vizată e mai ales Garda de Fier, susținută 
financiar din Germania), intonarea de imnuri cu substrat politic, participarea 
funcţionarilor publici la manifestații politice. Spre sfârşitul anului, Carol 
înfiinţează Frontul Renaşterii Naţionale (FRN), al cărui scop e coalizarea 
tuturor românilor împotriva extremismului, până la stabilizarea situației 
interne şi internaționale, când s-ar fi revenit la sistemul pluripartid. Regele 
ține la modernizarea şi industrializarea ţării, dar îşi dă seama că, în 
contextul internațional al vremii, prioritare rămân reforma armatei şi 
dezvoltarea industriei de armament. Numai că țara e măcinată de corupţie în 
toate domeniile. În armată, „lăbărţirea şi necinstea au devenit extreme“1%, 
scrie în jurnal. În Ministerul Educaţiei, noul ministru, Armand Călinescu, 
găseşte haos, nepotism şi bacşişuri: „O desăvârşită debandadă, o şperțuială 
fără seamăn, nici o regulă, nimica. De pildă, nu există o evidenţă a 
personalului de control, nu ştia nimeni unde sunt inspectorii, de cine, unde 
şi când au fost numiţi. Totul era la bunul plac al unor titanozauri, care 
exploatau publicul şi învățătorii şi terorizau ministrul.“ În administraţie, 
speră să reuşească, în sfârşit, graţie unui regim autoritar şi unui proiect de 
ţară unic, să facă o „reală descentralizare, să creez prin acest mijloc centre 
de viaţă periferică absolut necesare şi ca dezvoltare culturală, şi ca siguranță 
politică. Bucureştiul trebuie descongestionat, miniştrii, prin trecerea unora 
din atribuţiunile lor asupra rezidenţilor regali, vor fi mai liberi să-şi 


îndeplinească cu mai mult folos rolul şi misiunea lor de îndrumători şi de 
controlori ai bunului mers al departamentului “17. 

Ca puţini dintre contemporanii săi, Carol e conştient deopotrivă de 
pericolul nazismului şi de ameninţarea bolşevică. La fel, înțelege foarte 
bine că trebuie să-şi ascundă adevăratele intenţii, ca să nu dea de bănuit nici 
unora, nici altora, încercând să navigheze în apele din ce în ce mai tulburi 
ale politicii internaţionale. Notează în jurnal: „Eu rămân la părerea mea, 
adică a păstra cât mai mult independenţa noastră politică şi economică, dar 
pentru aceasta trebuie să fim şi noi ajutaţi oleacă de aşa-numiţii noştri 
prieteni din Apus. Greu este să duci o politică rectilinie, să te ţii de un plan 
şi de un scop; şi scopul meu este Anglia.“ Nici Anglia, nici Franţa nu vor 
fi însă la înălțimea aşteptărilor lui. 

Spre sfârşitul anului 1938, însoţit de Mihai şi de ministrul-mareşal al 
palatului, Urdăreanu, Carol ia pulsul situaţiei internaţionale la Londra, 
Paris, Bruxelles şi apoi la „Cuibul vulturului“ (Kehlsteinhaus), refugiul 
montan al lui Hitler. Politica lui externă e clar definită: „Legăturile cât mai 
strânse cu Franţa şi, îndeosebi, cu Anglia, fidelitate absolută aliaţilor noştri 
(adesea foarte greu) şi să nu ne lăsăm angajaţi niciodată într-un complex 
care să ne aducă, în mod automat, în conflict cu Germania... “+ 

La Londra, regele George VI (vărul Bertie) îi aşteaptă în gara Victoria şi 
îi primeşte cu mare fast şi ceremonii militare. Dincolo de vădite semne de 
apreciere şi simpatie, Carol e dezamăgit de lipsa de viziune şi hotărâre a 
Angliei în privinţa estului Europei şi a protejării României. Nici la Paris nu 
obține rezultate prea  încurajatoare, iar angajamentul de livrare a 
armamentului întârzie să dea roade. Când tatăl participă la întâlniri politice, 
unde se discută situația internaţională îngrijorătoare, fiul se află în grija 
gazdelor. Prinţul beneficiază de un program special de vizite pe la rude, 
partide de vânătoare şi întruniri mondene. 

Urmează întâlnirea cu Hitler, în Germania. „Cuibul“ Fiihrerului îi lasă lui 
Mihai o impresie puternică. Peste ani, povesteşte: „Sosiţi cu trenul, am 
făcut un drum destul de lung cu maşina pentru a urca până la cuibul de 
vulturi al lui Adolf Hitler. Acolo, l-am întâlnit pe Führer. El ne aştepta la 
picioarele scării monumentale care ducea până la casă. Am pătruns în 
salonul mare, unde o fereastră imensă — cât tot peretele — se deschidea spre 


o grandioasă panoramă. Și aproape imediat, tatăl meu s-a retras împreună 
cu Hitler undeva într-un birou. Am rămas singur cu câțiva demnitari 
germani. Pentru a-mi ocupa timpul, ei mi-au propus să mă conducă la 
punctul cel mai înalt al acestui cuib de vultur. Am ieşit afară şi m-au dus, în 
faimosul Mercedes al Fiihrerului, până la un ascensor care urca în interiorul 
stâncii. Era uluitor... Vederea era magnifică: jos de tot se vedea un lac. Nu 
ştiu la ce înălțime ne aflam, dar puteam să vedem până în Austria. Atunci 
când, la sosire, îi strânsesem mâna lui Hitler, eram departe de a bănui că 
acest om se pregătea să arunce lumea în război şi barbarie.“ 

La dejun, Hitler ţine un discurs în care subliniază supremaţia economică 
şi militară a ţării sale, iar Carol reafirmă poziția României, de cooperare 
comercială cu toate puterile vremii. Tot ce obţine, în urma vizitei, e o 
promisiune că Fiihrerul nu încurajează pretenţii teritoriale care să vizeze 
Transilvania din partea Ungariei.!*! În timp ce se află încă la Berghof, Carol 
e înştiințat că, în ţară, se petrec evenimente grave. La Cluj, Timişoara, 
Reşiţa şi Cernăuţi au loc atentate puse la cale de Garda de Fier. Apoi, 
Corneliu Zelea Codreanu e arestat şi, ulterior, i se înscenează o tentativă de 
evadare în urma căreia e ucis împreună cu alți 13 legionari (cei trei asasini 
ai lui Duca şi cei zece ai lui Mihai Stelescu, unul dintre colaboratorii 
apropiaţi ai lui Codreanu, care se retrăsese din Legiune). Prefectul Poliţiei, 
Gavrilă Marinescu, un apropiat al lui Carol, şi Armand Călinescu, duşman 
declarat al Gărzii de Fier, sunt cei care decid eliminarea lui Zelea Codreanu 
şi a celorlalți legionari. Zilele însângerate ale acelui sfârşit de noiembrie 
1938 nu apar în însemnările regelui. Aflând ce se întâmplă în lipsa lui, 
Carol ar fi intuit imediat impactul asasinării lui Codreanu asupra lui Hitler 
și i-ar fi spus lui Ernest Urdăreanu că „este o catastrofă“, 

Indiferent dacă ordinul de executare a lui Codreanu e dat de rege sau nu, 
Carol nu contestă niciodată acțiunea în sine. Dimpotrivă, e mulțumit că a 
îngenuncheat Garda. Informat despre evenimente, Hitler se simte însă tras 
pe sfoară. E ca şi când anihilarea lui Codreanu s-ar fi aflat pe agenda 
recentei lor întâlniri. Și, dacă nu s-a aflat, de ce nu s-a aflat? Fiihrerul ar fi 
interzis-o. Hitler protestează față de ambasadorul României la Berlin. 
Oricum, Fiihrerul nu are încredere în Carol, ale cărui legături familiale şi 
politice cu Anglia îi sunt binecunoscute. Pune în mişcare reţele informative 


şi de propagandă pentru îndepărtarea lui de la putere. Răzbunarea vine peste 
câteva luni. 

După o scurtă perioadă de inacţiune datorată şocului produs de asasinarea 
lui Codreanu, atentatele şi planurile de preluare a puterii de către Garda de 
Fier continuă. La începutul anului următor, 1939, Armand Călinescu e 
numit prim-ministru, în urma morţii patriarhului Miron Cristea. Se 
descoperă planul unei lovituri de stat legionare gândit de Horia Sima, care 
reuşeşte să scape de arestare fugind în Germania. E condamnat în absenţă la 
8 ani de închisoare. În aceeaşi perioadă, ar fi pătruns pe teritoriul țării 600 
de agenţi hitlerişti cu scopul de a întări Garda de Fier şi de a se infiltra în 
Frontul Renaşterii Naționale. Peste câteva luni, Horia Sima intră 
clandestin în ţară, pregăteşte un nou asasinat politic şi stârneşte din umbră o 
revoltă împotriva lui Carol. 

Anul 1939 este anul războiului deschis între instituţiile statului şi Garda 
de Fier, dar este şi anul semnării pactului de neagresiune între Germania şi 
Uniunea Sovietică (Ribbentrop-Molotov) şi al declanşării celui de-al 
Doilea Război Mondial. 

Când, în aprilie, trupele germane invadează Praga, Carol nu are nici o 
îndoială că „trebuie să facem aceeaşi politică ca în 1914, adică neutralitate 
cât mai lungă, dar cu scopul final de a intra, la un moment dat, de partea 
Aliaţilor.“1* Trebuie evitată, în acelaşi timp, orice provocare la adresa 
Germaniei. Granițele sunt întărite, se trece la mobilizarea rezerviştilor, dar 
guvernul e precaut şi față de Germania, cu care semnează un acord 
comercial ce prevede, mai cu seamă, exploatarea petrolului și exporturi de 
materiale de război şi de cereale. După cum spune regele, „relaţiile 
economice bune nu dovedesc deloc o angajare faţă de ei...“, de germani. 
Această acrobație politică e singura, crede el, care poate ajuta ţara să se 
strecoare ca prin urechile acului dincolo de nazismul german şi comunismul 
sovietic. Bănuielile nemților şi ale ruşilor trebuie adormite cu diferite 
concesii, pentru a câştiga timp, iar orientarea reală, de partea Aliaților, „nu 
se poate face public, ea trebuie să rămâie numai în capul conducătorilor, cu 
cât mai puţini în număr, şi trebuie pregătită şi executată cu cea mai 
desăvârşită abilitate şi discreție“. Când scrie aceste rânduri, Carol nu 


bănuieşte că fiul său va prelua întocmai această strategie şi o va aplica peste 
câţiva ani. 

Între timp, regele grăbeşte eforturile de dotare şi modernizare a armatei. 
Însoţit de Mihai, face numeroase vizite militarilor masaţi la graniţe. În 
aprilie, tatăl şi fiul inspectează frontiera de vest, trupele concentrate la 
Huedin, pe Valea Amlaşului şi la Şimleul Silvaniei. Sunt primiţi apoi cu 
urale la garnizoanele de la Oradea şi Arad. Carol şi Mihai mănâncă 
împreună cu militarii şi cu comandanții lor. În curând, se decide constituirea 
a 41 de divizii pentru paza frontierelor. Se cheltuiesc zeci de miliarde de lei 
pentru dotarea şi întărirea armatei. Lui Mihai i se prezintă detaliile tehnice 
ale noului avion românesc de vânătoare IAR 80, dotat cu şase mitraliere şi 
două tunuri. Activitatea Străjii Ţării e încurajată şi întărită prin defilări şi 
demonstraţii publice ale unităţilor străjereşti. De Ziua Marinei, tatăl şi fiul 
inspectează escadrila de distrugătoare de la Constanţa. Cum se împlinesc 
100 de ani de la naşterea regelui Carol I, regele şi prințul moştenitor 
participă apoi la ceremonii militare şi religioase şi la evenimente culturale 
organizate în toată ţara cu prilejul marii aniversări. 

O vacanţă cu iahtul în insulele Turciei şi Greciei le dă ocazia să ia și 
pulsul politicii internaţionale şi să strângă legăturile politice cu Turcia. În 
timp ce Mihai, Duduia şi prietenii vizitează monumente bizantine, muzee în 
aer liber şi şantiere arheologice, Carol se întâlneşte cu preşedintele Ismet 
Inonu la palatul Topkapi ca să discute situaţia internațională îngrijorătoare. 
Regele susţine din nou ideea neutralității României. Rezistenţa în faţa unui 
atac german e imposibilă. Şi, atunci, e mai bine ca românii să-şi păstreze 
forțele pentru finalul unui eventual conflict, când Germania ar fi deja 
slăbită, iar intervenţia armatei române ar fi hotărâtoare. În privinţa relaţiilor 
cu URSS, regele ar spera, poate, într-o mediere din partea Turciei. Vine 
vorba despre Basarabia: „Luând în considerare toate proastele experienţe 
ale trecutului, nici eu, nici Guvernul meu, nici, mai ales, poporul meu nu 
putem accepta un ajutor rusesc fără ca această graniță să fie formal 
recunoscută de vecini“, îi spune Carol interlocutorului turc. 

Întors în ţară, regele trimite emisari diplomatici la Berlin, Londra, Paris şi 
Roma într-o „acţiune de luminare a politicianilor de acolo“, care trebuie să 
înţeleagă că apărarea hotarelor României este o garanţie a stabilităţii în estul 


Europei. De astă dată, răspunsul Londrei şi cel al Parisului sunt favorabile, 
deşi guvernele respective nu cred încă în iminenţa războiului. Dar, în după- 
amiaza zilei de 21 august, temerile mai vechi ale regelui despre „un 
concubinaj între nazism şi comunism“ se adeveresc. Carol e informat că la 
Moscova se semnează un tratat de neagresiune între Germania şi URSS. 
Deşi nu este foarte surprins, regele notează în jurnal: „Ca gest din partea 
Rusiei este ceva scârbos să facă aşa ceva tocmai în momentul când trata cu 
misiunile anglo-franceze o convenţie militară. [...] Încă o dată eu şi cu 
România am avut, din nenorocire, dreptate de a nu avea nici o încredere în 
URSS. Ei sunt totdeauna capabili de trădare. Toată istoria lor o dovedeşte, 
mai ales faţă de noi.“1 Suveranul nu ştie însă că, prin anexe secrete la 
acordul semnat de miniştrii de externe ai celor două ţări, Ribbentrop şi 
Molotov, Germania recunoaşte deja dreptul URSS asupra Basarabiei. 
România este, din acest moment, amenințată din trei părți: Ungaria, 
Bulgaria şi Rusia revendică teritoriile alipite după Primul Război Mondial. 
Cât despre Germania, Carol intuieşte din nou corect: „Impresia mea este că 
primii care vor fi atacați nu vom fi noi, ci polonezii.“ 

Peste mai puţin de două săptămâni, la 1 septembrie, trupele naziste atacă 
Polonia. România îşi deschide graniţele refugiaților polonezi. 

21 SEPTEMBRIE 1939. REGELE SE AFLĂ LA PALAT. În cursul dimineţii, are 
întâlnirea obişnuită cu miniştrii cabinetului Armand Călinescu. Acum, ia 
masa de prânz împreună cu Mihai. În timpul mesei, obişnuiesc să asculte 
programul muzical difuzat la radio la ora 14. În timp ce mănâncă, fiecare 
adâncit în gândurile lui, tatăl şi fiul ascultă Valsul imperial de Johann 
Strauss. Deodată, muzica se întrerupe şi, din studioul de transmisie, se aud 
voci înspăimântate strigând: „Ne omoară!... Legionarii!“ Mareşalul Curţii 
Regale, Ernest Urdăreanu, intră în sufragerie şi anunță în franceză că 
„Armand est mort!“, „Armand a murit!“ Intrarea şi explicaţiile lui acoperă o 
voce de bărbat care preia microfonul la radio spunând dintr-o suflare o frază 
pregătită dinainte: „Asasinul Călinescu a fost pedepsit! Armand Călinescu a 
fost executat! Ne-am făcut datoria. Moartea căpitanului a fost răzbunată!“1 
Apoi, tăcere. Urdăreanu le spune că prim-ministrul fusese asasinat de 
legionari, pe prelungirea bulevardului Ştirbei Vodă, pe când mergea spre 
casă. Maşina în care se afla a fost lovită din spate de o alta, în timp ce, din 
față, a apărut o căruţă care s-a desfăcut în două. Armand Călinescu abia a 
apucat să deschidă portiera ca să vadă ce se întâmplă, când opt indivizi 
înarmaţi au coborât din maşina din spate şi au tras asupra lui şi a gărzii sale 
de corp. 

În 24 de ore, regele se sfătuieşte cu miniştrii cabinetului, numeşte un alt 
premier (generalul Ghiţă Argeşanu) și sunt luate primele măsuri: cei opt 
asasini sunt ucişi la locul faptei lor, în timp ce, în fiecare judeţ, sunt ucişi 
doi-trei dintre conducătorii legionari. În total, 252 de gardişti. Cadavrele au 
fost lăsate timp de trei zile în stradă. „E o măsură oribilă“, scrie Carol în 
jurnal, „de fapt în afară de orice lege, dar care, în urma celor întâmplate, îşi 
are justificarea în interesul liniştei țării. Azi nu ne mai putem juca, azi nu 
putem târgoveţi viitorul când primejdii aşa de acute pândesc ţara din 
înăuntru şi din afară.“1% 


[ec 


În seara aceea, Carol înțelege că terorismul Gărzii de Fier nu se încheiase 
odată cu moartea lui Corneliu Zelea Codreanu. E cutremurat de pierderea 
lui Armand Călinescu, cuprins de disperare şi stăpânit de panică. Este una 
dintre rarele ocazii în care îi împărtăşeşte fiului său tulburarea prin care 
trece şi situația politică atât de complicată în care se află ţara şi monarhia. 
Pentru Mihai, seara aceea se păstrează vie în amintire: „În momentul când 
se pregătea să se retragă în dormitorul său, părea în mod evident foarte 
zguduit de acest eveniment. În două cuvinte, mi-a explicat acțiunea 
legionarilor, adăugând că poate, într-o zi, va cădea şi el sub gloanţele lor. 
Nu am mai vorbit după aceea niciodată despre acest subiect. Însă urmarea 
avea să îi dovedească că temerile sale nu erau lipsite totuşi de 
fundament...“ 

După discuţia cu fiul său, regele se retrage în dormitor, întunecat de 
nelinişti şi presimţiri. Stând în pat, scrie în caietul de însemnări: „M-am 
culcat, dar nu pot dormi; gândurile fug. Nu pot realiza că acest slujbaş atât 
de bun şi de credincios nu mai e şi, în acelaşi timp, simt în sufletul meu nu 
numai durere, dar şi un vid îngrozitor. Este o crimă care nu-i numai crimă, 
ci şi un act de înaltă trădare în aceste vremuri. Agresiunea de la Radio dă şi 
mai bine caracterul ei, speranța de turburare şi de provocare la revoltă.“1% 
Nu se înşală prea mult. Se pare că difuzarea ştirii la radio, chiar de către 
făptaşii crimei, era un semnal pentru declanşarea unei revolte a minorităţii 
germane din Bucovina, în timp ce armata germană înainta spre sudul 
Poloniei. Prezența Armatei Roşii la graniţele Bucovinei ar fi împiedicat însă 
acest plan.1% 

Peste câteva zile, îmbrăcat în uniformă de sublocotenent de Vânători de 
Munte, Mihai participă alături de tatăl său la ceremoniile funerare prilejuite 
de înmormântarea lui Armand Călinescu. Merg împreună la Ateneul 
Român, unde este depus pe catafalc sicriul cu corpul neînsuflețit al prim- 
ministrului şi unde patriarhul Nicodim ţine o slujbă de pomenire. Apoi, de 
teama unor noi atentate, Carol e sfătuit să se retragă, iar Mihai însoţeşte 
cortegiul funerar până la gară şi apoi în tren, până la Curtea de Argeş. La 
sosire, are loc o nouă slujbă. Cortegiul şi carul mortuar se îndreaptă spre 
cimitirul din deal al bisericii Sfântul Nicolae, unde se află cavoul familiei 
Călinescu. Acolo, se ţin discursuri despre tragicul eveniment, despre 


personalitatea premierului, urmate de o scurtă slujbă de înmormântare. 
Mihai prezintă condoleanţe văduvei lui Armand Călinescu. Este prima lui 
confruntare cu realitatea crudă a ţării şi cu riscurile politicii în vremuri 
tulburi. 

Mandatul generalului Argeşanu se încheie după o săptămână şi, în locul 
lui, e desemnat Constantin Argetoianu, urmat de Gheorghe Tătărescu, 
premierul celui de al 18-lea guvern din vremea lui Carol II. Regele caută o 
strategie nouă de a îngrădi mişcarea legionară, încercând să o „dizolve“ prin 
înglobarea în Frontul Renaşterii Naţionale, formațiunea creată în jurul său. 
În ţară şi în străinătate, politica lui se poate reduce acum la zicătoarea „Dai 
mâna cu dracu’ până treci puntea“, România e prinsă între acordul 
economic cu Germania, în baza căruia livrează petrol maşinii de război 
naziste, şi constrângerile Angliei, care nu înțelege prea bine jocul lui Carol. 
Regele crede, de altfel, că puterile occidentale, în loc să se lupte între ele, ar 
face mai bine să se alieze contra comunismului şi a Uniunii Sovietice. Un 
scenariu utopic în contextul dat, desigur. Uneori, conştient că România 
poate fi privită ca un bastion al civilizaţiei împotriva barbariei sovietice, 
Carol e indignat de prudenţa excesivă şi de lipsa de viziune politică a 
Aliaților: „Din nou se observă acea nemaipomenită încetineală de a veni 
într-ajutorul acestui eroic popor. Nu pricep, oare, aceşti dobitoci de Aliați că 
trebuie să te mişti într-un ritm mai vioi când e vorba să dai o mână de 
ajutor?“15 Încercând să liniştească apele în interiorul ţării, prin cooptarea 
legionarilor în FRN (acţiune contestată mai ales de opoziţia ţărăniştilor lui 
Iuliu Maniu), regele aşteaptă de la guvernele Angliei şi Franţei să garanteze 
cu fermitate graniţele ţării în faţa revendicărilor Ungariei şi Bulgariei, care 
devin din ce în ce mai presante, şi să-i susțină politica de a câştiga timp şi 
faţă de Germania, şi faţă de Uniunea Sovietică. 

În ianuarie 1940, regele împreună cu Mihai serbează Boboteaza la 
Chişinău. După slujba de sfințire a apelor, asistă la defilarea trupelor şi a 
delegaţiilor din toate regimentele garnizoanei. Instinctul politic îi spune lui 
Carol că ruşii nu trebuie crezuţi nici atunci când tac în privinţa Basarabiei. 
Dă ordin ca, până în martie, forțele de la graniţe să fie pregătite. La vest, e 
semnalată prezenţa trupelor maghiare, iar la est, a celor sovietice. La 
sfârşitul lui martie, regele e informat despre un discurs al ministrului de 


externe rus, Veaceslav Mihailovici Molotov, în faţa Sovietului Suprem. 
Molotov vorbeşte deschis despre revendicarea Basarabiei. Curând, 
Finlanda, Olanda, Belgia şi Luxemburgul sunt ocupate de trupele naziste 
care-şi continuă înaintarea. Pe 14 iunie, cade Parisul. În România, germanii 
întăresc paza militară din zonele petrolifere, în baza pactului petrol contra 
armament, semnat de guvernele României şi Germaniei în luna mai. În timp 
ce mulți oameni politici sunt de părere că ţara ar trebui să treacă de partea 
Germaniei, Carol e pe culmile disperării. Acceptă cu greu o reformulare a 
politicii externe şi o întâlnire cu Horia Sima, care, în faţa amenințărilor 
externe, îi promite să sprijine FRN, transformat ulterior în Partidul Națiunii. 
Legionarii închişi în lagăre şi puşcării sunt eliberați. 

De la discuţia pe care o au cu prilejul asasinării lui Armand Călinescu, 
regele şi fiul său se simt mai solidari. Gândul că viaţa regelui e ameninţată 
se strecoară pentru prima dată în sufletul tânărului de 18 ani. Până atunci, 
nu-și pusese niciodată problema că s-ar putea ca, într-o zi, să-l piardă şi pe 
tatăl său, după ce fusese atât de brutal despărţit de mamă cu ani în urmă. 
Oricât l-ar fi învinovăţit pentru îndepărtarea Sittei şi pentru relaţia cu o altă 
femeie, privind înapoi, la tot ce învățase de la el, Mihai începe să preţuiască 
inteligența, curajul, inventivitatea politică şi eforturile de apropiere filială 
ale lui Carol. În fond, el este stâlpul adolescenţei lui. Caută să fie, la rându- 
i, apropiat, purtându-se cu multă bunăvoință faţă de Duduia. Ştie că nimic 
nu-i face mai multă plăcere tatălui său. Carol bagă de seamă, e impresionat 
şi notează în jurnal: „Duduia, deşi nu se simte prea bine, e foarte mulțumită. 
Mihăiţă foarte bine şi extrem de atent cu ea“1%; „Mihăiţă a fost foarte gentil, 
mai ales pentru Duduia, faţă de care a fost plin de atenții“®. Când se 
apropie examenul de bacalaureat, Mihai pregăteşte o cuvântare şi o repetă 
cu Duduia. 

27 iunie e zi festivă. La ora 8 dimineaţa, începe proba orală a examenului 
de bacalaureat pentru elevii şcolii palatine. Regele însuşi va fi prezent şi va 
urmări răspunsurile liceenilor. Puțin după miezul nopţii însă, Ernest 
Urdăreanu primeşte un telefon de la ministrul plenipotenţiar al României la 
Moscova, care îi spune că Molotov adresează României un ultimatum. 
Urdăreanu cere amănunte. Ministrul dă să i le spună, dar convorbirea se 
întrerupe brusc și nu mai poate fi reluată timp de câteva ore bune. E ora 2 


noaptea. Urdăreanu îl sună pe rege şi-i aduce la cunoştinţă vestea. Abia la 7 
dimineața se află detaliile: Stalin vrea cedarea Basarabiei şi a nordului 
Bucovinei şi răspuns la ultimatum în 24 de ore. Documentul are anexată o 
hartă pe care teritoriile vizate sunt marcate cu o linie groasă trasată cu 
creion roşu. „Această ştire m-a trăznit ca o lovitură de măciucă şi m-a 
revoltat în cel mai înalt grad“, notează regele în jurnal, la sfârşitul zilei. 
„Este un lucru aşa de oribil încât nici o minte românească nu poate să-l 
conceapă.“1* Sovieticii cer evacuarea teritoriilor în patru zile. 

Încă năucit de veste, regele asistă timp de 45 de minute la proba orală a 
examenului de bacalaureat. Apoi se retrage ca să discute ultimatumul cu 
prim-ministrul liberal Gheorghe Tătărescu şi cu ministrul afacerilor externe 
Ion Gigurtu, progerman convins. Până la reunirea Consiliului de Coroană, îi 
convoacă pe ambasadorii Germaniei şi Italiei şi le cere părerea. Trimisului 
german la Bucureşti, Manfred Von Killinger, îi aduce aminte că petrolul 
românesc destinat armatei germane „a continuat să curgă tocmai în timpul 
ofensivei voastre occidentale“ şi că „acest act de prietenie merită răsplătit 
cu un alt act de prietenie şi anume, opriţi Ungaria şi Bulgaria“1%. Dar sfatul 
Germaniei şi al Italiei este să cedeze teritoriile. 

La prânz, cu prilejul Consiliului de Coroană (alcătuit din foştii prim- 
miniştri, reprezentanţii partidelor politice şi comandanții militari), regele 
expune conţinutul ultimatumului. Perspectiva luptei pe trei fronturi (la 
granița cu Ungaria, cu Bulgaria, care vrea înapoi Cadrilaterul, şi cu URSS) 
îi descurajează pe majoritatea membrilor Consiliului. Militarii sunt de 
părere că armata nu poate face față unei asemenea confruntări. Înaintea 
votului final pe tema răspunsului care urmează să fie transmis lui Molotov, 
regele îi lasă pe membrii Consiliului să reflecteze şi participă la masa 
festivă organizată cu ocazia bacalaureatului lui Mihai şi al colegilor lui. 
Regele le înmânează și premii: fiului său Ordinul „Pentru Merit“, colegilor 
acestuia câte o tabacheră, iar profesorilor, decoraţii. Absolvenţii şi 
profesorii sunt poftiți apoi la masă alături de rege. Se țin mici discursuri. 
Carol e mândru de fiul lui, dar foarte îngrijorat de hotărârea pe care o va lua 
Consiliul de Coroană. Deşi ultimatumul ruşilor nu e încă public, regele 
menţionează gravitatea faptului, încurajând însă tânăra generație printr-un 
„Mic logos, care cred că a fost foarte frumos. Am vorbit, adânc emoţionat 


fiind, atât de bacalaureatul lui Mihăiţă, cât şi de oribilele evenimente ale 
zilei. Mihăiţă, cu glas destul de tare, a citit cuvântarea pregătită azi- 
seară“, 

După sărbătorirea tinerilor absolvenți, regele revine în Consiliul de 
Coroană. Părerea lui e că trebuie să reziste. În cursul dimineții, a semnat 
chiar un decret de mobilizare a armatei. Mai mulți ofițeri vin să-l roage însă 
să cedeze, convinşi că, altminteri, armata merge la dezastru sigur. „De ce, 
oare, românii noştri n-au cea mai mică doză de orgoliu naţional în aceste 
clipe într-adevăr grele!“, se întreabă regele. 

În vârtejul pregătirii pentru bacalaureat, în dimineaţa examenului şi 
înaintea reunirii Consiliului de Coroană, Mihai surprinde o replică a lui 
Urdăreanu, care îl pune pe gânduri. Sfetnicul regelui spune că nu mai este 
nimic de făcut, dar că, în consiliu, o să declare „că trebuie să ne batem“, 
adică va susține poziţia lui Carol. Mihai are obiceiul să rețină ceea ce nu 
înțelege. Fost şef al garajului regal, fost ofițer de ordonanţă, aghiotant, 
mareşal al Curţii Regale, ministru al Curţii, Urdăreanu nu-i inspiră 
încredere. Nu ştie cum se petrec lucrurile în Consiliul de Coroană, dar e 
limpede că părerile sunt împărţite şi tatăl lui nu are o misiune uşoară. De 
fapt, Carol e înfrânt. 

Majoritatea membrilor Consiliului (20 din 26) votează în favoarea cedării 
Basarabiei şi a nordului Bucovinei. Amărât şi dezgustat, regele declară că 
„e o zi a ruşinei naţionale“. Încheie Consiliul cu o scurtă cuvântare „în care 
am spus că este ziua cea mai dureroasă a vieţii mele, această zi în care 
trebuiam să mă bucur că fiul meu şi-a trecut bacalaureatul. Că consider că 
se face o foarte mare greşeală de a ceda fără nici o rezistență aproape un 
sfert din ţară, dar mă văd copleşit de avizul marei majorităţi a acelora cărora 
le-am cerut sfatul. Am plecat fără a mai da mâna cu nimeni, adânc amărât şi 
convins că urmările celor hotărâte vor fi foarte rele pentru ţară, chiar dacă, 
cum crede Argetoianu, foarte în curând vom recăpăta ce am pierdut“. 

Nicolae Iorga, membru al Consiliului de Coroană şi susţinător şi el al 
rezistenței împotriva agresiunii sovietice, părăseşte consiliul trântind uşa. 
Înainte de a ieşi din palat, trece pe la Mihai, fostul său elev, şi, abia 
salutându-l, îi spune revoltat: „Sunt toţi nişte trădători. “+7 


În noaptea aceea, Carol cade pradă deznădejdii. Neputinţă, revoltă, 
indignare, îndoială, teamă pentru viitor. Cu greu se poate opri din plâns. 
Jurnalul păstrează descrierea celor mai negre zile din viaţa lui de monarh şi 
de om politic: „Nu mă simt om, parcă s-a rupt ceva în mine. Sunt un 
oareşicare care trebuie să-şi facă datoria, atâta tot. Parcă din mine a dispărut 
eul. Tocmai la 20 de zile după ce-mi ajunsesem apogeul a 10 ani de muncă, 
cu rezultatele ce au fost, şi acuma — prăbuşirea. [...] Mi-e ruşine de mine 
însumi, nu îndrăznesc să privesc pe cineva în faţă. Totul mi se pare aşa un 
coşmar, un lucru pe care nici un cuvânt omenesc nu-l poate descrie. [...] Mă 
simt aşa de mic şi de neimportant în fața acestei nenorociri ce s-a abătut 
asupra României. “+2 

A doua zi, regele are o nouă discuție cu Tătărescu şi află că sovieticii 
revendică şi un colț din Moldova, ţinutul Herţa. Carol îl acuză de laşitate, 
urlând la el exasperat că nu va permite pierderea Herţei. Premierul promite 
că acest teritoriu nu va fi cedat. „Aşa cum au mers cedările noastre, această 
făgăduială este gratuită“, gândeşte Carol. Pe parcursul zilei, vin ştiri 
amestecate: sovieticii nu renunţă la ţinutul Herţa, evacuarea românilor din 
Basarabia se face greu, coloanele de refugiați şi trenurile sunt atacate de 
comunişti rusofoni, de la Hermann Göring, comandantul flotei aeriene 
germane care are nevoie de păcură şi benzină, vine vestea îmbucurătoare că 
se vor face livrări de armament. Dar regele este atât de deprimat, încât se 
gândeşte că poate e mai bine să abdice. Teritoriul întregit de părinţii lui se 
spulberă într-o clipă, fără ca el să poată face nimic. Duduia îl îndeamnă să 
nu se dea bătut şi să lupte în continuare!*. Soluţiile sunt puţine. Situaţia din 
Basarabia face ca pericolul sovietic să fie mai apropiat şi mai presant decât 
cel german. Atacarea şi umilirea soldaţilor români care se retrag din 
Basarabia şi nordul Bucovinei provoacă, drept răzbunare, un val de violenţe 
şi un pogrom soldat cu zeci de victime, la Dorohoi. Între timp, armata e 
mobilizată la graniţa de apus, ameninţată de trupele maghiare. 

Regele simte că i se întunecă mintea. De ce nu vede rezultatul 
compromisurilor făcute? Încearcă să-l prindă pe Hitler la telefon. Fiihrerul 
nu poate fi găsit, se află undeva, în Franţa. Atunci, îl cheamă pe 
ambasadorul Germaniei şi îi expune situaţia, cerând să fie cât mai repede 
transmisă lui Hitler. Mesajul lui Carol este că, în contextul înaintării 


sovieticilor, guvernul României renunţă la garanţiile anglo-franceze, dar 
speră să obțină, din partea Germaniei, protecţia granițelor cu Ungaria şi 
Bulgaria. Peste 48 de ore, Fiihrerul îi transmite că ar fi bine să rezolve 
tensiunile cu Ungaria şi Bulgaria prin convorbiri bilaterale şi schimburi de 
populaţie şi că, în tot cazul, Germania nu poate uita că Ungaria şi Bulgaria 
au fost aliaţii ei în trecut. Acest răspuns este, pentru Carol, „o nouă şi grea 
lovitură“. 

În acelaşi timp, regele constată că Tătărescu „şi-a pierdut nervul“ şi ar 
vrea să se retragă. Se propune schimbarea guvernului. Germanii vor 
instalarea unui guvern naționalist („un rău necesar“, cum îl numeşte Carol) 
condus de un progerman. Horia Sima îi cere suveranului să-i încredințeze 
lui formarea unui guvern cu majoritate legionară. Regele îl desemnează, în 
schimb, pe Ion Gigurtu, iar noul guvern se declară de partea Germaniei 
naziste. Acestea fiindu-i deciziile, Carol ar zice că, măcar dinspre 
Germania, România e asigurată. Tocmai când socoteşte că, pentru moment, 
a îndreptat lucrurile pe un făgaş salvator, primeşte o scrisoare de la Hitler. 
După ce o citeşte, îi cheamă pe prim-ministrul Gigurtu şi pe Mihail 
Manoilescu, ministrul de externe, şi le-o arată. Nici unul dintre ei nu are 
soluţii. Scrisoarea conţine reproşuri şi ameninţări. Hitler insistă că, în cazul 
în care românii vor o înţelegere cu cel de-al Treilea Reich, atunci trebuie să- 
şi rezolve problemele teritoriale cu Ungaria şi Bulgaria. Dacă nu, Germania 
„ne va lăsa la soarta noastră, care nu poate fi decât un dezastru“. 

Căutând să câştige bunăvoința lui Hitler, guvernul Gigurtu adoptă o lege 
care prevede eliminarea evreilor din serviciile publice. Funcţionarii evrei 
sunt concediaţi, copiii evrei sunt excluşi din Straja Țării, căsătoriile mixte 
sunt interzise. România anunţă că se retrage din Societatea Naţiunilor. Tot 
nu e de ajuns. Germanii condiţionează livrarea armamentului vital pentru 
armata română de cedarea teritoriilor către Ungaria şi Bulgaria. Consiliul de 
Coroană e împărţit în două: unii dintre membrii lui consideră că cedarea e 
inevitabilă, alţii declară că revendicările teritoriale ale ungurilor şi 
bulgarilor sunt inacceptabile. Nicolae Iorga aminteşte, în calitate de 
membru al Consiliului, că situaţia la care s-a ajuns se datorează greşelii lui 
Carol I de a fi anexat Cadrilaterul în 1913 şi lăcomiei lui Ionel Brătianu 


care, în 1919, a alipit la România zone al Transilvaniei în care populaţia 
majoritară nu era românească." 

Pe 29 spre 30 august, regele are iar o noapte albă. Curg telefoanele şi 
telegramele. Fără nici un avertisment prealabil, i se cere să fie de acord cu 
un aşa-numit arbitraj germano-italian care are loc la Viena, sub ameninţarea 
că, altfel, România va fi atacată de maghiarii susținuți de Germania şi de 
URSS. Răspunsul părții române e aşteptat până la 3 dimineaţa, în zorii zilei 
de 30 august. Consiliul de Coroană se reuneşte, răspunsul e că România 
acceptă arbitrajul. Poate că mai e o speranţă... Dar în urma arbitrajului 
(care se va numi Dictatul de la Viena) rezultă că România trebuie să cedeze 
Ungariei aproape jumătate din teritoriul Transilvaniei. Vestea ajunge la rege 
în seara aceleiaşi zile. Carol se gândeşte din nou la abdicare. Cu atâtea 
teritorii pierdute într-un timp atât de scurt, viitorul îi pare mai nesigur ca 
oricând: „Tot ce voi face şi voi zice va fi considerat ca vorbele şi faptele 
unui trădător de neam şi unui vânzător de ţară. [...] Simt că, în zilele ce vor 
veni, se va acumula aşa o cantitate de ură împotriva mea încât cu greu voi 
putea ţine capul sus. Atacurile vor fi conjuncte din partea lui Maniu şi a 
Gărzii de Fier.“ 

Carol nu se înşală. În faţa palatului regal încep deja manifestații de 
protest. Din „Casa nouă“, unde locuieşte, Mihai aude lozinci anticarliste, 
strigăte de mânie, focuri de armă. Pentru nişte trăgători de elită cum sunt 
regele şi fiul său, păcănitul de Mauser german e uşor de recunoscut. Pe 
Carol îl ajunge răzbunarea lui Codreanu şi a lui Hitler. Legionarii distribuie 
manifeste şi cheamă mulțimile să se adune în număr mare în fața palatului. 
Protestele se întețesc. Iuliu Maniu şi consilierul regal Valer Pop îi propun 
regelui să fie însărcinat cu formarea unui alt guvern un militar cu autoritate: 
generalul Ion Antonescu. Deşi omul nu-i place, regele ştie că se află în 
relații bune cu liberalii lui Dinu Brătianu, cu ţărăniştii lui Iuliu Maniu şi cu 
Garda de Fier. Ar putea fi o soluţie. Îl numeşte şef al guvernului. 

Manifestaţiile de protest nu numai că nu se domolesc, dar iau amploare. 
Maniu şi Constantin (Dinu) Brătianu sunt gata să intre la guvernare numai 
cu condiţia ca regele să abdice. Cât despre Garda de Fier, conducătorul ei, 
Horia Sima, speră să preia el puterea. Palatul 'Telefoanelor şi Casa Radio 
sunt atacate. Un militar din garda palatului este grav rănit. 


Antonescu îi cere regelui să semneze un decret prin care să-i confere 
puteri sporite. Numai având situaţia sub control se poate asigura că o 
intervenţie împotriva manifestanţilor nu va duce la război civil şi la 
ocuparea ţării de către o putere străină. „El devine complect stăpân pe ţară, 
eu rămânând un simplu figurant, cu drepturi mai mult decorative“, gândeşte 
Carol. Ambasadorul Germaniei e de părere că Antonescu este omul 
potrivit să ducă la îndeplinire şi chestiunile legate de ordinea publică şi 
interesele Germaniei. Carol acceptă condiţiile generalului, dizolvă 
Parlamentul, suspendă Constituţia din 1938, îi acordă lui Antonescu puteri 
depline de guvernare. 

Cu decretul semnat, generalul de 58 de ani, nu prea înalt, poreclit 
„Câinele roşu“ din pricina părului roşcovan, iese din biroul regelui şi dă cu 
ochii de Mihai, care se pregăteşte să intre. Antonescu îl salută şi îi spune 
câteva cuvinte care rămân ca un mare semn de întrebare în amintirea 
tânărului prinţ: „Generalul Antonescu asigură situația.“ Vorbirea despre 
sine la persoana a treia pare o ciudăţenie, dar nu e decât o exprimare de 
militar de carieră care ţine să afirme cu orice prilej că el pune datoria 
înaintea propriei persoane. Sau că se identifică pe deplin cu datoria, oricare 
ar fi ea. 

Palatul e înconjurat de mulțimile care cer demisia guvernului şi abdicarea 
regelui. Cum corul de proteste şi lozinci care ajung până la el pare din ce în 
ce mai apropiat, Mihai încarcă un revolver şi îi verifică buna funcţionare. Îi 
spune Duduii că e gata să-şi apere tatăl în caz că protestatarii pătrund în 
palat. Carol e surprins şi impresionat de solidaritatea şi grija fiului său 
capabil de acest „gest splendid, care m-a mişcat până în măduva oaselor“. 

Convins că generalul e implicat în organizarea manifestaţiilor, Carol s-ar 
fi gândit să anuleze puterile pe care tocmai i le asigurase, iar militarii 
credincioşi Coroanei ar fi fost gata să treacă la suprimarea lui. Înştiinţat 
asupra unui astfel de plan, Antonescu ar fi grăbit deznodământul 
evenimentelor. Îşi trimite adjutantul la palat, după cină, în seara de 5 
septembrie, cu misiunea de a-i înmâna regelui o scrisoare prin care i se cere 
abdicarea până a doua zi, la ora 6 dimineaţa. 

Capitolul 9 


NOAPTEA DE 5 SPRE 6 SEPTEMBRIE E LUNGĂ ŞI ZBUCIUMATĂ. Palatul e sub 
asediu. La porţi, strigătele care cer abdicarea regelui sunt din ce în ce mai 
violente. Sfătuindu-se cu consilierii regali, Carol constată că nu prea mai 
are pe cine să se sprijine. I se spune că orice acţiune în forță e riscantă, deşi 
armata nu e cu totul de partea generalului. Antonescu e susținut de nemți. 
Regele îl socoteşte însă trădător (a încălcat jurământul militar de credință 
faţă de suveran) şi refuză să răspundă scrisorii lui. Citind-o şi recitind-o, nu- 
şi crede ochilor. Tâmplele îi zvâcnesc de mânie şi repulsie. Decide să 
formuleze nu un răspuns, ci textul unei Proclamaţii. Ernest Urdăreanu îi 
atrage atenţia să nu cumva să folosească în text cuvântul „abdicare“. Se 
caută o formulă de compromis şi singura posibilă e un transfer de putere de 
la Carol la fiul său Mihai. În timp ce regele şi consilierii discută formularea 
juridică a textului, în salonul alăturat, Duduia stă de vorbă cu Mihai 
încercând să-l convingă să accepte soluția prin care i se deleagă 
prerogativele regale. 

Mihai se împotriveşte. Dacă e ca tatăl său să renunţe la tron şi să 
părăsească ţara, atunci vor pleca împreună. Gândul că Sitta e la Florenţa, iar 
tatăl lui părăseşte şi el România e, pentru tânărul prinț care nu a împlinit 
încă 19 ani, de nesuportat. Nu știe prea multe despre politică, dar, în 
ultimele luni, a înţeles că situaţia este atât de complicată şi interesele atât de 
mari, încât nici regele nu le mai poate face faţă, cu toată experienţa, 
inteligența, camarila şi şiretenia lui. Toţi cei pe care s-ar putea baza cât de 
cât urmează să plece sau să fie îndepărtați de la palat. I se cere ca el, un 
tânăr care până mai ieri era preocupat doar de maşini şi de vânătoare, să 
conducă ţara împreună cu un general încuiat care, înțeles cu Hitler, îi 
trădează tatăl! Măcar prima dată când mai fusese rege le avea alături pe 
mama lui şi pe regina Maria. Acum ar însemna să rămână cu totul singur în 
faţa naziştilor, sovieticilor, ungurilor, a Gărzii de Fier şi a generalului 


trădător. Cine poate să garanteze că Antonescu nu-l va trăda şi pe el? Mihai 
respinge argumentele Duduii şi nu se simte deloc onorat că el trebuie să 
salveze situația. Nu-i dă crezare nici când ea îi spune că tatăl lui se va 
întoarce, că lucrurile se vor aranja şi că el, cu educaţia şi instrucţia pe care 
le-a primit, poate să facă față acestei încercări. Dacă tata n-a reuşit, cum am 
să reuşesc eu? s-ar fi întrebat el, retoric. Atunci e rândul lui Carol să 
intervină, conştient că fiul lui se află în fața unor evenimente care îl 
depăşesc şi că el, ca tată, îl abandonează (din nou) împrejurărilor, 
„neputincios, fără experienţă, în mijlocul acestei haite de lupi şi de 
hiene“: Îl îmbărbătează vorbindu-i despre datoria de prinţ, care trece peste 
orice considerente de natură personală, îi cere să înţeleagă situaţia gravă în 
care se află ţara şi îi încredințează misiunea de a fi un fel de portdrapel al 
dinastiei şi al României. 

Până la urmă, Mihai acceptă. De fapt, nu are de ales. Când se mijeşte de 
ziuă, Ernest Urdăreanu îi explică ceremonialul depunerii jurământului. 
Apoi, regele şi fiul său se retrag fiecare în apartamentul lui. Mihai aţipeşte 
îmbrăcat. La ora 6 şi 10 minute, Carol semnează proclamația prin care 
renunţă la tron şi i-o trimite lui Antonescu printr-un curier. Nici generalul, 
nici ambasadorul Germaniei n-au somn în aşteptarea acestui moment. De 
îndată ce mesajul regelui ajunge la destinație, ambasadorul german îi 
telefonează ministrului de externe sovietic, Molotov, şi-i dă vestea cea 
mare. 

La ora 9, sună telefonul din birou. Mihai e anunțat să se prezinte în sala 
tronului, pentru depunerea jurământului. Vocea care-i vorbeşte i se 
adresează cu „Majestate“. Buimac, are sentimentul că retrăieşte o dimineață 
din copilărie când bona St John îi spune că e rege, iar el o întreabă dacă, în 
cazul ăsta, mai are voie să se joace. E un coşmar? E realitate? E copil? A 
crescut? Iar e rege? Iar e singur? Va dura mult? Se îmbracă în grabă 
încercând să-şi ascundă emoţiile şi să-şi compună, ca de atâtea ori până 
atunci, în situaţiile dificile, o față impenetrabilă. Collect yourself, i-ar şopti 
Sitta dacă ar fi cu el. 

În sala tronului, îl aşteaptă Antonescu, patriarhul Nicodim, ministrul 
justiției, miniştrii de interne şi de externe, ministrul propagandei, 
preşedintele Curţii de Casaţie, un grup de ofiţeri. Asistenţa redusă face ca 


sala tronului să pară şi mai goală, și mai rece decât este de obicei. Cu 
excepția patriarhului, nimeni nu poartă haine de sărbătoare. Atmosfera e 
sumbră. Cei prezenți şuşotesc între ei, militarii au un aer de consternare, 
câţiva angajaţi ai Curţii plâng în hohote. Tras la faţă, şovăielnic, cu capul 
plecat, de parcă simte deja pe umeri imensa povară încredinţată de tatăl său, 
Mihai intră în sală şi se aşază în faţa tronului. 

Cu mâna pe Biblia deschisă ţinută de patriarh, jură credință poporului 
român, supunere față de legile țării şi se angajează să apere statul şi 
integritatea teritoriului românesc. Apoi sărută crucea şi semnează 
jurământul în forma scrisă. Profitând de dezorientarea tânărului monarh, 
Antonescu îi cere să semneze, în aceeaşi zi, un decret prin care îi acordă 
autoritate deplină în conducerea statului român. Mulţumit, generalul 
spune solemn: „Dumnezeu să ajute "Ţării, Majestății Voastre şi mie!“, într- 
una dintre rarele situații în care vorbeşte despre sine la persoana I. E şi 
pentru el un moment de mare emoție. Ştie că trebuie să-şi asume singur 
guvernarea, de vreme ce Iuliu Maniu refuză puterea. „Vroiaţi abdicarea 
regelui“, i-ar fi spus el lui Maniu, „vroiaţi să scăpaţi ţara de această 
guvernare, ei bine, luaţi conducerea statului“. Dar Maniu ar fi răspuns: „Nu 
putem s-o luăm, tot dumneata eşti acela care s-o faci.“ Iar de la un rege de 
18 ani nu are nimic de aşteptat. 

După jurământ, generalul îl invită pe noul rege să iasă în balcon şi să 
salute mulțimile adunate în piaţa palatului. Mii de legionari în cămăşi verzi 
aplaudă apariţia tânărului suveran. Mihai e aclamat cu urale şi ovaţii. 
Generalul rămâne un pas în urma lui. Îi face semn să răspundă de mai multe 
ori acestei primiri entuziaste. Mihai salută cu mâna, dar pe faţa lui nu se 
zăreşte nici un zâmbet. Îi e greu să înțeleagă cum aceeaşi mulțime care pe 
tatăl lui îl alungă pe el îl ridică în slăvi.1% Părăseşte balconul copleşit de 
emoții contradictorii, împietrit pentru cei care îl privesc. 

Peste două zile, în ciuda interdicţiei transmise de Antonescu, Mihai îi 
conduce pe Carol, pe Elena Lupescu şi pe câţiva apropiaţi la gara Băneasa. 
E ora 3 şi jumătate dimineaţa. Bucureştiul e adormit. Străzile sunt pustii. 
Mihai şi tatăl său străbat drumul de la palatul regal la gară în aceeaşi 
maşină, în tăcere. Din zeci de afişe expuse pe Calea Victoriei, îi petrece 
privirea lui Corneliu Zelea Codreanu. E ca şi când i-ar şopti lui Carol: iată 


răzbunarea mea! Ultima parte a drumului e străjuită de jandarmi care nu 
mai dau onorul. Gara e înconjurată de poliţie. Îi aşteaptă ministrul de 
interne, care îi înmânează lui Carol o scrisoare din partea lui Antonescu. 
Generalul nu se simte bine şi nu-l poate însoţi pe fostul suveran până la 
graniță, aşa cum a promis. Tatăl şi fiul îşi iau rămas-bun, se îmbrățişează. 
Amândoi sunt tulburaţi nu numai de despărţire, dar şi de sentimentul că 
Antonescu mai pune ceva la cale. Altfel, s-ar fi ţinut de cuvânt. Deşi nu-i 
face neapărat plăcere, lui Mihai îi rămâne în amintire sfatul Duduii: să nu se 
pună cu generalul până nu se simte destul de pregătit să-l înfrunte:E. 

Într-adevăr, trenul în care se află Carol străbate România sub ploaia de 
gloanţe a legionarilor care-l urmăresc pe fostul suveran, în toate gările, până 
la graniță. Scapă de răzbunarea lor ca prin urechile acului, în timp ce, la 
Bucureşti, se porneşte împotriva lui o campanie de presă furibundă. E 
descris ca sadic, alcoolic, epileptic, degenerat. Mihai îi cere lui Antonescu 
să oprească denigrarea tatălui său!“ și probabil acesta este momentul în care 
Antonescu îi prezintă noului rege un al doilea decret de semnat, prin care 
atribuţiile generalului sunt clar definite. Conducătorul are de acum încolo 
puterea de a iniția și promulga toate legile şi de a le modifica pe cele 
existente, poate numi şi demite miniştri, poate semna tratate şi poate declara 
război şi încheia pace, deşi Mihai este „capul oştirii“1%. 

În baza noilor sale prerogative, generalul decide readucerea în ţară a 
mamei tânărului rege, căreia îi acordă titlul de regină-mamă. Sitta e încă 
iubită în România şi statutul ei de „victimă“ a lui Carol nu poate decât să 
sporească popularitatea generalului. În plus, acest gest îi asigură, crede el, şi 
recunoştinţa noului rege, aşa absent cum pare el. 

În timp ce trenul în care se află Carol şi Elena Lupescu traversează 
Iugoslavia, Italia, Elveţia, pentru a ajunge, nu fără peripeții, în Spania, un 
alt tren porneşte de la Florenţa aducând-o în ţară pe cealaltă Elena, mama 
noului rege, însoțită de Raoul Bossy, ambasadorul României la Roma. În 
timpul călătoriei lor cu trenul, regina-mamă lasă impresia unei „foarte mari 
cucoane“ atunci când îi vorbeşte ambasadorului, cu graţie reținută şi 
modestie, despre suferinţele şi umilinţele trecutului. Sitta îi mărturiseşte că 
e îngrijorată de noile responsabilități ale fiului ei, că îl consideră nepregătit 
şi că se aşteaptă ca tatăl lui să revină pe tron, aşa cum mai făcuse. Ar vrea 


să-l vadă pe Mihai însurat cu o fată dintr-o mare familie boierească, de 
pildă, din familia Cantacuzino, sau cu Anastasia Necklenburg-Schwerin, 
înrudită cu familia ei din Danemarca. Elegantă, cultivată, plină de bun-gust 
şi cu simţul umorului, Sitta i se pare, în acelaşi timp, lui Bossy foarte 
sceptică şi dezamăgită în privinţa evenimentelor din ţară, amărâtă şi speriată 
că trebuie să părăsească viaţa ei tihnită din Italia și Villa Sparta." 

Mihai o aşteaptă la graniță. Se îmbrăţişează. Au trecut opt ani de la exilul 
ei la Florenţa. Fotografiile de epocă făcute pe peronul gării Jimbolia îi arată 
sobri, de o tandreţe reţinută unul față de celălalt. El e îmbrăcat în uniformă 
militară, ea poartă o pălărioară cu voaletă. O mângâiere scurtă pe obraz. 
Pentru Mihai, sosirea mamei lui în ţară este o mare consolare. La Bucureşti, 
Antonescu îi întâmpină împreună cu întregul guvern. Generalul le face o 
primire de-a dreptul „teatrală“, gândeşte Mihai. Alţii ar numi-o lovitură de 
imagine sau probă de marketing regal... „Pusese să fie scoase caleştile 
Curţii, la care erau înhămaţi cai superbi. În acest atelaj, dintr-o altă vreme, 
am ajuns noi la Palatul regal, escortaţi de gardă. Lumea era la ferestre şi ne 
aclama.“1* Străzile sunt împodobite cu drapelul naţional; aliniaţi de o parte 
şi de alta a bulevardului, oamenii aruncă flori spre caleaşca în care se află 
regele şi regina-mamă. Merg întâi în Dealul Mitropoliei, unde Mihai şi Sitta 
participă la o slujbă ţinută în Catedrala patriarhală, transmisă pe străzi în 
zeci de difuzoare. Militari, civili, legionari îmbrăcaţi în cămăşi verzi 
îngenunchează la citirea versetelor evanghelice. Sitta e cu totul 
impresionată de căldura cu care e primită pretutindeni. În viaţa ei, aceleaşi 
şi aceleaşi evenimente continuă să se repete şi numai timpul şi decorul par 
să schimbe personajele. Îşi aminteşte că a fost la fel de mişcată cu douăzeci 
de ani în urmă de primirea făcută la Atena tatălui ei întors din exil. Care 
este, oare, destinul fiului ei? 

La palatul regal, îi aşteaptă membrii corpului diplomatic. Toată lumea 
pare încântată de prezenţa lor şi de revenirea reginei-mamă în viaţa ţării. La 
dejun, sunt invitaţi Ion Antonescu şi soția sa şi ministrul de externe legionar 
Mihail Sturdza. E o atmosferă de sărbătoare. Antonescu spune că tânărul 
rege e încă necopt şi nu are destulă popularitate, dar e convins că, graţie 
mamei sale, va reface prestigiul Coroanei compromis de Carol II.+ Regina- 
mamă nu poate decât să fie de acord. Fiul ei va fi avut însă o altă 


interpretare a evenimentelor. El ştie de trădarea lui Antonescu faţă de Carol 
şi ştie că, în ziua aceea, 14 septembrie, generalul nu serbează numai 
revenirea în ţară a Sittei, ci şi instaurarea statului naţional-legionar al cărui 
Conducător s-a proclamat deja, numindu-l pe şeful legionarilor, Horia Sima, 
vicepreşedinte al Consiliului de Miniştri. Decretul regal semnat de Mihai, 
prin care statul român devine stat național-legionar, e publicat în Monitorul 
oficial nr. 214bis din 14 septembrie 1940, probabil de îndată ce noul rege e 
sigur că mama lui ajunge în ţară.Legăturile de rudenie cu monarhiile 
occidentale, familia Sittei, politica viguroasă a bunicii Maria în sprijinul 
Aliaților, simpatiile proprii, educaţia îl îndreaptă pe Mihai, fără ezitări, către 
Aliați şi către Anglia. Îi consideră pe englezi familia lui. Dar este 
prizonierul unui vajnic general, militar cu experienţă, sprijinit de Hitler şi 
susținător al Germaniei naziste. 

Ca totdeauna, aerul solitar, timiditatea şi vorbirea greoaie îi vin în ajutor, 
făcându-l pe general să creadă că gândirea îi e la fel de timidă şi de greoaie 
şi că, pe scena marilor mişcări politice, tânărul rege e sortit să rămână un 
figurant uşor manevrabil. Folosindu-se de această imagine înşelătoare, 
Mihai va pregăti minuţios o strategie de rezistenţă şi atac la care nimeni nu 
se aşteaptă. Prima mutare e câştigată: o are alături pe mama lui. Peste ani, 
îşi va aminti că, fără să fie cu totul antibritanic, Antonescu „era extrem de 
circumspect în ce priveşte încrederea pe care ea o avea în englezi. Într- 
adevăr, mama mea rămăsese foarte apropiată de Marea Britanie. Între noi, 
fie chiar în prezenţa unor germani, nu vorbeam decât în engleză“. 

La câteva zile după triumful care marchează victoria generalului şi 
întoarcerea Sittei, Antonescu le cere regelui şi reginei-mamă să facă o 
plimbare pe Calea Victoriei, să intre prin magazine, să strângă mâinile 
curioşilor, să se aşeze la o masă într-un restaurant şi să mănânce în văzul 
tuturor, într-o vastă coregrafie de monarhi ai poporului şi susţinători ai 
guvernului. Lumea, încredințată de restaurarea ordinii şi a dreptăţii, se 
îmbulzeşte să-i vadă. 'Trecătorii le scandează numele. „Era cu adevărat un 
delir!“, îşi aminteşte Mihai.1* Înalt, frumos, în uniformă militară, tânărul 
rege e întruparea speranţei şi a renaşterii naţionale. Iar figura atât de 
detestată a Elenei Lupescu, urmărită de un muşcător folclor urban, e 
înlocuită cu prezenţa discretă, elegantă şi demnă a Elenei celei „de drept“. E 


un spectacol important pentru Antonescu şi pentru legionari. Sunt aproape 
convinşi că l-au câştigat pe tânărul rege de partea lor. 

Când fac un tur al Transilvaniei, mama şi fiul sunt primiţi cu mare 
entuziasm în oraşe şi sate. Se opresc să doarmă la Deva. În zorii zilei de 10 
noiembrie, sunt treziți însă de un cutremur. Zona în care se află ei nu e 
afectată, dar de la Bucureşti vin veşti îngrijorătoare. Pornesc spre capitală 
şi, trecând Carpaţii, pe măsură ce se apropie, văd case prăbuşite, sate 
distruse, oameni disperaţi. În capitală şi în Moldova se înregistrează sute de 
morţi, iar spitalele sunt pline de răniţi. Bilanţul total va fi de 1 000 de morti 
şi 4 000 de răniți. Militari germani ajută la scoaterea de sub dărâmături a 
supravieţuitorilor. Mihai şi Sitta vizitează spitalele şi punctele de ajutor. 
Palatul regal e puţin afectat. În schimb, palatul Cotroceni, unde locuiesc 
deocamdată regele şi mama sa, e plin de fisuri şi crăpături. Se mută 
provizoriu în „Casa nouă“ din incinta palatului regal, iar după câteva 
săptămâni decid că e mai bine să se stabilească la Sinaia. Conducătorul e de 
acord. 

În liniştea castelului Foişor (reconstruit după un incendiu devastator cu 
câţiva ani în urmă) şi în aerul tare al brădetului din Carpaţi, Mihai regăseşte 
inima monarhiei întemeiate de Carol I. E locul unde s-a născut şi a copilărit 
şi de care îl leagă nenumărate amintiri dragi. Cum treburile statului sunt în 
mâinile lui Antonescu, tânărul rege îşi petrece timpul schiind, gonind cu 
maşina pe serpentine, întâlnindu-se cu prietenii, vizitând micile sate de 
munte. „Adesea mă opream“, îşi va aminti, „băteam la câte o uşă, mi se 
deschidea şi stăteam de vorbă cu oamenii, simplu, în particular. Erau, în 
mod evident, surprinşi să se trezească față în față cu Regele şi să poată să i 
se adreseze direct, fără ocolişuri. Acestea erau pentru mine momente 
privilegiate“. 

De la un timp, simte nevoia unei instrucţii serioase în treburile politice şi 
constituționale. Invită doisprezece profesori să-i predea cursuri despre arta 
guvernării, dreptul constituţional, istorie şi, nu în ultimul rând, despre arta 
de a vorbi în public şi de a scrie discursuri. În cadrul acestui program de 
instruire zilnică, se antrenează ţinând alocuţiuni în faţa profesorilor. Se 


descurcă din ce în ce mai bine.!* Desigur, e lipsit de orice autoritate şi, bine 


cenzurate de Antonescu, informaţiile însemnate răzbat greu până la el. 
Conducătorul ştie însă tot despre el şi regina-mamă, zi cu zi, oră cu oră. 

Mareşalul Curţii, un şef de stat-major, aghiotanţii, toți oamenii din jurul 
lor, numiţi de Antonescu, sunt însărcinaţi să-i raporteze generalului ce se 
întâmplă şi ce se vorbeşte la Foişor. „Spionii“ se poartă ireproşabil, sunt 
antrenați să câştige încrederea familiei regale, dar sunt cu atât mai atenți să 
nu scape nici un detaliu care l-ar putea interesa pe Antonescu. Treptat, 
Mihai şi Sitta inventează un cod de comunicare în englezeşte pe care-l 
folosesc ori de câte ori au de vorbit lucruri importante. 

La o lună de la abdicarea lui Carol, când statul naţional-legionar 
aniversează 30 de zile de existență, îmbrăcat cu cămaşa verde a Gărzii de 
Fier, Conducătorul le adresează miilor de legionari adunaţi cu acest prilej în 
capitală un discurs împăciuitor prin care îi invită „să realizeze fapte 
constructive“, lăsând deoparte răzbunarea şi revolta!*. Discursul e primit cu 
urale, dar nu pare să aibă vreun efect asupra acţiunilor ulterioare ale Gărzii. 
Guvernul începe „românizarea“ economiei şi, mai ales, a societăţilor 
petroliere. Angajaţii şi directorii evrei şi străini din industria petrolului sunt 
îndepărtați, iar proprietăţile evreilor sunt expropriate. Treptat, ies la iveală 
din nou intențiile Gărzii de preluare a puterii. Violenţele, asasinatele, 
răzbunările culminează cu uciderea a peste 60 de foşti miniştri şi ofiţeri 
superiori de poliţie la închisoarea Jilava şi cu asasinarea istoricului Nicolae 
Iorga. Ţara se îndreaptă spre anarhie. 

Uciderea lui Iorga, fostul său profesor, este o mare lovitură pentru Mihai, 
care nu are nici o simpatie față de legionari, în ciuda eforturilor lor de a-l 
câştiga de partea Gărzii de Fier. Chiar dacă e lipsit de experienţă politică, 
înțelege cât de periculoasă e coabitarea lor cu Antonescu. Violenţa îl 
dezgustă mai cu seamă fiindcă e combinată, ipocrit, cu discursuri 
creştineşti. Tânărul rege e șocat să afle că Antonescu a îmbrăcat cămaşa 
verde.*% Asasinarea lui Iorga îl lămureşte pe deplin asupra rolului nefast al 
Gărzii de Fier în viaţa țării. Îşi aminteşte, ca de o sinistră prorocire, de 
privirea lui Zelea Codreanu din afişele împânzite pe străzi, în dimineaţa în 
care l-a condus la gară pe tatăl lui silit să părăsească tronul. 

Nu e de mirare că şi Hitler e îngrijorat de instabilitatea politică a ţării, 
într-un moment în care România trebuie să găzduiască în jur de zece divizii 


ale armatei germane şi să furnizeze în continuare Germaniei prețiosul 
petrol. Fiihrerul pregăteşte atacarea nordului Greciei prin Bulgaria, via 
România, şi, în acest scop, trimite în ţară o misiune militară germană 
însărcinată să pregătească în secret armata română de atac şi să asigure 
apărarea aeriană a terenurilor petrolifere din jurul Ploieştiului. Mihai nu ştie 
nimic despre culisele politicii lui Antonescu şi nici despre prima vizită pe 
care generalul i-o face lui Hitler, angajându-se să coopereze militar şi 
economic cu Germania, Italia şi Japonia. (Pactul Tripartit, de la Berlin, din 
21-24 noiembrie 1940, e semnat şi de Ungaria.) Antonescu îi vorbeşte lui 
Hitler despre Dictatul de la Viena şi pierderea nordului Transilvaniei, pe 
care este hotărât să-l recâştige. Îi vorbeşte, de asemenea, despre primejdia 
unei invazii sovietice în România. Chiar dacă nu-l convinge pe Fiihrer să 
anuleze dictatul, îi lasă o impresie pregnantă, de om serios, corect şi patriot 
şi de militar curajos şi loial. Hitler nu-i spune încă despre planurile de 
atacare a Greciei (Operaţiunea „Mariţa“). Şeful misiunii germane din 
România, generalul Erik Hansen, păstrează şi el secretul operaţiunii. 

De altfel, e lucru ştiut că, atunci când invită pe cineva să-i facă o vizită, 
principalul scop al lui Hitler nu este să informeze, ci să fie informat. La 
scurt timp după întâlnirea cu Antonescu, le invită la reşedinţa sa de la 
Berchtesgaden, la un ceai, pe Sitta (aflată în Italia pentru o scurtă vacanţă) 
şi pe sora ei, Irina, ducesă de Aosta. Pentru regina-mamă e un prilej bun să 
pledeze atât cauza Greciei, ţara sa de baştină, cât şi pe a României. Regina 
şi sora ei ajung la reşedinţa Fiihrerului pe 14 decembrie.“ E o zi ceţoasă şi 
minunata privelişte care se vede de la înălțime nu poate fi, din păcate, 
admirată. Regina vorbeşte bine germană şi spune lucrurilor pe nume în 
privinţa Gărzii de Fier şi a marginalizării fiului ei. Fiihrerul e categoric: 
consideră România ca fiind sub comanda lui, nu tolerează dezordinea, iar 
Mihai e prea tânăr ca să conducă o ţară (are 19 ani). Invocând principiul că 
„un om nu poate să conducă o ţară până nu ajunge măcar la vârsta de 
patruzeci de ani“, Hitler doreşte ca tânărul rege să fie pregătit de mama lui 
până la vârsta maturizării politice şi să se lase ghidat de Antonescu.% 

Apoi, Fiihrerul se lansează într-un lung şi pasionat discurs despre 
Germania. Sitta remarcă marea lui forță de convingere, bazată pe o 
încredere desăvârşită în sine şi în armata germană şi întărită de înflăcărarea 


vizionară cu care vorbeşte. În rest, i se pare o prezență banală. Întreabă oare 
regina-mamă ce e cu zecile de mii de soldaţi germani care intră în România 
de la un timp? E greu de crezut că misiunea lor se reduce la apărarea 
câmpurilor petrolifere. Se pregăteşte un nou front? Împotriva cui? Trupele 
germane se îndreaptă cumva spre URSS în baza pactului semnat cu 
Antonescu? Chiar dacă va fi pus vreuna dintre întrebări, Hitler nu are nici 
un interes să-i răspundă. Pe cât e de viclean, pe atât e de prudent. Nu se ştie 
de partea cui sunt Mihai şi regina, de vreme ce, la Sinaia, ofiţerii germani 
aflaţi în trecere văd bine că cei doi îşi vorbesc unul altuia în englezeşte şi că 
regele se eschivează adesea de la întâlnirea cu ei sau întârzie la întâlniri fără 
măcar să se scuze. La finalul întrevederii, Sittei îi este limpede că România 
se află sub tutela Germaniei, că Antonescu e regentul lui Hitler, dar că, fie şi 
în atari condiţii, Mihai rămâne pe tron. 

Regina-mamă ajunge la Bucureşti în ajunul Crăciunului şi îi povesteşte 
fiului ei despre întâlnirea neoficială cu Hitler. Îl va fi informat oare şi pe 
Antonescu? Probabil că nu, după cum nici el nu dă socoteală nimănui 
pentru desele lui vizite la Fiihrer. În aceeaşi perioadă, spre sfârşitul anului 
1940, complicațiile logistice legate de încartiruirea trupelor germane şi 
problema aprovizionării lor cu alimente constituie subiectele unei noi 
întâlniri între Antonescu şi Hitler, urmată de o a treia întâlnire, pe 14 
ianuarie 1941, când nu mai poate fi amânată o discuţie despre abuzurile, 
crimele şi acţiunile Gărzii de Fier. Invitat la întâlnire, Horia Sima se 
sustrage unei discuţii frontale. Generalul Antonescu obţine însă acordul 
verbal al lui Hitler pentru o reorganizare a Gărzii sub propria-i conducere. 

Confruntarea directă între legionari şi Antonescu declanşează o aşa- 
numită rebeliune legionară, soldată cu ocuparea unor instituţii ale statului şi 
a unor clădiri publice de către legionari, cu atacuri şi jafuri în cartierul 
evreiesc din Bucureşti şi cu uciderea a peste o sută de evrei. În toiul luptei 
pe viaţă şi pe moarte între gardişti şi trupele lui Antonescu, unul dintre 
aghiotanţii de la Foişor îi transmite regelui că Horia Sima ar accepta o 
mediere a conflictului numai din partea suveranului. De bună credinţă, 
Mihai porneşte de la Sinaia spre Bucureşti. Nu apucă să ajungă nici la 
jumătatea distanţei, când e întors din drum de Antonescu.2% Se zvoneşte că 
legionarii ar plănui să-l răpească, iar tinerelul râzgâiat se avântă spre 


capitală!, va fi gândit generalul. Pe de altă parte, nu o mediere a conflictului 
vrea el, ci desfiinţarea totală a Gărzii. 

Mânios, umilit, tratat ca o anexă a autorităţii supreme, Mihai e nevoit să 
se întoarcă la Foişor, în timp ce Antonescu ordonă armatei să folosească 
tancurile împotriva legionarilor şi, pe 22 ianuarie, seara, gardiştii sunt 
înfrânți. Horia Sima şi alţi lideri scapă cu greu de spânzurătoare, fugind în 
Germania cu ajutorul unor agenţi ai serviciilor secrete germane de la 
Bucureşti.2% Scurta istorie a Gărzii de Fier se încheie pe 14 februarie, odată 
cu dizolvarea, prin decret regal, a statului naţional-legionar. 

E nevoie acum de un guvern de uniune naţională, socoteşte generalul 
Antonescu — şi îi abordează din nou pe preşedinţii celor două partide 
importante ale vremii. Iuliu Maniu (PNȚ) şi Constantin Brătianu (PNL) 
refuză însă participarea la un regim care a suspendat instituţiile 
democratice, dar sunt de acord să sprijine, în principiu, noul guvern. 
Generalului îi rămâne opţiunea unui guvern militar cu un program de ordine 
şi disciplină în interiorul țării şi de apărare şi vigilență la graniţe. Stat 
polițienesc în interior, stat militar la granițe. Pe 6 februarie 1941, sunt 
scoase în afara legii toate formațiunile contrare noii guvernării. Orice 
manifestări politice neautorizate se sancţionează cu pedepse între 10 şi 25 
de ani de muncă silnică. Legionarii participanţi la rebeliune sunt arestaţi. 
Unii dintre ei sunt condamnaţi la moarte. Spre deosebire de Hitler ori 
Mussolini, Antonescu nu e mânat de arhitectura politică a vreunei ideologii. 
El are, mai curând, profilul unui dictator din Antichitatea romană: „sobru, 
sever, salvator al virtuţilor, duşman al risipei şi al frivolităţii“.2% 

Antonescu păstrează legătura cu partidele democratice şi chiar o oarecare 
comunicare cu liderii comunităţii evreieşti din România, deşi, în general 
vorbind, partidele şi instituţiile politice i se par o pierdere de vreme. Politica 
generalului este antisemită, fără să fie însă propriu-zis fascistă. În tot ce 
face se ghidează după un „instinct de prevedere şi de conservare“, după 
cum le explică lui Maniu şi lui Brătianu, îngrijorați, ca şi regele, de 
opţiunea sa filogermană: „O politică alături de Anglia nu numai că nu ne-ar 
fi adus nici un sprijin real, dar ne-ar fi expus la primejdia prăbuşirii totale. 
Politica alături de Rusia era o imposibilitate şi morală, şi de fapt. Neputând 


conta pe Anglia şi neputând merge alături de Soviete, Germania era singura 
forţă pe care ne puteam rezima...“2% 

În urma ajutorului acordat de România trupelor germane în cadrul 
Operațiunii „Marița“, guvernul britanic îşi retrage ambasadorul de la 
Bucureşti. Guvernul Antonescu îl retrage, la rândul său, pe ambasadorul 
României la Londra. Dar ofensiva din Grecia se dovedeşte a fi mai curând 
un antrenament pentru marele plan, Operaţiunea „Barbarossa“. 

Capitolul 10 


SISTEMUL DE SPIONAJ INSTALAT DE ANTONESCU la Foişor şi la palatul regal din 
Bucureşti, atmosfera apăsătoare şi încordată, tratamentul umilitor la care îl 
supune generalul îl aduc pe Mihai în pragul depresiei. E din ce în ce mai 
retras, doarme puţin, e tras la faţă şi palid, se frământă în căutarea unei 
soluţii, propria neputinţă îi stârneşte revoltă şi panică. Uneori, pleacă în 
munţi la volanul maşinii și dispare ore întregi. 

Conducătorul a rupt relaţiile cu Franţa şi cu Marea Britanie, din Grecia 
vin ştiri contradictorii, valurile de militari germani care traversează 
România par să nu se mai termine. Unchiul George II, fratele Sittei, a creat, 
împreună cu britanicii, un centru de rezistență în Creta, de unde pot fi 
atacate câmpurile petrolifere româneşti. Grecii sunt înfrânți până la urmă, 
iar rudele reginei îşi găsesc refugiul în Egipt. Ca să afle cât de cât intenţiile 
lui Ion Antonescu, Mihai şi Sitta încearcă o apropiere de Mihai Antonescu, 
un ministru socotit de unii viclean, intrigant, avid de putere, pe care-l 
numesc între ei „micul Antonescu“. Pe parcursul războiului, micul 
Antonescu îşi modifică treptat ataşamentul față de politica progermană a 
generalului, înclinând către Aliați. El, cel puţin, se arată dispus să discute cu 
tânărul rege şi cu Sitta situaţia politică şi stadiul înaintării trupelor germane 
şi, uneori, îi comunică generalului părerile lor. În primăvara anului 1941 
însă, lon Antonescu nu are prea mult timp să ia seama la opiniile regelui pe 
care, oricum, îl socoteşte un tânăr cu capul în nori. Cât despre regina-mamă, 
ştie bine că ea are toate motivele să fie de partea Aliaților, chit că se 
străduieşte să-şi facă datoria de gazdă primitoare a ofițerilor din delegaţiile 
germane sosite în vizită la Sinaia. 

Ion Antonescu e convins că Hitler are un plan, dar nu deţine încă 
suficiente informaţii despre rolul României. Spre sfârşitul anului precedent, 
Fiihrerul semnează aşa-numita directivă nr. 21, cu numele de cod 
„Barbarossa“. E un plan de atacare a Uniunii Sovietice, iar României i-ar 


reveni un rol activ în cadrul operațiunii. Pe hârtie, lucrurile arată mai bine 
decât pe teren. O evaluare a pregătirii armatei române făcută de 
Comandamentul General al Armatei Germane ajunge la concluzia că 
„armata română nu poate fi apreciată ca o armată“* și că nu i se pot 
încredința misiuni de luptă independente. Hitler e de părere că Antonescu ar 
fi trebuit să îmbunătățească şi să reducă armata română, în loc s-o 
mărească. De aceea, „cu românii nu se poate face nimic“2. Generalului nu 
i se aduc la cunoştinţă atari evaluări, ci i se spune că mişcările de trupe 
germane de pe teritoriul României au rostul de a apăra ţara împotriva unor 
posibile atacuri sovietice. 

Pregătirile de război iau amploare şi cincisprezece divizii româneşti sunt 
plasate la graniţa cu Uniunea Sovietică. Organizând mobilizarea în zona 
laşi, generalul Constantin Sănătescu e mirat de mişcările de trupe germane: 
„Trupe germane au început să afluiască în Moldova. Plutea în aer vorba că 
Germania va ataca Rusia. Eram din acei ce credeau că nu se va declanşa 
acest conflict, întrucât Germania nu terminase cu Anglia şi deci nu era bine 
să-şi creeze alt front.“2% 

Abia pe 11 iunie, convocat la o întâlnire cu Hitler la München, lui 
Antonescu i se dezvăluie iminenţa Operațiunii „Barbarossa“ şi a atacului 
asupra Uniunii Sovietice. Misiunea armatei române este de a înainta cât de 
mult spre răsărit, de a ocupa Odessa şi de a recâştiga Basarabia şi nordul 
Bucovinei. Apoi, promite Hitler, va începe o campanie diplomatică pentru 
recuperarea nordului Transilvaniei. Antonescu este primul dintre aliaţi 
informat despre „Barbarossa“. Ca dovadă de preţuire, i se încredințează 
conducerea armatelor române, se alcătuieşte chiar grupul de armate „Ion 
Antonescu“, gata să meargă până la moarte alături de Germania, într-o 
adevărată cruciadă împotriva comunismului bolşevic. Generalul poate fi 
mândru de misiunea încredințată de Fiihrer, deşi românii nu acţionează de 
capul lor. Antonescu primeşte ordine de la comandantul Armatei 11 
germane, generalul Eugen von Schobert.” 

În tot acest timp, Mihai se află la Foişor. La Sinaia e mult mai plăcut 
decât în capitala cotropită de arşiţa verii. E 22 iunie. Spre prânz, graţie 
şefului garnizoanei Sinaia, „capul oştirii“ află că ţara sa e în război cu 
Uniunea Sovietică încă de la miezul nopţii. Nu-i vine să creadă. Oricât l-ar 


disprețui Antonescu, nu e cu putință să nu-l anunţe despre o asemenea 
decizie. Îl sună pe Mihai Antonescu ca să verifice adevărul acestei veşti 
aiuritoare. „Micul Antonescu“ confirmă ştirea. Regele e gâtuit de mânie. 
„Micul Antonescu“ îi răspunde aproape insolent că ar fi aflat oricum din 
ziare, dar uită să-i spună şi că, de fapt, nu există nici o declaraţie de război. 

Ridicolul propriei situaţii îl exasperează pe tânărul rege. I se pare 
insuportabil să-şi petreacă după-amiaza la Foişor aşteptând să-l sune 
generalul. Se urcă la volan şi, împreună cu mama sa, pleacă în munţi cu 
maşina, într-o încercare disperată de a ieşi din rolul de prizonier nătâng la 
care îl sileşte Antonescu. Pe drum, mama şi fiul ascultă ştirile BBC. Se 
anunţă că România s-a angajat în războiul Germaniei naziste. Tot la radio se 
difuzează şi proclamația generalului Antonescu către ţară, prin care îi 
cheamă pe români „la luptă sfântă pentru Neam şi Rege. La luptă mare şi 
dreaptă alături de marea naţiune germană, pentru dreptatea viitorului 
omenesc...“ Ideea cruciadei antibolşevice e reluată şi într-o cuvântare a 
celuilalt Antonescu. Tot la radio, el spune: „Români, astăzi poporul nostru a 
început un mare război sfânt.“ 

În fond, secretul despre acţiunea „Barbarossa“ îl protejează pe tânărul 
rege de consecinţele de mai târziu ale participării la campania împotriva 
Uniunii Sovietice. Nimeni nu-i poate reproşa că el a decis sau a aprobat 
înaintarea armatei române dincolo de teritoriile pe care le are de recuperat. 
Pe de altă parte, odată recâştigate Basarabia şi nordul Bucovinei, oricine l- 
ar putea învinovăţi pentru lipsa de susţinere față de acțiunea eroică a lui 
Antonescu. Aşa că, bine sfătuit, regele îşi struneşte revolta şi supărarea şi-i 
transmite generalului o telegramă-proclamaţie care e citită la radio şi scoate 
lumea în stradă, în fața palatului regal, unde strigătele de bucurie şi 
lozincile despre războiul sfânt se transformă în aclamații în favoarea 
tânărului rege. Textul mesajului e mai sobru decât cel al generalului, dar 
emoţionează populaţia cu atât mai mult: „În clipele când trupele noastre trec 
Prutul şi codrii Bucovinei pentru a reîntregi sfânta ţară a Moldovei lui 
Ştefan cel Mare, gândul meu se îndreaptă către domnia voastră, domnule 
general, şi către ostaşii țării. Vă sunt recunoscător, domnule general, pentru 
că numai prin munca, tăria şi străduința domniei voastre, neamul întreg şi 
cu mine trăim bucuria zilelor de glorie străbună, iar ostaşilor noştri bravi le 


urez, sănătate şi putere ca să statornicească pentru vecie dreptele graniţe ale 
neamului. Trăiască în veci România. Trăiască viteaza noastră armată. “212 

Puţini sunt la curent cu detaliile Operațiunii „Barbarossa“ și puţini ştiu că 
armata română se află sub comandă germană, iar controlul asupra 
Basarabiei şi nordului Bucovinei recucerite este predat românilor de 
germani. La 27 iunie 1941, teritoriile acaparate de ruşi în 1940 sunt din nou 
ale României. Antonescu îi cere regelui să-l însoţească într-o inspecţie pe 
front. Invitaţia e mai mult un ordin, dar Mihai profită de ocazie ca să ia 
contact cu armata şi să vadă cu ochii lui cum se desfăşoară viața pe un front 
de luptă. E o experiență importantă care îi rămâne întipărită în memorie. 

Regele trece pe lângă trupe care mărşăluiesc spre linia frontului, se 
opreşte în dreptul soldaţilor răniţi întinşi pe jos, pe pături ori tărgi, remarcă 
starea jalnică a echipamentelor militare, priveşte convoaiele de căruţe care 
transportă alimente, asistă la un incident în care Antonescu îl înjură cazon 
pe un subaltern, urmăreşte cu binoclul un atac al trupelor române asupra 
ruşilor, e nevoit să se retragă ca să evite o ploaie de obuze inamice, îi ajung 
la urechi unele zvonuri că generalul aruncă oameni în luptă fără o tactică 
limpede. Se fereşte să-i facă reproşuri, dar încearcă să-i atragă atenţia 
asupra stării armatei. Desigur, generalul nu acceptă observaţiile unui 
suveran de 19 ani pe care el l-a făcut rege. 

Data viitoare când îl invită să i se alăture pe frontul din Bucovina, îl duce 
să vadă mănăstiri şi clădiri distruse de ruşi şi-l ţine departe de militari. A 
treia oară când vizitează armata, Mihai e îngrijorat de situaţia răniților care 
mor pe capete din pricina proastei îngrijiri. Protestează împreună cu regina- 
mamă, dar Antonescu e de neclintit. Ştie ce are de făcut. Suveranul să stea 
liniştit. 

Odată recuperate Basarabia şi nordul Bucovinei, Mihai recunoaşte din 
nou meritele generalului şi îl avansează la gradul de mareşal. Regele şi şefii 
partidelor politice au convingerea însă că rolul României s-a încheiat. 
Armata română şi-a îndeplinit misiunea şi, mai departe, nu mai este 
războiul ei. Englezii sunt dispuşi să înţeleagă, până la un punct, acţiunea 
acestei armate alături de Germania. Noul mareşal e sfătuit din toate părțile 
să nu treacă Nistrul în Uniunea Sovietică şi să nu dea curs la ceea ce s-ar fi 
putut numi o formă de imperialism românesc. Fie că recâştigarea teritoriilor 


româneşti îl îmbată de glorie, fie că simte o chemare mesianică să înfrunte 
bolşevismul, fie că, militar şi om de onoare fiind, nu se poate retrage până 
când Operaţiunea „Barbarossa“ nu e dusă la capăt, Antonescu respinge 
sfaturile celor care îl îndeamnă să nu avanseze spre Odessa. „Istoria se scrie 
cu spada“ şi „drumul spre Transilvania trece prin Rusia“, îi place să 
spună. În gândirea lui de militar, loialitatea față de Hitler garantează şi 
recuperarea nordului Transilvaniei. Următoarea întâlnire cu Fiihrerul are loc 
în Ucraina. Hitler îl decorează cu Crucea de Cavaler al Crucii de Fier. 

Ocuparea Odessei la 16 octombrie aduce trupelor române pierderi 
însemnate. Aproape 100 000 de morţi, răniţi şi dispăruţi. Hitler îi trimite 
regelui o telegramă de felicitare pentru contribuţia hotărâtoare a trupelor 
române la cucerirea Odessei. Regele nu numai că nu e de acord cu 
înaintarea armatei române dincolo de teritoriile recuperate, dar abia acum 
află că soldaţii români au dus greul luptei la Odessa. Pe 8 noiembrie, de 
ziua Sfinţilor Mihail şi Gavriil, ziua lui onomastică, acordă decoraţii şi 
asistă la trecerea trupelor venite de pe frontul din Odessa pe sub Arcul de 
Triumf din Bucureşti. Mihai a împlinit, între timp, 20 de ani. 

Aliaţii urmăresc cu îngrijorare acțiunile lui Antonescu. Chiar dacă 
premierul Marii Britanii, Winston Churchill, înţelege că românii (ca şi 
finlandezii şi ungurii) sunt folosiți de germani într-o luptă care nu e a lor şi 
că numai o schimbare a echilibrului de forţe între Axă şi Aliați îi poate 
aduce în tabăra antinazistă, Stalin cere cu insistență ca Marea Britanie să 
declare război României. 

Anglofoni şi anglofili, dar constrânşi de politica lui Antonescu, regele şi 
regina-mamă bănuiesc că, în curând, contactele cu Aliaţii le vor fi şi mai 
mult reduse şi controlate. Sitta îi cere mareşalului permisiunea să plece într- 
o scurtă călătorie la Florenţa. Antonescu propune să fie însoţită de rege, iar 
plecarea e condiţionată de o vizită la Hitler şi la Mussolini. Ministrul de 
externe, Mihai Antonescu, îi însoţeşte. Intenţia „micului Antonescu“ e să-i 
amintească lui Hitler de promisiunea legată de nordul Transilvaniei şi, prin 
prezenţa regelui, să obţină o decizie clară. Întâlnirea e mijlocită de 
ambasadorul Germaniei la Bucureşti, baronul Manfred Von Killinger, şi are 
loc la reşedinţa Belle Vue, pentru oaspeţi străini, de la Berlin. 


De data asta, vizita la Fiihrer e cu totul stânjenitoare şi neplăcută pentru 
Mihai. E a doua lui întâlnire cu Hitler, după vizita pe care i-a făcut-o în 
1938, alături de Carol II. Sitta îl vede şi ea tot pentru a doua oară, după 
vizita din anul precedent. Și ea, şi regele ştiu că n-ar trebui să se afle aici. 
Cum le-ar putea explica Aliaților şi vărului Bertie al Marii Britanii această 
vizită? Hitler nu pare nici el prea încântat de prezenţa delegaţiei române. 
Vorbeşte mult, agitat, se lansează în discursuri pătimaşe la masă, „ridica 
tonul până la urlet ca un sălbatic“2: și ţine să domine audiența cu orice preţ. 
Cum tânărul rege nu vorbeşte bine germana şi e tăcut din fire, are timp să 
asculte şi să observe gesturile şi mimica amfitrionului. De altfel, situaţia în 
care e pus îi displace atât de mult, încât nici nu se osteneşte să participe la 
conversaţie. Fiihrerul îi lasă o impresie „visceral neplăcută“, iar privirea cu 
care îşi fixează interlocutorii îi dă fiori.“ La Roma, în schimb, celălalt 
dictator al Axei, Mussolini, se va arăta curtenitor şi amabil.” Principalul 
mesaj transmis de Hitler cu prilejul vizitei delegaţiei române e convingerea 
lui că americanii nu vor intra niciodată în război. Nu e clar dacă e o intuiţie 
sau o provocare. 

Pe 7 decembrie, baza militară americană de la Pearl Harbor e atacată de 
japonezi. În aceeaşi zi, Marea Britanie declară război României, iar peste 
câteva zile Germania şi Italia declară război Statelor Unite. În baza pactului 
tripartit, România se poate considera în război şi cu SUA. 

Mihai şi Sitta se întorc în România pe 19 decembrie. Îi aduc lui 
Antonescu, drept cadou de Crăciun, o veioză italiană. Poate un gând ghiduş 
le spune că mareşalului i-ar prinde bine o lumină de undeva... De îndată ce 
se văd cu el, ca să-i povestească despre discuţiile cu Hitler şi Mussolini, 
încearcă din nou să-l convingă să-i retragă pe soldaţii români de pe frontul 
din Uniunea Sovietică. Regele îi reproşează uciderea a mii de ostatici evrei 
la Odessa. Mihai şi regina-mamă îi propun apoi o mediere a situației 
evreilor şi îl invită la un dejun la care mai sunt prezenţi patriarhul Bisericii 
Ortodoxe Române, ministrul de externe, Mihai Antonescu, şi ambasadorul 
Germaniei, Von Killinger. Discuţia se poartă în jurul masacrului de la 
Odessa şi al deportărilor în Transnistria. Pe Von Killinger subiectul îl irită 
grozav şi este departe de a fi politicos. Până la urmă, regele şi regina-mamă 


obțin măcar o decizie de încetinire a ritmului deportărilor şi amânarea celor 
care nu sunt încă organizate. 

În anul acela, spre vară, Ion Antonescu dispare câteva luni din viaţa 
publică. Suferă de o boală necunoscută. Se presupune că ar fi supravieţuit 
unei tentative mai vechi de otrăvire din partea legionarilor. Majoritatea 
responsabilităţilor lui sunt preluate de „micul Antonescu“, de la Externe. 
Știind că regele doreşte să-i viziteze pe soldații români de pe front, acesta 
organizează o călătorie-surpriză în Crimeea. 

Pe 30 iulie 1942, Mihai soseşte la aeroportul Băneasa şi se trezeşte 
înconjurat de ofițeri germani şi de ziarişti. Delegaţia germană e condusă 
chiar de ambasadorul Von Killinger. Regele înțelege că se află acolo ca să 
legitimeze, prin simpla prezenţă, înaintarea armatei în URSS dincolo de 
teritoriile româneşti. Cu încăpăţânarea lui tăcută, tânărul rege, care e 
împotriva anexării Transnistriei, refuză să aterizeze la Odessa. Îi cere 
pilotului, comandorul Traian Udriski, să aterizeze în schimb la Mariupol, 
unde face o inspecţie de două zile trupelor române. Zboară apoi la 
Simferopol, de unde ajunge cu maşina la Sevastopol, pe urmă la Ialta, 
vizitând şi bateriile Regimentului său de Vânători de Munte. Cele câteva 
escale îi sunt de ajuns ca să înțeleagă lipsurile cu care se confruntă armata şi 
nemulțumirea ofițerilor faţă de tratamentul la care-i supun comandanții 
germani. 

La întoarcere, rafale de vânt scutură amenințător avionul Junkers 52 şi 
tânărului rege i se face rău. Comandorul Udriski îi aplică un remediu 
eficace: îl invită să se aşeze lângă el, pe locul copilotului, şi îi încredințează 
comenzile de zbor. Concentrarea asupra butoanelor de la bord şi 
responsabilitatea de a păstra altitudinea şi poziţia orizontală a avionului îl 
fac pe Mihai să uite de orice amețeală. Constată că mecanica automobilelor, 
pe care o stăpâneşte atât de bine, îi vine în ajutor. Zborul din Crimeea la 
Bucureşti e începutul pasiunii pentru pilotaj, care va dura toată viaţa, şi al 
unei mari prietenii cu Traian Udriski. Regele va continua să ia lecţii de zbor 
pe ascuns, ferindu-se de Antonescu şi de informatorii lui, care consideră că 
e o îndeletnicire periculoasă. 

Pe aeroportul Băneasa, în ziua revenirii din Crimeea, îl aşteaptă regina- 
mamă, membrii guvernului şi Von Killinger. Ceva le spune tuturor că ar 


trebui să fie mai atenţi la acest tânăr ale cărui gânduri şi intenţii le scapă cu 
desăvârşire. 

Profitând de absenţa temporară a lui Antonescu, Mihai face câteva 
schimbări în rândul personalului Curţii. Îi angajează pe baronul Ionel 
Mocsony- Stârcea, ca şef al Cancelariei Regale, pe Dumitru Negel, ca 
administrator al Domeniilor Regale, şi pe fostul său coleg de la şcoala 
palatină, Mircea Ionniţiu, care îi va deveni secretar particular. În aceeaşi 
vară a anului 1942, îl cunoaşte pe Grigore Niculescu-Buzeşti, şef al 
Direcţiei Cabinetului şi Cifrului din Ministerul de Externe, prin care va ţine 
legătura cu şefii partidelor democratice, Iuliu Maniu şi Dinu Brătianu. 
Acum se formează în jurul lui nucleul unei opoziții constante împotriva 
politicii filogermane a lui Antonescu. Ca să fie cât mai departe de spionii 
mareşalului, Mihai cumpără de la familia Mocsony un conac la Săvârşin, în 
judeţul Arad, unde merge adesea în vizită împreună cu Sitta. Domeniul a 
aparținut iniţial unei familii de aristocrați din secolul al XVII-lea, fiind de-a 
lungul timpului proprietatea conților de Brunswick, de Forray, de Nádasdy 
şi a familiei ducale şi princiare Hunyadi. Curând, împreună cu comandorul 
Udriski, instructorul său de zbor, Mihai va aviza construirea unui aerodrom 
la Vărădia, pe Mureş, aproape de Săvârşin. 

Când Antonescu revine în viața publică, îl găseşte pe rege şi mai puţin 
vorbăreţ decât obişnuia să fie. Mihai evită orice conflict deschis, e laconic 
în exprimare atât cât să stârnească nedumerire şi să-şi ascundă adevăratele 
gânduri. Cum Antonescu îi ascunde informaţiile de pe front, regele îşi 
alcătuieşte treptat un grup de tineri aflați în funcţii guvernamentale care-i 
transmit în secret rapoarte despre situația armatei, mersul războiului şi 
activitatea ministerelor.“ Sitta observă că fiul ei petrece cu ea mai puțin 
timp decât înainte, e ocupat, preocupat, are întâlniri la care ea nu participă. 
Remarcând schimbarea în felul de a fi al lui Mihai, îl susține, fără să bată la 
ochi, dedicându-se amenajării domeniului de la Săvârşin, unde vor avea loc 
mai multe întâlniri secrete. 

Spre sfârşitul toamnei, veştile de pe front nu mai stâmesc acelaşi 
entuziasm ca în vară. La Stalingrad, lucrurile merg bine până când ruşii 
aduc în luptă o armată nouă despre care nimeni nu a avut vreo bănuială că 
ar exista. Trupele germane şi române sunt prinse în capcană, se retrag, 


revin, dar nu reuşesc să se dezmeticească din surpriza apariţiei acestei 
armate care zdrobeşte totul în cale. Raportul de forțe se schimbă şi ruşii 
încep să controleze oraşul. 

În ziua de Crăciun, regele şi regina-mamă sunt invitaţi la prânz la familia 
Ion Antonescu, în vila Căprioara, de la Predeal. Fac schimb de cadouri. 
Antonescu se simte bine, dar nu conteneşte să critice strategia nemților din 
pricina căreia armata română trece prin momente atât de grele la Stalingrad, 
înregistrând pierderi uriaşe. Chiar în ziua de Ajun, armatele sovietice au 
distrus Armata a IV-a Panzer şi Armata a IV-a română. Din trei divizii, 
românii au mai rămas cu două batalioane. Sitta îi dă dreptate: întreaga 
responsabilitate e a comandanților germani. Conversaţia despre război 
devine foarte vie. Antonescu e furios că semnalele de alarmă şi informaţiile 
despre pregătirile de ofensivă ale inamicului nu au fost luate în seamă de 
comandanții germani. 

Mihai tace. Nu se ştie ce părere are şi de partea cui e. În mintea lui, a 
prins contur ideea unei acțiuni pentru scoaterea țării din război. Acesta e şi 
mesajul pe care îl transmite peste câteva zile partidelor politice şi Aliaților. 
Curajul şi încăpăţânarea lui pe unii îi uimesc, iar pe alţii îi scot din sărite. 
Anul Nou se apropie. 

Pe 1 ianuarie 1943, la palatul regal, în sala tronului, este aşteptat, ca la 
fiecare început de an, corpul diplomatic. Se țin mici discursuri, se adresează 
felicitări cu ocazia unui nou început. Protocolul cere ca regele să stea în 
dreptul tronului, regina-mamă să stea alături de el, dar cu o treaptă mai jos, 
iar membrii guvernului să stea în sală, în partea dreaptă a tronului. Locul lui 
Antonescu este alături de miniştri, dar mareşalul obişnuieşte să stea separat, 
pe primele trepte ale piedestalului pe care se află tronul. De data asta, regele 
îl trimite pe maestrul de ceremonii să-i indice locul în sală, în rând cu 
guvernul. Uluit şi jignit, mareşalul ameninţă că, dacă nu i se permite poziţia 
respectivă, nu mai are ce căuta la palat. Cere concedierea personalului 
însărcinat cu protocolul palatului. Dă de înţeles că aşteaptă de la rege scuze 
în scris. Regele îi respinge cererile şi îi întâmpină pe membrii corpului 
diplomatic ca şi când nimic nu s-ar fi întâmplat. Dar ceva se întâmplă, de 
bună seamă, cu acest tinerel taciturn, ale cărui acţiuni încep să scape de sub 
controlul mareşalului. Înfrângerea Axei la Stalingrad e pentru Mihai 


confirmarea că poziţia sa e cea justă şi că Antonescu a greşit aruncând o 
bună parte a armatei într-un război inutil. De acum încolo, puterea de 
intimidare şi dominație a mareşalului începe să se destrame ca o vrajă. 

La acel început de an, Antonescu nu înţelege încotro se îndreaptă 
lucrurile. Nici nu-şi domoleşte bine mânia iscată de (ne)respectarea 
protocolului, când îl aude pe rege răspunzând urărilor de pace ale nunţiului 
apostolic Andrea Cassulo, decanul corpului diplomatic, prin invocarea unei 
speranţe „într-un an mai bun, într-un an care ne-ar aduce sfârşitul acestui 
război fără precedent în istorie, care pustieşte omenirea şi amenință cu 
prăbuşirea valorilor morale şi materiale. [...] Ar fi într-adevăr un an fericit 
dacă ne-ar putea aduce această binefacere, la care aspiră toate popoarele: o 
pace inspirată din credința în Dumnezeu, o pace întemeiată pe justiţie, 
libertate şi concordie“21. O dorinţă de pace, dreptate, libertate şi înțelegere 
din partea unui suveran a cărui armată luptă alături de Germania hitleristă şi 
redesenează granițele Europei atacând alte state şi deportând evrei? Nu asta 
aşteaptă şi doresc să audă de la Mihai al României nici mareşalul 
Antonescu, nici ambasadorul Von Killinger. Antonescu părăseşte sala 
tronului, Von Killinger protestează. 

Mareşalul nu-l crede în stare pe tânărul rege să ticluiască de capul lui, 
darămite să gândească atari mesaje cu subînţelesuri. Presupune o influență 
din partea reginei-mamă şi a lui Mocsony-Stârcea, mareşalul Curţii Regale, 
recunoscut anglofil. Altminteri, ştie şi el că veştile de pe frontul de la 
Stalingrad sunt dezastruoase: ofensiva sovietică a distrus două armate 
germane, două armate române şi una italiană. Hitler însuşi îşi revine greu 
din surpriza înfrângerii. Îl roade gândul că nu a reuşit să întrerupă 
alimentarea cu petrol a sovieticilor din sudul Mării Caspice şi de pe 
terenurile petrolifere din Caucaz şi că puterea navală anglo-americană va 
profita din plin. 

În ziua de Sfântul Ion, pe 7 ianuarie, când Antonescu îşi serbează ziua 
onomastică, bilanțul morţilor, răniților şi dispăruţilor din efectivul militar 
român depăşeşte 150 000 de oameni, un sfert din trupele româneşti de pe 
frontul de est. Cu toate acestea, el răspunde felicitărilor primite de la 
guvern printr-un mesaj care i se adresează, de fapt, regelui: „Să fiţi siguri că 
nu voi ceda lupta decât atunci când se va trece peste trupul meu. Soldatul 


român va lupta până la ultimele lui puteri ca să apere graniţele şi să se aşeze 
acolo unde cere dreptatea.“22 

Acest răspuns, oricât de tranşant, nu i se pare suficient lui Antonescu. E 
decis să sancţioneze drastic intervenţia regelui în faţa corpului diplomatic şi 
pe adevăratul vinovat. Caută un pretext pentru îndepărtarea mareşalului 
Curţii Regale, Mocsony- Stârcea. Plasează, mai întâi, în apropierea lui, un 
general adus de pe front, Constantin Sănătescu, fără să ştie însă că acesta 
este omul regelui. 

Capitolul 11 


NIMIC NU-I DĂ LUI MIHAI UN SENTIMENT mai adânc de libertate şi de eliberare 
decât zborul. De sus, din aer, conacul de la Săvârşin, ascuns printre copaci, 
abia dacă se mai vede. Satele din jur şi pârâurile sclipesc în soare până se 
fac una cu cerul. Iar cerul e nesfârşit, înalt, albastru. Cât timp e la bordul 
avionului, pilotul uită de război, de intrigi şi de toate necazurile lumii de pe 
pământ. Comandorul Udriski se dovedeşte un instructor priceput. În scurt 
timp de la prima lecţie de zbor, regele se simte stăpân pe manete, are 
încredere în îndemânarea lui de mecanic auto, e fascinat de ingineria 
maşinilor de orice fel. Ascultă sunetul motorului de avion cu plăcerea cu 
care se lasă purtat de o sonată de Liszt. Şi fiecare motor are cântecul lui: 
una e melodia unui Lockheed, alta a unui Klemm 35, alta a unui Junkers 52 
şi alta a unui Fieseler-Storch. De data asta, un damf de ţuică de pe locul din 
spate îi tulbură bucuria, dar îl şi amuză. Un țăran îi tot urmărise zborurile pe 
deasupra Săvârşinului şi, până la urmă, s-a încumetat să-l roage să-l ia şi pe 
el la bord. Nu se urcase niciodată până atunci într-un avion. Ca să-şi dea 
curaj, omul bea mai întâi o sticlă cu ţuică. Mihai se teme să nu devină 
violent, dar, ce-o fi o fi, zboară împreună şi totul se termină cu bine. Satul 
întreg şi câteva generaţii vor afla povestea despre regele care a luat la bord 
un ţăran beat: de ţuică, de înălțime şi, probabil, de spaimă. 

Pe pista cea nouă de la Vărădia, un sat aproape de Săvârşin, Mihai învaţă 
să ridice avionul în aer, cât mai sus, să facă un tur şi apoi să coboare foarte 
jos, aproape razant cu pământul. Face exerciţii de rasse-mottes, zbor 
orizontal foarte jos, deasupra pistei. Într-o zi, fără să vrea, o bagă-n sperieți 
pe-o femeie care merge la târg ducând pe cap un coş cu ouă. Când vede 
avionul apropiindu-se atât de jos, ţăranca se înspăimântă şi se aruncă la 
pământ cu coş cu tot. Mihai aterizează, o despăgubeşte pentru ouăle sparte 


şi îi cere iertare că a speriat-o.2% 


Tânărul rege, care vorbeşte puţin şi gândeşte mult, e prevăzător. Nu 
învaţă să piloteze avioane numai din curiozitatea de a încerca ceva nou, ci şi 
din raţiuni practice. Cine ştie când va avea nevoie să ridice un avion de la 
sol. Semnalul pe care l-a transmis diplomaților şi partidelor politice la 
începutul anului îi aduce deja amenințări mai mult sau mai puţin explicite. 
Într-o scrisoare, mareşalul îi atrage atenţia că începe să fie un obstacol în 
calea alianţei cu Germania: „Voi rămâneţi aici nu pentru că eu vă vreau aici, 
ci doar fiindcă țăranii îşi doresc un Rege. Rolul Vostru e să îndepliniţi un rol 
oficial, nu să vă amestecați în treburile statului.“ Citind rândurile 
mareşalului, Mihai îşi aminteşte de contribuţia lui la abdicarea tatălui său şi 
de intenţiile de desființare a monarhiei. Acum, circulă zvonuri ba că Hitler 
nu va tolera o monarhie filoengleză, ba că oricând tânărului rege i se poate 
întâmpla un accident, ba că mareşalul e gata să-i expulzeze pe rege şi pe 
regina-mamă.2* 

În cazul în care s-ar ajunge la o situaţie cu adevărat fără ieşire, cel mai 
sigur mod de a părăsi ţara e la bordul unui avion pilotat de el însuşi. Mihai 
îşi dă seama că trebuie să fie pregătit pentru orice scenariu şi că are datoria 
s-o protejeze şi pe Sitta. Nu e dispus să repete experienţa tatălui său, urmărit 
de legionari până la graniță şi chiar dincolo de ea şi nevoit să se ascundă 
sub banchetele compartimentului de tren ca să scape cu viaţă sub rafalele de 
gloanţe. 

La mai puţin de o lună după micul lui discurs de început de an, care 
stârnește speranţele unora şi îngrijorările altora, regele ia legătura pe ascuns 
cu Maniu. În pădurile Săvârşinului e sezon de vânătoare şi, după câteva zile 
în care îşi exersează îndemânarea de trăgător de elită, Mihai se îmbarcă în 
trenul spre Sinaia, în care are o întâlnire secretă cu şeful Partidului Ţărănist. 
Cel puţin, aşa îi raportează lui Antonescu agenţii care îi urmăresc fiecare 
mişcare. 

În aceeaşi perioadă, Maniu şi Brătianu îi trimit mareşalului un memoriu 
(dintr-o serie de trei). Cei doi oameni politici îi amintesc că au rezerve mari 
faţă de politica lui progermană, deşi salută recuperarea Basarabiei şi a 
nordului Bucovinei, şi că dezaprobă semnarea pactului germano-italo- 
japonez care a dus la decimarea armatei şi la un mare număr de ostaşi 
români căzuţi prizonieri în mâinile bolşevicilor. Maniu şi Brătianu îi cer lui 


Antonescu, în numele partidelor lor, să cheme în ţară întreaga armată, să nu 
mai trimită nici un soldat pe frontul de răsărit, să asigure armatei o poziţie 
defensivă şi să o reorganizeze pentru a sluji aspiraţiile naţionale şi ordinea 
internă. 

Regele împărtăşeşte pe deplin conţinutul memoriului, fără să dea de 
înţeles în vreun fel că ar fi la curent cu demersul celor doi oameni politici. 
Antonescu îl bănuieşte însă de complot, deşi nu-l crede în stare de vreo 
viziune politică sau capabil să discute cu Maniu din proprie iniţiativă. Cu 
siguranță că autorul acestor intrigi de culise nu poate fi altul decât mai 
vechiul său duşman, Mocsony-Stârcea, mareşalul Curţii Regale. Războiul 
mareşalilor reîncepe. Antonescu vrea demisia şi arestarea lui Stârcea, dar 
Mihai se împotriveşte. Ba încă îl şi amenință că părăseşte tronul. Cazul 
ajunge la Curtea de Justiţie şi Stârcea îşi păstrează funcţia. Umblă un zvon 
că la Bucureşti s-ar pregăti o schimbare de guvern, ceea ce nu face decât să- 
| înfurie şi mai tare pe Antonescu. Instinctul şi informatorii germani şi 
români îi dau semnale că se întâmplă ceva pe la spatele lui. 

Într-adevăr, regele e, desigur, filoenglez, dar Maniu e agentul britanicilor 
de aproape trei ani, de când colaborează strâns cu o organizaţie înființată de 
premierul Winston Churchill. În 1940 ia ființă o forță subterană de 
rezistență şi de luptă împotriva Germaniei naziste, cu care Churchill 
împânzeşte pe ascuns Europa. E vorba de bărbaţi şi femei cu aptitudinile şi 
profesiunile cele mai diverse, folosite drept camuflaj pentru misiunea de 
transmitere de informaţii din ţările ocupate de germani către Aliați şi pentru 
acţiuni de sabotaj a maşinii de război germane. Instructajul şi antrenamentul 
membrilor reţelei se fac la Londra, iar organizația se numeşte Special 
Operations Executive (SOE). După Dictatul de la Viena, prin care România 
pierde o parte a Transilvaniei în favoarea Ungariei, luliu Maniu se alătură 
organizației şi recrutează înalți funcţionari aflați în posturi-cheie în 
administrație, armată şi diplomaţie. Retragerea misiunilor britanică, 
franceză şi americană din România şi încăpățânarea lui Antonescu de a-l 
urma pe Hitler până în pânzele albe pun în alertă rețeaua de rezistenţă a lui 
Maniu şi o fac cu atât mai valoroasă pentru organizaţie. Informaţiile despre 
trupele şi acţiunile germane de pe teritoriul României se trimit centrului 
SOE de la Cairo şi tot de acolo se primesc instrucţiuni prin aparate de radio- 


emisie şi curieri de încredere. Ca şi regele, Maniu e convins că, după război, 
Churchill va sprijini întoarcerea României la un regim democratic şi 
parlamentar. Țara trebuie scoasă cât mai curând din alianţa cu Germania. 

Deocamdată, chiar dacă înfrângerea germanilor la Stalingrad marchează 
un punct de cotitură în război, regele e în situația unui pilot care planează în 
nori, fără prea mare vizibilitate. Orele de zbor îl învaţă însă că, în astfel de 
situații, trebuie să reacționeze după indicaţiile instrumentelor de la bord, şi 
nu după ce-i spun simţurile. Avionul pare să se mişte într-o direcție, dar, de 
fapt, nu se mişcă deloc. Pilotul trebuie, atunci, să facă lucruri împotriva 
instinctului de conservare şi să se orienteze după aparatura de bord. Ca 
rege, Mihai se pregăteşte pentru acţiuni al căror rezultat e imprevizibil. Tot 
ce poate face e să urmeze direcţia indicată de Aliați. Semnele timpului sunt 
înşelătoare. Strategia Aliaților se bazează pe tehnici de manipulare şi 
dezorientare a adversarului. Orice soluție e bună dacă se înscrie într-un 
plan-surpriză, conform principiului, exprimat de Churchill, că, pe timp de 
război, adevărul trebuie păzit de gardienii minciunii“. 

Nici regele, nici Maniu nu bănuiesc că, spre sfârşitul anului 1943, mersul 
războiului fiindu-le favorabil, Aliaţii vor decide să aplice statelor est- 
europene doctrina predării necondiționate şi, indiferent de ataşamentul lor 
faţă de britanici, americani sau francezi, aceste state vor fi obligate să-şi 
negocieze armistițiul cu Uniunea Sovietică. Mai mult, Aliaţii pregătesc o 
debarcare decisivă în Normandia. Ca să reuşească însă, operaţiunea trebuie 
să fie cu totul neaşteptată. Trupele Axei vor fi, până atunci, îndreptate pe 
mai multe piste false, printre care se numără şi planul fictiv al unei 
debarcări în Balcani. În România, Aliaţii au tot interesul să încurajeze o 
lovitură de stat împotriva dictaturii lui Antonescu. Dacă ar reuşi, 
alimentarea cu petrol şi cereale a armatei naziste ar fi întreruptă. În acest 
timp, o ofensivă sovietică pe frontul de est i-ar pune pe nemți în alertă 
maximă. Şi, chiar dacă puciul din România ar da greş, atenţia lui Hitler tot 
ar fi abătută asupra câmpurilor petrolifere pe care ar trebui să le apere 
ocupând tara. În acest timp, Aliaţii i-ar oferi surpriza debarcării în 
Normandia. Toate acţiunile de hărţuire şi toate momelile aruncate armatei 
germane fac parte dintr-o mare operaţiune de inducere în eroare cu numele 
de cod „Bodyguard“. La sfârşitul anului 1943, „Bodyguard“ este deja în 


acţiune. Pentru ca planul debarcării în Normandia să nu fie „adulmecat“ de 
serviciile de informaţii naziste, nici măcar echipele SOE care participă la 
misiunile de simulare nu ştiu că rolul lor este cu totul înşelător. 

În România, sunt parașutați trei agenţi SOE însărcinaţi să-i transmită lui 
Maniu că armistițiul trebuie negociat cu sovieticii. Cei trei (locotenent- 
colonelul Alfred Gardyne de Chastelain, căpitanii Ivor Porter şi Silviu 
Meţianu) aterizează însă în alt loc decât cel stabilit şi sunt arestați. 
Antonescu e înştiințat de capturarea lor, dar, în ciuda insistenţei 
comandanților germani de la Bucureşti de a li-i preda, mareşalul amână 
luarea unei decizii, se eschivează, îi protejează. De fapt, şi el se îndoieşte de 
victoria Germaniei. Încă din primăvara anului 1943, îi cere lui Mihai 
Antonescu să ia legătura cu diplomaţii Aliaților şi să înceapă tatonări 
discrete. 

Tentativele de ieşire a României din război se desfăşoară acum pe trei 
canale: regele ţine legătura cu britanicii și cu americanii prin agenţi sub 
acoperire (jurnalişti sau oameni de afaceri), Maniu transmite şi primeşte 
informaţii de la centrul SOE din Cairo în vederea semnării unui armistițiu 
pe care l-ar vrea mijlocit de britanici; mareşalul Antonescu îl asigură pe 
Hitler că armata română rămâne alături de Germania până la victoria finală, 
dar, în acelaşi timp, pe căi diplomatice, încearcă să obţină şi el o propunere 
de armistițiu din partea Aliaților. Cu cât situaţia pe front se agravează însă, 
cu atât Hitler cere mai mulţi soldaţi. Pe parcursul anului, atât regele şi 
Maniu, cât şi Antonescu sunt nevoiţi să accepte că scoaterea României din 
război trebuie negociată în primul rând cu ruşii, dar ideea unei capitulări 
necondiționate îi îngrijorează pe toţi. Maniu se angajează față de britanici 
să-l îndepărteze de la conducere pe Antonescu. Aşteaptă în schimb garanţii 
că aliaţii sovietici nu vor ocupa ţara. Sovieticii, la rândul lor, preferă să 
negocieze mai degrabă cu Antonescu, fiindcă el e şeful armatei care poate 
întoarce armele împotriva germanilor, decât cu opoziţia politică formată din 
partide democratice şi promonarhiste. Perspectivele sunt destul de sumbre: 
România are de ales între ocupaţia germană şi pierderea războiului şi 
ocupaţia sovietică şi victoria în război. 

Hotărârea de a-l înfrunta pe mareşal şi de a ţine piept nenumăratelor sale 
tentative de control şi intimidare, responsabilitatea de a scoate ţara din 


război, amenințările, necunoscutele diplomatice, politice şi militare ale 
Aliaților îl costă pe tânărul rege sănătatea. În ultimele săptămâni ale anului 
1943, pe când cei trei agenţi SOE debarcă în România, el e operat de dublă 
hernie. 

Aflat într-o inspecție pe front, generalul Constantin Sănătescu notează în 
jurnal: „Trecem un Crăciun trist. Acum lumea este conştientă de 
nenorocirea ce se apropie de noi. Ziarele nu mai pot păcăli opinia publică. 
Îngrijorarea îşi face din ce în ce mai mult loc în sufletul fiecăruia.“22% 

La sfârşitul lui februarie, Mihai îşi revine după operaţia de hernie şi 
formează în jurul lui un grup care începe să facă planuri pentru armistițiu. 
La primele întâlniri iau parte regele, ministrul de externe, Niculescu- 
Buzeşti, mareşalul palatului, Ionel Mocsony-Stârcea, secretarul regelui, 
Ionniţiu, şi generalul Sănătescu. În martie, Barbu Știrbei e trimis la Cairo, 
să ia legătura cu reprezentanţii Aliaților în vederea încheierii unui 
armistițiu. Antonescu pare cu totul dezorientat. Nefiind om politic, „este 
depăşit de evenimente şi pare complet paralizat în a lua o hotărâre“21. 
Totuşi, după o întâlnire cu regele, la care participă şi Mihai Antonescu şi 
generalul Sănătescu, mareşalul e de acord să se facă demersuri şi la 
Comandamentul Aliat de la Ankara în vederea unui armistițiu cu rușii.” La 
începutul lui aprilie, situaţia pe front se agravează, devine limpede că 
negocierile trebuie grăbite. Aliaţii nu mai au răbdare cu România. 

În Capitală, se face pregătirea populaţiei în caz de atac aerian. Într-o zi, la 
ora 11, sirenele urlă asurzitor în tot oraşul. Avertizaţi că e doar un exerciţiu 
de alarmă, unul dintre nenumăratele exerciţii din acea primăvară, 
bucureştenii părăsesc birourile şi casele şi se refugiază în adăposturi. Peste 
două ore însă, sunetul ameninţător al sirenelor acoperă din nou Capitala. De 
data asta, nimeni nu se mai osteneşte să alerge spre adăposturile antiaeriene. 
Se presupune că e un nou exerciţiu şi lumea e exasperată de atâtea alarme 
false. 

Mihai, Sitta, Niculescu-Buzeşti şi generalul Sănătescu (devenit mareşal 
al Casei Regale) iau prânzul în sufrageria din „Casa nouă“, în incinta 
palatului regal. În ţipătul neîntrerupt al sirenelor, lui Mihai i se pare că 
desluşeşte motor de avion. Apoi, explozii îndepărtate. Un bombardament 
puternic se abate asupra Gării de Nord în timp ce tânărul rege iese în curte 


să urmărească avioanele de război ale Aliaților. Sunt bombardiere escortate 
de avioane de vânătoare, în total 250 de avioane anglo-americane. Mihai 
aude şuieratul unei bombe în apropiere şi se aruncă la pământ sub o ploaie 
de cioburi. Ferestrele de la parter se fac ţăndări. Când cerul pare să se 
liniştească, iar străzile rămân învăluite într-un fum înecăcios, regele, însoțit 
de generalul Sănătescu, se urcă în maşină ca să facă un tur al oraşului. 
Câteva bombe cad peste Atelierele CFR, care se prăbuşesc prinzându-i 
înăuntru pe muncitori. Depoul de locomotive, triajul, mai multe rezervoare 
de combustibil, o centrală electrică şi câteva clădiri industriale sunt în 
flăcări. Cartierul gării e distrus. Limbi de foc se ridică spre cer într-un fum 
gros. Nu se ştie încă numărul morţilor. Se estimează ulterior că sunt 
aproximativ 900 de morţi şi 1 200 de răniţi. E 4 aprilie 1944 şi e doar 
începutul. 

În următoarele zile, bombardamentele continuă cu ţinte strategice: 
câmpurile petrolifere de la Ploieşti şi Câmpina, liniile de cale ferată 
importante, uzina de avioane de la Braşov. Împins de curiozitate şi de 
pasiunea lui pentru avioane, Mihai asistă la un bombardament asupra 
rafinăriilor de la Ploieşti. Împreună cu el, în maşină, se află doi aghiotanţi şi 
secretarul său personal. Înaintează greu, printr-o pâclă groasă de fum, cu 
farurile aprinse. Când coboară din maşină, au impresia că descind direct în 
infern. Maşinile de pompieri germane claxonează încontinuu, făcându-şi loc 
printre mormane de moloz şi ocolind gropile lăsate de bombe. Panică, 
alertă, haos. „Se auzea zgomotul bombelor cu efect întârziat, tirul bateriilor 
antiaeriene şi mugetul flăcărilor ce cuprinsese rafinăria“, avea să-şi 
amintească regele.” 

De fiecare dată când se anunţă un atac aerian, Mihai se află într-un loc 
descoperit de unde urmăreşte bombardamentul. Cu greu îşi poate înfrâna 
curiozitatea față de avioanele de război britanice şi americane ale căror 
caracteristici tehnice le ştie pe dinafară din reviste. Piloții care le 
manevrează sunt, desigur, ofiţeri bine antrenați. În primul raid asupra 
Ploieştiului, aviația de luptă americană suferă însă pierderi importante. 
Supraviețuitorii avioanelor prăbuşite sunt luaţi prizonieri. Unii sunt răniţi, 
alții sunt duşi la o închisoare lângă Bucureşti. Mihai şi Sitta îi vizitează şi 
pe unii, şi pe alţii, se interesează de condiţiile de detenţie şi tratament, iar 


unul dintre răniţi îşi cere iertare pentru eventualele victime omeneşti ale 
bombardamentului.” 

Ambasadorul german la Bucureşti şi mareșalul Antonescu îi atrag atenția 
regelui că purtarea sa față de prizonierii britanici şi americani e cu totul 
nepotrivită. Mareşalul s-ar fi gândit chiar să ordone executarea primilor 
prizonieri de la Ploieşti, dar celălalt Antonescu l-ar fi sfătuit să nu facă o 
asemenea greşeală. Cu prilejul următoarelor bombardamente, din luna mai, 
populaţia Bucureştiului nu ştie, de fapt, dacă să se bucure de venirea 
Aliaților, ieşind în stradă, să se ascundă de teama exploziilor sau să se 
îngrijoreze că ţara ar putea fi ocupată de ruşi. Aceasta este şi dilema 
oamenilor politici. Maniu se teme că britanicii abandonează România în 
mâinile ruşilor. Regele se teme că Antonescu nu cedează. lar Antonescu se 
teme că Hitler i-ar putea descoperi jocul dublu. Aliaţii, la rândul lor, 
încurajează pe toate căile o lovitură de stat. 

Mihai îl trimite în secret pe generalul Sănătescu să ia pulsul armatei. Ar fi 
ofițerii gata ca, la un semnal al regelui, să întoarcă armele împotriva 
germanilor? Rapoartele lui Sănătescu nu sunt încurajatoare. Are ştiri proaste 
de pe front. Trupele române din Crimeea au fost puternic atacate. În 
principiu, da, ar fi o idee bună armistițiul, dar ofiţerii cred că nu e încă 
momentul. ..2% 

În timp ce aviația americano-britanică bombardează obiective vitale 
pentru armata germană de pe teritoriul României, ruşii au recucerit Odessa 
şi pătrund în Basarabia. Centrul general al Aliaților de la Cairo le transmite 
lui Maniu şi lui Antonescu termenii armistiţiului aprobaţi de guvernele 
american, britanic şi sovietic: întoarcerea armelor contra Germaniei, plata 
despăgubirilor de război către ruşi, renunțarea la Basarabia şi nordul 
Bucovinei în favoarea ruşilor, retrocedarea către România a Transilvaniei şi 
dreptul de mişcare nelimitată pe teritoriul României a trupelor sovietice în 
perioada armistiţiului.” Antonescu pare decis să continue războiul alături 
de Germania, dar opoziția condusă de Maniu ar fi dispusă să accepte 
termenii armistiţiului. Se hotărăşte trimiterea unor negociatori la Cairo şi la 
Ankara. Veştile de pe front sunt din ce în ce mai proaste, iar Aliaţii continuă 
bombardamentele. Pe 24 aprilie, 600 de avioane lasă bombe în cinci valuri 


peste Bucureşti şi Ploieşti. Cartierul Atelierelor CFR din Capitală şi 
rafinăriile de la Ploieşti sunt distruse sau avariate. 

La Sinaia, regele şi câţiva dintre colaboratorii săi sunt hotărâți să 
acţioneze la începutul lunii mai şi să pună capăt distrugerilor. Planul e să fie 
trimişi mesageri în nordul Moldovei, la Botoşani, care să ia legătura cu ruşii 
şi să încheie armistițiul. Se va porni la drum cu maşini şi camioane în cel 
mai scurt timp. Generalul Sănătescu e chemat să conducă această expediţie. 
După ce i se expune planul, generalul domoleşte elanul echipei. E o acţiune 
naivă, îi sfătuieşte să renunţe la ea, arătându-le că „planul propus nu are 
șansă de reuşită [...], ar pune germanii mâna pe ei imediat... şi, în fine, 
condiţiile armistițiului trebuie discutate în prealabil şi apoi acceptate“. 
Lovitura de stat se amână, iar Sănătescu notează indulgent: „Ce vrei, 
tinereţea a fost dornică totdeauna de aventură!“ 

Prin comunicare secretă codată, lui Maniu i se transmite de la Cairo să 
formeze o coaliție de uniune naţională care să preia puterea după semnarea 
armistițiului, în aşa fel încât să fie inclus şi un membru al Partidului 
Comunist, pentru o mai bună coordonare cu sovieticii. Reprezentantul 
sovietic de la centrul aliat îl indică pe un anume Lucrețiu Pătrăşcanu. 
Grupul reunit în jurul regelui se lărgeşte: Iuliu Maniu, Constantin Brătianu, 
social-democratul Titel Petrescu, Grigore Niculescu-Buzeşti, Ion Mocsony- 
Stârcea, generalul Sănătescu, Mircea lonniţiu, comunistul Lucrețiu 
Pătrăşcanu. La sfârşitul lunii iunie, opoziţia formează Blocul Naţional 
Democrat. Sănătescu e însărcinat de rege să pună la punct planul loviturii 
de stat. Spre sfârşitul lui iunie, generalul începe o serie de întruniri discrete, 
totdeauna la altă adresă, „pentru a lucra în detaliu acţiunea internă în cazul 
când se va pune în aplicare planul de separare de germani“. La întâlniri 
participă şi un individ destul de misterios, pe care Sănătescu îl numeşte 
Bodnăraşu (Emil Bodnăraş) şi de care are nevoie, ca şi de Pătrăşcanu, 
„pentru ca să organizez muncitorii din fabrici, pe care contez să-mi 
suplinească lipsa de trupe“. 

Planul final al loviturii de stat e trimis spre aprobare americanilor şi 
britanicilor, care sunt de acord cu el, dar reprezentantul sovietic trage de 
timp. Contactaţi de Ion Antonescu, prin Mihai Antonescu, sovieticii preferă 
negocierea armistiţiului cu şeful armatei române, de care depinde nemijlocit 


întoarcerea armelor împotriva germanilor. Prin ambasadoarea sovietică la 
Stockholm, mareşalului i s-ar fi oferit condiţii de armistițiu mai bune decât 
cele discutate cu trimişii regelui şi ai lui Ma-niu: returnarea Transilvaniei, 
existența unor zone libere sub jurisdicția guvernului român unde nu se 
permite pătrunderea de trupe străine, indulgență în privinţa despăgubirilor 
de război față de Uniunea Sovietică şi un interval de 15 zile între semnarea 
armistițiului şi declaraţia de război a României față de Germania””. Pe 17 
iulie, grupul format în jurul regelui primeşte răspuns, prin aceeaşi ambasadă 
de la Stockholm, că proiectul de armistițiu trimis şi planul loviturii de stat 
urmează să fie studiate.” 

Antonescu îşi continuă jocul dublu şi cere să fie primit la Hitler, aflat la 
Rastenburg, în Prusia răsăriteană. Vrea poate să împrăştie orice bănuială 
asupra totalei sale loialități, dar şi să cântărească autoritatea reală a 
Fiihrerului. Cu câteva săptămâni în urmă, Hitler supravieţuise unei (noi) 
tentative de asasinat din partea unui grup de ofiţeri germani care voiau 
îndepărtarea lui şi a Partidului Nazist de la putere. După cum merg lucrurile 
pe front şi după complotul ofițerilor, Antonescu e din ce în ce mai 
încredințat că Germania pierde războiul. 

Bănuind că intenţia mareşalului e să strângă relaţiile cu Hitler şi 
considerându-l un filogerman fanatic, Mihai se hotărăşte să aibă cu el o 
discuţie lămuritoare. Regele porneşte de la Sinaia dis-de-dimineață cu 
maşina şi ajunge la reşedinţa de la Snagov a lui Antonescu în momentul în 
care acesta se pregăteşte să plece la întâlnirea cu Hitler. Apariţia neaşteptată 
şi matinală a regelui nu-i face nici o plăcere mareşalului. Îl întreabă de ce a 
venit şi, fără să mai aştepte răspunsul, se urcă în maşină împreună cu 
celălalt Antonescu şi pleacă. Regele rămâne în prag privind cum se 
îndepărtează maşina. Apoi se urcă şi el la volan şi se întoarce la Sinaia. Nu 
apucă să spună nici un cuvânt.2 

Discuţia lui Antonescu cu Fiihrerul durează, în schimb, şase ore. Hitler îl 
întreabă fără ocolişuri dacă România rămâne alături de Germania. I-au 
parvenit informaţii că regele îşi arată deschis simpatia față de Aliați. 
Mareşalul răspunde precaut că regele nu e de luat în seamă, e incapabil de 
vreo acţiune serioasă, dar Germania trebuie să sprijine România împotriva 
înaintării sovieticilor, precum şi în privința pretențiilor teritoriale ale 


Ungariei şi Bulgariei. Asigurându-l pe Hitler de susţinerea armatei române, 
Antonescu pleacă îndoit de la întâlnire. Onoarea lui de militar îi spune că, 
orice-ar fi, un aliat rămâne un aliat până la capăt. Înaintarea Armatei Roşii, 
pe de altă parte, l-ar îndemna să semneze cât de repede armistițiul cu ruşii, 
înainte ca România să se trezească sub ocupaţie sovietică. Dar educaţia şi 
credința îl împiedică să dea ţara pe mâna bolşevicilor, în care nu are 
încredere. Îi e greu să se hotărască. Ezită, aşteaptă, iar la întoarcerea de la 
întrevederea cu Hitler, îi spune regelui că România trebuie să lupte alături 
de Germania până la victorie, că Fiihrerul e decis să execute familia oricărui 
general care se predă duşmanului (să-l fi ameninţat Hitler, fie şi pe 
departe?), dar că, în România, nu e nevoie de astfel de măsuri fiindcă 
„niciodată lucrurile n-au stat mai bine...“22 Regele este edificat: de la 
Antonescu nu se mai poate aştepta nimic. Dacă mareşalul şi-ar fi înfrânt 
pentru o clipă disprețul față de Mihai şi dacă regele s-ar fi îndoit o clipă de 
sinceritatea mareşalului, poate că acea clipă ar fi schimbat istoria României. 

Capitolul 12 


DE UN AN, DIN ORDINUL REGELUI, LA CASTELUL PELEŞ şi la palatul regal din 
Bucureşti au fost instalate aparate de emisie-recepţie, prin care Mihai 
transmite şi primeşte mesaje codificate de la membrii grupului secret. La 
Sinaia există şi o maşină de cifru pentru codificarea şi decodificarea 
mesajelor, prin care regele comunică cu britanicii. Cu Maniu, ţine legătura 
prin şeful Ministerului Comunicaţiilor, Niculescu-Buzeşti, care are acces la 
codul ministerului. Maniu, la rândul lui, foloseşte un aparat SOE de emisie- 
recepţie al cărui loc de transmisie trebuie schimbat tot timpul. După 
întâlnirea cu Antonescu, regele transmite grupului că lovitura de stat ar 
trebui să aibă loc pe 15 august. Aprobarea din partea Aliaților întârzie însă, 
şefii partidelor politice ezită, iar regele se simte mai supravegheat ca 
oricând de agenţii germani şi de spionii lui Antonescu. Se preface prins cu 
îndeletniciri frivole şi pleacă pentru câteva zile în Deltă, la vânătoare de 
rațe. 

Între timp, raidurile aeriene anglo-americane asupra câmpurilor 
petrolifere şi asupra Capitalei se întețesc, iar regele se întoarce la Sinaia, 
unde generalul Sănătescu îl informează că, la 19 august, a început ofensiva 
sovietică asupra apărării române pe Prut. Generalul e de părere că s-a 
pierdut cea mai bună ocazie de a încheia armistițiul şi că „străduințele 
noastre au fost zadarnice, dacă n-au dus la un rezultat. Mă simt cuprins de 
deznădejde“. În curând, Armata Roşie se îndreaptă spre Iaşi, Focşani şi 
Bucureşti. Un nou guvern trebuie să preia puterea înainte ca ruşii să ocupe 
Capitala. Împreună cu consilierii săi de la Sinaia, Mihai se urcă în 
automobilul Lincoln, pe care îl conduce singur, şi pleacă în mare grabă la 
Bucureşti. Tocmai a convocat o întâlnire a grupului conspirativ. 

E duminică, trecut de miezul nopţii. „Casa nouă“, vila tencuită din 
incinta palatului regal, are toate perdelele trase. Înăuntru, pe partea stângă, 
în salonul cu masă rotundă, scaune şi câteva canapele, în care regele 


primeşte de obicei audienţe, se fumează mult. Discuţia durează de două ore 
şi nu apare încă nici o concluzie cu care să fie de acord toți membrii 
grupului. Cei mai mulţi dintre ei poartă uniformă militară. Mihai e îmbrăcat 
în pantaloni sport şi jachetă. Îi ascultă pe rând pe ofiţeri. Din când în când, 
le pune întrebări. Partea din plan care le revine trebuie bine coordonată cu 
partea de care răspund şefii de partide din BND. Colonelul Dumitru 
Dămăceanu, comandantul garnizoanei Bucureşti şi fost instructor militar al 
regelui, va conduce ocuparea Palatului Telefoanelor şi a sediului Radio. Are 
nevoie de cinci zile ca să fie sigur că totul decurge conform planului. 
Imediat însă trebuie mobilizate trupele din garnizoana Capitalei pe care 
Antonescu vrea să le trimită pe front. Comandantul însărcinat cu paza 
câmpurilor petrolifere îl informează pe rege despre dispunerea diviziilor 
germane care apără rafinăriile. Militarii sunt de părere că schimbarea de 
guvern trebuie făcută cu forța. Când fiecare ştie precis ce misiune îi revine, 
şedinţa se încheie. Mihai se întinde câteva ore în dormitorul din micul său 
apartament cu baie şi cabinet de lucru. Lucrurile par să se mişte, în sfârşit. E 
nerăbdător, dar şi îngrijorat. Simte că, în confruntarea cu Antonescu, 
momentul lui a venit. Prin minte îi trec vorbele pe care se aşteaptă să le 
audă de la mareşal şi vorbele pe care are de gând să i le spună el. 

Luni, urmează o întâlnire cu „civilii“ grupului secret. Mai întâi, o discuţie 
de o oră cu Mihai Antonescu. E de faţă şi generalul Sănătescu. Regele vrea 
să ştie ce au de gând Antoneştii. Timpul şi evenimentele nu mai lasă loc de 
ezitări. „Micul Antonescu“ promite că, în două zile, are un răspuns din 
partea mareşalului în privinţa armistiţiului. 

Regele îi primeşte apoi pe liderii partidelor, cu care recapitulează planul: 
când e gata preluarea Telefoanelor şi a Radioului, sunt chemaţi la palat 
membrii guvernului, împreună cu lon Antonescu şi liderii opoziţiei. 
Împreună cu aceştia din urmă, regele îi cere mareşalului să se retragă din 
funcţie şi să încredințeze puterea unui nou guvern. În cazul în care 
mareşalul refuză, urmează să fie arestat. E învestit noul guvern. Când pune 
problema guvernului, Mihai e nevoit să constate că partidele politice se 
codesc să-şi asume preluarea puterii. Pătrăşcanu şi Titel Petrescu propun un 
guvern de uniune naţională condus de Maniu. Maniu propune un guvern de 
tehnocraţi condus de un militar. Regele speră că, până la urmă, se vor 


înţelege şi le cere să aibă pregătită lista membrilor noului guvern până pe 23 
august. Întâlnirea cu cei doi Antoneşti e programată pentru 26 august. Noul 
guvern va trebui să asigure retragerea germanilor din România şi să 
semneze armistițiul cu Aliaţii, prin trimişii săi de la Cairo, Barbu Știrbei şi 
Constantin Vişoianu. Planul mai prevede ca liniile telefonice ale armatei 
germane să fie tăiate în aşa fel încât trupele din Capitală sau din apropiere 
să nu poată interveni. În acelaşi timp, urmează ca soldaţii români din 
garnizoana Capitalei să fie pregătiți să apere palatul. Printr-un mesaj secret 
trimis la Cairo li se cere Aliaților să bombardeze Cartierul General german 
şi alte obiective ale armatei germane. 

Lucrurile par să meargă conform planului până marți seara, 22 august, 
când regele e înştiințat că joi, pe 24, Antonescu pleacă într-o inspecţie pe 
front. Planul fie se amână, fie trebuie pus în aplicare chiar a doua zi, pe 23 
august, în loc de 26 august, data stabilită inițial. A doua zi, în „Casa nouă“, 
se adună consilierii regali şi câţiva ofiţeri de încredere. Generalul Sănătescu 
îl informează pe rege că Antonescu a convocat un Consiliu de Miniştri la 
Snagov. Se presupune că va lua o hotărâre legată de armistițiu: ori face el 
armistițiul, ori îşi dă demisia. În primul caz, grupul din jurul regelui renunţă 
la plan. În al doilea caz, e nevoie de un guvern și va fi un guvern de militari, 
întrucât, scrie Sănătescu, „oamenii politici nu sunt dispuşi la riscuri“, 

Către ora prânzului, generalul Sănătescu primeşte un telefon de la Mihai 
Antonescu. Viceprim-ministrul se interesează dacă regele este la palat şi, 
dacă este, vrea să fie primit împreună cu mareşalul la ora 15.30. La palat, 
îngrijorarea e din ce în ce mai mare. În afara anunțatei vizite, nu răzbate 
nici o ştire de la Consiliul de Miniştri al lui Antonescu. Regele a decis însă 
că deznodământul nu mai poate fi amânat. Alături de el se află generalii 
Sănătescu şi Aldea, Grigore Niculescu-Buzeşti, loan Mocsony-Stârcea şi 
Mircea lonniţiu, câţiva ofiţeri şi subofiţeri care asigură securitatea clădirii. 
Cu toţii sunt înarmați.” 

Înainte de a se prezenta la palat, mareşalul ar vrea ca Maniu şi Brătianu 
să confirme în scris că îl sprijină în semnarea unui armistițiu.“ Ţine să se 
asigure astfel că are susţinerea partidelor politice de a rămâne mai departe 
la putere. Cei doi lideri, pe care, de altfel, şi regele îi caută, s-au ascuns ca 


să nu dea de bănuit Siguranţei, până pe 26 august, când cred ei că are loc 
lovitura de stat. 

Regele aşteaptă în salonul din „Casa nouă“. Îi vin în minte imagini şi 
glasuri din trecut. Şcoala palatină, recreaţiile, ziua în care o zăreşte pentru 
prima oară pe Elena Lupescu ieşind din palat, instrucţiunile severe ale lui 
Carol, paradele militare, noaptea aceea în care Antonescu cere abdicarea 
regelui şi se stabileşte ca el, Mihai, să rămână zălog pentru supraviețuirea 
monarhiei, străzile pustii în zori, când îşi conduce tatăl la gară sub privirile 
de tuş ale lui Zelea Codreanu din afişele împânzite pretutindeni. Apoi, 
jurământul în sala tronului şi jurământul lui Antonescu în faţa lui... 

Generalul Sănătescu îl anunţă că Mihai Antonescu a sosit, dar, ca de 
obicei, mareşalul întârzie. Despre ce să vorbească regele cu „micul 
Antonescu“ până la sosirea „marelui“ Antonescu? Conversaţia fără rost nu e 
punctul lui tare. Îl roagă pe Sănătescu să-l întrețină pe viceprim-ministru 
până vine mareşalul. După o întârziere de un sfert de oră, apare şi 
mareşalul, iar Sănătescu îi conduce în sufragerie. Se aşază cu toții în jurul 
mesei rotunde. Dialogul începe greu. Sănătescu e convins că mareşalul a 
venit să-şi dea demisia. Mihai pune întrebări despre înaintarea Armatei 
Roşii. Antonescu îi spune că situaţia pe front e disperată, printre altele şi din 
cauza  agitaţiei oamenilor politici care răspândesc zvonuri despre 
armistițiu... Regele îl întreabă atunci dacă, situația fiind atât de gravă, n-ar 
trebui încheiat un armistițiu cât mai repede. Spre consternarea regelui şi a 
lui Sănătescu, mareşalul nu e de acord. Celălalt Antonescu intervine 
explicând că, în câteva zile, se aşteaptă nişte răspunsuri de la Aliați, de la 
Ankara şi Madrid. Generalul Sănătescu le atrage atenția că România se 
îndreaptă către o capitulare fără condiţii. Dar regele îşi păstrează calmul şi i 
se adresează din nou mareşalului. Vrea să afle ce are de gând să facă. Ion 
Antonescu îi spune că armata va încerca să reziste cu ajutorul unor 
batalioane de recruți, iar dacă nu va rezista se va retrage în munţi. Nu se 
pune problema despărțirii de germani. Se uită la rege şi, pe faţa lui 
împietrită, nu poate desluşi nimic. Nu-l mai recunoaşte pe acest tânăr, care, 
sub ochii lui, devine un bărbat cu sânge rece. Ce nu spune mareşalul este că, 
în seara dinainte, de comun acord cu Mihai Antonescu, a trimis un curier, pe 
tânărul Neagu Djuvara, la Stockholm ca să ia legătura cu ambasadoarea 


sovietică şi să anunţe dorința guvernului român de a încheia în sfârșit un 
armistițiu în condiţiile oferite cu aproape trei luni în urmă. Nu se ştie dacă 
propunerea mai e valabilă, de vreme ce Armata Roşie se află deja pe 
teritoriul României, deși mareşalul încă mai speră într-o minune care să 
salveze alianța cu Germania. Oricum, e încredinţat că el, spre deosebire de 
tânărul rege, ar avea şanse să obțină condiții mai bune de armistițiu. Tocmai 
se gândeşte la toate acestea, când îl vede pe rege ridicându-se de pe scaun. 
Se ridică şi el împreună cu ceilalți doi interlocutori. Regele părăseşte 
încăperea în tăcere. 

Închizând uşa în urma lui, Mihai simte că nu mai are aer. Primul lucru pe 
care-l face când se vede în cabinet, unde îl aşteaptă consilierii, e să aprindă 
O ţigară şi să tragă din ea cu sete. Toți aşteaptă o decizie, iar el e asaltat de 
îndoieli. Când stinge ţigara, hotărârea e luată: planul trebuie pus în aplicare 
pe loc. Odată consemnul dat, patru ofițeri pătrund în sufragerie şi îi 
înconjoară pe cei doi Antoneşti. Mareşalul e uluit. Îl întreabă pe generalul 
Sănătescu cum e posibil să fie jignit în acest fel. Tot nu-i vine să creadă. 
Sănătescu îi face lui asta? Din uşă, regele ordonă arestarea. Apoi se retrage. 

Ion Antonescu şi Mihai Antonescu sunt scoşi din încăpere. Când ajung în 
capul scărilor, mareşalul scuipă spre militarii care îi însoțesc, amenințându-i 
că vor fi împuşcaţi. Cei doi sunt duşi la etaj, unde seiful în care Carol II îşi 
ținea colecţia de timbre ocupă un perete întreg. Înăuntru, se află o masă şi 
câteva scaune. Mareşalul şi prim-ministrul sunt închişi în seif. A doua zi, pe 
24 august, curierul lor ajunge la Stockholm cu vestea că Antonescu e gata 
să semneze armistițiul.” 

Serile de august bucureştene sunt înăbuşitoare. Soarele nu a apus încă. 
Aghiotanţii, şoferii şi însoțitorii mareşalului şi ai prim-ministrului îi 
aşteaptă în curtea palatului răpuşi de căldură. Sunt invitaţi în clădire să bea 
un pahar cu apă şi o cafea. Toate uşile palatului, cu excepţia celei 
principale, sunt zăvorâte şi bine păzite. După intrare, se mai face un control. 
Oamenii celor doi Antoneşti sunt arestaţi pe loc. Între timp, maşinile parcate 
în curte sunt duse în garajul subteran. Regele, consilierii săi şi cei câțiva 
ofițeri care i-au arestat pe mareşal şi pe prim-ministru se mută din „Casa 
nouă“ în palat. Sunt chemaţi apoi la rege colaboratorii mareşalului, care 
dețin funcții de conducere importante: şeful poliţiei, ministrul de război, 


prefectul poliţiei, şeful jandarmeriei, şeful poliţiei secrete. Unii se prezintă 
imediat la palat şi sunt arestaţi. Alţii ezită şi, bănuind că se întâmplă ceva cu 
mareşalul, nu apar. 

În absenţa liderilor partidelor politice, regele trebuie să se decidă repede 
asupra alcătuirii noului guvem care urmează să contacteze Aliaţii pentru 
semnarea armistițiului, să oprească războiul împotriva Uniunii Sovietice şi 
să rupă relaţiile cu Germania. Îi numeşte şef al guvernului pe generalul 
Constantin Sănătescu, ministru de externe pe Grigore Niculescu-Buzeşti, pe 
generalul Aurel Aldea ministru de interne, pe generalul Mihail Racoviţă, 
ministru de război, pe Dumitru Negel, ministru al agriculturii. Cei patru 
preşedinţi de partide politice, Maniu, Brătianu, Pătrăşcanu şi Petrescu, sunt 
numiţi miniştri fără portofoliu. La 22 de ani, regele organizează totul cu o 
precizie care îi surprinde pe cei din jur. Mai târziu, el îşi va aminti că, în 
noaptea aceea, ordinele, ideile, soluţiile îi veneau ca şi când ar fi pregătit 
acel moment cu mult timp înainte.2* Într-un fel, începuse să-l pregătească 
din ziua în care îşi văzuse tatăl pentru ultima oară, pe peronul gării Băneasa. 
Reţinuse, poate, sfatul Duduii de a nu-l înfrunta pe Antonescu până când nu 
se simte pregătit. 

În toiul schimbărilor pe care le fac regele şi noul prim-ministru şi al 
telefoanelor prin care se transmit ordine către armată (nici unul dintre 
ofițerii superiori nu rămâne de partea lui Antonescu), în ţăcănitul maşinilor 
de scris la care se redactează decrete regale şi în tensiunea creată de teama 
că trupele comandantului Dumitru Dămăceanu nu vor sosi la timp, se 
anunţă la palat sosirea ambasadorului Germaniei, baronul Manfred Von 
Killinger. Ambasadorul cere socoteală, aşa cum e obişnuit. Are informaţii că 
mareşalul Antonescu ar fi fost arestat. Explicându-i contextul mai larg, 
regele se surprinde reformulând cu naturalețe, puţin altfel, datele 
evenimentelor: Antonescu nu a mai putut să ţină sub control situaţia de pe 
front şi şi-a dat demisia. El se află, probabil, împreună cu fostul prim- 
ministru. A fost format un nou guvern. Regele i-l prezintă ambasadorului pe 
noul ministru de externe, Grigore Niculescu-Buzeşti. Dacă e realmente 
stupefiat, Von Killinger are grijă să nu se vadă. Îşi păstrează aerul sever, 
atrăgându-i atenţia regelui că face un joc periculos. Mihai nu comentează. Îi 
cere doar să ia act de situaţie şi să acţioneze în consecinţă, retrăgând trupele 


germane pe cale paşnică din România. De data asta, Von Killinger e 
consternat. Îl asigurase recent pe Hitler că românii nu vor îndrăzni să 
părăsească Axa. Ambasadorul salută, iese mânios din încăpere. Liniile 
telefonice prin care comunică germanii sunt deja întrerupte. 

E ora 20. Încep să apară, în sfârşit, la palat liderii partidelor politice. 
Primul dintre ei este reprezentantul comuniştilor, Lucrețiu Pătrăşcanu, care 
aduce textul Proclamaţiei către ţară şi două decrete convenite cu ceilalți 
preşedinţi de partide, cu o săptămână în urmă, prin care deţinuţii politici 
sunt amnistiaţi, iar lagărele de internare sunt desființate. Pătrăşcanu cere să 
fie numit ministru al justiției. Regele îi acordă postul ad interim. Buzești şi 
Sănătescu citesc textul Proclamaţiei, fac câteva schimbări şi i-l înmânează 
regelui. Apoi e înregistrat şi, la ora 22, când se difuzează la radio, lumea 
află că „România a acceptat armistițiul oferit de Uniunea Sovietică, Marea 
Britanie şi Statele Unite ale Americii“, că „din acest moment încetează 
lupta şi orice act de ostilitate împotriva armatei sovietice, precum şi starea 
de război cu Marea Britanie şi Statele Unite“, că „oricine se va opune 
acestei hotărâri va fi considerat duşman al poporului“ şi că regele cheamă 
românii „să strângă rândurile în jurul tronului şi al noului guvern“. În text 
se mai spune că „Aliaţii au recunoscut nedreptatea prin care Transilvania 
ne-a fost luată. Alături de Aliați, vom elibera Transilvania de trupele străine 
de ocupaţie“. Prin desemnarea noului guvern, se anunţă sfârşitul dictaturii şi 
„începutul unei ere în care drepturile şi libertăţile cetăţeneşti vor fi 
respectate“. Discursul se încheie cu un îndemn la unitate în eventualitatea 
unei ocupaţii fie germane, fie sovietice: „Români, soarta ţării voastre 
depinde de curajul cu care vom apăra, cu armele în mână, independenţa țării 
şi dreptul nostru de a ne decide singuri soarta. “22 

Discursul regelui scoate lumea în stradă. Palatul e luminat ca de 
sărbătoare, cum nu a mai fost de aproape trei ani. E vară, e zăduf, din toate 
părțile Capitalei se îndreaptă spre piaţa palatului grupuri de bucureşteni care 
au auzit la radio că regele cheamă poporul să-i fie alături. Treptat, se adună 
din ce în ce mai multă lume. Mulțimea scandează numele regelui şi strigă 
lozinci împotriva germanilor. Acţiunea regelui Mihai e atât de neaşteptată, 
improvizaţia atât de neprevăzută şi situaţia atât de puţin plauzibilă, încât 
ofițerii germani nu iau în seamă demonstraţia din faţa palatului regal. Cum 


comunicarea telefonică e întreruptă, încă nu se ştie nimic despre cele 
întâmplate la palat. La un moment dat, în puhoiul de lume îşi fac loc, 
încercând să înainteze, trei bărbaţi înalţi, îmbrăcaţi în uniforme britanice, 
însoțiți de  aghiotanți români. De îndată ce recunosc uniforma, 
demonstranţii, crezând că se produce sub ochii lor o debarcare a Aliaților în 
centrul Capitalei, îi îmbrăţişează şi îi duc pe sus, în urale, până la porţile 
palatului. Cei trei au ascultat şi ei cuvântarea regelui în beciurile Siguranţei, 
au înţeles despre ce e vorba, iar, când regele a cerut să fie aduşi la palat, au 
ştiut că planul îşi urmează cursul. Ofițerii SOE paraşutaţi cu luni în urmă şi 
capturați de Siguranţă fuseseră protejați de Antonescu, deşi germanii 
insistaseră să le fie predat. Alfred de Chastelain, Ivor Porter şi Silviu 
Meţianu se prezintă acum la rege şi îl ajută să reia legătura cu 
comandamentul aliat de la Ankara. Lui de Chastelain i se pune la dispoziţie 
un avion cu care să zboare în Turcia, cu misiunea de a verifica dacă 
generalul Henry Maitland Wilson, comandantul forțelor aliate, a primit 
telegrama prin care regele cerea sprijin aerian şi de a restabili transmiterea 
de informaţii între centrul SOE de la Cairo şi Bucureşti. Ceilalţi doi ofiţeri 
SOE rămân în Capitală. Vor face parte din Comisia britanică de control al 
armistițiului. Dar în noaptea aceea de du-te-vino, de încordare şi tensiune, 
pe holurile palatului apar şi agenți cu misiuni necunoscute regelui. Lucrețiu 
Pătrăşcanu i-l prezintă pe un anume inginer Ceauşu, drept şeful unor 
organizații paramilitare clandestine numite „gărzi patriotice“. Numele lui 
adevărat este însă Emil Bodnăraş, spion sovietic şi unul dintre conducătorii 
Partidului Comunist. În timp ce regele îi primeşte pe ofiţerii SOE, Bodnăraş 
şi oamenii săi îi scot din camera-seif pe mareşalul Antonescu şi pe Mihai 
Antonescu şi îi duc într-o casă conspirativă din cartierul Vatra Luminoasă.“* 
Îi vor preda apoi sovieticilor. 

Târziu, spre miezul nopţii, regelui i se anunţă o vizită pe care ar fi 
aşteptat-o ceva mai târziu, poate a doua zi. Şeful misiunii militare germane 
la Bucureşti, generalul Erik Hansen, şi şeful forțelor aeriene germane, 
generalul Alfred Gerstenberg, sunt  nedumeriți de întreruperea 
comunicațiilor telefonice. Regele îi deleagă pe generalul Sănătescu, în 
calitate de prim-ministru, şi pe Niculescu-Buzeşti, ca nou ministru al 
afacerilor externe, să le prezinte situația celor doi generali. După ce îi 


înştiințează despre schimbarea guvernului şi a taberei în care se află acum 
România, generalul Sănătescu le cere celor doi ofițeri retragerea fără 
represalii a trupelor germane şi se bazează pe cuvântul de onoare al lui 
Gerstenberg că nu va ordona bombardamente asupra Capitalei. 

Deocamdată, e linişte. Spre ora 3 dimineaţa, regele e sfătuit să părăsească 
totuşi palatul, ca mijloc de precauţie. Regina Elena, aflată la Sinaia, e 
anunțată să plece şi ea de la Foişor şi să se alăture regelui pe drumul spre un 
sat din Carpaţii Meridionali. Temerea ofițerilor români apropiaţi regelui e 
ca nu cumva regina-mamă sau regele sau amândoi să fie luaţi ostatici de 
germani. 

E 24 august. În Franţa, Aliaţii, Rezistenţa franceză şi SOE duc o bătălie 
pe viață şi pe moarte pentru eliberarea Parisului. Hitler a ordonat 
distrugerea oraşului. 

Mihai iese pe poarta palatului la volanul maşinii sale Lincoln. Alte trei 
maşini îl încadrează: una în față, două în spate. E ora la care, cu patru ani în 
urmă, tatăl său părăsea pentru totdeauna palatul, lăsându-şi fiul de 18 ani 
într-un viespar de intrigi, în care toţi, de la Garda de Fier la nemți şi de la 
mareşalul Antonescu la sovietici, vor încerca să-l folosească pentru un 
interes politic sau altul. Se va mai întoarce oare la palat? Curând? 

Convoiul de maşini se îndreaptă spre Şoseaua Alexandriei, apoi trece prin 
Roşiorii de Vede, Craiova, Târgu Jiu şi se opreşte spre seară la Bumbeşti, în 
aşteptarea maşinii care o aduce pe regina Elena de la Sinaia. De la 
Bucureşti, vin veşti că generalul Gerstenberg a dat ordin ca toate avioanele 
germane disponibile, fie şi avioane-şcoală, să atace capitala zburând la 
altitudine cât mai joasă. Primul obiectiv bombardat şi distrus e „Casa nouă“. 
Hitler a cerut înăbuşirea loviturii de stat, arestarea regelui, distrugerea 
palatului şi refacerea ordinii germane în 48 de ore. Între timp, ruşii au 
ocupat Moldova, armata română aflată încă sub comandament german e 
dezorientată, anunţul făcut de rege despre trecerea armatei de partea 
Aliaților nu e luat în seamă de generalii sovietici, în absenţa unui armistițiu 
semnat. Armatele române a III-a şi a IV-a, chemate să apere Capitala, sunt 
aproape decimate. Pentru 24 de ore, pe frontul din Moldova, România e în 
război atât cu vechii aliaţi, cât şi cu noii aliaţi. Dar frontul se prăbuşeşte şi 


sovieticii înaintează. În restul ţării însă, armata se repliază şi rezistă 
atacurilor germane. 

De îndată ce Sitta ajunge şi ea la Bumbeşti, apropiații regelui aleg ca loc 
de refugiu un sat, Dobriţa, pierdut între dealuri, unde pot înnopta în 
siguranță şi unde rămân timp de două săptămâni. Sunt găzduiţi în conacul 
din cărămidă roşie, cu etaj, al unui general. Aerul cu miros de pin e plăcut, 
iar în liniştea serii, întreruptă doar de talăngile vacilor care se întorc de la 
păscut, parcă nici n-ar exista pe lume vreun război. Curând, ştirile din ţară 
sunt îmbucurătoare. Un raid aerian britanico-american a distrus două păduri 
din nordul Capitalei ticsite de trupe germane. Românii au preluat comanda 
aeroportului Băneasa. Regele e însă îngrijorat să afle că, înaintând, militarii 
ruşi se dedau la tot felul de samavolnicii, jafuri, violuri, beţii. În oraşele şi 
satele prin care trec, oamenii se ascund în pivnițe şi se zăvorăsc în case, 
femeile se feresc să mai iasă pe străzi, negustorii îşi închid prăvăliile. O 
mare de soldaţi se revarsă către vest, spre Ungaria şi Iugoslavia, inundând 
România. Când pleacă de la Dobriţa, de astă dată cu trenul, regele şi regina- 
mamă văd pentru prima oară, pe fereastra compartimentului, soldaţi ruşi cu 
trăsături mongole călărind pe cai de rasă furaţi, ca într-un film despre Vestul 
sălbatic. E, mai curând, o invazie de Est sălbatic... „După ce a apus 
soarele“, îşi aminteşte regina Elena, „şi s-a lăsat întunericul, am văzut că tot 
orizontul câmpiei pe care o traversam era un inel de flăcări roşii, ciudate. 
Puțin după aceea, am înţeles că erau focuri de semnalizare pentru Armata 
Roşie care se îndrepta spre locul de unde plecaserăm noi. În scurt timp, 
şoselele şi drumurile de pe ambele părţi ale căii ferate s-au umplut de trupe 
ruseşti, urcate în orice mijloc de transport, nu numai în camioane militare, 
ci şi în autobuze furate şi în maşini particulare de toate felurile, ba chiar şi 
în căruţe ţărăneşti “2%. 

La Bucureşti, regele şi regina-mamă sunt întâmpinați de generalul 
Sănătescu şi de membrii guvernului. Maniu şi Brătianu nu sunt prezenți. 
Guvemul e şubrezit de luptele pentru putere ale partidelor politice. E 10 
septembrie. Pe străzile Capitalei, claxonează camioane sovietice încărcate 
cu mobilă, covoare, haine, alimente şi nenumărate alte lucruri furate. Oraşul 
e înțesat de militari ruşi. Mărşăluiesc încolonaţi, mici de statură, sărăcăcios 
echipați, unii dintre ei legaţi la brâu cu sfori în loc de centuri, însoţiţi de 


femei în uniformă şi de comandanţi care nu recunosc nici o autoritate 
românească până nu se semnează armistițiul. Regele şi regina-mamă sunt 
uluiți. Le e greu să înțeleagă „cum armata germană putuse să fie înfrântă de 
aceste ființe sub-umane“2>. 

Între plecarea regelui din Bucureşti şi revenirea lui, armata română i-a 
capturat pe toți militarii germani aflaţi pe teritoriul ţării. Cincizeci de mii de 
prizonieri au fost predaţi ruşilor.” 

Cum „Casa nouă“ e distrusă de bombardamentul german, iar în palatul 
avariat au rămas numai două dormitoare locuibile, regele şi regina-mamă se 
mută la reşedinţa uneia dintre surorile lui Carol II, Elisabeta, pe şoseaua 
Kiseleff. Mihai ocupă un apartament de trei camere. Aici trăieşte marea 
dezamăgire a armistiţiului. Cei trei delegaţi din partea României, Barbu 
Ştirbei, Constantin Vişoianu şi Lucrețiu Pătrăşcanu, semnează la Moscova, 
pe 12 septembrie, un armistițiu mult mai puţin avantajos decât se aşteaptă 
regele. Pe Ştirbei şi pe Vişoianu îi trimisese la Cairo încă din aprilie, ca să 
le prezinte Aliaților planul de ieşire din Axă şi să negocieze armistițiul. 
Britanicii şi americanii au fost de acord, dar ruşii, negociind în paralel cu 
Antonescu şi aşteptând ofensiva armatei, i-au tot amânat. În aceeaşi 
perioadă însă, ministrul de externe britanic, Anthony Eden, şi ambasadorul 
sovietic la Londra, Feodor Gusev, se înțelegeau 
în culise ca „treburile României să fie principala grijă a guvernului sovietic, 
iar treburile Greciei să fie în general în grija noastră“, adică a britanicilor. 
Printre rândurile convenției de armistițiu redactate de sovietici se vede bine 
înţelegerea cu britanicii, despre care nici regele, nici emisarii români nu au 
habar. La Moscova, nu li se permite să negocieze nimic, iar reprezentanții 
britanic şi american nu intervin defel. Armistițiul redă României Ardealul 
de Nord, cedat Ungariei de Tratatul de la Viena, dar cedează Uniunii 
Sovietice Basarabia şi nordul Bucovinei, impune armatei să se alăture 
Aliaților cu douăsprezece divizii de infanterie şi obligă România să asigure 
aprovizionarea şi libera trecere a armatelor aliate pe teritoriul ei. Ca 
despăgubiri de război, România trebuie să plătească Uniunii Sovietice trei 
sute de milioane de dolari în aur în trei ani şi împovărătoare taxe în natură. 
„Un asemenea regim se aplică unei naţiuni duşmane şi învinse“, gândeşte 
cu amărăciune regele, care n-avea să-i ierte vreodată pe britanici pentru 


abandonarea României. Termenii armistiţiului i se par cu atât mai nedrepţi 
cu cât armata română salvase de represaliile germane drumurile, podurile, 
căile ferate şi, mai ales, sondele petroliere şi rafinăriile de la Ploieşti, care 
acum îi alimentează pe ruşi, iar România se afla pe locul al patrulea în 
privinţa numărului de soldați participanţi la lupta împotriva nazismului 
(după Rusia, America şi Marea Britanie). Până la semnarea armistiţiului, 
Mihai fusese convins că britanicii şi americanii vor aprecia la justa valoare 
contribuția României şi riscurile pe care şi le asumase ieşind din alianţa cu 
Germania. Dezamăgirea e mare. Nedumerirea la fel. „Noi ne-am vărsat 
sângele alături de cel al Aliaților şi iată care ne-a fost recompensa!“, va 
spune mai târziu.” 

În toamna aceea, în nordul şi estul Carpaţilor, armatele sovietică şi 
română încep o campanie rapidă împotriva forțelor germane şi ungare şi, la 
25 octombrie, nordul Transilvaniei, teritoriu românesc înainte de război, e 
recucerit cu preţul a aproximativ 50 000 de morţi şi răniţi”. 

Chiar dacă sute de mii de soldaţi sovietici ocupă acum ţara sub pretextul 
zonelor militare de operaţii, şi nu e clar care le sunt intenţiile, regele tot nu- 
şi poate închipui că, la Moscova, Churchill îi propune în secret lui Stalin să- 
şi împartă sferele de influenţă în Balcani. Procentele scrise de Churchill pe 
o pagină de blocnotes vor fi cunoscute mult mai târziu. Un scris de mână 
alert, de culoare albastru-mov, ca de creion chimic, o caligrafie egală, uşor 
înclinată spre dreapta, trece în capul listei şi subliniază România, iar 
dedesubt scrie, una sub alta, Rusia şi Marea Britanie, cu procentele 
corespunzătoare în dreptul fiecăreia: 90% influență îi revine Uniunii 
Sovietice şi 10% Marii Britanii. În oglindă, Grecia primeşte 90% protecţie 
britanică şi 10% sovietică. Iugoslavia şi Ungaria au parte de procente egale, 
50% influenţă britanică, 50% sovietică, iar Bulgaria, 75% sovietică şi 25 % 


britanică.2 Stalin aprobă bifând fiecare procent cu un creion albastru.2%2 


Neştiind că soarta României e pecetluită, Mihai încă mai speră că, treptat, 
viaţa va intra pe un făgaş normal, că partidele democratice vor contribui la 
echilibrul politic al ţării şi la o bună guvernare, că, odată cu încheierea 
războiului, sovieticii se vor retrage şi se va putea începe reconstrucția ţării. 
Popularitatea regelui a crescut enorm în ultimul an. E un sentiment plăcut să 
se simtă privit cu respect şi încredere deopotrivă de comandanții armatei şi 


de oamenii politici şi să fie luat în serios cum nu a fost niciodată până 
acum. Populaţia îl aclamă şi îl înconjoară cu entuziasm oriunde se duce, la 
ţară sau în vizite prin oraşe. Reprezentanţii Comisiei Aliate de Control 
pentru Armistițiu şi ambasadorii occidentali îi arată admiraţie şi preţuire. 
Regina Elena se străduieşte să invite cât mai multe oficialități străine la 
reşedinţa din șoseaua Kiseleff ca să arate ospitalitatea şi buna credință a 
regelui față de reprezentanţii Aliaților la Bucureşti. 

Într-o seară, regina primeşte la ceai în jur de treizeci de persoane, printre 
care se află şi şefii delegaţiilor din Comisia pentru Armistiţiu. Ruşii îşi 
condiționează participarea de prezentarea unui film sovietic pe care îl aduc 
cu ei. Regina notează în jurnal: „După ce s-a terminat filmul, Mihai şi cu 
mine ne pregăteam să stăm de vorbă cu cei prezenţi, când, deodată, 
generalul Vinogradov (şeful delegaţiei sovietice din Comisia de Control) a 
venit în fața mea, a pocnit din călcâie şi a spus: «Acum plec!» La care toţi 
ceilalți au plecat şi ei. Șeful englez şi cel american au explicat mai târziu că, 
dacă ei ar mai fi rămas, ruşii ar fi considerat gestul o încălcare a 
protocolului.“ Ce se întâmplase? În timpul filmului, regina-mamă tuşise 
de câteva ori. „Aveam probleme cu gâtul“, scrie ea în jurnal, dar, cum 
regina are mult umor, se poate presupune o uşoară ironie în spatele acestei 
mărturisiri cu aer inocent. După cum e de presupus că filmul pe care au 
obligaţia să-l vadă invitaţii face parte din marea colecţie propagandistică a 
comuniştilor sovietici. 

Presiunile se înteţesc şi nicăieri nu sunt mai greu de înlăturat decât în 
activitatea guvernului, care se confruntă, pe de o parte, cu lipsa de 
organizare şi de strategie a partidelor şi, pe de altă parte, cu pretenţiile 
comuniştilor de a obţine cât mai multe funcţii de conducere. Privind în jur 
şi analizând situaţia de atunci peste câţiva ani, un general britanic, membru 
al Comisiei Aliate de Control, desluşeşte cinci etape ale instaurării treptate a 
unui nou regim politic. Mai întâi, sosesc de la Moscova propagandişti 
instruiți în crearea unei puternice opoziții politice de natură ideologică. Într- 
adevăr, această primă etapă începe imediat după lovitura de stat a regelui, 
când trei agenţi sovietici, Emil Bodnăraş, Ana Pauker şi Laszlo Luca, îi 
selectează drept „capete de pod“ în rândul comuniştilor români pe Lucrețiu 
Pătrăşcanu (mai vechi lider al partidului), Gheorghe Gheorghiu-Dej (fost 


muncitor la Căile Ferate), Teohari Georgescu (activist al Internaționalei 
comuniste) şi Petru Groza (mic moşier transilvănean cu aspirații socialiste). 
Dintre cei patru, Groza, ardelean, ambițios, grandoman, pare cel mai indicat 
să pună în practică politica Moscovei în momentul în care se trece la cea de 
a doua etapă a subminării politicii democratice: prin manevre de culise, 
şantaj ori ameninţări, se obține conducerea a cel puţin două ministere 
strategice, precum Intemele şi Justiţia. Unul arestează, celălalt condamnă. 
Unul restrânge drepturile cetăţeneşti, celălalt suprimă eventualele 
nemulțumiri. Între timp, rândurile Partidului Comunist se îngroaşă cu 
comunişti veniți din Basarabia odată cu Armata Roşie, cu foşti legionari şi 
muncitori de la Căile Ferate atraşi de discursurile lui Gheorghiu-Dej. Când 
guvernul se împotriveşte măsurilor luate de miniştrii comunişti, se 
organizează demonstraţii de stradă, comitetele de acţiune militante din 
fabrici intră în acţiune, campaniile de defăimare a guvernului înfloresc şi se 
creează o criză politică la fiecare zece zile, conform instrucţiunilor Anei 
Pauker. La orice remaniere de guvern, comuniştii revendică o nouă funcţie, 
astfel încât, treptat, să deţină majoritatea portofoliilor. Aceasta e deja cea 
de-a treia etapă a transformării statului într-un apendice al puterii 
comuniste. 

În etapa următoare se obţine controlul total asupra guvernului. Până 
atunci, prin alianţe şi formare de partide noi, se construieşte o opoziţie care 
să ocupe cât mai mult agenda politică prin mitinguri şi manifestații de 
amploare. Aşa apare Frontul Naţional Democrat. În sfârşit, ultima etapă a 
artei manipulării sovietice constă în consolidarea avantajelor câştigate şi 
eliminarea treptată a oricărei opoziții. Cel care identifică peste ani aceste 
faze ale proiectului sovietic pentru România este unul dintre apropiații 
regelui, generalul Arthur Gould Lee. Tot el transcrie însemnările din 
jurnalul reginei Elena din perioada în care planul începe să fie pus în 
aplicare şi criza politică pare fără sfârşit. Între 11 octombrie şi 4 noiembrie, 
când se schimbă guvernul şi Gheorghiu-Dej, 'Teohari Georgescu şi Petru 
Groza devin miniştri, regina-mamă notează sec că fiecare trage pentru el, 
Pătrăşcanu şi Titel Petrescu fac o tentativă de demisie sperând să determine 
căderea guvernului, au loc greve şi demonstrații de stradă 
antiguvernamentale, în timp ce comuniştii trimit cinci ultimatumuri cerând 


să li se dea Ministerul de Interne şi conducerea Poliţiei; criza continuă, se 
poartă negocieri zi şi noapte, regele mediază dezbaterile, dar respinge 
cererile exagerate şi agresive ale comuniştilor. De fiecare dată când se 
ajunge la o soluţie pentru alcătuirea unui nou guvern, totul se prăbuşeşte 
precum un castel din cărţi de joc, scrie regina pe 3 noiembrie.7* 

A doua zi e anunţat guvernul interimar care le dă satisfacție comuniştilor. 
Dar, peste câteva săptămâni, generalul Sănătescu nu mai rezistă presiunilor 
şi îşi dă demisia. Regele încearcă să oprească avântul comuniştilor numind 
în locul lui un general anticomunist şi rău de gură, Nicolae Rădescu. 

În această perioadă, Mihai primeşte la palatul Peleş vizita unui personaj 
care întregeşte profilul bărbaţilor dominatori din viaţa sa: nestăpâniţi, 
agresivi, manipulatori prin histrionismul lor natural şi îmbătaţi de aroganţa 
puterii. Şirul lor începe cu tatăl lui, Carol II, continuă cu mareşalul 
Antonescu şi acum intră în scenă vicecomisarul sovietic pentru afaceri 
externe, Andrei Vişinski, adjunctul ministrului Molotov şi fost procuror 
general al Uniunii Sovietice. Mihai abia a împlinit 23 de ani. De ziua lui, pe 
25 octombrie, o mare de oameni s-au adunat în faţa palatului ca să-l aclame 
şi să strige lozinci de susținere. Vîşinski are 61 de ani şi nu-i plac nici regii, 
nici tinerii cu maniere occidentale, nici românii. El este marele artizan al 
asimilării sovietice a statelor baltice şi nu se încurcă în politeţuri 
protocolare. Această primă luare de contact cu regele care adusese ţara de 
partea Aliaților e însă un test. Vicecomisarul vrea să vadă cu cine are de-a 
face. În timp ce vorbeşte şi face pauze pentru translator, are grijă să 
observe, cu privirea sa vicleană, prin ochelarii cu ramă de baga, detalii ale 
gesturilor şi purtării interlocutorului. Îi întinde câte o nadă despre situaţia 
internațională şi rolul hotărâtor al Uniunii Sovietice, dar constată că tânărul 
înalt din faţa lui nu reacţionează. Probabil, nu e prea informat, n-are păreri, 
presupune fostul procuror, care, în cariera lui, a audiat nenumărați „duşmani 
ai poporului“. Spre surprinderea regelui, diplomatul sovietic zăboveşte mai 
mult decât ar fi fost de aşteptat pentru o simplă vizită de curtoazie. Cel mai 
probabil, Vîşinski părăseşte palatul Peleş neştiind ce să creadă despre acest 
tânăr reținut, lipsit de gesticulaţie politică sau ornamentală, care mai mult 
ascultă decât vorbeşte. Cel mai îngrijorător în ceea ce-l priveşte pe acest 
rege e că nu se poate şti ce gândeşte cu adevărat. 


Cu ocazia unei alte vizite, la invitaţia reginei-mamă, Vişinski face 
impresia unui „profesor universitar extrem de îngrijit“ şi „destul de 
politicos“2%. (Comisarul e curtenitor, pare mulțumit de înlocuirea 
premierului. Regina Elena notează în jurnal: „Vîşinski a spus nişte lucruri 
plăcute şi a declarat că situaţia era mai bună decât se aştepta. Mi-a făcut 
complimente, mi-a zis că păream mai degrabă sora decât mama lui Mihai. I- 
a spus cuiva de la Curte că guvernul lui nu avea nici cea mai mică intenţie 
de a impune comunismul aici.“2% În acelaşi timp însă, producţia de cereale 
şi rezervele de petrol ale României, împreună cu orice mijloace de transport 
şi utilaje industriale bune de rechiziționat, sunt încărcate în trenuri şi 
vapoare şi pornesc spre URSS. La începutul anului următor, 1945, reîncep 
demonstrațiile de stradă şi ciocnirile violente orchestrate de comunişti. Un 
conflict iscat la atelierele Malaxa din Bucureşti, între muncitorii etichetați 
drept „fascişti“ şi atacatori aduşi de Gheorghiu-Dej, culminează cu întruniri 
publice organizate de FRD, prin care i se cere regelui demiterea guvernului. 
La manifestaţiile din faţa palatului regal se strigă „Jos Rădescu şi fasciştii“ 
şi „ÎL vrem pe Groza“. Demonstranţii încearcă să ocupe Ministerul de 
Interne, Poşta şi Palatul Telefoanelor. Armata se opune, se trag focuri de 
armă din ambele tabere şi rezultă doi morţi şi opt răniţi. Șeful guvernului, 
generalul Rădescu, critică la radio acţiunea comuniştilor spunând că 
mişcarea lor e condusă împotriva intereselor ţării. Încurajat de o declaraţie a 
guvernului american, care, după recenta Conferinţă de la Ialta, doreşte 
evoluţia firească a evenimentelor în România şi dezvoltarea instituţiilor 
democratice în toate statele europene eliberate sau foste aliate ale Axei, 
regele continuă să-l susțină pe prim-ministru. Atitudinea lui atrage însă o 
nouă întâlnire cu Vîşinski, care cere audienţă în seara zilei de 27 februarie. 

La ora 21, se prezintă la reşedinţa din şoseaua Kiseleff, însoțit de 
interpret. Sunt conduşi în biroul de la parter, unde îi aşteaptă regele. Îi are 
alături pe ministrul de externe şi pe doi membri ai Curţii. De data asta, 
Vîşinski se arată nemulțumit de prestaţia guvernului şi de tulburările din 
ultimele săptămâni. Îl anunţă că Moscova aşteaptă un guvern format din 
reprezentanţi ai partidelor cu adevărat democratice... Vrea să ştie ce măsuri 
ia regele. Mihai caută să câştige timp. Se declară mulțumit de activitatea 
guvernului în contextul dat, îl informează că se sfătuieşte cu consilierii săi 


şi cu partidele politice, promite că va analiza situaţia şi cererea de 
schimbare a guvernului. De-acum, Mihai a învăţat să joace rolul pe care îl 
aşteaptă de la el diverşii dictatori autoritari cu care are de-a face: se arată 
nehotărât, nu pare să înțeleagă gravitatea situaţiei, îşi găseşte greu cuvintele, 
e intimidat de marele om de stat din faţa lui. Vîşinski se retrage enervat. 

Devenit şef al Marelui Stat Major al Armatei, generalul Sănătescu 
bănuieşte că ruşii pun ceva la cale, fiindcă sosirea lui Vîşinski anunţă 
totdeauna o nenorocire. Într-adevăr, vicepreşedintele Comisiei Aliate de 
Control, generalul Ivan Susaikov, ordonă ca toate trupele române din 
Capitală să fie trimise pe front, iar cele care rămân de pază să fie dezarmate. 
În ciuda protestelor scrise ale lui Sănătescu, „arătând, pe de-o parte, că nu 
se respectă condiţiile de armistițiu şi pe de alta că se aduc jigniri 
comandamentelor române precum şi trupelor“, ruşii ocupă şi Palatul 
Telefoanelor, întrerupând legătura cu trupele române de pe front.” 

Regele se consultă cu generalul Rădescu, sunt de acord că demisia lui nu 
poate fi evitată, dar încearcă să mai câştige câteva zile, în speranţa că 
britanicii şi americanii vor reacţiona venindu-le în ajutor. Vîşinski cere însă 
o nouă audiență. E hotărât să-l scuture bine pe acest regişor de paradă. De 
îndată ce se prezintă la el, îl întreabă de ce nu l-a demis pe Rădescu şi, la 
explicaţia regelui că trebuie respectată Constituţia, Vîşinski bate cu pumnul 
în masă, spunându-i că are două ore la dispoziţie să facă ce i se cere. Apoi, 
la plecare, ca să fie şi mai convingător, trânteşte uşa cu putere, lăsând în 
urmă o crăpătură în perete. Regele nu cedează, dar, a doua zi, pe străzile 
Capitalei îşi fac apariţia tancuri sovietice. Preşedintele Convenţiei de 
armistițiu, mareşalul Malinovski, îi atrage atenţia că se pot produce 
tulburări grave şi-l convinge să accepte numirea lui Petru Groza în funcţia 
de prim-ministru. 

Regele tot mai crede că poate controla situația încadrându-l pe Groza cu 
miniştri din partidele democratice. Începe tratative cu Maniu, Brătianu şi 
Titel Petrescu. Numai că ei refuză să colaboreze cu un guvern impus de 
sovietici. Pe 4 martie, Sitta scrie în jurnal: „În seara aceasta am auzit că 
partidul comunist pregăteşte o lovitură pentru mâine. Vor să pună mâna pe 
toate ministerele, şi Dumnezeu ştie ce vor face cu Mihai. Mă tem că s-a 
ajuns la această situație deoarece am luat prea în serios anumite semnale ale 


misiunilor aliate, simţindu-ne astfel încurajați să rezistăm atâta timp şi să ne 
arătăm gata de luptă.“2% A doua zi, nu are loc o lovitură de stat, dar 
presiunile sunt atât de mari, încât regele se gândeşte să abdice. Le cere celor 
trei preşedinţi de partide să-l ajute să formeze guvernul sau să fie de acord 
cu abdicarea. Cei trei sunt împotriva abdicării şi preferă, mai curând, să facă 
unele concesii pentru formarea guvernului Groza. Regele are din nou 
speranţe că nu e totul pierdut. Spre miezul nopţii însă, Vîşinski anunţă că a 
doua zi vor avea loc represalii dacă nu se formează noul guvern, iar Partidul 
Comunist dă de ştire că nu mai acceptă propunerile regelui nici după 
concesiile făcute de Maniu. 

Regina-mamă se aşteaptă la ce e mai rău şi scrie: „Mâine, îmi încredinţez 
jumalele domnului Berry (şeful Misiunii civile americane). Dacă nu se va 
întâmpla ceva ele vor dovedi în ce mod eroic a încercat Mihai să facă față 
acestei situaţii imposibile. Mă doare inima pentru el. Să-i ajute Dumnezeu! 
Să ne ajute pe toţi să putem merge mai departe!“ 

A doua zi, Mihai e informat că americanii nu vor interveni şi că 
principiile convenite la Ialta vor fi puse în aplicare abia după război. 
Capitala e sub controlul trupelor sovietice. Seara, la ora 18.00, Groza se 
prezintă la rege și depune jurământul. Regele vede în el un ins prefăcut, 
care se crede foarte spiritual copleşindu-şi interlocutorii cu glume vulgare. 
Pe scurt spus, un individ „unsuros“22. Peste câteva ore, sosesc Viîşinski şi 
Malinovski, care salută decizia regelui şi numirea noului premier. Regina 
Elena notează într-un carnețel: „Am aflat că, dacă Mihai nu accepta 
guvernul astăzi, Malinovski l-ar fi arestat în această noapte şi l-ar fi dus la 
Moscova. La acest gând, îmi îngheaţă sângele în vine. Şi astfel se încheie o 
săptămână de tensiune şi disperare.“22 E 6 martie 1945. 

Capitolul 13 


MULTE ȚĂRI EUROPENE SERBEAZĂ PE 8 MAI Capitularea fără condiţii a 
Germaniei fasciste. Americanii declară această zi a armistiţiului general 
ziua victoriei. În România, este a treia zi de Paşte. Mihai şi Sitta ascultă 
seara, la radio, mesajul regelui Angliei. „Este un entuziasm de nedescris în 
toate țările aliate. Dar noi, cei de aici, nu simțim decât teamă“, scrie Sitta în 
jurnal, îngrijorată de „reaua-credinţă a ruşilor şi slăbiciunea Aliaților de a-i 
lăsa să facă ce vor — în ciuda a tot ce s-a spus despre libertate“22. Pentru 
armata sovietică, predarea efectivă a nemților intră în vigoare, potrivit orei 
Moscovei, pe 9 mai. Guvernul Groza decretează 9 mai ca zi a încetării 
ostilităților şi organizează festivități publice. La Bucureşti, lumea e pe 
străzi. Bucuria şi speranța par să renască. Pe frontul Armatei I române, 
încheierea operațiunilor militare coincide cu ziua de 10 mai, ziua națională. 
La Bucureşti, se renunță însă la obişnuita defilare din lipsă de trupe. Regele, 
membrii guvernului şi alte autorităţi asistă la slujba de la Patriarhie. Apoi, 
Mihai trece cu maşina pe Calea Victoriei în aclamaţiile unei mulțimi care se 
face din ce în ce mai mare. Când ajunge la palat, mii de oameni îl 
ovaţionează. Regele iese în balcon şi salută marea de lume care scandează 
numele lui şi pe cel al reginei-mamă. Îi trimite vorbă reginei, care se află la 
reşedinţa din şoseaua Kiseleff, să vină şi ea la palat. Când ajunge la palat, 
Sitta e uluită de uriaşa manifestaţie de simpatie. Mihai e chemat în balcon 
de şase ori la rând. ÎI însoţeşte şi ea, în ovaţiile bucureştenilor.224 

Regele aşteaptă ca, odată cu încheierea războiului, britanicii şi americanii 
să prevină totuşi ocuparea estului Europei de către ruşi. Guvernul face într- 
ascuns numiri de prefecți comunişti în toate judeţele, iar consiliile judeţene 
sunt, de asemenea, dominate de comunişti. Schimbarea administraţiei e 
esenţială pentru preluarea puterii şi pregătirea alegerilor. Mihai bagă de 
seamă că singurul înalt reprezentant al Aliaților în România, care îl caută şi 
îl cultivă, este generalul Susaikov. La un moment dat, îl însoţeşte chiar la 


vânătoare şi îi admiră îndemânarea de trăgător. Aşteaptă totdeauna cu 
nerăbdare invitaţiile la masă ale reginei-mamă, cărora le răspunde 
ceremonios, cu regularitate. Iar într-o bună zi din luna iulie cere să fie 
primit la rege. Are să-i facă o surpriză şi un anunţ foarte important: Uniunea 
Sovietică îi acordă cea mai înaltă distincţie, Ordinul Victoria, în semn de 
recunoaştere a curajului de care dăduse dovadă desprinzând România de 
Germania şi aducând-o de partea Aliaților. Mihai este cu totul uimit de 
această decizie. Va spune că aceasta a fost surpriza vieţii lui. „Nu am înţeles 
atunci şi nimeni n-a fost în stare să-mi explice vreodată de ce mi-au dat mie 
Ordinul Victoria“, îi va spune lui Arthur Gould Lee.” 

Ceremonia solemnă are loc în sala tronului şi cel care înmânează 
decorația, o stea cu diamante, este comandantul suprem al zonei, mareşalul 
Fiodor Tolbuhin, în prezenţa unui mare număr de ofițeri români şi sovietici 
şi a guvernului. Drept mulțumire, regele îşi arată intenţia de a-l decora pe 
Stalin cu Ordinul Mihai Viteazul. I se comunică însă că generalissimul nu 
primeşte decoraţii, dar ar aprecia dacă, în locul lui, ar fi decorat mareşalul 
Rodion Malinovski, fostul, de-acum, preşedinte al Comisiei de Control a 
Aliaților din România. Decorația îi este trimisă lui Malinovski. 

După ceremonia de decorare, urmată de un dineu, pe Mihai îl aşteaptă 
alte surprize la aeroportul Băneasa: primeşte în dar două avioane ruseşti U2, 
de dimensiuni mici, şi trebuie să facă față unui banchet improvizat într-un 
hangar, care durează trei ore. E o căldură îngrozitoare, ruşii beau în neştire, 
înghițind „litri de vodcă printre alte alcooluri pe care le amestecau din 
belşug... Ofițerii se descheiau la nasturi şi sfârşeau prin a se rostogoli sub 
masă...“, în timp ce regele se străduieşte să zâmbească şi să fie prietenos. 
Odată întors la palat, ca să combată efectul alcoolului, urmează sfatul 
medicului său american şi mănâncă mult unt, gândindu-se că „toate 
nenorocirile românilor veneau de la răsărit...“ Nu are încredere în nici 
unul dintre gesturile de apreciere ale comandanților sovietici, iar când, peste 
câteva săptămâni, preşedintele Statelor Unite, Harry Truman, afirmă într-o 
declaraţie oficială, la Potsdam, că nu semnează tratatul de pace cu România 
până când la Bucureşti nu se instalează un guvern cu adevărat democratic, i 
se oferă un nou prilej de a înfrunta guvernul. De când aştepta acest 
moment! 


Regele cere demisia lui Petru Groza. Prim-ministrul refuză să-i dea 
satisfacție. Atunci, regele pune pe hârtie motivele pentru care guvernul 
Groza nu întruneşte calitățile democratice invocate de Truman şi trimite 
documentul reprezentanţilor britanic şi american din Comisia Aliată de 
Control. Pe reprezentantul rus îl cheamă la el şi îi înmânează personal 
documentul. Generalul Susaikov e consternat. Revine a doua zi şi îi explică 
regelui că autoritățile sovietice apreciază iniţiativa sa ca pe un gest de 
ostilitate. Răspunsul regelui e scurt: „Păcat!“ Generalul e cu atât mai uluit 
cu cât află că regele însuşi trimisese copii ale documentului respectiv 
britanicilor şi americanilor. De fapt, le va trimite abia după întâlnirea cu 
Susaikov. Generalul îi atrage din nou atenţia că acesta e un act de ostilitate 
şi că riscă ruperea relațiilor între România şi Uniunea Sovietică. Mihai reia 
în variantă ceva mai elaborată primul răspuns: „Nu pot decât să îmi exprim 
regretul.“22 

Din seara aceea, refuză să mai semneze orice proiecte de legi sau decrete 
emise de guvern. Regele se află în grevă. Urmează şase săptămâni de 
autoclaustrare la reşedinţa din şoseaua Kiseleff şi de amenințări transmise 
de la Moscova prin intermediari. Apoi, Mihai şi regina-mamă se retrag la 
Sinaia. 

Pe 8 noiembrie, de ziua Sfinţilor Mihail şi Gavriil, deşi ei se află tot la 
Sinaia, la Bucureşti, lumea se adună în faţa palatului regal de pe Calea 
Victoriei, ca să-l felicite pe suveran. Câţiva ţărănişti poartă costume 
naţionale, se strigă „Irăiască regele!“, se intonează cântece patriotice, 
lumea continuă să vină până când piaţa palatului e plină cât vezi cu ochii. 
După unele estimări, în ziua aceea, s-ar fi strâns în inima Capitalei în jur de 
50 000 de oameni.** Curând însă, sosesc cel puţin zece camioane cu bătăuşi 
înarmați cu bâte şi măciuci. Se trag focuri de armă, femei şi bărbaţi sunt 
târâți şi urcați în dube, studenţi veniţi în grup sunt arestaţi. Mulțimea se 
revoltă, răstoarnă câteva camioane. Ministerul de Interne trimite jandarmi şi 
poliţişti care, până la urmă, golesc piaţa. Unsprezece oameni au fost ucişi, 
optzeci şi cinci răniţi, în jur de o mie arestaţi. Un secretar de la palat îl 
înştiințează pe rege despre cele petrecute la Bucureşti. Ca totdeauna când 
suferinţa îi este dincolo de vorbe, Mihai se retrage într-o încăpere unde să 
fie singur. 


În total, greva durează cinci luni. „Îmi pierdusem complet speranţa, dar 
n-am recunoscut-o niciodată“, va mărturisi. Ruşilor şi lui Groza le arată 
că se ţine tare „până ce, în decembrie 1945, cele trei mari puteri — Statele 
Unite, Anglia şi Uniunea Sovietică — au înscris chestiunea românească pe 
ordinea de zi a Conferinţei de la Moscova“. E vorba de întâlnirea 
miniştrilor de externe James F. Byrnes, Ernest Bevin şi Viaceslav Molotov, 
în urma căreia Uniunea Sovietică acceptă un ministru liberal şi unul țărănist 
în guvernul României, e de acord cu pregătirea alegerilor anticipate, 
garantează libertatea de asociere şi întrunire a tuturor partidelor democratice 
şi libertatea presei, iar Statele Unite şi Anglia promit, în schimb, să 
recunoască noul guvern. 

În acelaşi timp însă, printr-un ofiţer român i se transmite regelui că există 
totdeauna posibilitatea să fie declarat nebun şi internat într-un ospiciu. Într- 
o zi, o bucată de cherestea se prăvăleşte de pe munte şi loveşte uşor maşina 
condusă de Mihai. Un colonel sovietic pune doisprezece soldaţi din Divizia 
„Tudor Vladimirescu“ să tragă la sorţi care dintre ei să fie instruit să-l 
asasineze pe rege. Soldatul ales de soartă preferă să se sinucidă, lăsând 
familiei un bilet în care explică gestul său. Urmele complotului sunt şterse 
prin dispariţia colonelului sovietic însărcinat cu asasinarea regelui. El e 
ucis, chipurile, de „reacţionari“ şi are parte de funeralii militare“. 

Comisia trimisă la Bucureşti în urma Conferinţei de la Moscova, alcătuită 
din doi ambasadori, britanic şi american, şi Vîşinski, tocmai ia legătura cu 
guvernul şi cu partidele politice. În urma discuţiilor cu Groza, în guvern 
sunt numiți doi miniştri fără portofoliu din partea ţărăniştilor şi a liberalilor, 
iar prim-ministrul comunist se angajează să organizeze alegeri cât mai 
curând şi să îndeplinească cerințele comisiei privitoare la libertăţile civice. 
Ambasadorii britanic şi american poartă discuţii şi cu şefii partidelor 
politice istorice, pe care îi sfătuiesc să aibă încredere în guvernul Groza. Pe 
canale diplomatice, Mihai primeşte acelaşi îndemn din partea guvernului 
britanic: să accepte hotărârea Moscovei şi să-i convingă şi pe Maniu şi 
Brătianu să facă la fel. Înainte de a părăsi România, cei doi ambasadori 
sunt primiţi la rege, care le descrie situația de fapt spunându-le că dictatura 
comunistă e pe cale să fie instaurată. Cei doi diplomaţi înţeleg poziţia 
regelui, dar, spun ei, dacă mişcă un deget, vor fi acuzaţi că se bagă în ciorba 


locală. De data asta, Mihai îşi iese din fire: ei nu pot mişca un deget, în timp 
ce ruşii îi pun lui mâna în gât! Ar putea măcar să nu insiste să se organizeze 
alegeri prea curând. Rezultatele vor fi falsificate şi vor întări dictatura 
comuniştilor, îi avertizează Mihai. Cei doi emisari nu iau în seamă 
temerile lui. În urma raportului comisiei, britanicii şi americanii recunosc 
guvernul în exercițiu. Pentru rege şi pentru partidele democratice e o 
înfrângere amară. 

Cu toate acestea, şi în ciuda propagandei comuniste care ia amploare, 
populaţia se arată încă ataşată de regele Mihai. La finalul paradei militare 
organizate cu prilejul zilei de 10 Mai, mulțimile strigă „Trăiască regele!“, 
rup rândurile de soldaţi care asigură paza demnitarilor şi încearcă să se 
apropie de rege. Un grup de studenţi e gata să-l poarte pe Mihai pe umeri. 
Ca să le tempereze elanul, regele se urcă în maşină împreună cu regina- 
mamă. Maşina e însă înconjurată de oameni care vor să-i ducă pe sus, spre 
nemulțumirea reprezentanţilor sovietici şi ai guvernului, prezenţi la 
festivități. În urma acestei noi manifestări a popularității sale, regelui i se 
aduce la cunoştinţă că trebuie să-l decoreze pe Petru Groza, ca gest public 
de reparaţie şi regret față de busculada din 10 mai. Dacă tot trebuie neapărat 
să decoreze pe cineva, regele propune să-l decoreze pe generalul Susaikov, 
preşedintele Comisiei de Control. Propunerea e respinsă. Ori îl decorează 
pe Groza, semnând un decret plin de acolade laudative, ori studenţii care au 
iscat dezordine la recentele festivități vor fi arestaţi. Groza e decorat cu 
Ordinul Serviciul Credincios, în gradul de Colan. 

La o săptămână după evenimentele din 10 mai, se dă sentinţa în procesul 
mareşalului Antonescu, adus la Bucureşti după mai bine de doi ani petrecuţi 
în custodie sovietică. Atunci când ordonase să fie arestat, regele nu-şi 
închipuise că va veni o zi în care mareşalul va fi judecat de „tribunalul 
poporului“ potrivit unei sentinţe stabilite la Moscova. Mareşalul, Mihai 
Antonescu şi alți cinci foşti demnitari sunt condamnaţi la moarte. Invocând 
Constituţia României, care interzice pedeapsa capitală pe timp de pace, 
regele cere comutarea sentinței pentru întregul „lot“. Intervenţia e respinsă: 
cei şapte se fac vinovaţi de crime comise în perioada războiului. 
Condamnaţii îi adresează regelui cereri de clemenţă. Cererea lui Antonescu 
e redactată şi semnată de avocatul său, fiindcă mareşalul refuză să apeleze 


la rege. Regele primeşte o scrisoare şi din partea mamei lui Ion Antonescu, 
Liţa Baranga. Nici un act al regelui însă nu este valabil dacă nu e 
contrasemnat de un ministru care devine responsabil pentru decizia 
respectivă. 

Pe 1 iunie, ministrul justiţiei, Lucrețiu Pătrăşcanu, şi ministrul de externe, 
Gheorghe Tătărescu, îi cer regelui să semneze un text prin care e de acord 
ca guvernul să-şi asume decizia privitoare la condamnaţi, în acord cu avizul 
Comisiei Aliate de Control. Recomandarea ministrului justiţiei este 
execuţia. Prin Susaikov, Comisia o cere imperios. Regele ştie deja că 
reprezentanţii britanic şi american, pe care încercase să-i contacteze, nu 
primesc instrucţiuni de la guvernele lor în problema Antonescu, aprobând 
tacit decizia sovieticilor. Se emite decretul de comutare a pedepsei în 
cazurile Eugen Cristescu (fost şef al Siguranţei), Radu Lecca (fost comisar 
general pentru probleme evreieşti) şi Constantin Pantazi (fost ministru al 
apărării). Ceilalţi sunt executaţi în aceeaşi zi, pe 1 iunie, la închisoarea 
Jilava. 


Mai merită oare să rămână în România, unde nu mai e decât un suveran 
de paie? se întreabă Mihai.2* Nu mai are dreptul nici măcar la clemenţă 
într-un proces nedrept. Armata cu care reuşise lovitura de stat de la 23 
august e zguduită de epurări. Toți ofițerii credincioşi Coroanei sunt 
destituiți. De fapt, oricine se opune noului regim e aruncat în închisoare. 
Ziarele necomuniste sunt reduse la tăcere. Mihai se gândeşte la abdicare ca 
la o eliberare din hăţişul umilitor al manipulărilor şi presiunilor la care e 
supus. Uneori, se sfătuieşte cu Maniu şi cu Brătianu. Ei sunt de părere că 
trebuie salvat ce se mai poate salva. Partidele se pregătesc de alegeri. Poate 
mai există, totuşi, o şansă. 

Ţărăniştii, liberalii şi social-democraţii lui Titel Petrescu reprezintă 
opoziția. Comuniştii şi frânturi desprinse din celelalte partide formează 
Blocul Partidelor Democratice. Guvernul Petru Groza organizează alegerile 
pe 19 noiembrie. Pe 22 noiembrie, rezultate măsluite între timp arată că 
Blocul Partidelor Democratice obține 70% din voturi şi 349 de locuri în 
viitorul Parlament, ţărăniştii obţin 32 de locuri, iar celelalte partide 
neafiliate la Bloc 33. În realitate, alegerile sunt câştigate de ţărănişti, dar, 


între 19 şi 22 noiembrie, Moscova aprobă falsificarea alegerilor. 


Generalul Sănătescu e la curent cu înlocuirea cifrelor, însă e convins că 
britanicii şi americanii vor sancţiona acţiunea comuniştilor: „Ielegramele 
sosite în cursul zilei de 20 de la centrele de votare erau dezastruoase pentru 
guvern, care intrase în panică. S-a luat atunci hotărârea «eroică», din 
îndemnul ruşilor, să se treacă la forță. S-au dat afară din localurile de vot 
reprezentanţii opoziţiei şi s-au întocmit cu totul alte liste de rezultate ale 
votării. [...] Ce va urma din această mistificare a alegerilor? Probabil că 
anglo-americanii nu vor recunoaşte guvernul şi nu vor semna tratatul de 
pace.“2% 

La fel crede şi regele: informaţiile despre falsificarea alegerilor sunt 
trimise guvernelor american şi britanic şi atât el, cât şi opoziţia nu se 
îndoiesc că aceste derapaje vor fi sancţionate, adevăratul rezultat al 
alegerilor va fi recunoscut, se va semna acordul de pace cu România şi, în 
baza lui, trupele sovietice vor fi obligate să se retragă. Trec zilele însă şi, de 
la Londra şi Washington, nu vine nici o veste. Se apropie 1 decembrie, 
când, potrivit Constituţiei, regele trebuie să deschidă lucrările noului 
Parlament. Până la urmă, reprezentanţii american şi britanic trimit 
guvernului note de protest care sunt respinse. Pe 31 noiembrie, ataşatul 
politic britanic, Adrian Holman, manifestă verbal insatisfacţia guvernului 
său față de alegeri. Regele va afla mult mai târziu despre protestele 
comunicate lui Groza de Holman şi de Burton Berry, ataşatul american. 
Acum e supărat pe ei şi pe guvernele lor: „După câteva figuri de balet 
diplomatic, ei s-au mulțumit să trimită doi figuranţi lipsiţi de 
responsabilitate pentru a recunoaşte un guvem comunist legitimat prin 
alegeri grosolan falsificate.“ Nu va uita niciodată această nouă 
dezamăgire (a câta?) şi sentimentul că jocurile erau făcute. Deşi Maniu şi 
Brătianu îl sfătuiesc să nu participe la deschiderea noului Parlament, Mihai, 
sub presiunea ruşilor, ştie că nu mai poate da înapoi. 

Pe 1 decembrie 1946, regele ţine discursul de deschidere a noului 
Parlament, în absenţa opoziţiei şi a reprezentanţilor britanic şi american. În 
sală, o adunătură de figuranţi, observă generalul Sănătescu.“ Cu aproape 
20 de ani în urmă, în acelaşi loc, trei regenţi depuneau jurământul de 
credinţă în faţa unui băieţel de 5 ani. La finalul şedinţei festive de acum se 
scandează: „Trăiască Stalin!“, „Trăiască Mihai 

Capitolul 14 


ANUL 1947 ÎNCEPE CU O IARNĂ GREA. ÎN MOLDOVA, foametea cumplită face 
ravagii. Oamenii mor pe capete. Alimentele se găsesc greu şi preţurile cresc 
cu fiecare zi. Pâinea şi benzina sunt raţionalizate. În case e frig. Din pricina 
ninsorilor abundente şi a nămeţilor, circulaţia trenurilor şi cea pe şosele e 
întreruptă. În Bucureşti, tramvaiele şi autobuzele rămân în depouri. Moneda 
naţională se depreciază, astfel că un ou ajunge să coste 12 000 de lei. Cu 
solda lui pe o lună, generalul Sănătescu face socoteala că poate cumpăra o 
jumătate de litru de lapte, un sfert de kilogram de fasole, un sfert de 
kilogram de cartofi şi un sfert de kilogram de pâine. În total, 65 de ouă. 
Prima consecinţă a acestei stări de fapt e corupţia generalizată. Generalul 
notează în jurnal că „funcţionarii publici au ajuns de o incorectitudine cum 
n-a fost niciodată; o decădere morală, de la cei mai înalţi la cei mai de jos. 
De altfel, exemplul de incorectitudine îl dau în primul rând miniştrii, mai 
ales acei ai comuniştilor, care-şi agonisesc averi pentru ca mai târziu să fie 
la adăpost“2%, 

Reşedinţa din şoseaua Kiseleff, unde locuiesc regele şi regina-mamă, are 
apă curentă numai trei ore pe zi, iar căldura e întreruptă între orele 9 
dimineaţa şi 13. În salonul de la parter însă, forfoteala suplineşte încălzirea 
centrală, fiindcă 60 de femei croiesc, cos, sortează şi împachetează haine. 
Regina Elena strânge ajutoare pe care le trimite familiilor nevoiaşe din 
Moldova.*! Regele e din ce în ce mai izolat. Întâlnirile cu miniştrii sunt 
rare. Ba chiar i se transmite uneori că nu e nimic de discutat. Pe 10 
februarie, când Aliaţii semnează, la Paris, Tratatul de Pace, Mihai înţelege 
că ruşii nu vor părăsi curând teritoriul României. Prin tratat, Basarabia, 
nordul Bucovinei şi ţinutul Herţa revin Uniunii Sovietice, Cadrilaterul e 
redat Bulgariei, iar nordul Transilvaniei reintră în granițele României. 
Trupele aliate urmează să fie retrase din România în termen de 90 de zile de 
la intrarea în vigoare a Tratatului, numai că sovieticilor li se recunoaşte 


dreptul de a-şi păstra militarii pe teritoriul ţării sub pretextul comunicării cu 
zona de ocupaţie din Austria (deşi drumul cel mai scurt între URSS şi 
Austria nu trece prin România). 

Mihai semnează toate legile adoptate de noul Parlament (Adunarea 
Deputaţilor), în timp ce guvernul Groza, încurajat de anumite formulări ale 
Tratatului de Pace şi sprijinit de Moscova, porneşte o campanie de 
intimidare a opoziţiei, mai ales a țărăniştilor. Tratatul garantează drepturile 
şi libertăţile cetăţeneşti, dar prevede, în acelaşi timp, desființarea tuturor 
organizaţiilor ostile Uniunii Sovietice. Ruşii trimit în administraţie, în 
armată, în societățile mixte româno-sovietice un mare număr de agenţi ai 
poliției politice însărcinaţi cu controlul şi securitatea. Sunt urmăriți şi 
arestaţi „criminalii de război“ şi sunt interzise toate acţiunile politice 
considerate „subversive“. În primele luni ale anului, închisorile sunt ticsite 
cu membri sau simpatizanți ai opoziţiei, inclusiv de social-democrati. 
Lagăre de concentrare recent construite îi aşteaptă pe cei mai mulți. Maniu, 
Brătianu şi Titel Petrescu trimit proteste ataşaţilor americani despre 
guvernul care încalcă sistematic deciziile de la Ialta, Potsdam şi Moscova. 
Cei trei încearcă să-l câştige şi pe rege de partea unei acțiuni care să ducă la 
răsturnarea guvernului Groza. Liberalul Gheorghe Tătărescu, inițial 
susținător al guvernului, se alătură şi el criticilor făcute de opoziţie. Pe 
Tătărescu îl îngrijorează înapoierea din agricultură, nivelul exagerat al 
cotelor impuse proprietarilor de pământ, dar şi sistemul abuziv al arestărilor 
preventive. El îi face câteva vizite regelui pentru a-şi expune punctul de 
vedere, ceea ce atrage atenţia agenţilor sovietici. Mihai împărtăşeşte pe 
deplin observaţiile opoziţiei, dar ştie, de acum, că britanicii şi americanii 
sunt prudenți şi nu vor interveni în nici un fel. Chiar şi atunci când Statele 
Unite încearcă să includă România în proiectul de refacere economică prin 
Planul Marshall, Stalin interzice ţărilor din Est să primească oferta 
americană. Ataşaţii anglo-americani la Bucureşti nu pot risca să fie acuzaţi 
de sovietici că se amestecă în treburile interne ale României. Și, într-adevăr, 
nu se amestecă. În schimb, guvernul Statelor Unite îi conferă regelui, de 10 
mai, Legiunea de Merit cu gradul de Comandor-şef pentru curajul şi 
calitățile demonstrate în timpul loviturii de stat din 23 august 1944. Trecutul 


glorios e vrednic de laudă, cu atât mai mult cu cât prezentul rămâne în 
seama sovieticilor. 

Mihai se retrage la Săvârşin, unde vânează, continuă antrenamentele de 
zbor cu avionul, se plimbă cu maşina împreună cu regina Elena ori face 
fotografii. De vreme ce tratatul de pace e semnat, speră ca, după ratificare, 
să i se îngăduie participarea la căsătoria verilor lui, prințesa Elisabeta a 
Marii Britanii şi prinţul Philip, şi, cu acest prilej, să mai informeze o dată 
guvernul britanic despre situația din România. E o iluzie să creadă că se 
poate sustrage observaţiei şi controlului agenţilor sovietici, a căror prezență 
se simte pretutindeni. Îl avertizează şi pe Maniu să fie cu băgare de seamă, 
fiindcă mişcările îi sunt urmărite şi convorbirile telefonice înregistrate. Pe 
15 iulie, când revine în Capitală, regele află că lui Maniu i s-a întins o cursă 
şi a fost arestat ca duşman al poporului. Ar fi încercat, chipurile, să fugă din 
ţară şi să organizeze un guvern în străinătate. Până la sfârşitul lunii, Partidul 
Naţional Ţărănesc e dizolvat. E limpede că guvernul şi ruşii nu mai au 
răbdare. 

Preşedintele Comisiei Aliate de Control, generalul Susaikov, face o vizită 
la Sinaia însoţit de interpretul său rus. A trecut vremea amabilităților 
protocolare. Generalul evaluează acum cu privirea castelul Peleş, holurile, 
salonul în care e primit şi obiectele din jur, simbolice vestigii ale unei lumi 
care se stinge sub ochii lui. Generalul şi translatorul sunt invitaţi la masă. 
Regina-mamă şi regele se străduiesc să fie ospitalieri. Susaikov admiră o 
străveche sabie chinezească atârnată pe perete. Se simte ca acasă. O ia în 
mâini, îi încearcă rezistența şi constată că nu se află în stare prea bună de 
vreme ce poate fi frântă aşa uşor. Nu vede de ce ar fi nevoie să-şi ceară 
scuze că a stricat un obiect inutil. Cu gândul în altă parte, interpretul său 
scuipă adesea pe podea, ca niciodată până acum. Mihai înţelege prea bine 
mesajul. În curând, primeşte din partea guvernului un mesaj similar, cu 
prilejul aniversării a trei ani de la lovitura de stat din 23 august. Deşi e 
prezent la Ateneul român, unde se desfăşoară festivitățile, regele nu e nici 
măcar menţionat în discursul prin care Petru Groza aduce omagii armatei 
sovietice eliberatoare. Groza promite în schimb că rămăşiţele de orice fel 
ale fascismului vor fi anihilate. Priveşte spre Mihai. Ziarul Scânteia acordă 
mare atenţie evenimentului, arătând că acțiunea de la 23 august s-ar datora 


Partidului Comunist Român şi tovarăşului Gheorghe Gheorghiu-Dej, care ar 
fi condus din închisoare operaţiunile prin care armata a întors armele 
împotriva Germaniei hitleriste. 

A doua zi, Parlamentul ratifică 'Tratatul de pace de la Paris. Peste câteva 
zile Rusia ratifică şi ea Tratatul de pace cu România. Guvernul Groza nu 
mai are de ce se teme şi aprobă participarea regelui şi a reginei-mamă la 
căsătoria prinţesei Elisabeta, moştenitoarea coroanei Marii Britanii. Agenţii 
sovietici ar fi la curent cu încercarea lui Carol II de a reveni la București, iar 
cei britanici bănuiesc că ruşii ar putea folosi preconizata plecare a lui Mihai 
la Londra pentru a-l reinstala pe tron pe fostul rege. Carol ajunge la 
Lisabona pe 5 octombrie. În aceeași zi, la București, lui Mihai i se 
înmânează invitaţia de a participa la cununia principesei Elisabeta.’ Dar 
planurile lui Carol vor fi sortite eşecului. 


Cu o zi înaintea plecării regelui la Londra, luliu Maniu e condamnat la 
închisoare şi muncă silnică pe viaţă. Sentința păstrează formula introductivă 
obişnuită: „Mihai I, prin graţia lui Dumnezeu şi voinţa naţională, rege al 
României, tuturor celor prezenţi şi viitori, sănătate!“ Regele şi regina- 
mamă pleacă la Londra la bordul unui avion, în timp ce restul delegaţiei 
merge cu trenul. La aeroport, membrii guvernului şi prim-ministrul Groza îi 
petrec cu zâmbetul pe buze, încântați să-i vadă părăsind ţara. 

Ieşirea din ţară după atâta timp, în lumea liberă, e, pentru rege, un prilej 
de a se simţi, în sfârşit, el însuşi, fără teama că ar putea fi folosit sau urmărit 
de ruşi, deşi guvernul îi impune, în delegaţia care pleacă în Anglia, câţiva 
agenţi de supraveghere. După o escală la Ziirich, avionul pilotat de Mihai 
ajunge pe aeroportul Heathrow din Londra. Invitaţii sunt cazaţi la hotelul 
Claridge, aproape de Hyde Park, în inima cartierului Mayfair, şi regele 
începe să facă o serie de vizite rudelor pe care nu le-a mai văzut de ani de 
zile. Oricui îl ascultă îi explică situaţia gravă din România. Spre mirarea şi 
amărăciunea lui, nimeni nu pare prea interesat de o ţară ocupată de ruşi. 
Churchill e prea plin de sine şi de victoria asupra Germaniei ca să plece 
urechea la povestea unui tânăr rege din Europa de Est. În plus, ce sfat ar 
putea da el unei țări în dreptul căreia, în toamna anului 1944, a scris, în 
secret şi de comun acord cu Stalin, procentajul sferelor de influență: Rusia — 
90%, Marea Britanie — 10%? 


Mihai insistă pe lângă vărul său, regele George VI al Marii Britanii, să-i 
aranjeze o întâlnire privată cu ministrul de externe. Întâlnirea are loc la 
palatul Buckingham, participă la ea şi regina Elena şi durează peste două 
ore. Ministrul de externe laburist, Ernest Bevin, ascultă cu bunăvoință 
relatările interlocutorilor săi, dar le mărturiseşte că nu vrea să le dea 
speranţe deşarte, căci „Anglia nu este în măsură să facă nici cel mai mic 
lucru pentru dumneavoastră“, 

Mihai şi Sitta nu mai au nimic de zis. Ultima speranţă, şi aceea firavă, se 
năruise. Nunta e splendidă, străzile Londrei sunt pline de amintiri dragi, 
întâlnirea cu rudele e plăcută, atmosfera de veselie şi libertate cu siguranță 
îl mai întremează sufleteşte pe tânărul rege de 26 de ani. Dar deznădejdea îi 
rămâne întipărită pe chip. În numărul din 1 decembrie 1947, corespondentul 
revistei americane Time, care se află la Londra cu prilejul ceremoniei, îl 
descrie pe regele Mihai ca pe un ins posac, retras, neinteresat de nimeni şi 
de nimic.2* Până într-o seară când e invitat la o petrecere. Cum tocmai se 
întorcea de la ceremonia înmânării darurilor de nuntă de la palatul 
Buckingham, se prezintă în uniformă militară. O verişoară, prințesa Anne 
de Bourbon-Parma, care lucrase ca asistentă medicală pe ambulanţă în 
timpul războiului, ia imediat poziție de drepţi în faţa lui, „lovind cu 
străşnicie călcâiele, ca un soldat“. Mihai e surprins, uşor încurcat, dar îi 
spune: Stand easy! „Pe loc repaus!“. Râd amândoi. El e cucerit pe loc „de 
francheţea luminoasă a privirii ei şi de zâmbetul radiind simplitate şi 
cutezanță““*. E începutul unei iubiri care va dura decenii. Anne îl însoţeşte 
la bordul unui avion Beechcraft, model 18, până în Elveţia, la Lausanne, 
unde se logodesc în cadrul unei ceremonii private. Mihai îl trimite pe 
mareşalul Curţii Regale să informeze guvemul de la Bucureşti despre 
intenţia lui de a se căsători cât mai curând. Răspunsul este negativ. 
Costurile ceremoniei ar fi prea mari, îi transmite guvernul de la Bucureşti. 
Va fi o ceremonie restrânsă, în cadru intim, explică trimisul regelui. 
Răspunsul este acelaşi. Mihai şi Anne se despart temporar, până la 
rezolvarea situaţiei. Regele e avertizat de prieteni apropiați că, până la 
sfârşitul anului, comuniştii pregătesc îndepărtarea lui şi schimbarea ţării în 


republică şi că ar fi mai înțelept să rămână în străinătate.2* 


Regele şi regina-mamă ajung la Bucureşti cu trenul, pe 21 decembrie. Îi 
aşteaptă pe peron membrii guvernului. Atmosfera e glacială, în ciuda 
florilor de protocol cu care sunt întâmpinați. Groza şi Ana Pauker speraseră 
că nu se mai întorc. La scurt timp, Groza îi vorbeşte regelui despre 
progresele făcute de România de când se află sub protecţie sovietică, dar îl 
asigură că, deşi el e republican, vremea republicii va veni, cine ştie, abia 
peste zece, douăzeci de ani, dacă nu chiar peste cincizeci.“ Deocamdată, 
trebuie să îndeplinească formalitatea de a semna numirea noului ministru de 
război, Emil Bodnăraş, şi de a-l primi în audiență. Bodnăraş refuză să 
depună jurământ de credinţă în faţa regelui. Se consideră om de cuvânt şi 
nu vede rostul unui asemenea gest învechit. E încredinţat că numai un 
comunist ca el poate obţine eliberarea miilor de soldați români luaţi 
prizonieri în Rusia.* În timp ce îl priveşte pe noul ministru de război, 
Mihai îşi aminteşte poate de noaptea loviturii de stat, de acel du-te-vino de 
pe holurile palatului şi de Lucrețiu Pătrăşcanu, care îi prezentase, la un 
moment dat, un bărbat priceput în organizarea muncitorimii, pe nume 
Ceauşu... În ultimele luni, regele a aflat că şi mătuşile lui, Ileana şi 
Elisabeta, îl preţuiesc şi îl cultivă pe acest om, despre care, de-acum, se 
poate bănui că e agent sovietic. 


E seară. La Sinaia a nins mult şi tăcerea zăpezii învăluie timpul, locul, 
destinele. Mihai şi Sitta sunt la masă împreună cu câţiva prieteni apropiați. 
Nu prea e nimic de spus. Rar, se aude clinchetul tacâmurilor de argint 
atingând în treacăt porțelanul subţire al farfuriilor. Meniul e frugal, ca de 
obicei. Mihai se gândeşte la Anne, de la care nu mai are nici o veste. Sună 
telefonul. Se ridică de la masă, răspunde. E Dumitru Negel, mareşalul 
Curţii. Sună de la Bucureşti să-l înştiințeze pe rege că Groza cere o audienţă 
a doua zi dimineața până în ora 10, la reşedinţa din şoseaua Kiseleff. 
Trebuie să fie de față şi regina-mamă. S-ar părea că e vorba despre o 
problemă familială care nu suportă amânare. Regele îi spune că n-are cum 
să ajungă în capitală înainte de ora 10. Îl primeşte pe Groza după-amiază. 
Convorbirea se încheie, regele revine la masă. Îi spune reginei că prim- 
ministrul îi convoacă la o discuţie despre chestiuni de familie. Înseamnă că 
s-a luat o hotărâre în legătură cu căsătoria lui. Telefonul sună din nou. 
Negel îi spune că Groza ţine morţiş ca audiența să aibă loc în cursul 


dimineţii. Bine, răspunde regele, de îndată ce vor ajunge la Bucureşti, i se 
va da de ştire. 

În noaptea aceea, departe de el, Anne n-are somn. Ca niciodată, o 
cuprinde un fel de îngrijorare amestecată cu teamă când se gândeşte la 
Mihai. Dis-de-dimineaţă, îi trimite o telegramă din Elveţia: I am thinking of 
you. Love, Nan (Mă gândesc la tine. Cu drag, Nan).** Telegrama nu a ajuns 
niciodată la destinatar. Mihai şi regina Elena se află deja pe drum către 
Bucureşti însoţiţi de alte patru maşini. Brazii sunt potopiţi de zăpadă, casele 
abia se văd de sub nămeţi respirând firicele de fum cald pe hormuri. La 
intrarea în Bucureşti, un şir lung de maşini aşteaptă permisiune de trecere în 
faţa unui post de control militar. Străzile şi bulevardele sunt liniştite. 

La reşedinţa din Kiseleff, Mihai şi Sitta sunt întâmpinați de Negel şi de 
Ionniţiu, secretarul regelui. Atmosfera e cam ciudată, dar nimeni n-ar şti să 
spună de ce. I se telefonează lui Groza că regele a ajuns. Mihai alege, 
pentru întâlnire, salonul de la etaj. De o parte şi de alta se află 
apartamentele regelui şi al reginei-mamă. Un hol, o anticameră şi apoi se 
intră într-o încăpere pătrată, decorată în stil italienesc. Câteva canapele, 
fotolii, măsuţe şi o masă lungă, la perete, între ferestrele care dau către 
curtea din spatele palatului. 

Spre surprinderea regelui, Groza vine însoţit de ministrul şi secretarul 
general al Partidului Comunist, Gheorghe Gheorghiu-Dej. Îi lasă să aştepte 
în anticameră până când revine împreună cu regina. Cei doi sărută pe rând 
mâna Sittei. Groza e zâmbitor şi degajat. Ţine în mână un dosar roşu. Dej e 
mai curând sobru. Se aşază unii în faţa celorlalţi: regele şi regina-mamă pe 
o banchetă de lemn, lângă fereastră, Dej pe un fotoliu, iar Groza pe o 
canapea în apropierea reginei. El este cel care deschide discuţia, spunând că 
a venit vremea unei despărţiri amiabile. Tăcere. Regele întreabă despre ce e 
vorba, iar Groza îi aminteşte de recenta lor convorbire pe tema monarhiei. 
Ei bine, a venit vremea să se pună capăt sistemului monarhic care nu mai 
corespunde schimbărilor prin care trece ţara. 

Mihai e uluit. Deci totul a fost în zadar: lupta cu sovieticii, încercările de 
a câştiga timp şi de a le opune rezistență, umilirile îndurate cu speranţa că 
aliaţii, ceilalți aliaţi, îi vor veni în ajutor, chiar ideea abdicării, la care se 
gândise adesea ca la o armă, toate se întorceau împotriva lui şi a monarhiei. 


Tâmplele îi zvâcnesc imperceptibil şi nările i se dilată uşor. Se simte prins 
într-o capcană fără ieşire. După o lungă tăcere, încearcă să se împotrivească 
aducând argumente de domeniul evidenţei şi al istoriei recente: îşi făcuse 
datoria totdeauna față de popor, oamenii nu vor ca el să părăsească ţara în 
care s-a născut, au nevoie de rege mai mult ca oricând, ba chiar şi mulți 
comunişti sunt în favoarea lui. Groza înțelege toate acestea, dar o instanță 
supremă numită „ei“ a stabilit deja că regele trebuie să plece. 

Profitând de un moment de tăcere, Dej ţine un discurs pătimaş despre 
idealul unei republici comuniste, în care regele nu poate avea decât o 
influență destabilizatoare. În plus, îi spune, complotează cu englezii şi 
americanii. În cuvintele lui se simte o fervoare aproape religioasă, iar în 
ochi îi arde flacăra fanatismului, gândeşte regina-mamă ascultându-l.*% Se 
trece apoi la o ofertă avantajoasă: regelui i se promite o viaţă fără griji în 
străinătate, un ajutor financiar generos pe termen lung. Când Mihai nu pare 
să fie cucerit de această perspectivă, se trece la amenințări. Din procesul lui 
Maniu, au rezultat declaraţii şi probe care nu-i sunt deloc favorabile, îl 
anunță Gheorghiu-Dej. Din respect, aceste mărturii incriminatoare nu au 
fost făcute cunoscute, dar legea îşi va urma cursul dacă regele nu se supune 
cerinței guvernului şi Partidului Comunist. 

Mihai evocă atunci dificultățile de natură constituţională pe care le 
presupune renunțarea silită la tron. Groza e gata să rezolve şi această 
problemă scoțând din mapa roşie un formular oficial. Unul dintre 
nenumăratele formulare care i se aduc regelui la semnat. Mihai promite că 
va studia mai târziu documentul. De data aceasta, se ajunge la finalul 
discuţiei: Groza îi răspunde răspicat că nimeni nu părăseşte palatul până 
când nu semnează. Regele are la dispoziţie o jumătate de oră să studieze 
textul şi apoi să-l semneze. 

În timp ce Mihai părăseşte încăperea ca să citească în linişte documentul 
şi să se consulte cu Negel şi lonniţiu, Groza şi Dej îi vorbesc reginei Elena 
despre „regele nostru“ şi despre cum nu va fi el lăsat să trăiască în umbra 
piramidelor, aluzie la fratele reginei, George II al Greciei, care îşi petrecuse 
o parte a exilului în Egipt.*%* 

În camera lui, Mihai rămâne încremenit, cu hârtia în mână. Ce e de făcut? 
Un nou 23 august? Situaţia se schimbase mult de atunci. Îi este limpede că 


nimeni nu-i poate veni în ajutor. Și nici nu mai e nimeni care să rămână în 
locul lui şi să ducă monarhia mai departe aşa cum o dusese el după plecarea 
lui Carol. Şi atunci fusese la fel de singur. De fapt, când nu fusese singur? 
Unde sunt bunica Maria, tatăl lui, colegii de la şcoala palatină, țăranii de la 
Săvârşin, studenţii care-l aclamau, Iorga, ofiţerii care i-au fost aproape, 
Maniu...? Gândul la Anne e tot ce-i rămâne. Îi cheamă pe Negel şi pe 
Ionniţiu şi le arată hârtia pe care trebuie să o semneze. Cei doi citesc: 

„Noi, Mihai Întâi, Regele României, vă salutăm pe toţi cei prezenţi şi pe 
cei ce vor să vină! În timpul ultimilor ani, în viaţa Statului român au avut 
loc profunde schimbări politice, sociale şi economice, care au dus la noi 
relaţii între părțile componente ale guvernării. Aceste relaţii, aşa cum sunt 
prevăzute în Constituţie, nu corespund condiţiilor actuale ale Statului 
nostru. 

Instituţia monarhică reprezintă o piedică serioasă în drumul dezvoltării 
țării noastre. Am examinat situația şi, în deplin acord cu autoritatea 
responsabilă, abdic prin prezenta, în numele meu şi al descendenților mei, 
de la toate prerogativele pe care le-am exercitat până acum în calitate de 
Rege al României. 

Las la latitudinea poporului român să-şi aleagă noua formă de Stat. Dat la 
Bucureşti, azi, 30 decembrie 1947.“*% 

Într-adevăr, e un text „bine formulat“, cum i l-a prezentat Groza. Negel şi 
Ionniţiu îşi dau seama imediat că totul e aranjat până în cele mai mici 
detalii: palatul e înconjurat de trupe din Divizia „Tudor Vladimirescu“ şi de 
agenţi ai Siguranţei, gărzile palatului sunt deja capturate, liniile telefonice 
sunt întrerupte, pe şosea aşteaptă dube ale poliţiei. Ieşind în balcon, Mihai 
constată că apropiații lui au dreptate. Palatul e încercuit de blindate. Se 
întoarce în cameră şi citeşte din nou textul. Mânia, disperarea, neputinta îl 
înăbuşă. Negel şi lonniţiu îl sfătuiesc să semneze. E mai bine decât să fie 
arestat sau omorât şi speranţele românilor să fie năruite pentru totdeauna. E, 
oricum, un act ilegal, semnat sub ameninţare. 

Mihai se întoarce în salonul unde îl aşteaptă regina-mamă şi cei doi 
demnitari comunişti, care nu se mai ostenesc să se ridice în picioare la 
intrarea lui. Regele face o ultimă încercare: „Şi dacă nu semnez?“2% Dacă 
nu semnează, vor fi executați imediat o mie de studenţi care fuseseră 


arestaţi pentru că şi-au manifestat ataşamentul faţă de tron”, iar dacă va 


izbucni un război civil, el, regele, va purta întreaga responsabilitate. Să fie 
oare o cacealma? Nu vor avea îndrăzneala să ucidă o mie de studenţi, se 
gândeşte regele. Dar îşi dă seama că miza e atât de mare, încât planul va fi 
dus la îndeplinire cu orice preţ. Pune hârtia pe un colț al mesei dintre 
ferestre, îşi scoate stiloul din buzunar şi semnează: „Mihai R“. Apoi îi 
înmânează documentul lui Groza. Atingerea acelei preţioase hârtii trezeşte 
dintr-odată saltimbancul din el, care abia aşteaptă să facă tumbe de bucurie 
că, iată, îngenunchează un rege şi o regină. Le arată un pistol spunându-le 
glumeţ că l-a adus cu el preventiv: nu cumva să păţească ce păţise 
Antonescu... Apoi, chicotind, îl îndeamnă pe Dej să-i trimită persoanei 
particulare care a devenit regele o felicitare de Anul Nou. După care îl 
întreabă pe Mihai, ca pe un prieten de pahar, ce planuri are, rămâne în ţară, 
pleacă... Şi, la final, îi atrage atenţia să nu cumva să ia legătura cu britanicii 
sau cu americanii sau cu alţi occidentali, ca să nu fie necazuri. ..*% 

După plecarea celor doi, Mihai şi Sitta rămân aşezaţi pe canapea, unul 
lângă altul, împietriţi. Nu mai e nimic de spus. E ora 15. În seara aceea, 
Adunarea Deputaţilor ia act de abdicarea regelui şi proclamă Republica 
Populară România. 

Regele şi regina-mamă se întorc la Sinaia. Ninge şi întunericul se lasă 
repede pe timp de iarnă. Mihai îşi simte corpul, inima şi mintea ca amorţite, 
ca atunci când „eşti bolnav de o boală foarte gravă, cu dureri imense, şi 
ajungi la un punct al suferinței când nu mai simţi nimic dacă cineva mai 
vine şi el cu un cuţit să lovească în locul dureros““%. 

După ce se încheie inventarul castelelor Peleş, Pelişor şi Foişor şi le sunt 
controlate cu atenţie bagajele, fiecare geamantan verificat e însemnat cu 
cretă albă. Au voie să ia cu ei exclusiv lucruri personale. Pe 3 ianuarie, într- 
o seară de plumb, însoțiți de câţiva prieteni apropiaţi, Mihai şi Sitta pleacă 
din gara Sinaia către Elveţia într-un tren cu obloanele trase. „leşeam dintr- 
un infern al tuturor ca să intru într-unul rezervat numai mie“, avea să 
spună cândva, după 45 de ani de exil, ultimul rege al românilor. 

Credite fotografice 


În conformitate cu legislaţia în vigoare și cu regulamentele Arhivelor 
Naţionale ale României, sunt redate mai jos descrierile complete și cotele 
fotografiilor preluate în dosarul nostru iconografic din Fototeca online a 
comunismului românesc: 


— fotografia 34: Miting în Piaţa Universităţii organizat cu ocazia intrării 
armatei sovietice în București (30 august 1944); printre participanţi, 
Nicolae Ceaușescu și Elena Petrescu. [Fotografia #E015] (data accesării 
7.04.2016) ANIC, fond ISISP, Titi Constantin (laborator ISISP, mapa 1), 
Cota 2/1944; 

— fotografia 35: Demonstrația oamenilor muncii cu prilejul zilei de 1 Mai 
(București, Piaţa Victoriei, 1946). În tribună, printre alţii, Gheorghe 
Gheorghiu-Dej, Petru Groza, Gheorghe Tătărescu, Serghei Kavtaradze 
(ambasadorul sovietic la București), generalul Ivan  Susaikov 
(vicepreședintele Comisiei Aliate de Control), Teohari Georgescu, Emil 
Bodnăraş, Mihai Ralea, Lucrețiu Pătrăşcanu, Zaharia Tănase, Romulus 
Zăroni, Vasiliu Răşcanu. [Fotografia #FA009] (data accesării 7.04.2016), 
ANIC, fond ISISP, Scânteia, Cota 9/1946; 

— fotografia 36: Aspect al tribunei din Piaţa Aviatorilor cu prilejul 
sărbătoririi în Capitală a zilei de 9 Mai, Ziua Victoriei. În tribună, Gheorghe 
Gheorghiu-Dej, Petru Groza, generalul Ivan Susaikov, Pavlov Bogdenko, 
regele Mihai, Gheorghe Tătărescu, generalul Dumitru Dămăceanu, 
locotenent-generalul Vinogradov (9 mai 1945). [Fotografia /HA179] (data 
accesării 7.04.2016), ANIC, fond ISISP, Karoly, Cota 179/1945(175/1945); 

— fotografia 37: 6 martie 1945. Primul Consiliu de Miniştri al noului 
cabinet în sala Marii Adunări Naţionale. Gheorghe Gheorghiu-Dej, Petru 
Groza, Gheorghe Tătărescu, Petre Constantinescu-laşi, Lucrețiu Pătrăşcanu. 


În fundal, portretul lui Mihai I. [Fotografia 4HA089] (data accesării 
7.04.2016), ANIC, fond ISISP, Scânteia, Cota 89/1945; 

— fotografia 38: Gheorghe Gheorghiu-Dej, Vasiliu Răşcanu și Gheorghe 
Tătărescu în sala tronului din palatul regal, la solemnitatea decorării regelui 
Mihai I cu ordinul suprem al Uniunii Sovietice, Ordinul „„Victoria”, din 19 
iulie 1945. [Fotografia #HA214], Fototeca online a comunismului 
românesc (data accesării 7.04.2016), ANIC, fond ISISP, Scânteia, Cota 
214/1945; 

— fotografia 40: 24 octombrie 1946. Conferinţa pe ţară a candidaţilor 
BPD din sala „Dalles”. În prezidiu, Gheorghe Gheorghiu-Dej, Petru Groza, 
Teohari Georgescu, Gheorghe Tătărescu, Lucrețiu Pătrăşcanu, Miron 
Constantinescu. În fundal, un alt portret al regelui Mihai. [Fotografia 
#FA138] (data accesării 7.04.2016), ANIC, fond ISISP, Scânteia, Cota 
138/1946. 

